
ALGIRDAS IR LIETUVOS DIDŽIOSIOS 
KUNIGAIKŠTIJOS PIRMAS 
SUSIDŪRIMAS SU MASKVA 


PROF. DR. JUOZAS JAKŠTAS 


Kiekviena iškili istorinė asmenybė neatskiriamai susijusi su pačiu 
istorijos vyksmu. Ji yra tam tikro laiko istorinio vyksmo reiškėja ir pati 
jo veikiama. Ji yra istorinio vyksmo objektas ir kartu subjektas. Tad ir 
mūsų labai ženklus istorinis asmuo Algirdas, kurio 600 metų mirties 
sukakties minėjimui šis rašinys skiriamas, tegali būti tinkamai pavaiz- 
duotas tik jo gyventose istorinėse aplinkybėse. 

Algirdas kaip didysis kunigaikštis (1345-1377) iškilo trečioje 
ketvirtyje XIV a., kada kūrėsi Lietuvos d. kunigaikštija, ir jam buvo 
lemta baigti jos kūrybą. Kadangi kunigaikštija steigėsi terpdamasi 
giliai į beveik visą Rytų Europą pripildžiusius slavus, tai ir Algirdas 
artimai pritapo prie jų. Dėl jo nepaprastai plataus politikavimo slavų 
kraštuose praeito amžiaus slavų istorikai buvo pavertę Algirdą rusu ir 
stačiatikiu valdovu. Dar ir dabar ta iš senos rusų istorijografijos 
perimta nuomonė kyšoja kai kurių autorių veikaluose.(1) Negali sakyti, 
kad rusų istorikų skleistos žinios būtų buvusios iš piršto išlaužtos. 
Joms kilti davė pagrindą ir pati Algirdo šeima. 

Kaip žinoma, Algirdas buvo vedęs du kartus vis ruses žmonas. 
Pirmoji buvo Vitebsko kunigaikštytė, antroji — Tverės. Kaip vyras 
Vitebsko kunigaikštytės jis valdė Vitebsko sritį prieš tapdamas 
Lietuvos d. kunigaikščiu. Istorijos veikaluose dažnai minimi 12 Algirdo 
sūnų, kurių vardai žinomi iš patikimos vad. Nikono kronikos. Ji duoda 
juos dviejuose gretimuose-sąrašuose: pirmame sumini 5 pirmos žmonos 

vaikus ir antrame 7 — antros. Štai pirmo sąrašo Algirdo sūnūs: 
Andrius, Dimitras, Konstantinas, Vladimiras ir Teodoras; antro 
sąrašo: Kaributas, Skirgaila, Jogaila, Švitrigaila, Karigaila, Mingaila, 
Lengvenis. 

Kaip matome, visi Algirdo sūnūs, gimę iš žmonos Vitebskietės, 
turėjo rusiškus vardus. Leistina spręsti, kad jie visi buvo pakrikštyti 
stačiatikiais, kai Algirdas valdė Vitebską, t.y. rusišką sritį. Tuo tarpu 
vaikai iš antros žmonos Julijonos Tveriškės, gimę Vilniuje, paliko 
nekrikštyti su gražiais lietuviškais vardais.(2) 

Jau Algirdo dvejopa šeima ženklino Lietuvos d. kunigaikštijos 
dvejopą pobūdį. Iš vienos pusės ji buvo etnografinis lietuviškas kamie- 
nas (metropolija, kaip ją vadino K. Jablonskis) ir iš kitos pusės — prie 
jo prijungti dideli slavų-rusių plotai. Dvilypė Lietuvos kunigaikštija 
artimai sijo su Algirdo vardu. Jo politikavimas joje ir vedė prie susi- 
dūrimo su Maskva. 

Prieš dėstant pagrindinę temą — Algirdo sąlytį su Maskva iš 
pagrindų, taip sakant ab ovo, reikia mesti trumpą žvilgsnį į du isto- 
rinius vyksmus: rytų slavų politinis ir kultūrinis organizavimasis, 
prasidėjęs nuo Kijevo valstybės pradžios, jų santykiai su besikuriančia 
Lietuvos valstybe, ir antras vyksmas — totorių antplūdis į slavų kraš- 
tus ir jų kovos ypačiai su Algirdo Lietuva. 

Pradėsime nuo pirmojo vyksmo, duodami jam trumpą antraštę: 


Lietuva ir Kijevo valstybė 


Iki šiol palieka ginčijamas klausimas, kaip įsisteigė Kijevo 
valstybė. Ginčas vyksta tarp vadinamų normanistų ir antinormanistų 
jau nuo senų laikų. Carinių laikų Rusijoje buvo priimta normanistinė 
teorija. Pagal ją mokyta, kad D. Naugardo ir kiti apylinkių miestai 
pakvietė iš Skandinavijos normanus valdyti aplinkinius slavus 
(tariamai 862). Vėliau (882 m.) jos narys Olegas įsiviešpatavo Kijeve ir 
iš jo centro jis ir jo įpėdiniai išplėtė savo valdžią visuose rytų slavuose. 
Iš normaniškos giminės pavadinimo rotsi ar ros ilgainiui visi rytų 
slavai gavo bendrą rusių (rus) vardą. Iš to ir Kijevo valstybė vadinama 
Rusia (Rus). 

Normaniškos dinastijos įsiviešpatavimo Kijeve neginčija ir anti- 
normanistai, kurių teorija priimta sovietinės istorijografijos. 
Antinormanistai skiriasi nuo normanistų vien tuo, kad jie nelaiko 
normanų pradiniais Kijevo Rusios kūrėjais. Jie įrodinėja, kad Kijevo 
valstybę įsisteigė patys slavai ir pats jos pavadinimas kilęs iš kokios 
slavų kilties ros ar roksolanų vardo. Normanai atvyko vėliau jau į įsi- 
steigusią Kijevo valstybę. 

Mūsų reikalui ne tiek jau svarbu, kaip įsisteigė Kijevo valstybė, su 
normanais ar be normanų. Svarbu pažymėti jos suvaidintas didžiai 

reikšmingas istorinis vaidmuo, kai ji iš Bizantijos gautą krikščionybę 
ir raštą (šį paskutinį tarpiškai, per Bulgariją) ir, aplamai krikščioniš- 
kąją kultūrą ir ją paskleidė rytų slavuose. Taip susidarė vieninga 
tikybinė ir kultūrinė, iš dalies ir politinė rytų slavų-rusių bendruomenė 
— Senoji Rusia su Kijevo centru pradžioje. 

Nuostabus ir tiesiog neišaiškinamas dalykas, kad bizantiškoji 
krikščionybė ir jos kultūra, X-XII a. tapusi bendra visiems rytų sla- 
vams, nepatraukė lietuvių, kaip ir kitų pabaltiečių — latvių, estų. 
Slaviškos-bizantiškos krikščionybės vakarinė riba beveik sutapo su 
didžiuoju keliu „iš variagų į graikus“, kuris traukėsi nuo D. Naugardo 
iki Kijevo ir dar į pietus nuo jo. Maždaug prie to kelio buvę miestai, 
kaip Pskovas, Polockas, Vitebskas, Minskas, priklausė Senos Rusios 
kultūros sričiai. Tai miestai vis artimi rytiniai lietuvių kaimynai. 
Bizantiškos slaviškos kultūros miestai buvo ir pietiniai lietuvių 
kaimynai: Haličas, Vladimiras (virtę kunigaikštijų centrais), Naugar- 
dukas ir, berods, Gardinas. Aišku, kad minėtų miestų apylinkės buvo ir 
slaviškai krikščioniškos. 

Kijevo valstybė buvo viena pirmųjų didelėje rytų Europos slaviš- 
koje erdvėje. Jai prilygo nebent D. Naugardas su savo dideliais plotais 
šiaurinėje tos pačios erdvės dalyje. Iš Kijevo centro rusių kunigaikščiai 
puldinėjo rytų ir vakarų kaimynus. Neaplenkė jie ir Lietuvos. Štai 
vienas paskutiniųjų ir didžiųjų Kijevo valdovų Jaroslavas Protingasis 
1040 m. darė žygį į Lietuvą ir ta proga rusių šaltiniuose paminėtas 
pirmą kartą Lietuvos vardas. Tuo būdu Lietuva dar prieš tapdama 
valstybe jau turėjo grėsmingą kaimyną rytuose ir pietuose. 

Bet nuo XI a. galo Kijevo valstybė ėmė erdėti. Kai minėtas Jaro- 
slavas Protingasis (m. 1050 m.) pagal anų laikų paprotį išdalijo 
valstybę savo sūnums, palikdamas Kijevą su Didžiojo kunigaikščio 
titulu vyriausiajam. Po to prasidėjo dalinių (udelnų) kunigaikščių 
tarpusavios kovos dėl vyriausios valdžios, susietos su Kijevo miestu. 
Dėl brolžudiškų kovų nyko Kijevo kaip visos Rusios metropolijos garbė. 
Šalia Kijevo atsirado daugiau taip pat reikšmingų politinių centrų. 

Kijevą, kaip ir visą pietinę Rusią dar žlugdė XI a. iš Azijos įsibrovę 
mongoliški polovcai, Vakaruose buvo žinomi Kumanų vardu. Jie smar- 
kiai plėšikavo pietiniuose Kijevo valstybės pakraščiuose. Gyventojai 
traukėsi nuo jų iš pietinių stepių toli į šiaurę, į miškingas vietas palei 
Okos upę, ir todėl tos vietovės gavo „„užmiškio“ (Zalesk) vardą. 

Kijevo valstybės erdėjimas ir gyventojų telkimasis tarp Okos ir 
Volgos aukštupio buvo šimtmečius trukęs vyksmas. Tuo metu, nyks- 
tant Kijevo centrui, ėmė kurtis šiaurėje kiti centrai, vis riurikaičių 
giminės valdos — kunigaikštijos. Vadinasi, Pavolgio kunigaikštijos 
buvo valdomos iš Skandinavijos kilusių normanų. 

Nors vietoje buvusios Kijevo valstybės kūrėsi paskiros kunigaikš- 
tijos, tačiau iš jos kilusi vieningos „„Rusių žemės“ idėja neišblėso. Ji 

atsispindėjo poetiškuose raštuose, k.a. 1185 m. parašytoje garsioje 
poemoje „Giesmė apie Igorio pulką“ (joje minimi ir lietuviai). Tiesa, 
šios aukštos meniškos vertės poemos autentiškumu abejoja ne vienas 
istorikas ir gal literatas ir ją laiko vėlesniais amžiais sukurtu 
falsifikatu. Jos autentiškumą pvz. ginčija dabartinis (Londone 
gyvenąs) lenkas profesorius H. Paškevičius (mūsų žinomo žemaičio 
Dionizo Poškos palikuonis). Jis viename iš savo dviejų didelių veikalų 
apie Rusijos pradžią, ypatingame priede visokiais argumentais griau- 
na poemos autentiškumą. O jos autentiškumą gina toks žymus 
Harvardo slavistas kaip profesorius emeritas Romanas Jakobsonas.(3) 
Tuo keliu eina ir sovietiniai istorikai(4) ir emigrantinis istorikas Riasa- 
novskis.(5) Vienos Rusios žemės idėjos požiūriu parašyta ir XII a. 
pirmoji rusių istorijos kronika, vadinama Nestoro. Ji kalba apie visus 
rytų slavus, jų kiltis ir kunigaikščius. Nors ji parašyta, kaip spėjama, 
Kijevo Olų vienuolyne, tačiau joje aprašomos ir tolimos šiaurės 
kiltys.(6) Tai pat pasakojimai apie praeitį, vadinamos bylinos ir nesi- 
riboja paskiromis teritorijomis. 

Vieningą Rusią reiškia ir visur to paties bizantiško stiliaus staty- 
tos bažnyčios su svogūniniais bokštais. Gerai daliai jų duotas ir Šv. 
Sofijos vardas, Konstantinopolio Šv. Sofijos pavyzdžiu. Jų vidų puošė 
panašaus stiliaus skulptūros, freskos, vitražai, paveikslai, ypačiai 
ikonos. Tad galima pritarti Petrapilio universiteto profesoriui D. S. 
Lichačevui, kai jis rašo: ,Nors Kijevo Rusia politiškai skilo, tačiau ji 
sukūrė kultūrinį vienetą — nuo Ladogos (ežero) šiaurėje iki 
Tmutorokano (dabar Tamano prie Krymo) pietuose, nuo Jaroslavlio 
rytuose iki Haličo ir Polocko vakaruose“ .(7) 


Taip pat politinis susiskaldymas nenusmelkė buvusio Kijevo 
valstybinio ir bažnytinio centro ir jo didžiojo kunigaikščio valdžios 
atminimo. Kaip tik buvę Kijevo kunigaikščiai ar pretendavę tapti jais 
perkėlė didžiojo kunigaikščio valdžią į šiaurę (į Zaleską), pasiduodami 
gyventojų traukai. Tuo būdu Kijevą nuo XII a. pakeitė pirmą trumpą 
laiką Suzdalis ir po to nuolatinai Vladimiras prie Kliazmos (upės). Jo 
kunigaikštis buvo pripažintas Didžiuoju, nors jo valdžia buvo nomi- 
nalinė ir faktinai nesiskyrė nuo sritinių kunigaikščių. 

Vladimiro d. kunigaikštijos ribose prasidėjo Maskva, pirmą kartą 
paminėta 1147 m. Tada buvo nelabai žymus kaimas. Dėl tam tikrų 
palankių geografinių sąlygų ji kilo, nuo XIV a. pradžios tapo kuni- 
gaikštija, ir jos kunigaikštis paveržė D. kunigaikščio rezidenciją iš 
Vladimiro. Tad iš kuo trumpiausiai išdėstytos apžvalgėlės seka išvada: 
besikurianti Lietuva XIII a. susitiko su religine bei kultūrine rusių 
bendruomene ir joje kylančia Maskva. Susidariusi padėtis lėmė jų 
santykius ilgus ateities amžius. Prie jų prisidėjo dar vienaš labai 
svarus veiksnys — totoriai. 

Lietuva ir totoriai 


1236 lietuviai atmušė prieš juos Livonijos kardininkų ordino 
suorganizuotą kryžininkų žygį, laimėdami Šiaulių kautynes. Metais 
vėliau, 1237 totoriai chano Batu vedami, per Uralo kalnus įsibrovę į 
šiaurės rytų Rusią, nusiaubė, apiplėšė Maskvą. Nuo šių abiejų beveik 
vieno laiko įvykių Lietuva kilo, o Rusia su pačia Maskva pakliuvo į 
totorių jungą. Nuo dabar susidariusios skirtingos padėties priklausė ir 
jų abiejų santykiai vėlesniais laikais. 

Totorių antplūdis rusiams buvo kur kas baisesnis kaip kitų Azijos 
tautų. Jie įsiveržė su tokia jėga, kad galėjo nekliudomi siautėti Okos- 
Volgos tarpupyje, bandyti pasiekti Didįjį Naugardą, patraukti į pietus 
ir užimti patį Kijevą (1230 m.). Perskrodę Rusią nuo šiaurės iki pietų, 
totoriai nepasitraukė iš jos. Jie pasiliko joje, uždėjo jungą, kurį ji nešė 
pustrečio šimto metų. Rusia tiek buvo perblokšta, kad nė nebandė 
platesniu mastu priešintis ir bandyti nusikratyti jungu, nors paver- 
gėjai nelaikė įgulų jų krašte. Jie tiesiog valdė tik kai kurias sritis. Visa 
Rusia pasidarė pavaldi totorių chanui, įsikūrusiam sostinę Sarajuje, 
Volgos žemupyje, gavusioje Auksinės Ordos vardą. Rusių kronikose ir 
dokumentuose chanas vadintas caru ir pripažintas Rusios suverėnu. 
Jis tvirtino kunigaikščius, ypačiai didžiuosius, davinėdamas jiems vad. 
jarlykus. Jarlykams gauti kunigaikščiai vykdavo pas chaną jam nusi- 
lenkti ir brangias dovanas nunešti, atseit, didelius mokesčius sumokėti. 
Krašto gyventojai taip pat turėjo duoti totoriams duokles ir net 
pagalvės mokesčius mokėti. Tik dvasiškiai nuo mokesčių buvo laisvi. 
Mokesčių rinkėjai, baskakai slankiojo po kraštą ir jie buvo, žinoma, 
nelaukiami svečiai. Gal būti, jog iš baskakų gavo pradžią iki šių laikų 
gyvas rusuose posakis: ,„Nekviestas svečias blogesnis už totorių“ 
(Nezvany gost chuže tatarina). Rodydami savo jėgos pranašumą, 
totoriai laikas nuo laiko traukdavo per kraštą, leisdami kariams plėšti 
ir terorizuoti gyventojus. Jei gyventojai kur bandydavo sukilti, juos 
malšindavo jų baudžiamieji būriai. 

Totoriai nesitenkino pavergę Rusią. Jie traukė toliau į vakarus, 
pasiekė Lietuvą, kuri jau buvo besikurianti valstybė Mindaugo laikais. 
Senesnėje mūsų istorijografijoje apie kovas su totoriais Mindaugo 
laikais ir vėliau beveik nekalbėta ar kalbėta trumpai, užuominomis. 
Taip elgtasi todėl, kad bendralaikiuose, t.y. XIII a. šaltiniuose jos 
neminimos. Tik 1975 pasirodęs jauno dabartinės Lietuvos istoriko R. 
Batūros veikalas „Lietuva tautų kovoje prieš Aukso Ordą“ įgalino 
kalbėti apie lietuvių kovas su totoriais XIII ir net XIV a. Nuostabios 
erudicijos veikalas! Autorius sukaupė ir ištyrinėjo gausybę ypačiai XVI 
a. šaltinių, apžvelgė daugybę veikalų. (Jis panaudojo net ir Šapokos 
istoriją, ko daryti kai kurie sovietiniai autoriai privengia.) Iš vėlesnių 
šaltinių ir dar panaudodamas rimtą literatūrą, autorius tam tikromis 

gan įmantriomis kombinacijomis bando atkurti Mindaugo ir vėlesnių 
laikų kovas su totoriais. Jos vykusios tuo metu, kada totoriai švaistėsi 
Rusijoje ir kliudė jos vakarinius pakraščius, artimus Lietuvai. Batūra 
rodo, kad kovos vyko toli už etninės Lietuvos ribų, prie Smolensko ir 
Černigovo miestų. Pacituosime vieną Batūros frazę, apibendrinančią 
XIII a. kovas. „Šaltinių pobūdis leidžia spręsti tik apibendrintai, be 
„detalizavimo, hipotetiškai — pirmieji susidūrimai su totoriais galimi 
1238-1239 m. per Černigovo apgulimą, taip pat ryšium su Smolensko 
įvykiais; per Batu antpuolius į Rusią ir Centrinę Europą (1238-1242) 
totorių vadai, chano pasiųsti, puolė Lietuvos valstybės pakraščius, 
tačiau, matyti, buvo atmušti, nepasiekę jos etninių žemių. Tuo tarpu 
Lietuva po Batu antpuolio stiprino savo gynybą, įkurdindama karius 
pasienyje, prie pagrindinių kelių“.(8) Iš Batūros tyrinėjimų galima 
spręsti, kad tuo metu, kada totoriai nesulaikomai siautėjo visoje 
Rusioje, Lietuva jau buvo tapusi tokia stipri, kad ji kovojo su jais toli už 
savo teritorijos sienų ir neprileido jų prie etninės Lietuvos. Totoriai 
nepajėgė įsiveržti į Vakarus per Lietuvą. Jie įsibrovė per Voliniją, 
Kaličą, pasiekė Vengriją klaidžiodami atsidūrė Silezijoje, kur susi- 
jungusių vokiečių ir lenkų kunigaikščių buvo sumušti (1242). Po to dar 
kiek paklaidžioję po vidurio Europą, grįžo į Pavolgį, kur iš Sarajuje 
įsikurtos Aukso Ordos suverėniškai valdė Rusią. 

Kai totoriai pasivergė visą Rusią, jie tapo vieninteliai lietuvių 
priešai rytuose. Lietuvai tada teko patirti totorių antplūdžių. Vieną jų, 
1258 metais, plačiai nagrinėja Batūra.(9) Užpuolimai buvo laikini ir 
nesulaikė Lietuvos augimo, virstant jau didžiąja kunigaikštija. Lietuva 
tik plėsdamasi į Rusios sritis sutikdavo rimtesnį totorių pasiprieši- 
nimą. Jei kartais priešindavosi ir rusiai, tai darydavo priversti toto- 
riams talkininkauti. Kuriantis Lietuvos d. kunigaikštijai, Rusia buvo 
politinis vakuumas, ir Lietuva pildė jį ir jos plėtimasis į slaviškas 
sritis buvo žymia dalimi gaivališkas (stichiškas) Su totorių 
pasipriešinimu lietuviai smarkiau susidūrė, bandę prisijungti Smo- 
lenską ir ypačiai pietvakarinę Rusią su Kijevo miestu. Batūros 
įrodymu, Gediminas išstūmė totorius iš Kijevo ir jį traukė Lietuvos 
itakon. Bet baigtinai prijungė jį tik Algirdas kartu su pietvakarinė 
Rusia — Podole. 

Podolės užkariavimas buvo vienas didžiųjų Algirdo žygių Rusioje, 
ir nuo jo tinka pradėti kalbėti apie jo visą rytų politiką, privedusią prie 
susikirtimo su Maskva: Podolės prijungimu prie Lietuvos Algirdas 
pagarsėjo didžiu kovotoju prieš totorius, kaip rodo mums labai gerai 
žinomo Mažosios Lietuvos mokslo vyro Rėzos atsiliepimas, apie kurį 
vėliau bus kalba. Pirma paminėsime Podolės prijungimą, kaip jį vaiz- 
duoja Batūra. 

Pietvakarinės Rusios, atseit, didelės srities tarp Dniepro ir Dnestro 
ir siekusios Juodosios jūros, nukariavimas žinomas istorijoje mūšiu 

prie Mėlynųjų Vandenų, kuo plačiausiai dėstomas Batūros minėtoje 
knygoje (220-309 p.). Joks istorikas nėra taip išsamiai, visašališkai to 
klausimo nagrinėjęs, kaip mūsų jaunas mokslininkas. Jis surinko 
žinias iš visokeriopų šaltinių, jas sąžiningiausiai atpasakojo ir 
apžvelgė dalyko literatūrą. Pagal surinktus šaltinius ir literatūros 
duomenis, Batūra sutvirtino nuo seniau kartotą teiginį, kad Algirdas 
1362-1363 sumušė tris Podolės valdovus totorius ir prijungė tą kraštą 
prie Lietuvos d. kunigaikštijos. Autoriaus išvada šiaip skamba: 
„Algirdo vadovaujamos Lietuvos kunigaikštystės pajėgos sumušusios 
totorius prie Mėlynųjų Vandenų, nuniokojo jiems pavaldų kraštą 
Podolę,... pasiekdamas Juodąją jūrą“. Tai buvo pirmas Rytų Europoje 
toks didelis įsiveržimas į Ordos (totorių — J.J.) valdas, sudavęs jų 
įtakai smūgį“.(10) 

Algirdas, tęsęs jo pirmatakų pradėtą L. d. kunigaikštijos kūrimą ir 
kovodamas su totoriais, garsėjo už Rytų Europos ribų. Apie jį sužinojo 
ir Bizantijos autorius Nikoforas Grigoras, kuris rašė, pažymėjęs 
Lietuvos d. kunigaikštijos galią, kad iš Rytų Europos valdovų tik 
vienas „lietuvių karalius“ (Algirdas) nemokėjo kasmetinės duoklės 
Ordai.(11) Kadangi duoklę mokėjo tik slavų-rusių kunigaikščiai, tai 
reikia manyti, kad „lietuvių karalius“ laikomas kaip slavų valdovas, 
nemokėjęs duoklės. Su šia graikų autoriaus pastabėle nesiderina kai 
kurių dabartinių gudų istorikų užmojai gudinti Lietuvos d. kunigaikš- 
tiją, nepripažįstant jai lietuviškumo. Jei graikų autorius taip būtų 
galvojęs, jis būtų laikęs Algirdą rusių karaliumi. Jei jis taip nedarė, tai 
jis aiškiai išskyrė Lietuvą iš slaviškų sričių ir šias laikė „lietuvių kara- 
liaus“, t.y. Lietuvai priklausomas. 

Algirdo kaip didelio totorių nugalėtojo vardas, matyt, garsėjo ir 
Vakarų Europoje. Taip leistina spręsti iš aukščiau užsiminto Rėzos 
atsiliepimo. Atsiliepimas randamas to autoriaus 1820 m. Karaliaučiuje 
išleistame mažame (vos 16 psl.) veikaliuke „De religionis christiane in 
gente Lithuanorum initiis“. Veikaliukas atrastas paskutinio karo M. 
Biržiškos Greifsvaldo universiteto bibliotekoje. Profesorius paskelbė jo 
trumpas ištraukas LTPr. 1 t. 3 k. (1961). Čia 398 p. apie Algirdą skai- 
tome: „Algirdas, Lietuvos d. kunigaikštis žymus kariška jėga, prieš 
visus spaudžiančius priešus, t.y. kryžiuočius, totorius, rusus ir kitus, 
taip laimingai kariavo, kad imperiją, pirmatakų plėstą nuo Baltijos 
pakraščio iki Juodosios jūros, naujomis pergalėmis tvirčiausiai 
sustiprino. Ne tik kariška galia, bet dar dvasine didybe ir švelnumu 
Algirdas viršijo kitus. Visa Europa Algirdo pergalės iš totorių išlaisvin- 
ta“.(12) 

Įdomu būtų susekti, iš kokių šaltinių ir kaip Rėza sukūrė tokią 
originalią panegiriką. Tam reikalui reikėtų nagrinėti visą Rėzos 
kūrybą istoriniu žvilgsniu, ypačiai tą Biržiškos istorijėlę jo tik keliomis 
ištraukomis užsimintą. Nesiimant gvildenti Rėzos istorijografijos, 

galima tik spėlioti, kad jis panaudojo XVI a. rusų šaltinius, kur minimi 
lietuviai kunigaikščiai kovojusieji su totoriais, ypačiai Algirdas. Rėza 
galėjo išskaityti juose ir Algirdo kautynes su jais prie Mėlynųjų 
Vandenų ir pietvakarių Rusios išvadavimą iš totorių jungo. Šia pergale 
Algirdas ir pašalino grėsmę Vakarų kraštams, kur jie buvo įsibrovę 
1241-45 m. Turint omenyje ne tik pietvakarių Rusios, bet dar ir visų jos 
vakarinių pakraščių išvadavimą iš totorių jungo ir jų prijungimą prie 
Lietuvos, galima sakyti, jog jis atitvėrė juos nuo Vakarų neperžen- 
giama siena. Jis laidavo jų saugumą. Rėza, pagal polinkį savaimingai 
kurti net ir tautosakoje, kaip rodo mūsų prašmatnus fokloristas dr. J. 
Balys (žr. jo straipsnį Rėza ir io „Dainos“ — Naujoji Viltis 6 (1973/74), 
apibūdino visą Algirdo totorišką politiką jam sukurtąja panegirika. 

Vaduodamas rusių žemes iš totorių ir jas jungdamas prie Lietuvos, 
d. kunigaikštijos, Algirdas tapo lyg rusių žemių rinkėjas, kaip prieš jį 
darė ir Maskvos didysis kunigaikštis Jonas Kalita (1325-1341) ir jo įpė- 
diniai. Tačiau Maskvos kunigaikštija negalėjo prilygti Lietuvai. Jos 
kunigaikštis klausė chano, mokėjo duoklę ir ėjo jam karo tarnybą 
pagal jo reikalavimą. Maskvos kunigaikštis, kaip ir kiti rusių kuni- 
gaikščiai, vis keliaklupščiavo chanams, dažnai vykdavo į jų sostinę 
Aukso Ordą „na poklon“, kaip šaltiniuose kartais buvo pažymima. O 
Lietuva, atsilaikiusi prieš totorių antpuolius, gebėjo rungtis su jų cha- 
nais, visų rusių tarp Volgos aukštupio ir Okos suverėnu. Ji savo aprė- 
piamu plotu viršijo visas rusių kunigaikštijas į krūvą sudėjus. 

Nors politine padėtimi Lietuvos D. kunigaikštija skyrėsi nuo rusių 
valstybėlių, tačiau jų visuomenės buvo suartėjusios. Amžiais trukęs 
lietuvių ir slavų bendravimas jas suartino. Tai rodo, kad ir dažnos 
vedybos tarp lietuvių ir rusių valdovų. Juk Gedimino abi žmonos, taip 
pat ir Algirdo, buvo rusios. Taip pat ir Lietuvos kunigaikštytės 
tekėdavo už rusių kunigaikščių. Skirtumas tik tas, kad lietuvės prieš 
sutuoktuves su rusiais būdavo stačiatikių vyskupų pakrikštijamos ir 
joms duodamas rusiškas vardas. Tuo tarpu stačiatikės tekėdamos už 
lietuvio pasilikdavo savo tikėjime. 


Iš susidariusių santykių rytų slavų plotuose, kur dominavo 
Lietuvos d. kunigaikštija, galėjo kilti Algirdui mintis siekti tolimo 
politinio tikslo, apie kurį liudijo Livonijos ordino kronikininkas 
Hermannas Wartberge.(13) 

Jis kalba apie imperatoriaus Karolio IV 1358 m. Algirdui ir Kęstu- 
čiui pasiūlyta krikštą kartu, žinoma, su visa tauta. Algirdas jam 
pastatęs sąlygą: atiduoti Lietuvai užimtus vakarinės Prūsijos plotus ir 
Kuršo dalį; o Kryžiuočių ordiną perkelti į pietinę Rusią kovoti su toto- 
riais. Ta proga Algirdas pareiškęs imperatoriui: „Visa Rusia turi 
aiškiai priklausyti Lietuvai“. Prof. Ign. Jonynas, pacitavęs šiuos 
Algirdo žodžius, pridūrė: „Trumpai sakant, Algirdas norėjo įkurti 

Lietuvos imperiją rytų Europos lygumoje“.(14) Imperija, kaip matėme, 
vadino Algirdo Lietuvą ir Rėza. 


Algirdo kovos su Maskva 


Algirdo užsimotas tikslas, jei jis jį turėjo, jau buvo pavėluotas. 
Volgos aukštupio kunigaikštijų tarpe jau buvo tebekylanti kita rusių 
žemių rinkėja šalia Lietuvos—Maskvos didžioji kunigaikštija. Jos abi 
pirmą kartą susikirto Algirdo metu. Šiuo metu jų susidūrimas buvo 
praeinamas, t.y. laikinis reiškinys. Bet jis gali būti laikomas ankstyvu 
ženklu padėties, kuri susidarys po šimto metų ir lems Lietuvos likimą. 

Algirdo kovos su Maskva reiškė pirmą lietuvių įsiterpimą į antrą 
Rusią, nuo XIV a. pradžios gavusią ir Didžiosios Rusioš vardą, po to, 
kai pirmą galutinai sugriovė totoriai. Antroji Rusia darėsi iš daugelio 
kunigaikštijų, joms jungiantis ir per prievartą jungiamoms. Nuo pat 
pradžių, nuo XII a., joms pirmavo Vladimiro kunigaikštija, kurio kuni- 
gaikštis nuo XIII a. vidurio gavo iš chano pirmą „visos Rusios“ 
Didžiojo kunigaikščio jarlyką. Vadinasi, ir chanas pripažino vienos 
Rusios idėją, susidariusią Kijevo metu. Vladimiro „visos Rusios“ D. 
kunigaikščio titulas buvo tik garbės dalykas, praktiškai nieko nereiš- 
kęs. Tačiau jis teikė prestižą jo turėtojui, ir dėl to aplinkiniai kuni- 
gaikščiai rungėsi dėl jo, stengdamiesi pirkti jarlykus. Chanai juos 
dalindavo, tikriau pasakius, pardavinėdavo dar ir ne vienam tuo pačiu 
metu. Kovos vykdavo dėl Vladimiro D. kunigaikštijos. Pasitaikydavo, 
kad jos titulą gaudavo pašalinis kunigaikštis ir valdė ją iš savo kuni- 
gaikštijos. Taip po ilgų kovų iškilo Maskvos kunigaikštija Vladimiro D. 
kunigaikštijos teritorijoje, pradžioje buvusi jo kunigaikščio patrimonija 
(otčina), net savo kunigaikščio neturėjusi. Ilgainiui atsirado savas 
kunigaikštis, ir Maskva tapo Vladimiro D. kunigaikščio rezidencija. 
Galutinis Maskvos D. kunigaikštijos, vadinamos vis dar Vladimiro 
vardu, susidarymas siejamas su Jonu, vadinamu Kalita (1325-1340). 
Jis per įsigytą chano ypatingą malonę galėjo prisijungti ar prisipirkti 
aplinkinių žemių ir žymiai praplėsti ir sutvirtinti savo kunigaikštiją. 
Po Jono Kalitos sutvirtėjusiai Maskvai tegalėjo priešintis ir ginti 
savarankumą tik kelios didesnės kunigaikštijos, jų tarpe ir Tverės. 

Tverės kunigaikštija, buvusi gan toli nuo Maskvos, jos ekspansijos 
ilgai liko nepaliesta. Ji buvo labiau į vakarus prasikišusi valstybė. 
Turėjo vakarinius kaimynus D. Naugardą, Pskovą ir netolimą Lietuvą, 
kai ji per prisijungtas rusių sritis pasistūmėjo į rytus. Lietuvos ir Tve- 
rės suartėjimą antroje XIII a. pusėje paliudija ir kiek nuostabus faktas, 
kad lietuvio Polocko kunigaikščio Gerdenio (m. 1267) sūnus buvo Tve- 
rės stačiatikių vyskupas. Artimi santykiai tarp Tverės ir Lietuvos 
paliudyti šaltinių ir vėlesniais laikais, ir juos patvirtino Algirdo ir 
Tverės kunigaikščio Mikolo Aleksandravičiaus sesers Julijonos 
vedybos. 

Didysis Lietuvos kunigaikštis Algirdas kardu kerta į Maskvos vartus. 


Tverės kunigaikštis, Algirdo svainis, pretendavo į Vladimiro d. 
kunigaikštiją ir tam turėjo įsigijęs iš chano jarlyką. Jis negalėjo jos 
gauti dėl Maskvos kunigaikščio pasipriešinimo. Besivaržant buvo 
bekyląs net karas. Sovietų istorikas L. V. Čerepninas šiaip nusako 
kunigaikščio Dimitro, vadinamo Doniečio, laikyseną Tverės atžvilgiu: 
„Maskvos vyriausybė kalbamu metu, be abejo, stengėsi silpninti 
Tverės kunigaikštiją ir plėsti jos sąskaita Maskvos valdų teritoriją 
(panaudodama savo interesams kivirčus, vykusius tarp dalinių Tverės 
žemės kunigaikščių)“.(15) Maskvos grasomas Tverės kunigaikštis bėgo 
į Lietuvą ir šaukėsi svainio Algirdo pagalbos. 

Keturi Algirdo, tikriau lietuvių, žygiai prieš Maskvą aprašyti 
keliose rusų kronikose maždaug vienodai. Plačiausiai apie juos 
pasakoja vadinamoji Rogožos kronika, parašyta XV a. Ji teikia 
daugiau žinių apie XIV a. įvykius, t.y. apie Lietuvos ir Maskvos kovų 
laikus.(16) Dėmesio vertos Rogožos kronikos paraštėje raudonu rašalu 
įrašytos dvi antraštės. Jos padėtos prieš kronikos vietas, kur kalbama 
apie Algirdo Maskvos antpuolius. Štai abi originalios antraštės: „O 
pervoj Litovščine“ ir „O drugoj Litovščine“. Išvertus jas lietuvmečiais, 
galima daryti išvadą, kad Algirdo bei lietuvių išpuoliai buvo giliai 
paveikūs Maskvos ir kitiems rusiams ir paliko atmenami ilgus laikus, 
ir XV a. kronikininko aprašyti. Abi nuostabios antraštės taip pat rodo, 
kad Rogožos kronikos autoriui taip pat-buvo žinoma, kad Algirdo meto 
Lietuvos d. kunigaikštija buvo lietuviška, o ne kokia rusių, kaip cari- 
niais laikais vienas kitas rusų istorikas skelbė, ir ne kokia gudų (balta- 
rusių) valstybė — ar geresniu atveju — lietuvių-gudų federacija, kaip 
dabar kai kurie gudų istorikai tvirtina. 

Sekant Rogožos kronika (ir dar kitas kiek prisiduriant), pirmas 
Algirdo žygis 1368 šiaip vaizduotinas: 

Tverės kunigaikštis (pasisavinęs didžiojo kunigaikščio titulą) 
nubėgęs į Lietuvą, maldavo ją organizuoti žygį prieš Maskvą. Jam 
talkino jo sesuo Julijona, kurią jis paveikė kalbinti Algirdą“. Toliau 
sumini, kas iš lietuvių traukė su Algirdu. Pirmiausia mini Kęstutį ir jo 
sūnų Vytautą. Prie šiojo prideda pastabą: „Tada jis buvo dar jaunas“. 
Iš tikrųjų to žygio metu Vytautas buvo koks aštuoniolikmetis jaunuolis. 
Iš Vytauto užuominos leistina spręsti, kad kronikininkas rašė po to, kai 
jis jau buvo tapęs garsenybė Maskvoje ir visoje Rusioje. Minimi 
sumariškai Algirdo sūnūs be jų vardų ir „visi Lietuvos kunigaikščiai“. 
Iš gausybės vadovaujančių dalyvių galima spręsti, kad vyko plataus 
masto ekspedicija. Prie lietuvių prisidėjo, žinoma, Tverės kunigaikštis 
ir Smolensko pajėgos. Pažymėtina, kad neminimas Smolensko kuni- 
gaikštis. Matyt jo tada nebūta, ir Smolenskas priklausė Lietuvai. Po 
padarytos įžangos, Rogožos kronikininkas pertraukia įvykio vaiz- 
davimą ir pateikia įdomų Algirdo kariavimo būdą ir motyvuoja jo 
pasisekimus. Jis rašo: „Algirdas turėjo paprotį ruoštis į karą slaptai, 

nesakant nei savo kariams, nei svetimšaliams, nei pirkliams, kur 
sumanyta traukti. Tai daryta tam, kad nesužinotų pašalaičiai ir nepa- 
sklistų žinia tame krašte, kur jis karius turėjo vesti. Ir taip kariau- 
damas gudrumu ir slaptumu (chitrostiu i skradyvaia) Algirdas daug 
žemių užėmė ir daug miestų, kraštų, vietų pavergė, ne tiek jėga, kiek 
išmone kariavo“.(17) 

Kaip Algirdui buvo įprasta, jis traukė su didele pajėga slaptai ir 
Maskvos kunigaikštis apie antpuolį nežinojo. Sužinojęs liepė išsiun- 
tinėti laiškus po miestus ir visoje didžiojoje kunigaikštijoje pradėjo 
telkti kariuomenę. Bet buvo jau per vėlu, nes „kariauna (rat) nesuskubo 
atvykti iš tolimesnių vietų“.(18) Teko suorganizuoti „apsaugos pulką“ 
iš didžiojo kunigaikščio tarnų, buvusių Maskvoje. Jam paskirti du 
vadai, ir minimi jų vardai. Prie apsaugos pulko dar prisijungė Maskvos 
apylinkės, Kolomnos ir Dmitrovo miestų (netoli Maskvos) daliniai. 
Algirdas tuo tarpu, įžengęs į Maskvos sritis, pradėjo karą pasienio 
ruožuose, juos ,,degindamas, griaudamas, kankindamas, pavergdamas 
(žmones)“. Kaip matome, kronikininkas šioje vietoje žodingas, pabrėž- 
damas lietuvių antpuolio baisumą. 

Lietuviai traukė prie Maskvos, nesutikę pasipriešinimo ir priartėjo 
prie Tresnos upės. Šioje vietoje jiems bandė pastoti kelią minėtas 
apsaugos pulkas. Įvykusiame mūšyje pulkas buvo nugalėtas. 
„Kunigaikščiai, vaivados ir bajorai visi buvo užmušti“ — rašo kronika. 
Duodama net mūšio diena — laprkičio 21. Kankindamas paimtus 
belaisvius, Algirdas jų klausinėjo „kur yra didysis kunigaikštis, ir ar 
yra prie jo kariškos jėgos?“. Belaisviai visi kaip vienas atsakinėjo, kad 
Didysis kunigaikštis savame mieste Maskvoje, ir jo visi kariai nesu- 
skubo susirinkti prie jo“. Algirdas pradėjo greičiau judėti ir skubėjo 
prie Maskvos, prie jos centro, Kremliaus tvirtovės. Algirdo ir lietuvių 
nelaimė, kad Dimitras Donietis turėjo prieš metus pasistatęs pirmą 
baltų akmenų Kremlių vietoje iki šiol buvusio medinio. (Nuo to laiko 
buvo prie Maskvos pridedamas pažymys „baltaakmenė“ (belokamen- 
naja Moskva, apie kurią dar ir Puškinas dainavo). Anais dažnais 
feodalinių karų laikais stiprios, priešo sunkiai įveikiamos tvirtovės, 
laidavo valdovams saugumą ir dar tiko valstybių teritorijų apsaugai. 
Iš pilies valdovas galėjo puldinėti priešą ir priversti jį pasitraukti iš 
užimto krašto. Priešams pasunkinti apgulimą, užpultieji valdovai pasi- 
stengdavo sudeginti, sunaikinti apylinkes paversdami jas plynais 
laukais. Taip pasielgė ir Maskvos kunigaikštis prieš užsidarydamas 
Kremliuje. Su juo į Kremlių pasitraukė metropolitas, kunigaikščiai ir, 
kaip kronika sako, „visi krikščionys“. Algirdas užėmė priemiesčius 
(zagorodia), apsupo Kremlių ir prie jo išstovėjo tris dienas ir naktis. Po 
to pasitraukė, kaip Rogožos kronikininkas rašo „sudeginęs daug 
bažnyčių ir daug vienuolynų“ ir dar pridurdamas „Kremliaus miesto 
nepaėmė“. 


19 


Toliau kronikininkas pasakoja, kaip lietuviai atsitraukdami 
niokojo kraštą, kaimus ir miestus degino, daug krikščionių išžudė ir į 
nelaisvę pasiėmė, jų turtą pasigrobė ir gyvulius išsivarė. 

Rogožos kronikos autorius, papasakojęs apie lietuvių puolimą, daro 
išvadą: „Daug žalos padaryta krikščionims. Ta žala padaryta už mūsų 
nuodėmes“.(19) Tai tipiškas nusiskundimas anais viduramžių laikais, 
užtinkamas ir Vakarų raštuose. Tada didelės priespaudos, vargai, 
prislėgę žmoniją, vis buvo teisinami Dievo bausmėmis už papildytas 
nuodėmes. Lietuvių antpuolio motyvavimas Dievo bausme rodo, kad jis 
buvo smarkiai pajustas Maskvos apylinkėse ir ilgai atmenamas. Tas 
pats kronikininkas lietuvių užpuolimą lygino su totorių, ištikusį prieš 
41 metus. Tada, 1327 užplūdo Aukso Ordos totoriai Maskvą ir privertė 
Maskvos kunigaikštį eiti su jais prieš sukilusius tveriečius. 

Nors didelis Algirdo žygis nepavyko, tačiau jis nebuvo visai veltui. 
Pirmiausia jis apgynė savo sąjungininką Tverės kunigaikštį ir net 
privertė Maskvą grąžinti jam pirma jo užgrobtus kraštus. Antra, 
Algirdas susilpnino Maskvos kunigaikštiją ir sustiprino Tverės padėtį 
tiek, kad jos kunigaikštis galėjo spirtis prieš Maskvą ir vis siekti 
Vladimiro didžiojo kunigaikščio titulo. Algirdas liko sąjungininku ir 
toliau su Tverės kunigaikščiu. Maskvos d. kunigaikštis paliko karo 
padėtyje su Lietuva. 

Rogožos kronikoje rašoma,(20) kad tuo pačiu metu, kai Algirdas 
traukė prieš vokiečius ir su jais kovėsi, maskviečiai su talkininkais 
puolė Smolensko sritį. Galimas daiktas čia kronikininko turėtas 
galvoje Algirdo žygis į Karaliaučiaus sritį ir nelaimingą lietuviams 
Rūdavos mūšį (1370). Tuo pasinaudojo Maskva pulti Lietuvos įtakoje 
buvusį Smolenską. 

Rogožos kronikoje rašoma, kad Tverės kunigaikštis apie tą laiką 
vyko į Lietuvą, ir maskviškis Dimitras įsibrovė į jo valstybę. Patyręs 
apie maskviečių siautėjimą jo kunigaikštijoje, jis keliavo pas totorius. 
Už „dideles dovanas“ jų kunigaikščiams įsigijo Vladimiro ir tuo pačiu 
visos Rusios Didžiojo kunigaikščio jarlyką. Jį gavęs ir pasivadinęs 
didžiuoju kunigaikščiu, grįžo iš Ordos, gauti „visos Rusios“ didžiąją 
kunigaikštiją ir ją valdyti iš Vladimiro. Bet gyventojai, greičiausiai 
Maskvos inspiruoti, jo neįsileido ir net persekiojo jį grįžtantį ir bandė 
sugauti. Tverės kunigaikštis turėjo bėgti į Lietuvą. Šiuo kartu, matyt, 
vėl priprašė Algirdą padėti jam įveikti Maskvos kunigaikštį ir paveržti 
iš jo „visos Rusios“ didžiojo kunigaikščio titulą. Taip leistina spręsti iš 
Algirdo antro žygio prieš Maskvą, vykdyto tuojau po tveriškio Mikolo 
Aleksandrovičiaus atbėgimo į Lietuvą — 1370 lapkričio mėn. 

Lietuvių antpuolis rusiams buvo antras lietuvmetis. Apie jį 
Rogožos kronika šiaip pradeda rašyti: „Žiemą, lapkričio 26, šv. Jurgio 
dieną, atvyko Algirdas Gediminaitis, Lietuvos kunigaikštis, surinkęs 
daug karių, su didele pajėga (kariauti) prieš Dimitrą Ivanovičių. Su juo 

buvo jo broliai, sūnūs ir kiti Lietuvos kunigaikščiai ir didysis kuni- 
gaikštis Mikolas Tverietis, ir Smolensko kunigaikštis Sveto- 
slavas“.(22) Su tokiomis pajėgomis Algirdas galėjo nesukliudytas 
pasiekti Maskvos kunigaikštiją. Pakeliui buvo apgulę Volokamską, 
kurio kunigaikštis artimai veikė su Maskva prieš Tverę. Miesto paimti 
negalėjo ir po dviejų dienų apgulties nuo jo pasitraukė. Algirdas ir 
lietuviai tęsė kelionę į Maskvos Kremlių. Kelionės tikslą pasiekė, Krem- 
lių apsupo. Šiuo kartu apgulimas, pagal Rogožos kroniką, tęsėsi 8 
dienas (Kiti šaltiniai duoda 7, 10 dienų). Gal šiuo kartu ilgesniu 
apgulimu kaip 1368 tikėtasi kaip nors pralaužti Kremlių ar kitaip pri- 
versti maskviečius pasiduoti. Siekti šio tikslo, jei lietuviai jį turėjo, 
buvo sutrukdyti Maskvos kunigaikščio pasitelktų kaimynų kunigaikš- 
čių. Jie su savo pajėgomis traukė iš visų pusių prieš Maskvą apsiau- 
tusius priešus. Algirdas gal pabūgo grasomo apsupimo ir todėl 
nutraukė apgulimą. Jis sutarė paliaubas su Maskvos kunigaikščiu ir 
pasitraukė į savo kraštą. Šiuo kartu traukėsi lietuviai ne kaip priešai. 
Kronikų liudijimu, neteriojo Maskvos kunigaikštijos ir težiūrėjo, kad 
priešų nebūtų užpulti.(23) 

Rusių kunigaikštijose vyko nesiliaujamos kovos, kuriose dalyvavo 
ir Maskvos, ir Tverės kunigaikštijos. Abi pirko brangia kaina jarlykus 
iš totorių chanų ir siekė Vladimiro didžiosios kunigaikštijos valdžios. 
Maskvos kunigaikštis, chanų labiau palaikomas kaip Tverės, gebėjo 
išlaikyti ir apginti Vladimiro ir „visos Rusios“ didžiojo kunigaikščio 
titulą. 

Jei tikėti rusių kronikoms, tai galima spėlioti, kad lietuvių 
kunigaikščių laikysenoje Maskvos atžvilgiu įvyko skilimas. Rogožos 
kronikoje skaitome, kad 1371 vasarą Algirdo pasiuntiniai atvyko į 
Maskvą ir sutarė taiką.(24) Taikos sustiprinimui Algirdas išleido dukrą 
už Serpuchovo kunigaikščio, Maskvos Dimitro pusbrolio. Kronikos 
vadina ją krikštu gautu krikščionišku Elenos vardu, neminėdamos 
pagoniškojo. 

Kitais, 1372 m., Kęstutis, Polocko kunigaikštis Andrius Algirdo 
sūnus ir Drucko kunigaikštis Dimitras nužygiavo netoli Maskvos, iki 
Perejeslavlio ir, kaip kronika rašo, teriojo kraštą.(25) Paskui lietuviai 
susijungė su Tverės kunigaikščiu, užėmė Kašino miestą ir uždėjo jam 
duoklę. Dar apnaikino pasiekto Toržoko miesto apylinkes. 

Nors Algirdas buvo sutaręs taiką su Maskvos kunigaikščiu, tačiau 
dar kartą pasišovė prieš jį traukti. Gal būt paskutinis lietuvių šioks 
toks pasisekimas. Algirdas 1372 vasarą išsirengė su savo pajėgomis 
prieš Maskvą. Pakeliui prie Lubutsko miesto (netoli Maskvos) prie 
lietuvių prisijungė Tverės kunigaikštis. Tuo tarpu iš Maskvos pribuvo 
Dimitras ir stojo prieš lietuvius ir tverėčius. Abu priešus skyrė gili 
dauba, didelio miško apsupta. Terenas kliudė jiems sueiti į sąlytį ir 
kautis. Viena kronika rašo, kad maskviečiai sumušė lietuvių sargybinį 

pulką ir iš to kilęs Algirdo kariuomenėje sąmyšis (zamiatnia).(26) Dėl 
to jis pasitraukė iš daubos. Kaip ten bebūtų buvę, prie kautynių 
neprieita. Sutarta taika, apie kurią Rogožos kronikininkas pastebi 
ironiškai: „Ir tapo ši dauba išganymu“ (27) 


Neigiamas poslinkis po algirdinės Lietuvos pirmenybės 


Žinomas rusų istorikas Ilovaiskis, prieš vaizduodamas pirmą 
Algirdo antpuolį prieš Maksvą pastebėjo, kad įvyko pirmas kariškas 
susidūrimas tarp dviejų rusios rinkėjų. Jo turėta galvoje abi Didžiosios 
kunigaikštijos: Lietuvos ir Maskvos. Skirtumas tarp jų buvo tas, kad 
algirdinė Lietuva buvo bebaigianti rinkti rusių žemes, o Maskva — 
bepradedanti. Kai Algirdui nepavyko sutramdyti Maskvos d. kuni- 
gaikščio jam turėjo pasiduoti Tverės kunigaikštis, prisipažindamas jo 
„jaunesniuoju broliu“ (1375).(28) Dimitras Ivanovičius ir kiti tęsė 
Rusios žemių rinkimą, prisijungdami sau kunigaikštijas tarp Volgos 
aukštupio ir Okos. Gal būt akivaizdoje augančios Maskvos Algirdas 
rašė Konstantinopolio patriarchui, kad Lietuva turi du priešus: 
Kryžiuočių ordiną ir Maskvą.(29) Kai Algirdo metu Maskva buvo tik 
potencialus Lietuvos priešas, tai galima sakyti, jog tas Lietuvos 
valdovas tarsi pranašavo labai tolimą mūsų tautos ateitį. Po tų prana- 
šiškų Algirdo žodžių Maskva vis augo, įsitraukdama aplinkines kuni- 
gaikštijas ir pamažu vaduodamasi iš totorių jungo. Tas pats Algirdo 
priešas Dimitras galėjo drįsti, susitaręs su Algirdo įpėdiniu Jogaila, 
stoti į atvirą karą su totoriais ir juos sumušti prie Dono 1380 (Istorijoje 
žinomas Kulikovo mūšis). Pažymėtina, kad kautynėse dalyvavo 
Maskvos pusėje du Algirdo sūnūs, vadinęsi rusiškais vardais: Andrium 
ir Dimitru. Jie turėjo valdyti kokias tėvo perleistas rusių sritis ir būti 
Maskvos sąjungininkais (kaip ir Jogaila)(Jų vaidmenį Kulikovo 
mūšyje aprašė ir K. Jurgėla veikale „Lithuania — Outpost of 
freedom“, apsilenkdamas su vienu pagrindiniu šaltiniu. Tikriau 
pavaizdavo juos H. Paškevičius, laikydamasis arti patikimo 
šaltinio.).(29) 

Nuo Algirdo laikų tarp Lietuvos ir Maskvos buvo pusiausvyra. 
Maskva ir toliau augo ir po šimto maždaug metų tapo viena valstybė 
šiaurės rytų Rusioje. Ji prisijungė didįjį Naugardą (1478) ir visą šiaurę 
iki Baltosios jūros, pagaliau ir Tverės kunigaikštiją (1485). Tuo pačiu 
metu (1484-1494) prasidėjo ir Maskvos planinga Agresija prieš Lietuvos 
d. kunigaikštiją.(30) Ji truko šimtmečius ir gerai žinoma iš Lietuvos 
istorijos. 

Plačioje istorinėje perspektyvoje Algirdo Lietuva iškyla, pasiekia 
savo vystymosi viršūnę. Ji nebuvo kažkokių lietuvių feodalų agresijos 
kūrinys ar didžiųjų kunigaikščių grobikiško pobūdžio žygių padarinys, 
kaip vis kartojama sovietinėse ir dabartinės Lietuvos istorijose. Net ir 

toks atsargus savo teiginiais, kaip minėtas R. Batūra, vertingame 
veikale nesusilaiko tos tezės nekartojęs, kaip pažymėjo mūsų judrusis 
istorikas J. Dainauskas straipsnyje apie Algirdą(31) Gali sakyti 
standartu virtusi frazė figūruoja sovietiniuose veikaluose nepagrįsta 
jokių įrodymų. 

Iš tikrųjų Lietuvos d. kunigaikštija kūrėsi gaivališkai dėl istoriškai 
susidariusių tam tikrų aplinkybių visoje Rytų Europoje. Ji buvo 
lietuvių tautos, vadovautos, Gediminaičių, genijaus kūrinys. Gedi- 
minaičių tarpe vienas iškiliausių buvo Algirdas, baigęs didžiosios kuni- 
gaikštijos kūrybą. Tad jis ypačiai prisimintinas šiose jo mirties 600 
metų sukaktuvėse. Šis rašinys tam tikslui ir skirtas. 

ABSTRACT 


ALGIRDAS AND THE FIRST CONFRONTATION OF THE 
GRAND DUCHY OF LITHUANIA WITH MOSCOW 


The Grand Duchy of Lithuania evolved from the state that started 
in Lithuanian territory in the middle of the 13th c. It expanded south 
and east into the surrounding Slavic lands which spread over the vast 
plains of Eastern Europe. The Grand Duchy rose from the beginning as 
a state of two nations — Lithuanians and Russians, as is indicated in 
the title of the famous letter of Gediminas (1316-1341): “Letwinorum 
et multorum ruthenorum rex.“ 

Gediminas and his son Algirdas (1345-1377) were founders of the 
Grand Duchy of Lithuania that encompassed the southern and western 
Slavs of Eastern Europe. Ethnographic Lithuania was a small part of 
the Grand Duchy, but nevertheless its center with the capital city of 
Vilnius. 

The Tatars overflowed the Russian lands during Lithuania's 
formative stage. They overpowered all but the Novgorod and Pskov 
republics. The Tatar Khan became the Russian sovereign, called the 
czar. He ruled them from the capital of the Golden Horde (of the lower 
Volga). Meanwhile, Lithuania not only repelled the Tatar attacks, but 
Algirdas won a major battle, thereby freeing the southwestern province 
of Podolia and the city of Kiev. 

Although the dukes of Moscow belonged to the Tatar czars, 
nevertheless they managed to exert their influence over the other 
Russian dukes and thereby govern all of Russia. War erupted when the 
duke of Tver sought the same conguest. 

Algirdas joined the conflicts three times marching with Mikolai 
Aleksandrovic, duke of Tver, against the Moscovite Dimitri Ivanovic. 
He reached Kremlin, the new white-rock fortress built by Dimitri, twice 
(in 1368 and 1370). However, he had to retreat, being unable to conguer 
it. At the reguest of his brother-in-law, the Duke of Tver, Algirdas 
marched against Moscow a third time (in 1372). This time he did not 
reach Kremlin because he met the duke of Moscow coming to repel him. 
The contenders dispersed, after a peace settlement, because the terrain 
was not suitable for battle. 

Though unsuccessful, the expeditions against Moscow revealed 
Algirdas' political aims toward the Rus'ian world, which he declared to 
the Roman emperor Charles IV: “All Rus must naturally belong to 
Lithuania." On the 600th anniversary of his death it is worth while to 
remember his far reaching goals. 

ALGIRDO RYŠIAI SU RYTŲ 
IR VAKARŲ BAŽNYČIOMIS 


DR. VIKTORAS GIDŽIŪNAS, O.F.M. 


Krikščioniški kaimyniniai kraštai darė įtakos pagoniškai Lietuvai. 
Jau nuo Mindaugo laikų į Lietuvą veržėsi Rytų ir Vakarų kultūra. 
Gediminas, kviesdamas dvasininkus, pirklius ir įvairių rūšių ama- 
tininkus ir suteikdamas jiems pilną asmeninę ir religinę laisvę, Vakarų 
kultūrai plačiai atidarė duris į Lietuvą. Jo sūnus Algirdas, perversmo 
keliu įkopęs į didžiojo Lietuvos kunigaikščio sostą, per artimus san- 
tykius su rusais ir ruses žmonas sudarė palankias sąlygas Lietuvoje 
rytietiškai kultūrai skleistis. Be to, reikia pastebėti, kad vakarietiškoji 
kultūra į Lietuvą veržėsi jėga, o rytietiškoji buvo sustingusi ir neveikli, 
dėl to lietuviams ji buvo nepatraukli. 

Apie didįjį Lietuvos kunigaikštį Algirdą daugelis lietuvių yra susi- 
darę klaidingą nuomonę, būk jis tesirūpinęs tik.rusiškąja Didžiosios 
Lietuvos dalimi, priėmęs stačiatikių tikėjimą, Lietuvoje leidęs plisti sta- 
čiatikybei, o pačios Lietuvos reikalais visai nesirūpinęs. Tai yra klai- 
dinga nuomonė, kuriai susidaryti daug padėjo caristinės Rusijos 
istorikai propagandistai, kurie Algirdą apskelbė stačiatikių tikėjimo ir 
rusifikacijos apaštalu.(1) 

Iš tikro, Algirdas, kaip ir Kęstutis, uoliai rūpinosi visos Lietuvos 
reikalais. Jis rėmė Kęstučio kovas su Vokiečių ir Livonijos ordinais, 
padėjo Liubartui kovose su lenkais, ginant jo teises Volinijoje, ir plėtė 
Lietuvos sienas rytuose, respektuodamas visų pavaldinių teises, papro- 
čius ir religiją.(2) Tiesa, jo laikais labai aštria forma iškilo krikščio- 

nybės įvedimo klausimas. Reikėjo apsispręsti už Rytų ar Vakarų krikš- 
čionybę. Tai tema, kurią čia bandysime panagrinėti. 


I. Algirdo ryšiai su Rytų bažnyčia 


Algirdas dar prieš vedybas su Vitebsko kunigaikštyte buvo šiek 
tiek susipažinęs su rusų stačiatikių tikėjimu, nes jie dažnai įvairiais 
reikalais lankydavosi Vilniuje, jo tėvo Gedimino dvare. Iš popiežiaus 
legatų, atvykusių į Rygą, pasiųstų pas Gediminą pasiuntinių 
pranešimo sužinome, kad viena iš priežasčių, dėl kurių Gediminas atsi- 
sakė priimti krikštą, buvęs stiprus rusų stačiatikių pasipriešinimas ir 
grasinimas.(3) Pats Gediminas jau buvo susipažinęs su savo pa- 
valdinių rusų tikėjimu, nes apie jį užsimena ir minėtiems pasiun- 
tiniams.(4) Gedimino laikais Vilniuje jau galėjo būti bent mažytė rusų 
kolonija, kuri, naudodamasi Gedimino tolerancija, galėjo turėti savo 
cerkvę ir popą, dėl to Gedimino vaikai, kurie buvo ruošiami rusų kraš- 
tams valdyti, turėjo šį tą apie stačiatikių tikėjimą žinoti. 

Tiesioginiai Algirdo ryšiai su stačiatikiais prasidėjo, kai jis 1318 m. 
vedė Vitebsko kunigaikštytę ir po uošvio mirties 1320 m. tapo pilnatei- 
sis Vitebsko kunigaikštis.(5) Remdamiesi šiuo faktu praeitojo amžiaus 
galo caristinės Rusijos istorikai, pavergtų tautų rusifikacijos šali- 
ninkai, teigė, kad Algirdas, vesdamas Vitebsko kunigaikščio Jaroslavo 
dukterį Mariją, priėmė stačiatikių krikštą, krikšto metu gavo Alek- 
sandro vardą, Lietuvoje platino stačiatikybę ir rūpinosi stačiatikių hie- 
rarchijos sutvarkymu. Negana to, jis prieš mirtį antrosios žmonos 
Julijonos dvasios tėvo Dovydo, Pečioros vienuolyno arkimandrito, 
buvo priimtas į vienuolyną, apvilktas vienuoliniu drabužiu, gavo Alek- 
siejaus vardą ir miręs buvo palaidotas stačiatikių cerkvėje, o Lietuvą 
palikęs pilname surusėjimo kelyje.(6) 

Dabar reikia panagrinėti kuo šie istorikai grindžia savo teigimus. 
Atidžiai peržiūrėjus visus prieinamus rusiškus metraščius ir jų frag- 
mentus, kurie liečia Algirdą, patiriame, kad tik keli jų užsimena apie 
Algirdo krikštą. Tačiau ir jie nėra pilnai patikimi, nes juose pripinta 
daug netiesos, sumaišyti asmenų vardai, įvykiai ir datos. Tai patiriame 
palyginę juos su kitais autentiškais metraščiais ir oficialiais dokumen- 
tais. 

Pirmiausia joks rusų metraštis nežino Algirdo uošvio Vitebsko 
kunigaikščio vardo. Jį mini tik Lietuvos metraščio — Bychovco 
kronikos priedas, pridėtas T. Narbuto, kur jis vadinamas Jaroslavu 
Wasilevičium.(7) Pirmosios Algirdo žmonos Marijos vardas taip pat 
painiojamas. Bychovco kronika klaidingai ją vadina Julijona,(8) nes 
Julijona Tverietė buvo antroji Algirdo žmona, kurią jis vedė 1349 ar 
1350 m. ir kuri likusi našle mirė 1392 m.(9) Kiti metraščiai pirmąją 
Algirdo žmoną dar vadina Ona.(10) 

Apie Algirdo krikštą ir stačiatikių tikėjimo priėmimą, vedant 
Vitebsko kunigaikštytę, užsimena tik labai abejotinos vertės šaltiniai: 
Gustino metraštis(11) ir Bychovco kronika.(12) Šioje paskutinėje apie 
Algirdo krikštą ir jo laikymąsi stačiatikių tikėjimo atžvilgiu taip 
rašoma: „Kunigaikštis Algirdas, vedęs Vitebsko kunigaikštytę Juli- 
joną (turi būti Mariją), dėl jos priėmė krikštą ir rusų tikėjimą, o visi 
lietuvių didikai pasiliko pagonys. Didysis kunigaikštis jų varu nevertė 
ir į savo tikėjimą nevertė, o Romos tikėjimo Lietuvoje jau nebuvo, vien 
rusų“. Įsigilinus į šiuos Bychovco kronikos žodžius išeitų, kad čia 
kalbama apie antrąsias Algirdo vestuves, kai didysis Lietuvos kuni- 
gaikštis Algirdas vedė Julijoną Tverietę, nes vesdamas Vitebsko kuni- 
gaikštytę jis didžiuoju kunigaikščiu dar nebuvo, dėl to jis negalėjo 
versti ir Lietuvos didikų priimti stačiatikių tikėjimą. Tačiau taip nėra, 
nes kitoje vietoje rašoma, kad didžiajai kunigaikštienei Onai mirus 
Algirdas vedė Tverės kunigaikštytę Julijoną.(13) Šis asmenų ir įvykių 
sumaišymas ir Algirdo krikšto priėmimą daro abejotinu. 

Tą pačią žinią, turbūt, iš Bychovco kronikos paimtą, tik kitaip 
suredaguotą, duoda ir M. Stryjkovskis. Jis rašo, kad Algirdas, dar tėvui 
Gediminui gyvam esant, pasikrikštijo, žmonos Julijonos priverstas, per 
kurią gavo Vitebsko kunigaikštystę.(14) Kitoje vietoje rašo, kad jai 
mirus, Algirdas vedęs Mariją Tverietę, Jogailos motiną.(15) Taip pat ir 
A. Kojalavičius rašo, kad Algirdas, norėdamas įtikti žmonai Marijai, 
Vitebsko kunigaikštystės paveldėtojai, leidosi save pakrikštyti.(16) 

Nikonovuskio metraštis apie savo krikštą leidžia kalbėti pačiam 
Algirdui. Kai Algirdas 1342 m. apgynė pskoviečius nuo Livonijos 
ordino kalavijuočių, tai jie prašė, kad jis apsikrikštytų ir būtų jų kuni- 
gaikščiu, bet Algirdas jiems atsakė: „Jau esu krikštytas ir esu krikš- 
čionis, iš naujo krikštytis ir būti jūsų kunigaikščiu nenoriu“ (17) Visa 
tai parodytų, kad stačiatikiai pskoviečiai, nors ir kvietė Algirdą tapti 
Pskovo kunigaikščiu reikalavo, kad jis apsikrikštytų. To paties iš jo 
turėjo reikalauti ir Vitebsko kunigaikštis, būsimoji žmona, vitebs- 
kiečiai ir ypač dvasininkai, kai jis žadėjo vesti jų kunigaikštytę ir tapti 
stačiatikių valdovu. Į visa tai atsižvelgęs, rodos, vienintelis iš lietuvių 
istorikų K. Avižonis mano, kad Algirdas, vesdamas Vitebsko kuni- 
gaikštytę, priėmęs stačiatikių krikštą.(18) 

Painus ir Algirdo krikšto vardas, nes vieni autoriai sako, kad jis 
buvo pakrikštytas Andriejum, kiti, kad Aleksandru. Jaunas lietuvis 
istorikas, Romas J. Misiūnas, nagrinėdamas Algirdo tikėjimą taip 
rašo: „Narbutas, rinkdamas medžiagą savo istorijai, matė XV amžiaus 
evangeliją Vilniuje su užrašu: — Didysis Lietuvos Valdovas Andriej 
Gediminovič, šventoje vienuolystėje Aleksiej, miręs prisiminime šven- 
tųjų kankinių Plato ir Roman, t.y. 18 lapkričio“. 

Toliau tas pats R. J. Misiūnas rašo: ,,Narbutas taip pat mini, sura- 
des domininkonų vienuolyne Trakuose to vienuolyno turto sąrašą, 

kuriame taip apie vieną varpą rašoma: — Šis varpas padovanotas 
kunigaikščio Oginskio, savyje turi kitą išlietą perskeltą varpą, svėrusį 
645 svarus, kuris turėjo tokį įrašą: — „Dievo vergas Jakov Andriejevič 
su savo motina Julijona Aleksandrovna..., Didysis Lietuvos Valdovas 
davė šį varpą nulieti šv. Praskevos... bažnyčiai“. Po to data, 6887, — 
metai, kuriais Jogaila tapo didžiuoju valdovu“. Šis užrašas, pasak 
Briancevo, kurį cituoja R. J. Misiūnas, „parodo ne tik, kad Algirdas 
buvo krikštytas pravoslavu, bet ir, kad jis turėjo krikščionišką 
vardą“.(19) 

Keista, kad rusų metraščių nuotrupos Algirdą antrą kartą krikš- 
tija antrosios žmonos rūpesčiu ir duoda jam Aleksandro vardą, matyt, 
ir jie abejojo Algirdo krikštu pirmųjų vedybų metu. Pasak Briancevo 
neišleistoje Karamzino kronikoje rašoma: „„Kunigaikštienė Julijona, 
matydama savo vyro Algirdo paskutinį alsavimą, rūpinosi jo išga- 
nymu ir sušaukė savo sūnus ir savo dvasinį tėvą Dovydą, Pečioros 
vienuolyno arkimandritą ir prikalbėjo savo vyrą, ir su Dievo pagalba jį 
pakrikštijo ir šventu vienuoliu jį padarė ir po kelių dienų jam mirus, 
paguldė jo kūną Mergelės (Palaiminimo) cerkvėje, kur jis ir dabar 
tebėra“ .(20 

Tą patį pasakoja ir Didžiųjų Lietuvos kunigaikščių genealogija, tik 
prideda, kad krikšto metu Algirdui buvo duotas Aleksandro vardas, 
vienuoliu priimant — Aleksiejaus. Po mirties jis buvęs palaidotas 
Dievo Motinos cerkvėje Vilniuje.(21) Tą patį rašo ir Predoslovie o 
velikich kniazech Litevskich.(22) 

Caristinės Rusijos istorikas P. N. Batiuškovas tvirtina, kad 
Algirdas ne tik priėmė stačiatikių krikštą, statė jiems cerkves, bet ir 
norėdamas Didžiojoje Lietuvos kunigaikštystėje įvesti stačiatikybę 
rūpinosi įkurti atskirą stačiatikių metropoliją.(23) Tiesa, ir Stryjkows- 
kis savo Kronikoje rašo, kad Algirdas Vitebske pastatė dvi cerkves, 
vieną žemutinėje pilyje, o antrą lauke prie pilies perkaso. Jis net sako: 
„Pats savo akimis mačiau pilies cerkvės altoriuje Algirdo ir jo žmonos 
paveikslus su ilgais graikiškais drabužiais“.(24) Žinią apie dviejų 
cerkvių pastatymą pakartoja A.Kojalavičius(25) ir J. Basanavičius.(26) 

Tapęs didžiuoju Lietuvos kunigaikščiu (1345-1377) ir iš Vitebsko 
persikėlęs į Vilnių, Algirdas savo žmonoms leido turėti stačiatikių 
šventikus ir statyti cerkves.(27) Iš tikro, yra žinių, kad kelios stačia- 
tikių cerkvės buvo pastatytos Vilniuje. Pasak rusų metraščių nuotru- 
pas, kurių autentiškumas abejotinas, Algirdas buvęs palaidotas Dievo 
Motinos cerkvėje.(28) Kiti šaltiniai pažymi, kad Algirdo laikais Vilniuje 
buvusios šv. Mikalojaus ir Švč. Trejybės cerkvės.(29) T. Narbutas mini 
dar ir kažkokios šv. Praskevos cerkvę.(30) Ar tokiais vardais stačia- 
tikių cerkvės buvo Algirdo laikais sunku pasakyti, bet yra aišku, kad 
bent antrosios žmonos Julijonos rūpesčiu Vilniuje buvo pastatytų cerk- 
vių. 

Nežiūrint palankių sąlygų, stačiatikių tikėjimas Lietuvoje nebuvo 
plačiau paplitęs tarp pačių lietuvių. Labai yra abejotinas P. D. 
Briancevo teigimas, kad 1393 m. Vilniuje lankęsis popiežiaus nuncijus 
Mesinos vyskupas ir savo pranešime rašęs, kad Vilniuje esą daug rusų 
cerkvių ir jose meldžiasi daug lietuvių pagal rytų apeigas,(31) nes tokio 
nuncijaus tuolaikiniai šaltiniai nežino. Ši žinia yra iš žymiai vėlesnių 
laikų, dėl to Briancevas nenurodo šaltinio.(32) 

Nieko bendro su etnografinės Lietuvos lietuviais neturi ir metro- 
polito Kiprijono pranešimas Sergijui Radonežui, Zagorsko vienuolyno 
įkūrėjui, kuriame jis rašo, kad jis, būdamas Kijevo vyskupas, daug 
lietuvių patraukęs į stačiatikius, daug cerkvių pastatęs ir Naugarduką į 
stačiatikybę sugrąžinęs,(33) nes jis visa tai darė rusiškose Didžiosios 
kunigaikštystės srityse. 

Teisingai S. Sužiedėlis sako, kad Vilnius Algirdo laikais dar 
nebuvo surusėjęs, kaip teigia rusai istorikai. Rusai gyveno tik vienoje 
miesto dalyje, sudarydami tik mažą koloniją. Jie mažai darė įtakos ne 
tik lietuviams, bet ir patiems Algirdo vaikams, gimusiems Vilniuje iš 
motinos rusės Julijonos Tverietės.(34) 

Rurikaičių dinastijos vidaus kovų metu į mažas kunigaikštijas 
suskilusi Rusia, buvo nuolat užpuldinėjama totorių, kurie ne tik 
apiplėšdavo kraštą, bet ir uždėdavo sunkias nepakeliamas duokles. 
Tada pietinės Rusios gyventojai stačiatikiai noriai pasiduodavo 
lietuvių pagonių valdžion, nes jie, juos išvadavę iš totorių jungo, palik- 
davo senąją tvarką.(35) Daugelį kitų Rusios žemių Algirdas prie 
Lietuvos prijungė savo sūnų ir dukterų vedybomis ir toliau savo įtakos 
sferą plėtė gudria politika, derybomis ir sutartimis.(36) Anot H. 
Paškevičiaus Algirdo tolerancija buvo svarbiausias veiksnys, kuris 
Didžiosios Lietuvos kunigaikštystėn naujai įjungtų kraštų gyventojus 
stačiatikius su pagonimis lietuviais rišo glaudžiais nuoširdumo ir savi- 
tarpės pagalbos ryšiais. Tai jie darė ir dėl to, nes suprato, kad Algirdas 
juos gina nuo totorių ir Vokiečių bei Livonijos ordino kėslų.(37) 

Padėtis ėmė keistis, kai sustiprėjusi Maskva savo valdžion pradėjo 
jungti Rusios žemes, o Algirdas pasakė, kad visa Rusia turi priklausyti 
lietuviams. Kilo neišvengiama kova dėl Rusios žemių ir įtakos dar 
nepriklausomose kunigaikštijose. Maskvos padėtis buvo tuo geresnė, 
kad visos Rusios gyventojus jungė tas pats tikėjimas. Prie to prisidėjo 
ir tai, kad po 1299 m. totorių apiplėšimo Kijevo metropolitas 1300 m. 
persikėlė į šiaurinės Rusios Vladimirą, Maskvos teritorijon, kurio 
dvasiniai valdžiai priklausė ir didžiosios Lietuvos kunigaikštijos 
stačiatikiai. Gediminas trumpam laikui buvo gavęs atskirą Lietuvos 
stačiatikiams metropolitą su rezidencija Naugarduke, bet jam mirus, 
naujas metropolitas nebuvo paskirtas. Tada graikas, Maskvos teri- 
torijoje rezidavęs metropolitas, Teognostas, užėmęs Lietuvos 
metropolito turtus, pasirūpino ir Lietuvos metropolijos panaikinimu. Jo 

įpėdinis Aleksiejus (1354-1378) jau buvo Maskvos tarnas ir didelis 
lietuvių priešas.(39) 

Tai patyręs Algirdas, ne dėl to, kad iis būtų buvęs stačiatikis, bet 
grynai politiniais sumetimais, ėmė rūpintis, kad jo pavaldiniai stačia- 
tikiai nebūtų priklausomi nuo priešo žemėje gyvenančio ir jam atsida- 
vusio metropolito. Pradžioje jam tai pasisekė, nes 1354 m. Konstan- 
tinopolio patriarchas paskyrė atskirą Lietuvos stačiatikiams 
metropolitą — arkivyskupą Romaną, bet jam mirus, Maskvos ir Alek- 
siejaus pastangomis Lietuvos stačiatikių metropolija vėl buvo pri- 
jungta prie visos Rusios metropolijos.(40) 

Manoma, kad Konstantinopolio patriarchas Algirdo prašymo 
neišklausė dėl to, kad jis nebuvo priėmęs stačiatikių krikšto.(41) Apie 
tai jam buvo žinoma ne tik iš Maskvos ir jai atsidavusio metropolito 
informacijos, bet ir iš Niceforo Gregoro, kuris 1360 m. rašė: „Visi 
lietuviai... yra paskendę pagonybėje ir garbina ugnį kaip dievą... Jų 
karalius (atseit Algirdas) nusilenkia saulei, bet jis pasižada su visa 
tauta priimti mūsų tikėjimą“.(42) Vadinasi, Algirdas, prašydamas savo 
valdomiems stačiatikiams metropolito, nepasakė, kad jis vesdamas sta- 
čiatikę žmoną buvo pakrikštytas, o tik pažada priimti krikštą, jei jo 
prašymas bus išklausytas. 

Net ir R. J. Misiūnas, kuris, atrodo, yra linkęs manyti, kad 
Algirdas buvo priėmęs stačiatikių krikštą, suabejoja ir rašo: 
„Pažvelgus į Algirdo politiką, sunku tikėti, kad, jei jis būtų buvęs 
pravoslavas, nebūtų mėginęs atversti Lietuvą į pravoslaviją“. Toliau šį 
klausimą aiškindamas taikliai pastebi: ,„Paviršutiniškai žiūrint, 
neatrodo, kad būtų buvę sunku įvesti pravoslaviją į Lietuvą. Tačiau 
praktiškai iš to nebūtų buvę jokios naudos, pirmiausia jis būtų užgavęs 
pagonybės šalininkus Lietuvoje, toks krikštas nebūtų sulaikęs toli- 
mesnio kryžiuočių ir Maskvos puolimo. Tik tvirtų pravoslaviškų įsitiki- 
nimų valdovas būtų norėjęs tai padaryti. Algirdas nepasirodė toks 
esąs“ .(43) 

Tiesa, iš stačiatikių tikėjimo teologinio taško žiūrint sunku 
patikėti, kad Algirdas prieš vedybas su Vitebsko kunigaikštyte nebūtų 
buvęs verčiamas krikštytis, juoba, kad visi jo sūnūs, vesdami stačia- 
tikes kunigaikštytes pasikrikštijo. Tačiau Algirdo politika ir po mirties 
susideginimas neleidžia daryti tokios išvados. Dėl to beveik visi lenkai 
ir lietuviai istorikai vadovėliuose ir studijose tvirtina, kad Algirdas iki 
mirties išbuvo pagonis, nors būdamas valdovas rūpinosi ir savo paval- 
dinių stačiatikių tikėjimo reikalais, ypač kai to reikalavo politinės 
aplinkybės.(44) 

Algirdo vedybų atžvilgiu greičiausiai buvo pritaikyta pagonio su 
krikščione vedybų galimybė, kai jis nenori tapti krikščioniu. Algirdui 
nesutinkant krikštytis, buvo pareikalauta, kad žmonai nebūtų 
trukdomos religinės praktikos, vaikai būtų pakrikštyti ir krikščio- 

niškai auklėjami, o taip pat, kad jis, kaip valdovas, rūpintųsi stačiati- 
kių tikėjimo išlaikymu ir jo plėtimu. To Algirdas griežtai ir laikėsi 
gyvendamas su pirmąja žmona. Antrosios žmonos Vilniuje gimusių 
vaikų nekrikštijo, bet stačiatikės žmonos tikėjimo nevaržė, leido jai 
turėti popą ir statyti cerkves. 

Algirdo pagonybę aiškiai įrodo minėtasis Niceforo Gregoro raštas, 
Konstantinopolio patriarcho elgesys su juomi ir mirus jo kūno pagoniš- 
komis apeigomis sudeginimas. Apie jo kūno sudeginimą liudija du 
tuolaikiniai šaltiniai: Hermann de Wartberge ir Jonas Dlugošas. 
Hermann de Wartberge, Chronicon Livoniae autorius, kuris 
tebegyveno, kai Algirdas mirė, rašo: „Tais pačiais metais (1377), apie 
tą patį laiką (gegužės 24), Algirdas, vyriausias lietuvių valdovas, mirė. 
Palaidotas su didelėmis iškilmėmis, pagal jų apeigas sudeginant su juo 
daug įvairių daiktų ir 18 ristų žirgų“ (45) J. Dlugošas, Krokuvos kanau- 
ninkas ir karaliaus dvariškis (1414-1480), taip pat turėjo gerai žinoti 
apie Jogailos tėvo laidotuves. Jis, aprašęs pagoniškas lietuvių apeigas, 
apie Algirdo laidotuves taip rašo: „Tokiu pat papročiu buvo palaidotas 
Algirdas Gedimino sūnus, Didysis Lietuvos kunigaikštis ir Lenkijos 
karaliaus Vladislovo (Jogailos) gimdytojas, pagonybės klaidoje likimo 
sunaikintas. Kokiveičio miške, netoli Maišiogalos pilies ir miestelio, su 
geriausiu žirgu, brangenybėmis ir gemomis išsiuvinėtu apsiaustu, 
didingu purpuriniu ir auksiniu drabužiu apvilktas, sidabriniu paauk- 
suotu diržu apjuostas, buvo sudegintas“ .(46) 


II. ALGIRDO RYŠIAI SU VAKARŲ BAŽNYČIA 


Jau pradžioje sakėme, kad Algirdas dar jaunystėje buvo šiek tiek 
susipažinęs su Romos katalikų Bažnyčios tikėjimu ir jo Lietuvoje įve- 
dimo problemomis. Jis matė kaip dėdė Vytenis ir tėvas Gediminas ne 
tik toleravo misijonierių buvimą, bet ir aplinkybių verčiami plačiai 
atidarė jiems vartus į Lietuvą. Dėl to Algirdui tapus didžiuoju Lietuvos 
kunigaikščiu Lietuvoje jau buvo vienuolynų, bažnyčių ir nemažas skai- 
čius katalikų.(47) Lietuvą krikštyti lotynišku krikštu Algirdo ir 
Kęstučio viešpatavimo metu (1345-1477) dėjo pastangų Vokiečių ir 
Livonijos ordinai, Lenkijos ir Vengrijos karaliai ir vienuoliai pranciš- 
konai. 


1. Vokiečių ordino pastangos krikštyti Algirdo laikų Lietuvą 


Vokiečių ordinas, 1237 m. įsijungęs Livonijos ordiną,(48) nesiliovė 
puolęs Lietuvą, nes ją užkariavus ir apkrikštijus, popiežius ir imperato- 
rius buvo jam padovanojęs.(49) Prieš šį visos Vakarų Europos 


remiamą, galingą priešą, kuris nuolat puolė šiaūGfinę i -vakarinę 


33 


Lietuvą, Kęstutis ir Algirdas turėjo nuolat kariauti ir tokiu pat būdu 
puolant Prūsiją ir Livoniją jam atsilyginti. 

Iš Hermann de Wartberge(50) ir Wigand von Marburg(51) kronikų 
sužinome apie Vokiečių ordino ir lietuvių karų pobūdį ir dažnumą 
Algirdo laikais. Vokiečių ordine buvo įsigalėjusi praktika dažnais 
netikėtais užpuolimais apiplėšti kraštą, sudeginti namus, paimti belais- 
vius ir jų judamąjį turtą ir vengiant susirėmimų atviroje kovoje grįžti 
namo. Taip sunaikinus kraštą ir jo gyventojus, sugriauti pilis ir, 
Nemuno krantuose statant savo pilis, slinkti į krašto gilumą ir taip 
pavergti Lietuvą. 

Tokius žygius Vokiečių ordino magistras darydavo kai susilauk- 
davo svečių iš Vakarų Europos kraštų. Tokių išvykų metu kariuomenė, 
persikėlusi per Nemuną, nusiaubdavo Žemaitiją. Šie žygiai Algirdo ir 
Kęstučio laikais būdavo daromi du kartu metuose: žiemą apie vasario 2 
ir vasarą apie rugpiūčio 15 d.(52) Minėtose ordino kronikose Z. Ivinskis 
1345-1382 m. laikotarpy yra priskaičiavęs 66 žygius iš Prūsų ir 30 iš 
Livonijos. Į tą skaičių neįeina ordino riterių surengti savanorių plėšikų 
žygiai.(53) 

Šį krašto naikinimą trukdė lietuvių pilys upių krantuose, dėl to 
toms pilims griauti ir savoms statyti Vokiečių ordino magistrų būdavo 
organizuojamos specialios ekspedicijos. Algirdo ir Kęstučio laikais 
buvo sugriautos visos lietuvių pilys Nemuno krantuose iki Kauno.(54) 
Tačiau lietuviai sugriautų pilių vietoje statėsi naujas, griovė ordino 
pastatytas ir patys dažnai darydavo plėšiamuosius žygius į Prūsiją ir 
Livoniją. Tik lietuvių žygiai nebūdavo tokie dažni: vienas, o kartais du 
į metus. Algirdo viešpatavimo metais (1345-1377) yra priskaičiuotas 31 
žygis į Prūsus ir 11 į Livoniją.(55) Lietuvių kovas Algirdo laikais esu 
aprašęs savo straipsny „Didysis Lietuvos kunigaikštis Algirdas ir jo 
laikų Lietuva“,(56) dėl to čia paminėsiu tik tas lietuvių kovas, kuriose 
dalyvavo ir Algirdas. 

Kai Vokiečių ordino magistras su daugybe svečių 1345 m. ruošėsi 
dideliam žygiui į Lietuvą, o Livonijos ordinas kovojo Ezelio saloje, 
Algirdas su didele kariuomene užpuolė Livoniją, sudegino Tarvitės ir 
Duobeles pilis, užėmė Mintaują, nusiaubė Siguldos apylinkes ir su 
dideliu grobiu ir belaisviais grįžo namo.(57) 1347 m. vasario 22 d. Algir- 
das su Kęstučiu užpuolė Rastenburgą, paskui įžygiavo į Bartų kraštą, 
sunaikino 4 kaimus, sudegino Leunenburgo pilies priemiestį ir bažny- 
čią ir, grįždami su belaisviais ir grobiu, dar nuteriojo Rastenburgo ir 
Rosselio apylinkes.(58) Algirdas, Kęstutis ir Narimantas 1348 m. 
vasario 2 d. prie Strevos upės pastojo kelią su grobiu grįžtančiai 
Vokiečių ordino kariuomenei, tačiau mūšį pralaimėjo lietuviai. Jame 
žuvo net Algirdo brolis Narimantas ir daug lietuvių ir rusų.(59) 

Algirdas su Kęstučiu 1352 m. Kuršių marių pakraščiais nužygiavo 
iki Deimenos upės, o 1353 m. nuteriojo Rosselio apylinkes ir parsivarė 

500 belaisvių.(60) Tačiau 1362 m. Vokiečių ordino magistras Winrikas 
von Kniprode sugriovė Kauno pilį kurio; kažkodėl Algirdas ir Kęstu- 
tis, nors su kariuomenėmis stovėju prie Kauno, nedrįso ginti.(61) Ne 
visi ir lietuvių žygiai suruošti Algirdo ir Kęstučio buvo sėkmingi. Antai 
1370 m. jie skaudžiai pralaimėjo mūšį prie Rudavos, netoli Karaliau- 
čiaus,(62) bet dėl pralaimėjimų jie niekada nenuleisdavo rankų. Al- 
girdas ir prieš pat mirtį susilaukė neprašytų svečių, nes 1377 m. vasa- 
rio mėnesį ordino maršalas su 12,000 karių apgulė Vilnių, bet po kelių 
dienų sudeginęs priemiestį pasitraukė.(63) 

Tai tokie buvo Algirdo ryšiai su Vakarų krikščionybės misinin- 
kais kryžiuočiais, kurie prievarta norėjo apkrikštyti Lietuvą. Tačiau 
nežiūrint to etnografinėje Lietuvoje katalikų tikėjimas pamažu sklei- 
dėsi ir tokiose sunkiose aplinkybėse.(64) 

Jau minėjome, kad kryžiuočiai savo žygių metu parsivarydavo 
daug belaisvių, o lietuviai parsivesdavo jų iš Prūsų ir Livonijos. Kry- 
žiuočiai paprastai savo belaisvius pakrikštydavo, kurių, nors ir 
nedaugeliui pavykdavo grįžti į Lietuvą ir supažindinti pagonis su 
katalikų tikėjimu. Lietuvon parsivarytieji belaisviai katalikai, kurių 
tarpe galėjo pasitaikyti ir kunigų, galėjo daryti šiokios tokios įtakos 
aplinkai, kurioje vergavo. 

Lietuvius su pagrindinėmis tikėjimo tiesomis galėjo supažindinti ir 
pirkliai, kurie nuo Rygos miesto įkūrimo jau pastoviai prekiavo su 
lietuviais. Nežiūrint nuolatinių kovų, lietuviai varė prekybą ir su 
Vokiečių ordinu. Ši prekyba leido lietuviams susitikti su krikščionimis 
ir kai ką iš jų išmokti. Manoma, kad pirklių vežimais ar laivais 
atvykdavo vienas kitas kunigas, kuris bandydavo apaštalauti pagonių 
krašte.(65) 

Kai Vokiečių ordinas prisistatė pilių Nemuno pakrantėse, tai jose 
įrengdavo ir bažnyčias. Iš šaltinių patiriame, kad jų būta Ragainės ir 
Skirsnemunės pilyse.(66) Nereikėtų abejoti, kad bažnyčias ar bent 
koplyčias turėjo Trapėnų, Jurbarko, Bajerbergo, Marianburgo, Salyno, 
Gotesverderio ir Ritersverderio pilys, prie kurių turėjo gyventi kunigai 
— įgulų kapelionai. Šios bažnyčios tarnavo ne tik pilių įguloms, bet ir 
priepiliams, kuriuose vykdavo turgai ir gyveno, vienokiu ar kitokiu 
būdu ordino valdžion patekę, lietuviai, kurie galėjo būti supažindinti su 
Kristaus mokslo pagrindais. Patys kryžiuočių kunigai rūpinosi atvers- 
ti pagonis. Tai sužinome iš Dusburgo, kai žemaičiai 1323 m., sunaikinę 
Klaipėdą, sudegino tris neofitų pilis ir nužudė kryžiuočių kunigą.(67) 
Vadinasi, aplink ordino pilis krikščionių tikėjimas pamažu plito. 

Lietuvoje kryžiuočiai pagonių prievarta kaip Livonijoje nekrikš- 
tijo. Dusburgas mini tik vieną atsitikimą, kai žemaičiai prievarta buvo 
pakrikštyti. Į Prūsus atvykus Bohemijos karaliui su daugeliu garbingų 
svečių iš Bohemijos, Anglijos ir Vokietijos, didysis magistras, 
vesdamas 18,00 raitelių, 1329 m. vasario 1 d. padarė didelį žygį į Žemai- 

čius ir apgulė Medvėgalio pilį. Stipraus puolimo gynėjai neatlaikė ir 
turėjo pasiduoti krikščionims, kurie tuomet ten pakrikštiję 6,000 
pagonių. Priėmusieji krikštą, karaliui Jonui patarus, buvo paleisti, bet 
gavę laisvę, Dusburgo liudijimu, greitai atsimetė nuo tikėjimo.(68) 

Atsitikdavo, kad apgultų pilių įgula, negalėdama atlaikyti Vokie- 
čių ordino puolimo, paprašydavo krikšto. Taip padarė 1363 m. apgul- 
tos Peštvės pilies įgula, kai įsitikino, kad nebeįstengs atlaikyti priešų 
puolimo, bet paskui, derybų paliaubų metu, pasinaudojusi nakties 
tamsa, išbėgiojo(69) ir taip pastangos krikštyti pagonis paliko be 
vaisių. 


2. Lenkijos ir Vengrijos karalių pastangos krikštyti Lietuvą 


Algirdo viešpatavimo metu Lietuvos pietuose atsirado dar vienas 
apaštalas, Lenkijos karalius Kazimieras, bet ir jis šio apaštalavimo 
darbo ėmėsi dėl politinių išskaičiavimų. Jis pastebėjęs, kad Lietuvos 
kunigaikščiai įsigali rusų žemėse, sumanė sau paglemžti Voliniją, ku- 
rią paveldėjimo keliu gavo Gedimino sūnus, Algirdo brolis, Liubartas. 
Jis dar 1340 m. užgrobė Lvovą ir Vladimirą,(70) bet nuo tolimesnių 
puolimų susilaikė, nes suprato, kad Haličą ir Voliniją užgrobus su- 
silauks rusų, lietuvių ir totorių puolimo. Tolimesniam karui besiruoš- 
damas, jis paprašė popiežiaus pagalbos, išdėstydamas kaip labai krikš- 
čioniškai Lenkijai yra pavojingi schizmatikai, rutenai, pagonys 
lietuviai ir krikščionių tikėjimo priešai totoriai. Popiežius Klemensas 
VI, išklausęs jo prašymo, 1343 m. gruodžio 1 d. leido Kazimierui tam 
reikalui per du metus naudotis Lenkijos vyskupijų dešimtine ir tam 
reikalui tvarkyti paskyrė Gnezno arkivyskupą ir du abatus.(71) 

Nors totoriai, pasak Dlugošo, rutenų paraginti, 1344 m. žiauriai 
nuteriojo Lenkiją,(72) bet Kazimieras, būdamas tuomet nesantaikoje su 
Bohemija ir Vokiečių ordinu, nedrįso nei totorių pulti, nei su Liubartu 
kariauti, dėl to padarė taiką, kurios metu Liubartui buvo pripažinta 
Volinija, o Haličas arba Raudonoji Rusia atiteko Lenkijai. Dėl šios 
taikos su lietuviais schizmatikais (mat, Liubarto valdomos Volinijos 
gyventojai buvo stačiatikiai) Kazimieras buvo apskųstas popiežiui ir 
turėjo tiesintis, kaip tai sužinome iš 1345 m. spalio 18 d. Klemenso VI 
laiško.(73) 

Kai Kazimierui 1348 m. pavyko padaryti taiką su Bohemija ir 1349 
m. su Vokiečių ordinu, tai jis, ruošdamasis užgrobti Voliniją ir ati- 
taisyti gerą vardą pas popiežių, pradėjo akciją pakrikštyti Lietuvai. 
Tada, galbūt, lietuviai dėl sunkių kovų su kryžiuočiais sutiko taikoje 
gyventi su lenkais ir pareiškė norą krikštytis, kurį Kazimieras panau- 
dojo savo politiniams tikslams. Jis, kaip iš popiežiaus laiškų sužinome, 
apie Kęstučio ir jo brolių pažadą krikštytis pranešė popiežiaus kurijai, o 
pats ruošėsi užpulti Voliniją.(74) 


36 


Popiežius Klemensas VI į Kazimiero pranešimą atsiliepė trimis 
laiškais, parašytais 1349 m. rugsėjo 16 ir 19 d. Pirmame popiežius dė- 
koja Kazimierui už rūpestingumą ir misijonierišką uolumą, kurio dėka 
Kęstutis ir jo broliai pasižadėjo krikštytis.(75) Antruoju laišku ragina 
Gnezno arkivyskupą siųsti į Lietuvą dorus ir pamaldžius pasauliečius 
ir vienuolius kunigus, kad jie pakrikštytų, išmokytų ir valdytų lietu- 
vius kunigaikščius ir kitus lietuvius.(76) Trečiuoju laišku, rašytu 
rugsėjo 19 d., Kęstučiui, popiežius išreiškia džiaugsmą, kad jis nori 
pasikrikštyti, iškelia krikšto reikšmę, pažada jam ir jo broliams 
palankumą, žada suteikti karaliaus vardą ir papuošti juos karališko- 
mis insignijomis ir praneša, kad jis Gnezno arkivyskupui liepęs 
pasiųsti mokytų kunigų, kurie jį su broliais pakrikštytų ir tikėjimo 
dalykų išmokytų.(77) 

Gavęs popiežiaus laišką, Kazimieras, matyt, neįsigilinęs nei į jo 
turinį, kur popiežius jam liepė lietuvius kunigaikščius sustiprinti, 
padrąsinti ir tikėjimo ugnimi uždegti, 1349 m. rudenį su didele kariuo- 
mene užpuolė Volinijos-Haličo žemes ir užgrobė kelias pilis. Savaime 
suprantama, kad tokiu būdu nei Kęstučio, nei Algirdo, nei kitų jų brolių 
prie katalikų tikėjimo patraukti ir pakrikštyti negalėjo. Lietuviai už 
apgaulę ir smurtą atsilygino puldami Lenkiją.(78) 

Tada Kazimieras, norėdamas užkariautame Haliče įsitvirtinti ir 
nuo lietuvių, rusų ir totorių apsiginti, iš popiežiaus Klemenso VI 1351 
m. kovo 14 d. vėl ketveriems metams gavo bažnytinę Lenkijos 
dešimtinę.(79) Negana to, 1351 m. pavasarį nuvykęs į Budą, jis susi- 
tarė su Vengrijos karalium Liudviku bendromis jėgomis pulti Lietuvą. 
Šį susitarimą vykdydami abu su kariuomenėmis atvyko į Liubliną, kur 
Kazimierui susirgus, žygiui vadovavo Vengrijos karalius Liudvikas. 
Antroje rugpiūčio mėnesio pusėje pasiekęs Lietuvos pasienį, atrodo, 
prie Volinijos, per pasiuntinius pasikvietė Kęstutį ir be karo su juo 
padarė taikos sutartį.(80) 

Tada Kęstutis su savo broliais ir pavaldiniais pasižadėjo krikš- 
tytis, jei Vengrų karalius jam išrūpins iš popiežiaus karaliaus vainiką, 
pažadėjo Lietuvoje įkurti arkivyskupiją, vyskupijas, vienuolynus ir 
kartu su Liudviku vykti į Budą krikštytis. Be to, Kęstutis pasižadėjo su 
kariuomene padėti vengrų kariuomenei, jei vengrų ir lenkų karaliai 
grąžins lietuviams kryžiuočių užgrobtas žemes ir Lietuvą gins nuo 
ordino ir totorių; tada Lietuva, Vengrija ir Lenkija gyvens amžinoje 
taikoje ir vengrai galės atvykti į Lietuvą, joje gyventi ir kada tik 
panorės grįžti į Vengriją (81) Tą sutartį abi pusės patvirtino prie- 
saikomis. Kęstutis savo priesaikai patvirtinti atliko jaučio aukojimo 
apeigas ir vyko į Budą krikštytis, tačiau nežiūrint priesaikos, dėl 
nežinomų priežasčių, pasinaudojęs nakties tamsa pabėgo. Greičiausia 
jis taiką darė, norėdamas nuo savo krašto atitolinti priešą. Tada 
Liudvikas, nepuolęs Lietuvos, sugrįžo į Vengriją.(82) 

Po šio nesėkmingo bandymo apkrikštyti Lietuvą, pasak Dlugošo, 
totoriai Algirdo pakurstyti nuteriojo Lenkijos valdomas Podolės 
žemes,(83) dėl to karaliaus Kazimiero prašomas popiežius Klemensas 
VI 1352 m. gegužės 15 d. leido Lenkijoje skelbti kryžiaus karą prieš 
totorius ir kitus netikinčiuosius (suprask lietuvius) ir tam tikslui rinkti 
aukas ir kariuomenę.(84) 

Kitą reikšmingesnį bandymą krikštyti Lietuvą Algirdo laikais 
padarė imperatorius Karolis IV. Kai po ilgų karų su lietuviais buvo 
padaryta taika, tai kryžiuočiai skundė popiežiui Lenkijos karalių, kad 
jis palaikąs ryšius su pagonimis, dėl to Kazimieras, teisindamasis 
popiežiui, 1357 m. gale jam pranešė, kad pagonių kunigaikščiai sutinka 
priimti krikštą. Galbūt apie tai išgirdęs, imperatorius Karolis IV 1358 
m. balandžio 18 d. ragino Lietuvos kunigaikščius priimti krikštą.(85) 
Tuo reikalu jis 1359 m. Lietuvon pasiuntė ir savo delegaciją, kurią 
sudarė Prahos arkivyskupas, Silezijos kunigaikštis ir Vokiečių ordino 
magistras. Tačiau Lietuvos kunigaikščiai krikštą priimti sutiko tik 
tokiomis sąlygomis, kurias padiktavęs Algirdas: kad Vokiečių ordinas 
sugrąžintų Lietuvai užgrobtas žemes tarp Alnos, Priegliaus ir 
Dauguvos upių, kad ordinas išsikeltų į Rusios stepes ir gintų krikš- 
čionis nuo totorių ir kad jis ten nereikštų jokių pretenzijų į rusus, nes 
visa Rusia turi priklausyti lietuviams. Pasiuntiniai, laikydami tas 
sąlygas negalimomis, nutraukė derybas ir išvyko iš Lietuvos.(86) Tada 
pagal Jono von Winterthur kroniką Lietuvos kunigaikštis pasakęs: ,,Ne 
mano tikėjimo jie trokšta, kaip jie dedasi, bet siekia žemių. Todėl 
pasiliksiu prie pagonybės“ (87) 

Paskutinis Algirdo laikais krikšto bandymas buvo popiežiaus 
Grigaliaus XI laiškas Algirdui, Kęstučiui ir Liubartui, kuriuo jis 1373 
m. bandė įtikinėti, kad apsikrikštijus baigtųsi baisūs karai tarp lietuvių 
ir kryžiuočių.(88) Atrodo, kad šį sumanymą buvo iškėlęs mozūrų kuni- 
gaikštis Ziemovitas, o jam vykdyti buvo paskirtas Krokuvos propo- 
zitas Dobrogostas, vėliau Gnezno arkivyskupas.(89) Bet ir šis 
paskutinis bandymas prieš Algirdo mirtį liko be pasėkmių. 

Taip Algirdas nepriėmė nei lotyniško, nei slaviško krikšto. Matyt, 
jis buvo įsitikinęs, kad, jam priėmus Romos ar Bizantijos krikštą, karai 
su Vokiečių ordinu ir Maskva nepasibaigs, o pagonys lietuviai, kurie 
sudarė tuomet Didžiosios Lietuvos kunigaikštystės pagrindą jam pri- 
ėmus vieną ar kitą krikštą nuo jo atsimes. Atsisakius krikštytis, jam 
beliko kovoti su abiem priešais ir politiškai žaidžiant toleruoti katalikų 
ir stačiatikių tikėjimą. 


3. Pranciškonų ryšiai su Algirdu 


Kitokie buvo Algirdo santykiai su tikrais misininkais, kurie 
netroško užgrobti niekeno žemių, bet su meile skelbė Kristaus mokslą ir 


38 


visus stengėsi patraukti į jo įsteigtą Bažnyčią. Tai buvo šv. Pranciš- 
kaus dvasios vaikai, kurie Algirdo laikais jau veikė Lietuvoje. Šv. 
Pranciškaus Asyžiečio 1209 m. įkurtas Mažesniųjų Brolių ordinas 
greitai augo ir plėtėsi. Dar jam gyvam esant, jo broliai jau gyveno ir 
dirbo Prancūzijoje, Ispanijoje, Anglijoje ir Vokietijoje. Pranciškaus 
1221 m. Vokietijon pasiųsti broliai turėjo tokį didelį pasisekimą, kad 
jau 1230 m. įkūrė dvi dideles Reino ir Saksonijos provincijas,(90), o 
1232-1239 m. laikotarpy pranciškonai jau įsikūrė Danijoje, Norvegijoje, 
Vengrijoje, Bohemijoje, Lenkijoje, Prūsijoje ir Livonijoje. 

Kaip matome greitai jie atsirado ir Lietuvos kaimynystėje, nes 
1236 m. jie įsikūrė Breslave Silezijoje, 1237 — Krokuvoje, 1238 — 
Rygoje ir 1239 Torūnėje.(91) Iš čia greitai jie įžengė ir į tuometinės 
Lietuvos teritoriją. Pirmoji žinia apie lietuvius pranciškonų šaltiniuose 
yra užrašyta šv. Pranciškaus draugo Jono iš Plano Carpinis, kai jis su 
broliais Steponu bohemu ir Benediktu lenku, 1245 m. popiežiaus 
Inocento IV pas totorius siunčiamas, turėjo pereiti lietuvių užpuldinė- 
jamas sritis. Jis rašo, kad jie įžengę į Rusios žemes labai bijojo lietuvių, 
nes tose vietose, kur jie turėjo eiti, lietuviai slaptai užpuldinėjo 
kelius.(92) 

Pagaliau 1247 m. pranciškonas Henrikas Liuksemburgietis popie- 
žiaus įsakymu Rygos arkivyskupo Alberto buvo pašventintas 
Žemgalos vyskupu. Šiai vyskupijai 1237 m. popiežiaus legatas 
Vilhelmas Modenietis buvo priskyręs ir pagoniškos Lietuvos žemes 
tarp Ventos ir Neries iki Nemuno. Tačiau 1251 m. Žemgalos vyskupiją 
prijungus prie Rygos arkivyskupijos, vysk. Henrikas buvo paskirtas 
Kuršo vyskupijos vyskupu, kuriai tuomet priklausė ir vakarinė 
Žemaitija nuo Ventos iki Nemuno. Vadinasi, šis pranciškonas 
vyskupas (1251-1263) buvo pagoniškos Žemaitijos vyskupas.(93) 
Negana to, Inocentas IV 1251 m. liepos 17 d. jį paskyrė Lietuvos kara- 
liaus Mindaugo globėju.(94) 

Apaštalavimo darbuose vysk. Henrikui daug padėjo Rygos vienuo- 
lyno pranciškonai, nes jo dokumentuose dažnai minimas gvardijonas 
Tomas ir broliai Adolfas ir Andrius.(95) Tada pranciškonus randame 
Mindaugo dvare, nes net du kartus 1253 ir 1260 m., kai jis darė įvairius 
dovanojimo užrašus, dalyvavo juose ir pranciškonas Adolfas su savo 
draugais.(96) Tik po Mindaugo mirties iki Traidenio neužtinkame jų 
istoriniuose šaltiniuose (1263-1282).(97) 

Kai Vytenis su Livonijos ordino persekiojamu Rygos miestu ir 
arkivyskupu Friederiku iš Pernsteino, pranciškonu, sudarė sąjungą 
prieš ordiną, tai jis iš Rygos pasikvietė pranciškonus ir įkurdino juos 
Naugarduke. Algirdo tėvas Gediminas taip pat palaikė draugiškus 
ryšius su Rygos arkivyskupu ir bendromis jėgomis kovojo su Livonijos 
ordinu.(98) Jis pats pakvietė pranciškonus į Lietuvą, pastatė jiems baž- 
nyčią Vilniuje ir atstatė Vokiečių ordino sugriautą Naugarduke. Pran- 

ciškonai dalyvavo jo tarybos posėdžiuose ir rašė jo laiškus Romos 
popiežiui, Vakarų Europos .miestams, domininkonų ir pranciškonų 
viršininkams. Rygos arkivyskupui Friedrikui ir pranciškonams vei- 
kiant Gediminas buvo pasižadėjęs krikštytis, bet kai tuo reikalu popie- 
žiaus legatai atvyko, dėl politinių aplinkybių atsisakė. Tačiau pran- 
ciškonai, pasilikę Vilniuje, iki Lietuvos krikšto aptarnavo vokiečius 
kolonistus ir neofitus katalikus.(99) 

Visa tai buvo žinoma ir matoma jaunam Algirdui, dėl to jis tapęs 
didžiuoju Lietuvos kunigaikščiu ne tik buvo jiems tolerantiškas, leido 
jiems gyventi ir apaštalauti Vilniuje, bet ir palaikė su jais ryšius, nes 
jie jam, kaip ir jo tėvui, buvo reikalingi santykiams su Vakarų Europa 
palaikyti ir lotyniškiems laiškams rašyti. Yra žinoma, kad Algirdo 
dvare lankydavosi net tolimų kraštų mokyti pranciškonai, tai dar 
labiau, tiesiog neišvengiamai, turėjo daryti Vilniuje gyvenantieji. 

Sakoma, kad Andrius Vasilius, vėliau pirmasis Vilniaus vyskupas, 
su kitais pranciškonais apaštalavęs Lietuvoje, pagonių sugautas ir pas 
Algirdą atvestas, mokėdamas lietuvių ir slavų kalbas, greitai išsi- 
teisino ir paskui įsigijęs kunigaikščio malonę gyveno Vilniuje šv. 
Marijos vienu: lyne,(100) nors tai šaltiniais nepatvirtinta.(101) 

Didžiojo Lietuvos kunigaikščio Algirdo viešpatavimo metu pran- 
ciškonai stipriai reiškėsi Volinijos-Haličo krašte, kuris paveldėjimo 
teise priklausė Algirdo broliui Liubartu. Tačiau dėl nuolatinių 
Lenkijos karaliaus Kazimiero puolimų šis kraštas ėjo iš rankų į rankas. 
Nežiūrint to, čia veikiantieji pranciškonai daugelį šio krašto gyventojų 
stačiatikių sugrąžino Romos Bažnyčiai. 

Šiame krašte keliaujantieji misininkai pranciškonai buvo susi- 
organizavę į taip vadinamą — Societas peregrinantium pro Christo. Šie 
misijonieriai turėjo plačias teises ir apaštalavime nebuvo varžomi jokia 
vyskupų jurisdikcija. Jie veikė Moldavijoje, Volinijoje ir Haliče dar 
kataliko kunigaikščio Boleslovo-Jurgio valdymo metu (1324-1340), už 
kurio buvo ištekėjusi Liubarto sesuo Auka-Marija. Čia jie buvo įkūrę 
nepriklausomą Rusios misijų vikariją su vikaro rezidencija Lvove. Sios 
vikarijos veikloje didelį vaidmenį yra suvaidinęs jos vikaras Mikalojus 
Melsak iš Krosnos, kuris pasak K. Kantak buvęs Silezijos vokietis.(102) 
Jis uoliai rūpinosi Romos Bažnyčios vienybėn patraukti stačiatikius ir 
aptarnauti tame krašte įsikūrusius lenkus ir-vokiečius katalikus. Dėl to 
kai daug vikarijos pranciškonų išmirė ar sugrįžo į savo kraštus, jis 
prašė popiežiaus leidimo, kad jam būtų leista pasikviesti kitų 
provincijų pranciškonus, norinčius šiame krašte darbuotis. Tada 
Inocentas VI 1353 m. lapkričio 16 d. jam davė leidimą 30 pranciškonų 
iš bet kurios provincijos savo vikarijon priimti.(103) 

Lenkijos karalius Kazimieras, iš Liubarto išplėšęs Haličą, stengėsi 
šį kraštą sulenkinti, dėl to norėjo ir nepriklausomos Rusios vikarijos 

pranciškonus atiduoti Lenkijos-Bohemijos pranciškonų provincijos 
ministrų valdžion. Jis 1360 m. liepos 27 d. parašė Šv. Sostui prašymą, 
prašydamas leidimo įkurti 8 pranciškonų vienuolynus, ir pabrėžė, kad 
tie vienuolynai priklausytų Lenkijos-Bohemijos provincijai. Leidimas 
atrodo buvo duotas, nes prašymo gale yra prierašas — Fiat in forma 
G.,(104) bet nežinia ar kur tie vienuolynai buvo įkurti. 

Tas pats Kazimieras, organizuodamas Raudonojoje Rusioje lotynų 
apeigų hierarchiją, 1359 m. Chelmo vyskupu nominavo pranciškoną 
Tomą Nienognievovičių iš Sienos, bet kunigaikštis Jurgis Nariman- 
taitis į Chelmą lotynų apeigų vyskupo neįsileido, dėl to Tomas liko tik 
titulinis Chelmo vyskupas ir buvo Krokuvos vyskupo 
pagalbininku.(105) 

Moldavijos vaivada Leško sumanė įkurti lotynų apeigų vyskupiją. 
Dėl to jis 1369 m. tuo reikalu Avignonan pasiuntė Rusios vikarą 
Mikalojų Melsak iš Krosnos. Leidimas buvo gautas Sereto mieste įkurti 
vyškupo rezidenciją ir jo vyskupu konsekruoti pranciškoną Andrių 
Jastrzęebcą, vėliau tapusį pirmuoju Vilniaus vyskupu, kurį 1371 m. kovo 
9 konsekravo Krokuvos vysk. Florijonas Jelitčikas. Tada vysk. And- 
rius nuvyko į Moldaviją organizuoti Sereto vyskupijos. Ten jam besi- 
darbuojant, 1372 m. buvo pavestas ir Haličo vyskupijos administ- 
ravimas, kol buvo paskirtas ir patvirtintas metropolitas Motiejus 
Vengras, pasaulinis kunigas. Tačiau vysk. Andrius negalėjo Serete 
įsikurti, nes po Leško mirties Moldavijos vaivada tapo stačiatikis 
Petras, kuris nenorėjo lotynų apeigų vyskupo. Tada Andrius sugrįžo į 
Lenkiją ir iki Lietuvos krikšto (1387) buvo Gnezno arkivyskupo 
pagalbininku. Kiti pranciškonai Moldavijos neapleido, dėl to Serete 
1378 m. buvo nukankinti du pranciškonai, kuriuos pranciškonų 
istoriografija sumaišo su Vilniaus kankiniais.(106) 

Rusios pranciškonų vikaras Mikalojus Melsak, rūpindamasis 
Sereto vyskupijos įkūrimu ir vyskupo Andriaus paskyrimu, rūpinosi ir 
savo vikarijos reikalais. Stačiatikių krašte, matyt, pakankamai pašau- 
kimų nebuvo. Vikarijos veikla turėjo remtis vokiečiais, bohemais ir len- 
kais, dėl to būdamas popiežiaus kurijoje vėl prašė popiežiaus, kad jam 
leistų į savo vikariją priimti 25 ar 30 kitų provincijų pranciškonų.(107) 
Mikalojus Melsak taip pat stengėsi apginti pranciškonų teises ir 
privilegijas misijų krašte. Jis pasirūpino, kad popiežius sudraustų 
pasaulietį kunigą Joną, kuris šmeižė pranciškonus ir sakė, kad jų 
pakrikštytieji turi būti perkrikštyti ir per išpažintį išrišti vėl turi atlikti 
išpažintį, nes pasak jo jie neturį teisių teikti sakramentus. Tada 
Grigalius XI 1371 m. lapkričio 19 d. Gnezno arkivyskupui ir Sereto 
vysk. Andriui įsakė tą kunigą Joną sudrausti.(109) 

Įdomu, kad šiuo metu Mikalojus Melsak jau vadinasi ne tik Rusios, 
bet ir Lietuvos ir Valakijos vikaru. Jis, labai išsiplėtus vikarijos 
veiklai, 1377 m. ją padalijo į dvi kustodijas. Deja žinios apie Mikalojų ir 

jo veiklą išnyksta 1387 m., o jau 1391 m. šios vikarijos vikaru yra Jokū- 
bas iš Strepos, vėliau Lvovo arkivyskupas.(110) 

Tuo pat metu, kai Mikalojus Melsak rūpinosi savo vikarijos pran- 
ciškonų veikla Didžiojoje Lietuvos kunigaikštijoje ir ėmė vadintis 
Rusios ir Lietuvos vikaru, Vilniuje Algirdo dvare lankėsi garsus pran- 
ciškonas Petras Filargi iš Candijos, vėliau Pizos susirinkime išrinktas 
popiežium, pasivadinęs Aleksandru V (1409-1410). Jis buvo gimęs 1340 
m. Candijos saloje neturtingoje graikų šeimoje. Eidamas 17 amžiaus 
metus (1357) įstojo į pranciškonus Villa nuova konvente. Iš ten nuvyko 
į Venecijos pranciškonų studijas Paduoje. Aukštesnėsėms studijoms 
viršininkų buvo pasiųstas į generalines ordino studijas Oxforde, kur 
įsigijo teologijos bakalaurato laipsnį, o vėliau persikėlęs į Paryžių gavo 
ir teologijos doktoratą. 

Be to, kard. F. Ehrle, remdamasis Dlugošu, teigia, kad Petras iš 
Candijos kelis metus kažkokiam uždaviniui atlikti buvo Rusijoje, 
Bohemijoje ir Lenkijoje, ypač Vilniuje, greičiausia mokymui pran- 
ciškonų studijose. Tai galėjo būti 1370-1375 m. laikotarpyje. Taigi po 
Oxfordo studijų ir prieš dėstymą Paryžiuje (1378-1380).(111) 

Jis tokias išvadas daro iš Dlugošo aiškinimo, dėl ko Jogaila, 
atsisakęs paklusnybės Romos popiežiui Grigaliui XII, pakluso Pizos 
susirinkime išrinktam Petrui iš Candijos, pasivadinusiam Aleksandru 
V. Mat, tuomet buvo Vakarų Bažnyčios schizma. Jau kuris laikas buvo 
du popiežiai: Romoje — Grigalius XII, o Avignone — Benediktas XIII. 
Abiejų popiežių kardinolai, tikėdamiesi panaikinti schizmą, Pizos susi- 
rinkime išrinko, pasak jų, teisėtu popiežium Petrą iš Candijos. Bet 
schizma dėl to nesibaigė, nes vietoje dviejų atsirado trys popiežiai. Visi 
jie stengėsi savo paklusnybėn patraukti tikinčiuosius. 

Tai darė ir naujai išrinktas Aleksandras V. Dlugošas rašo, kad 
karaliui Vladislovui (Jogailai) esant Nyepolomičo suvažiavime, pas jį 
atvyko kardinolų nuncijus Mikalojus iš Walavijos su kardinolų laišku, 
paaiškinančiu kaip labai jie rūpinasi ilgai užtrukusios schizmos 
panaikinimu; dėl to jie susirinkę Pizoje pašalino schizmoje užkietėju- 
sius Grigalių XII iš Venecijos, kitaip Corario, ir Benediktą XIII, kitaip 
Petrą iš Lunos, ir tikru popiežium išrinko Aleksandrą V iš Candijos. 
Dėl to jie prašo Lenkijos karalių Vladislovą (Jogailą), kad jis jiems 
pritartų ir atsisakęs paklusnybės Grigaliui XII, paklustų jų naujai 
išrinktam Aleksandrui V iš Candijos. 

Šį dalyką taryboje apsvarsčius, Jogaila, nežiūrint jam Grigaliaus 
XII parodyto palankumo, atsisakė jo klausyti ir perėjo Pizos susirin- 
kime išrinkto Aleksandro V paklusnybėn. Be to Dlugošas pastebi, kad 
tarp Aleksandro V, Petro Filargi, ir Lenkijos karaliaus Jogailos buvo 
žinoma sena draugystė. Ši draugystė užsimezgė tada, kai Petras 
Filargi lankėsi Rusios žemėse, prieš Jogailai tampant Lenkijos 
karalium, kai dar jis buvo pagoniškose klaidose.(112) 

Dabar žvelgiant į šią Petro Filargi iš Candijos draugystę su 
Jogaila, aprašytą Dlugošo, ir į autoritetingo istoriko kard. F. Ehrle 
teigimą, kad jis, lankydamasis Rusioje ir Vilniuje, mokęs pranciškonų 
mokyklose, manau, su pagrindu galima sakyti, kad jis ilgesnį laiką 
buvo apsistojęs Algirdo dvare ir ten ėjęs kokias nors reikšmingas 
pareigas. Gal net mokęs Algirdo vaikus ir patį Jogailą, tuo būdu 
užmegzdamas su juo draugiškus ryšius ir laimėdamas jo palankumą. 
Taip būtų tvirčiau pagrįstas daugelio mūsų istorikų teigimas, kad 
Kęstučio ir Algirdo dvaruose buvę vienuolių, kurie mokę jų vaikus. 

Ši draugystė dabar ir politiniu atžvilgiu Jogailai, o taip pat 
Lenkijai ir Lietuvai, buvo naudinga, nes su visais tikinčiaisiais perei- 
damas Pizos susirinkimo popiežiaus Aleksandro V paklusnybėn, 
Jogaila tikėjosi iš jo paramos kovoje su Vokiečių ordinu, dėl to greitai 
ėmėsi diplomatinės veiklos.(113) Pirmiausia Jogaila naujai išrinktam 
popiežiui Aleksandrui V parašė labai šiltą ir nuoširdų laišką, išreikš- 
damas didelį džiaugsmą, kad dviejų tarp savęs besipešančių popiežių 
pašalinimu ir jo tikru popiežium išrinkimu baigiasi Bažnyčios schizma. 
Dėl to jis su savo pavaldiniais, nuostabų Dievą savo šventuosiuose 
garbindamas, jį tikru apaštališku Jėzaus Kristaus vietininku ir“ šv. 
Petro įpėdiniu pripažįsta ir gerbia. Kartu diplomatiškai jam linki, kad 
jis tokiose šventose pareigose būtų griežtas išdidiems, malonus nusi- 
žeminusiems, gailestingas atgailaujantiems ir nepalaužiamas užkietė- 
jusiems.(114) 

Kiek vėliau Jogaila specialiu laišku naujam popiežiui pranešė apie 
savo santykius su Prūsijos kryžiuočiais. Tai sužinome iš jo laiško aukš- 
tam popiežiaus kurijos pareigūnui, kurio prašė asmeniškai apie tai 
informuoti popiežių. Tai informacijai žinių jam galės duoti tuo reikalu 
jo pasiųsti du kapelionai Adomas iš Banthkovo ir Petras iš Volvramo, 
kurie turi ir popiežiui skirto laiško kopiją. Už patarnavimą žada jam 
atsiųsti dovanų, o tuo tarpu siunčia jam žebenkštinius kailinius.(115) 

Gavęs minėtas informacijas, Aleksandras V 1410 m. sausio 23 d. iš 
Bolonijos parašė Vokiečių ordino magistrui Ulrikui von Jungingen 
laišką, kuriame išdėstęs kiek daug blogo padaro karai ir nesantaikos, 
kurias pasėja žmonijos priešas, ir kiek gero suteikia žmonėms taika, 
karštai ragina laikytis taikos su Jogaila.(116) Tą patį pakartoja 
vasario 12 d.(117) Reikia atsiminti, kad esame Žalgirio mūšio 
išvakarėse. Tačiau Jogailos nelaimei Aleksandras V 1410 m. gegužės 3 
d. mirė(118) ir gegužės 17 jo įpėdiniu buvo išrinktas kard. Baldasare 
Cossa, pasivadinęs Jonu XXIII (119) 

Karalius Jogaila, o su juo Lenkija ir Lietuva, pakluso Aleksandro 
V. įpėdiniui Jonui XXIII, iki jis jo paties sušaukto Konstancos susi- 
rinkimo buvo pašalintas. Dėl to Jonas XXIII, nežiūrint Vokiečių ordino 
skundų, kuriuos jis siuntė po Žalgirio mūšio, išliko Jogailai ir Vytautui 
draugiškas. 

Jis jau 1410 m. rugpiūčio 27 d. laišku įsakė Vokiečių ordino bro- 
liams klausyti jo nuncijaus Brandos ir taikytis su Jogaila,(120), o 1411 
m. kovo 1 d. tam pačiam nuncijui liepė Vokiečių ordiną sutaikinti su 
Jogaila.(121) Jonas XXIII visą laiką stengėsi, kad tarp Jogailos ir 
Vokiečių ordino būtų išlaikyta taika. Jis 1410 m. rugsėjo 22 d. prašė 
Jogailą taip griežtai nereikalauti iš Vokiečių ordino pinigų už karo nuo- 
stolius,(122) gruodžio 2 d. ragina Vokiečių ordiną laikytis taikos,(123) 
1412 m. vasario 9 d. dviem savo legatams įsakė rūpintis, kad tarp 
Lenkijos ir kryžiuočių būtų išlaikyta taika,(124), o gegužės 4 tuo pačiu 
reikalu rašė ir Jogailai.(125) 

Kai Jonas XXIII neįstengė sutaikinti Vokiečių ordino su Jogaila ir 
Vytautu, tai jis per savo pasiuntinius juos paveikė, kad jų byla būtų 
sprendžiama jo sušauktame Konstancos susirinkime (1414-1418).(126) 
Negana to, kadangi Vokiečių ordinas į Lietuvos žemes pretendavo, 
remdamasis įvairiomis praeityje suteiktomis privilegijomis, dėl to 
Jonas XXIII 1415 m. sausio 17 d. tas privilegijas panaikino.(127) 
Paskutinis Jono XXIII gestas Jogailai buvo 1415 d. vasario 26 d. aktas, 
kuriuo jis Jogailą paskyrė Naugardo ir Pskovo ir kitų Rusios žemių 
vikaru.(128) Tuo ir baigėsi Jogailos ryšiai su Jonu XXIII, nes, paskui jį 
pašalinus, tolimesnę Lietuvos ir Lenkijos dėl Žemaičių bylą jau 
nagrinėjo Konstancos susirinkimas.(129) 

Taip toli siekė pranciškono Petro Filargi iš Candijos Algirdo dvare 
lankymosi metu Jogailos užmegztų draugiškumo ryšių pasekmės, dėl 
kurių paskui buvo laimėtas Pizos popiežių Aleksandro V ir Jono XXIII 
palankumas ir Žemaičių byla ir jų krikšto klausimas atsidūrė visuo- 
tiniame Konstancos susirinkime. 

Algirdo laikams priskiriami ir legendariškieji Vilniaus kankiniai 
pranciškonai. Lietuvos Metraštis — Bychovco kronika taip aprašė 14 
vienuolių pranciškonų nužudymą: 

„Tuo metu, kai didysis kunigaikštis Algirdas, žygiavo prieš 
Maskvą, o su juo buvo jo vaivada Petras Goštautas, susirinko Vilniaus 
miestiečiai pagonys ir dideliu būriu atėjo prie vienuolyno; nenorėdami, 
kad būtų Romos tikėjimo krikščionių, vienuolyną sudegino ir septynis 
vienuolius sukapojo, o kitus septynis vienuolius, pririšę prie kryžių, 
paleido Nerimi žemyn, sakydami: „Nuo saulėlydžio atėjote, į saulėlydį 
ir grįžkite. Kam mūsų dievus naikinote“. O vyskupo sode, kur juos 
iškapojo, toje vietoje dabar stovi kryžius. 

Ir parvyksta didysis kunigaikštis Algirdas į Vilnių. Goštautas 
žemai lenkdamasis prašė didįjį kunigaikštį Algirdą, tuos pagonis, kurie 
tuos nekaltus vienuolius taip žiauriai ir negailestingai žudė, už šitokį jų 
žiaurumą lieptų nubausti. Ir pats didysis kunigaikštis Algirdas labai 
liūdėjo, kad taip žiauriai nužudė tuos krikščionis-vienuolius, jam buvo 
apmaudu, kad krikščionims teko patirti tokį žiaurumą. Už tai 
pasmerkia myriop penkis šimtus vilniečių, kad juos nubaustų pavyz- 

džio dėlei, idant niekas daugiau nepadarytų krikščioniui nieko pikto. Tr 
anieji buvo nugalabyti visaip kankinant. 

O paskui Petras Goštautas atsivedė kitus vienuolius-pranciškonus, 
bet nebedrįso jau statyti jiems vienuolyno toje vietoje, kur pirmieji 
nužudyti, įkūrė jiems vienuolyną toje vietoje, kur smėlynėje prie 
Vingrių turėjo pastatęs namą, kur dabar stovi Dievo Motinos 
vienuolynas. Ir nuo tų laikų Vilniuje stovi pirmas krikščioniškas 
Romos tikėjimo Dievo Motinos vienuolių vienuolynas“ (130) 

Nors šį 14 pranciškonų Algirdo viešpatavimo metu Vilniuje nukan- 
kinimą aprašo ir kitų XVI ir XVII amž. autoriai: M. Stryjkowskis,(131) 
M. Corona,(132) A. Kojalavičius(133) ir kiti, tačiau šis pasakojimas 
priklauso tik legendarinių pasakų sričiai. Tai yra jau įrodęs K. Chody- 
nickis(134) ir naujai Pranciškonų ordino šaltinių šviesoje išnagrinėjęs 
šio straipsnio autorius.(135) Šiose studijose prieita išvadų: kad šios 
legendos kilmės pradžios. reikia ieškoti Gedimino laikais Vilniuje 
nukankintų pranciškonų Ulriko ir Martyno kančios aprašyme, tik 
padidinant jų skaičių iki 14 ir kad jie nebuvo pakviesti ir globojami 
Petro Goštauto Algirdo laikais (1345-1377), nes tuo metu šaltiniai 
nežino Petro Goštauto. Negalėjo jie būti nužudyti Algirdo laikais, nes 
išskyrus Bychovco kroniką visi kiti autoriai rašė, kad jie buvo nukan- 
kinti 1332 ar 1333 m. Šioje legendoje tik tiek galėtų būti tikra, kad 
Vilniuje, šalia Gedimino įkurtų Saksonijos provincijos pranciškonų 
vokiečių prie šv. Mikalojaus bažnyčios, Smiltynėj prie Vingrių, kur 
dabar stovi Šv. Marijos, komunistų valdžios uždaryta, konventualų 
pranciškonų bažnyčia ir vienuolynas, įsikūrė Bohemijos-Lenkijos 
provincijos pranciškonai.(136) Iš kitos pusės ši legenda patvirtintų 
Algirdo toleranciją krikščionybės platinimui Vilniuje ir bendrai 
Lietuvoje, nes jis leido ne tik pranciškonams įsikurti Vilniuje, bet ir už 
jų nužudymą mirtimi nubaudė 500 vilniečių. 


III. BAIGIAMOSIOS MINTYS 


Išnagrinėjus istorinius šaltinius ir kitų istorikų studijas, priėjome 
išvados, kad Algirdas buvo labai išmintingas ir geras Didžiosios 
Lietuvos kunigaikštijos valdovas. Jis, kaip ir tėvas Gediminas, leido 
skleistis Lietuvoje krikščioniškai kultūrai ir religijai, nežiūrint to ar ji į 
Lietuvą veržėsi iš Rytų ar Vakarų. Stačiatikių istorikų pastangos 
įrodinėti, kad Algirdas buvo priėmęs stačiatikių krikštą, Lietuvoje 
skleidęs stačiatikių tikėjimą ir mirdamas ją palikęs pilname suru- 
sėjimo procese, yra tuščios, nes šaltiniai, kuriais jie remiasi, 
nepatikimi, o kai kurie tų dalykų, kuriuos jie nurodo, visai neturi. 
Tiesa, Algirdas rūpinos' gauti Lietuvos stačiatikiams metropolitą, bet 
jis tai darė, norėdamas juos atpalaiduoti nuo Maskvai atsidavusio met- 

ropolito dvasinės valdžios ir neigiamos įtakos jo pavaldiniams. Nežiū- 
rint palankių sąlygų stačiatikių tikėjimas Lietuvoje neplito, kaip tai 
skelbia rusai istorikai. Tiesa, Algirdo žmonos turėjo popus ir Vilniuje 
rusams stačiatikiams buvo pastačiusios dvi ar tris cerkves, bet lietuvių 
sustingęs stačiatikių tikėjimas nežavėjo ir jie jo nepriėmė. Patikimesni 
yra tie, šaltiniai, kurie nurodo, kad Algirdas su pagoniškomis 
apeigomis buvo sudegintas, nė tie, kurie sako, kad jis buvo palaidotas 
stačiatikių cerkvėje ir ten tebėra. 

Algirdui, kaip didžiajam Lietuvos kunigaikščiui, nebuvo svetimi ir 
pačios Lietuvos reikalai, kurie sudarė visos Didžiosios Lietuvos kuni- 
gaikštystės branduolį. Jis savo broliams Kęstučiui ir Liubartui, kurie 
kovojo su Lietuvos priešais kryžiuočiais, kalavijuočiais ir lenkais padė- 
davo. Dažnai jis pats darė žygius į Prūsus ir Livoniją ir rėmė Kęstutį ir 
Liubartą kovose su lenkais dėl Pagirio ir Volinijos. Taigi nepagrįstas 
yra kaltinimas, kad jam terūpėję vien Rusios žemių reikalai. Iš kitos 
pusės Kęstutis su Vytautu ir kitais Lietuvos kunigaikščiais dalyvavo 
net Algirdo žygyje prieš Maskvą. 

Sekė jis ir tai, kas vyko Lietuvoje, į kurią jėga veržėsi Vakarų 
krikščionybė. Žinomos jam buvo Vokiečių ordino, Lenkijos karaliaus 
Kazimiero, Vengrijos karaliaus Liudviko, imperatoriaus Karolio IV ir 
popiežių pastangos jį ir jo brolius su visa tauta apkrikštyti. Jis aiškiai 
suprato, kad per juos priimtas krikštas Lietuvai galėjo atnešti prūsų 
likimą, ir dėl to jo nepriėmė. Tačiau Vakarų krikščionybei plisti jis 
nedraudė. Jo dvare lankėsi Vilniuje gyvenantieji vienuoliai pran- 
ciškonai. Ilgesnį laiką pas jį gyveno net būsimasis Pizos popiežius 
Aleksandras, kurio susidraugavimas su Jogaila paskui Lietuvai buvo 
naudingas gintis nuo Vokiečių ordino kėslų. Iš viso, giliau panagrinė- 
jus Algirdą tuoj pastebime, kad jis buvo ne tik išmintingas valdovas ir 
gudrus karo strategas, bet ir geras politikas, dideliuose pavojuose 
atvedęs Lietuvą prie Vakarų krikščionybės slenksčio, kuri paskui 
peržengė jo sūnus Jogaila, pakreipdamas Lietuvos istoriją nauja 
linkme. 

ABSTRACT 


GRAND DUKE ALGIRDAS — HIS TIES WITH EASTERN AND 
WESTERN CHURCHES 


VIKTORAS GIDŽIŪNAS, O.F.M., Ph.D 


After close scrutiny of historical sources, we can come to the 
conclusion that Algirdas was an intelligent and fine sovereign of the 
Grand Duchy of Lithuania. He, as did his father, permitted the growth 
of christian culture and religion in Lithuania, whether it came from the 
East or the West. The claims of the Orthodox Church that Algirdas had 
been baptized orthodox, had promoted the faith in Lithuania and at the 
time of his death had left it Russified, are empty because they are 
based on unreliable sources. It is true that Algirdas tried to get a 
metropolitan for Lithuanian Orthodoxy, but he did so because he 
wished to free them from the influence of the Russian metropolitan 
who, along with his subordinates, was totally devoted to Moscow. 
Contrary to Russian historians, even under favorable circumstances 
the Orthodox religion did not spread in Lithuania. Even though it is 
true that the wives of Algirdas had built two or three orthodox 
churches in Vilnius, they did not attract Lithuanian membership, 
including that of Algirdas. According to reliable sources, he was 
cremated in accordance with pagan rights, not buried in some as yet 
unknown orthodox church, as claimed by some. 

Algirdas was no stranger to the internal affairs of Lithuania, 
which remained the heart of the Grand Duchy. He not only assisted his 
brothers Kęstutis and Liubartas in their conflicts with the Teutonic 
Knights, Brothers of the Sword and Poland, but often led the armies 
himself, thus proving wrong the claims that he was concerned only 
with the Russian territories. 

He was perfectly aware of the efforts of the Teutonic Knights, 
Casimir, king of Poland, Hungarian king Ludwig, Charles IV, Holy 
Roman Emperor and the Pope to baptize him, his brothers and the 
whole nation, by force. Fearing the same fate that befell the Prussians, 
he refused to accept christianity from these sources, allowing instead 
its influx from the west. At closer scrutiny, it becomes obvious that 
Algirdas was not only an intelligent sovereign and able war strategist, 

but also a good politician who at the time of grave danger to Lithuania 
brought it to the threshold of Western christianity, which was later 
crossed by his son Jogaila. 

LIETUVOS DIDYSIS KUNIGAIKŠTIS 
ALGIRDAS LENKŲ ISTORIJOGRAFIJOJE 


Jo šešių šimtų (1377-1977) metų sukaktuves menant 


JERZY OCHMANSKI 


Viduramžių Lietuva, susidariusiose išorinėse sąlygose, kaip Aukso 
Ordos nusilpime ir Rusios susiskaldyme tapusi Europos didvalstybe, 
turi būti itin dėkinga už spartų karinės galybės ir tarptautinės reikš- 
mės augimą trims įžymiems valdovams: Gediminui, Algirdui ir 
Vytautui. Kiekvienas jų buvo nevidutinė asmenybė kaip proto, taip ir 
būdo pranašumais. Nebuvo didžiaisiais vadais, tačiau savo tautos ir 
valstybės istorijoje įsirašė kaip ypatingai gabūs ir drąsūs politikai, 
kurie ugdė valstybės didybę ne tiek ginklo jėga, kiek užsispyrusiu ir iš- 
tvermingų apgalvotų politinių programų vykdymu. Į tų didžiųjų 
lietuvių rikiuotę įstatytinas Lietuvos tautinis didvyris, garsus kar- 
žygis, jos nepriklausomybės kovose su kryžiuočiais gynėjas — Kęstutis, 
nors vyriausiuoju Lietuvos valdovu jis niekad nebuvo. Kitas įžymus 
lietuvis Jogaila, kuris Lenkijos istorijoje įsirašė aukso raidėmis kaip 
Krokuvos universiteto atkūrėjas, kuris jo vardu vadinamas, ir kaip 
garsus nugalėtojas ties Žalgiriu, dėl savo tautiečių nepalankios 
laikysenos lenkų-lietuvių unijos atžvilgiu, kurios kūrėju buvo, savųjų 
tarpe neįgijo tokios pagarbos, kaip jo pirmatakai. Iš tų didžiųjų ket- 
verto nei Gediminas, nei Algirdas, nors jie istorikų aukštai vertinami ir 
šlovinami, neturėjo iki šiol pakankamai laimės istorijografijoje, 
kadangi nė apie vieną jų neparašyta sąžininga, faktografiškai išsami 
monografija. 

Lenkų istorijografija iš tradicijos daug dėmesio skiria kaimynei, 
broliškai Lietuvai. Dėl ilgaamžių istorinių ryšių ji įnešė į pagoniškos 

Lietuvos ir jos valdovų veiklos tyrinėjimus žymų indėlį. 600-sios 
didžiojo kunigaikščio Algirdo, mirusio 1377 gegužės mėn., sukaktuvės 
duoda progos parodyti dalelytę lenkų istorijos mokslo, lietusio Algirdo 
laikus ir istorikų pažiūras į tą valdovą. 

Algirdo veikla nors ne sistemingai, bet prabėgom domėjosi jau ir 
Adomas Naruševičius (1733-1796), pats kildinęsis iš lietuviškos 
giminės. Jis visuotinai laikomas lenkų istorijografijos mokslo tėvu. 
Naruševičius pirmas lenkų istorikų naudojo kritišką tyrinėjimo metodą 
ir drauge stengėsi praeitį aiškinti ne antgamtinių jėgų įsikišimu, bet 
vidiniu tautos gyvenimu. Svarbiausias jo gyvenimo darbas „Lenkų 
tautos istorija“ dešimtyje tomų pradėjo rodytis 1780, paskutinis tomas 
išleistas 1824, tad daug metų po autoriaus mirties. Naruševičiaus 
istorija siekia iki 1386 ir liečia to meto Lietuvos įvykius. Autorius, 
kalbėdamas apie Algirdo laikų Lietuvą, tvirtino, kad „jos galybė plito 
didžiajam kunigaikščiui Algirdui ir jo broliams Liubartui ir Kęstučiui 
vadovaujant“ (IX-t. 35 psl.), nors kryžiuočiai ją ir dažnai nugalėdavo. 
Naruševičius pabrėždavo, kad Didžiojoje Lietuvos Kunigaikštijoje 
Gedimino sekėjas Algirdas politikavo, išstumdamas savo gausius 
giminaičius iš Lietuvos, kreipdamas savo brolvaikius Karijotaičius į 
Podolę, „kad jie ten šlovės ir pelno ieškotų“ (IX t. 179 psl.). Lemiamas 
faktas buvo, kad Gedimino vaikai Algirdas ir Kęstutis „kitus protu, 
narsumu ir veiklumu viršijo“ (X t. 141 psl.). Jaunutį nušalinus nuo di- 
džiojo kunigaikščio sosto, „Algirdas atsisėdo į jo vietą, pasisavindamas 
aukščiausią valdžią ir titulą, pirma susitaręs su Kęstučiu nesikėsinti į 
kitas kito gyvybę ir valdas; iš priešų paimtas žemes dalintis (X t. 142 
psl.).(1) Nors autorius sekė Jono Dlugošo kronika, tačiau ištaisė jo duotą 
Algirdo mirties datą — 1381 metus, nes jau 1380 Jogaila minimas kaip 
„magnus rex Letoviae“. Plačiau Naruševičius Algirdo viešpatavimo 
nenagrinėjo. To meto Lietuvos įvykiams jis teturėjo menkus šaltinius. 

Lietuviškoji tematika artima buvo didžiajam lenkų poliistorikui 
demokratui Joakimui Leleveliui (1786-1861). Šis autorius savo trikar- 
tiniu buvojimu Vilniuje buvo artimai susijęs su Lietuva. Buvęs 
Vilniaus universiteto studentas 1804-1808, visuotinės istorijos katedros 
profesoriaus pavaduotojas (1815-1818) ir pagaliau tos katedros profe- 
sorius 1821-1824 metais, — atsidėkojo svetingajai jam Lietuvai eile dar- 
bų apie jos pradžią, ypačiai veikalėliu „Lietuvos ir Rusios istorija iki 
sudarytos 1569 m. unijos su Lenkija“. Veikaliukas pirmą kartą išleis- 
tas Paryžiuje ir Leipcige.(2) Jis pirmas nagrinėjo Lietuvos įvykius su 
šaltinių tyrimo mokslinės kritikos metodu, nors ne visada vykusiai. Jo 
nedidelė Lietuvos istorijos sintezė daro populiaraus veikalo įspūdį, o 
esmėje — Lovmianskio manymu — esanti „vienintelė, giliau apmąs- 
tyta bendra D.L.K. istorijos sinteze, kokia pasirodė pirmoje XIX a. 
pusėje“. Nepripažindamas įvykiuose asmeninio prado reikšmės, 
Lelevelis tvirtino, kad „lettų tautose“ ilgai, Žemaitijoje net iki XV a. 

gyveno bendruomeniška santvarka, kur liaudis buvo pagrindiniu 
veiksniu ir pradininku. Vis dėlto gerai suprato, kad istorijoje kuni- 
gaikščiai ir kiti įžymūs vienetai vaidino reikšmingą rolę. 

Vienu tokiu valdovu Lelevelis laikė Algirdą, kadangi jis, tapęs 
didžiuoju kunigaikščiu, įsakė visiems lietuvių ir rusų kunigaikščiams 
„paklusti“. Jo plati valstybė nuo Baltijos iki Juodųjų marių „įvėlė į 
daugelį mūšių nuo Pskovo iki Maskvos, su kryžiuočiais, Lenkija ir 
totoriais. Be mūšių su kryžiuočiais, visur kitur, kur tik Algirdas kovojo 
— vis dėl rusių žemės“. Pirmas lenkų istorijografijoje, apibūdindamas 
Algirdo asmenybę, rašė: „Narsus lauke, nenorėjo suvedžioti ir klas- 
tingai elgtis; vis dėlto jo sumanymus lydėjo dažniau staigumas ir 
užmačių nutylėjimas“ (150 psl.). Pasak Lelevelį, Algirdas tvirta ranka 
laikė visas jam pavaldžias kunigaikštijas. Nors tris kartus buvo 
kryžiuočių sumuštas prie Aukaimio, Strėvos ir Rūdavos, tačiau jiems 
paliko pabaisa. Sekdamas Dlugošu, neatsižvelgdamas į Naruševičiaus 
išvedžiojimus, klaidingai Algirdo mirties data laikė 1331 metus (52 
psl.). Gediminas ir Algirdas, Lelevelio nuomone, iškėlė Lietuvos galybę, 
sukūrė be galo plačią valstybę (185 ir 163 psl.), tačiau mirdamas Algir- 
das paliko ją „be nusistovėjusių sienų“ (163 psl.). 

Juozas Ignas Krašeuskis (1812-1887) pirmiausia žinomas kaip 
daugiau kaip šimto istorinių apysakų autorius. Jų eilėje lietuvišką 
tematiką lietė: „Kunigas“ (1881), apie kovas su kryžiuočiais; trijų dalių 
poema ,„„Anafielas“, „Vitolio rauda“ (1840); „Mindaugas“ (1843) ir 
„Vytauto žygiai“ (1845). A. Višteliausko 1881-1882 lietuviškas ver- 
timas, XIX a. gale suvaidinęs žymią rolę tautinio atgimimo žadinime. 
Garsus rašytojas, studijavęs Vilniuje 1829-1830, buvo to miesto isto- 
rijos žinovas. Veikalas „Vilnius“ nuo jo pradžios iki 1750 metų ir iki 
šios dienos naudingas. Tyrinėtojai retai naudoja kitą jo darbą: 
„Lietuva. Senovės istorija, įstatai, kalba, tikėjimas, papročiai, dainos, 
priežodžiai, padavimai“ I-II t. (1847, 1850). Kraševskis stengėsi 
Lietuvos istorijoje pavaizduoti politinius įvykius, kultūrą nuo istorijos 
pradžios iki 1386 arba iki lenkų-lietuvių unijos. Antras tomas duoda 
plačią politinės istorijos apžvalgą. Apie šimtą puslapių (231-328 psl.) 
skirta Algirdui. Jo metų Lietuva „ūgtelėjo į galybę“ (231). Kraševskis 
pastebi, kalbėdamas apie Jaunučio pašalinimo priežastis, kad Kęstutis, 
svarbiausias perversmo pradininkas, ir Algirdas „atėmė broliui Jaunu- 
čiui pirmenybę ne iš noro valdyti, bet išlaikyti krašto vienybę ir apginti 
jo nepriklausomybę, iš visų pusių grasomą“ (237). Tuo būdu Lietuva po 
perversmo pelnė du gynėjus, neskildama į dvi dalis“ (247 psl.). Nors 
Kraševskis turėjo kritišką pažiūrą į šaltinius, ypačiai į T. Narbuto duo- 
tus jo Lietuvių tautos istorijoje, tačiau tikėjo legenda, kalbančia apie 
žiaurų Algirdo elgesį, pasmerkiant mirtimi du dvariškius lietuvius, 
Kuhlėjų ir Mihlėjų, už krikščionybės išpažinimą (290 psl.). Neabejojo 
taip pat pergalingu Algirdo žygiu prieš totorius į patį Krymą ir 1363, 

Chersoneso užėmimu (283 psl.), nors vėlesni šaltiniai miglotai kalba 
apie totorių pralaimėjimą prie Mėlynųjų Vandenų.(3) Jo apžvalgoje 
vyrauja kovų su Ordinu aprašymai ir maža žinių apie Algirdo politiką 
Rusioje. Iškeldamas Algirdo santūrumą, saikingumą, ištvermę, drąsą, 
gudrumą, narsumą, nesibaiminant ir nesėkmių „net iki įžūlumo“, 
Kraševskis priėjo išvados: „Algirdas savo išmintimi prilygo tėvui. Kaip 
ir Gediminas, jis suprato savo tautos politinio gyvenimo reikalavimus 
ir juos stengėsi įgyvendinti“ (323 p.). Toliau jis pažymėjo, kad Algirdui 
ginklas nebuvo „vientelis kaimynų užkariavimo ir veikimo būdas. Jis 
mokėjo vertinti draugiškus ryšius, sandaras, taiką puoselėjančią 
prekybą ir savo drąsą jai aukojo“ (323 p.). Taip pat savo gausioje 
šeimoje Algirdas „mokėjo taiką išlaikyti geležine ranka“ (323 p.). Dėl 
artimų santykių su Rusia jam „rusių kalba, tikėjimas, teisė, nebuvo 
svetimi dalykai; todėl jį labiau reikėtų laikyti rusiu kaip lietuviu“ (324 
p.). „Su iš pirmatakų paveldėta tolerancijos dorybe jis mokėjo saugoti 
savo valdžiai palenktųjų papročius ir jų gyvenimo būdą“. Kraševskis 
įžiūrėjo aiškią pažangą, kokios Lietuva pasiekė tame gynybinės 
statybos ir karinės technikos laikmetyje. Baigdamas Algirdo charak- 
teristiką, autorius pabrėžė, kad kaip jam, taip ir Kęstučiui vadovavo 
viena mintis: „padaryti Lietuvą nepriklausomą ir galingą“ (326 p.). 

Mikas Balinskis (1794-1864), rimčiausias primosios XIX a. pusės 
Lietuvos istorijos tyrinėtojas, labiausiai žinomas kaip Vilniaus ir 
Vilniaus akademijos istorikas, ir dar vertinamas autorius „Didžiosios 
Lietuvos Kunigaikštijos istorinio-geografinio aprašo“ tomo. Tomas 
įjungtas į „Senovinės Lenkijos“ aprašą, parengtą Balinskio ir T. 
Lipinskio (1849, 1886(2)) Balinskis pradėjo savo tomą plačia Lietuvos 
istorijos įžanga ir ją privedė iki 1386 metų. 

Aptardamas Algirdo valdyseną, Balinskis pabrėžė, kad užėmė 
sostą 1341 Kęstučiui sutikus (sic!) ir pradėjo ilgai kariškai valdyti, 
pastūmėdamas Lietuvos galybę nuo Baltijos iki Juodųjų marių. Jo 
valstybės platumas vertė jį turėti daug santykių su kaimynais ir 
susidurti su daugybe priešų. Be amžinų ir nepalenkiamų priešų 
kryžiuočių, su kuriais niekada nesiliovė kruvini ginčai, Algirdas turėjo 
kreipti dėmesį ir į šiaurinės Rusios padėtį jo šalių atžvilgiu. Iš kitos 
pusės jam rūpėjo ir seniau Haličo valstybę sudariusių kraštų pavel- 
dėjimas. Jam teko kovoti su kalavijuočiais, globoti paskui Pskovą ir 
Naugardą, kivirčytis su Maskva ir totoriais, kariauti ir tartis su 
Lenkija dėl Volinijos, Belzo ir Podolės. „Tokie reikalai“ — taikliai 
reziumavo Balinskis — „sudarė Algirdo viešpatavimo metmenis, ataus- 
tus kasmetinėmis kovomis su kryžiuočiais“ (52-53 p.). 

Sekdamas Vygando kronika (Dlugošo šaltiniais) Algirdo mirtį kėlė 
į 1381 (74 p.), nors nepriklausomai nuo jo Kraševskis nurodė teisingai 
1377. Balinskis pažymėjo religinę Algirdo toleranciją, kai jis „nedraudė 
(Vilniun — J. O.) atvykusiems krikščionims išpažinti Kristaus tikėjimo, 

net ir apaštalavusiems vienuoliams netrukdė skelbti Dievo žodį“ (128 
p.). Tačiau tikėjo pasakojimais apie du kartus surengtus pranciškonų 
kankinimus Vilniuje Algirdo laikais 1342 ir po 1345 metų bei apie 
atidavimą mirčiai kelių stačiatikių dvariškių 1347 (128 p.). 

Karolis Šajnocha (1818-1868), romantinės krypties atstovas lenkų 
istorijografijoje, liaupsinęs tautos praeitį ir drauge bandęs atrasti 
įvykių dėsningumą, savo žymiausiame veikale, daug kartų atnaujin- 
tame, „Jadvyga ir Jogaila“ (1855, pataisytas 1864) daug vietos skyrė 
Lietuvos istorijai nuo Gedimino iki 1413, t.y. Horodlės unijos. 
Palyginus su pirmatakais, jis naudojosi platesniu šaltinių pagrindu, 
nors J. Voigto veikalo „Geschichte Preussens“ (9 t. 1827-1839) nepra- 
noko. Rusų metraščius paskaitė pagal N. Karamzino „Istoria 
gosudarstva rossijskago“ (12 t. 1316-1829). Naudojo taip pat ir Narbuto 
Lietuvos istorijos V. t. Šajnocha pavaizdavo įvykius kritiškiau nei 
ankstesnieji tyrinėtojai. Visai klydo rodydamas Lietuvą buvusią vieną 
didžiulę girią, primityvų kraštą, kurio gyventojai vertėsi 
gyvulininkyste, rinko miško gėrybes ir žemės darbo nepažinojo. Žiema 
trukusi net 9 mėnesius (III-IV t.). Algirdas valdovas atrodė jam 
žmogus, kuris kitus pranešė „rimtumu, griežtumu, net protu“ (1 t. 304 
p.), taip pat ir riteriškumu Vakarų pavyzdžiu (1 t. 305 p.) „Jo tikrojo 
pranašumo ypatybė“ — rašė Šajnocha — buvo keistas visašalis įžva- 
lumas, neleidęs tarp nuolatinių grumtynių su šiaurės-vakarų "Vokietija" 
apleisti Lietuvos reikalų iš priešingos pusės, iš rytų ir pietų kur kaip tik 
atsivėrė žymiai galingesnio veikimo plotmė“ (305 p.). Šlovindamas 
Algirdo privalumus, Šajnocha pakartojo pagal Nikono metraštį to 
valdovo charakteristiką: „Iš visų brolių Algirdas aukščiausiai pakilo 
galingumu ir išmintimi, kadangi negerdavo nei midaus, nei alaus, nei 
rūgščios giros, ir savo didžiadvasiškumu įgijo retą santūrumą, stiprią 
dvasią; ir dideliu sumanumu pasiekė tokią savitvardą, kad užkariavo 
daugelį šalių ir žemių, daug miestų ir kunigaikštijų paėmė savo žinion. 
Sukūrė didžiulę valstybę, iš kurios plačiai paskleidė savo kunigaikš- 
tišką galybę, ko nė vienas jo brolių nesugebėjo. Ir taip išgarsėjo 
pasaulyje, kaip negarsėjo nei jo tėvas, nei serielis“. Pateikė apie. 
Algirdą ir kitą metraščių užuominą, taip pat giriančią jo didelį 
protingumą, kurį savo kariniuose užmojuose saugojo „kaip griež- 
čiausią paslaptį“ (305 p.). Šajnocha dar įrodinėja, kad Algirdo ir Kęstu- 
čio laikais Lietuva nušvito nepaprasta galybe ir šlove“ (314 p.). 

Algirdas, Šajnochos žodžiais ir pagal Narbutą buvo „didžiausiu 
Lietuvos kunigaikščiu“. Mirė paslaptingomis aplinkybėmis apie 1377. 
Jam nekilo abejonių kad jis mirė „būdamas pagonių tikėjimo“ (328 p.). 
Šajnocha vis dėlto tikėjo kai kurių šaltinių tauškalais, todėl S. M. 
Kučinskis teisingai pastebėjo, kad „nei Smolensko kunigaikštija tada 
priklausė Lietuvai, nei Algirdas dalijęs Tverės ir Možaisko kunigaikš- 
tijas, nei į Krymą žygiavęs. Aplamai, Šajnochos veikalas nebuvo siste- 

mingas Algirdo valdymo dėstymas dar ir todėl, kad tuo metu nežinota 
daugelio šaltinių. 

Šajnochos išvedžiojimai, nors ir sugestyvūs savo artistine forma, 
nepaveikė Kazimiero Stadnickio (1818-1886) tyrinėjimų. Vertingos jo 
trys genealogininės-istorinės studijos: „Gedimino sūnūs“ (I-III t. 1849, 
1853, 1875), „Vladislovo Jogailos broliai“ (1867), „Karijotas 
gediminaitis ir karijotaičiai“ (1876). Tas istorikas, ilgamečiais tyri- 
nėjimais giliai išstudijavęs Gedimino dinastiją, negalėjo aplenkti 
dviejų ypatingai žymių jos atstovų. 1870 pasirodė jo veikalas „Algirdas 
ir Kęstutis, didžiojo Lietuvos kunigaikščio sūnūs“. Perdirbtas jo anks- 
tesnis darbas „(Gedimino sūnūs“. Autorius galėjo pasinaudoti kur kas 
gausesniais šaltiniais kaip Šajnocha. Jis galėjo pasitelkti puikų kry- 
žiuočių kronikų ir metraščių leidinį „Scriptores rerum Prussicarum““ (I- 
III t., 1861, 1863, 1865), ypačiai jame išspausdintą Hermanno Wart- 
berges kroniką. Iš rusiškų šaltinių turėjo Voskresenskio metraštį, 
išleistą Polnoje Sobranie Russkich Letopisiej (1859) VI-VIII t. O 
Nikonovo metraštį citavo pagal N. Karamziną. 

Veikalo įžangoje Stadnickis kalbėjo: „Tie du broliai (Algirdas ir 
Kęstutis) atstovauja istorijoje retam reiškiniui“, nes jų veikla rodė 
„nenutrūkstamo sutarimo paveikslą tokio laipsnio, kad negalima 
atskirti jų darbų vieno nuo kito“ (5 p.). Tačiau „Algirdas turėjo 
vyriausią valdžią, Kęstutis buvo vyriausiuoju karinių pajėgų vadu“ (6 
p.). Sekdamas metraštininku, laikė Algirdą „nelaimėmis tikinčiu 
bedieviu“, kuris rodė blaivumo pavyzdį ir stipria valia ir apsukrumu 
daug žemių užkariavo, pranokdamas savo tėvą ir senelį. Stadnickis šį 
kronikininko Algirdo apibūdinimą priėmė kritiškai, kadangi, jo 
nuomone, jis „čia iš dalies peržengė ribą“. Pergalė prie Mėlynųjų 
Vandenų pritemdžiusi kronikininkui akis, nes ji buvusi „vieninteliu 
Algirdo viešpatavimo metu dideliu įvykiu, padidinusiu Lietuvą Podolės 
žemėmis“ (7 p.). Stadnickis neteikė Algirdui didžiojo valdovo vardo, 
nepripažino jo gabiu vadu dėl nepavykusių trijų žygių į Maskvą. 
Autorius sutinka, kad jis buvo nepakeičiamas „tiktai partizaniniame 
kare“. Algirdui truko „aukštesnio politinio pojūčio (naujovišku 
supratimu) (7 p.), kadangi nesiėmė išlaisvinti latvių, net juos skriaudė, 
neteko Rusios dalies Lenkijos naudai. Bet už tai Algirdas mokėjo 
laikyti rankose savo gausią giminę ir kiekvieną jos narį panaudoti 
gynybai sustiprinti ir kitiems valstybės tikslams“ (8 p.). Tačiau pripa- 
žino, kad Algirdas, gindamas Lietuvą nuo nuolatinių kryžiuočių ir 
kalavijuočių antpuolių, taip pat nuo įvairių Europos kraštų po Ordino 
vėliava besiburiančių kryžininkų, „pateikė neginčijamus Lietuvos 
gyvybingumo įrodymus“ (8 p.) Bet kaip politikas „daugiau siekė 
išlaikyti ką jau turėjo, kaip naujo užgrobti“ (8 p.). Nors Stadnickis, 
Narbutu pasekęs, griežtai tvirtino, kad Algirdas buva pasikrikštijęs 
stačiatikiu (117, 121 p.), vis dėlto manė, jog , iš esmės Algirdas išliko 

pagonis“ (9 p.). Iš viso Lietuvos kunigaikštis neatrodė jam simpatiška 
asmenybė, kadangi ją žymėjo žiaurumo bruožas, kuris pasireiškė 1347 
Vilniuje trijų naujakrikštų pasmerkimu mirti ir rimto latvio galvos nu- 
kirsdinimu, kai jis drįsęs jį pamokyti, kaip iš Livonijos išvaryti magist- 
rą ir visus vokiečius (120 p.). Rašydamas apie mūšį prie Strėvos 1348, 
kryžiuočių apšauktą didžiule, negirdėta pergale, Stadnickis suabejojo 
Ordino laimėjimo didingumu ant lūžtančiu ledu padengto mažo ir 
siauro upelio, kuriame tariamai tūkstančiai lietuvių prigėrę ir kurį kry- 
žiuočiai, rodos, sausomis kojomis perėję „su Dievo Motinos pagalba“, 
kadangi mūšis įvykęs vasario 2 dieną — Dievo Motinos įvesdinimo 
šventėje. Algirdo mirties datą, nepažinęs dar E. Bonnelio darbo 
„Russisch-livlaendische Chronographie“ (1862) žymėjo 1377 gegužės 
gale, kas atitinka ir Bonnelio nustatytą gegužės maždaug 24 d. 

K. Stadnickio monografija „Algirdas ir Kęstutis, nepaisant 
diskusinio Algirdo viešpatavimo įvertinimo, įnešė į Lietuvos vidur- 
amžių istoriją keletą taiklių pastabų. Tačiau pagrindinis jo teiginys 
apie vidutinį Algirdo talentą kitų tyrinėtojų akyse nerado pritarimo. 

Iš genealoginės pusės K. Stadnickio studiją papildė Juozas Volfas 
(m. 1900) veikalu „Gedimino giminė“ (1886). Jis irgi, sutikdamas su T. 
Narbutu, laikėsi nuomonės, jog Algirdas „išpažinęs krikščionybę pagal 
rytų apeigas“ (26 p.). Kad apie tai tikrai būtų žinoję kryžiuočiai, to nei 
Volfas, nei Stadnickis nesvarstė. Pagrindinis Volfo darbe nuopelnas 
yra patikslinimas genealoginių duomenų apie Algirdo palikuonis — 
septynias dukras ir dvylika sūnų. 

Palyginti su Stadnickiu, Antanas Prochaska (1852-1930) parodė 
maža kritiškumo savo daugelyje darbų iš Lietuvos istorijos. Jis 
autorius dviejų pagrindinių Lietuvos istorijos veikalų: „Karalius 
Vladislovas Jogaila (I-II t. 1908) ir „Istorija D. Lietuvos kunigaikščio 
Vytauto“ (1914). Jo didelis nuopelnas Lietuvos istorijos mokslui išlei- 
dimas dokumentų rinkinio — Codex epistolaris Vitoldi, magni ducis 
Lithuaniae 1376-1430 (1882). 

Populiaraus pobūdžio veikale „Nuo Mindaugo iki Jogailos“, 
atspausdintame 1912 laikraštyje „Litwa i Ruš“ (Vilniuje), Prochaska 
palietė ir Algirdo epochą (IV t. I sąs.). Jis pakartojo Stadnickio tezę 
(neminėdamas jo vardo), kad po perversmo prieš Jaunutį Algirdas 
perėmė didžiojo kunigaikščio valdžią, o „Kęstutis pasiėmė vyriausiojo 
karo vado pareigas“ (38 p.). Toliau vėl pagal Stadnickį samprotavo: 
„Algirdo rūmuose viešpatavo daugiau rusų įpročiai, papročiai ir kalba“ 
(38 p.). Pats Algirdas jam atrodė „užsidaręs, klastingas valdovas, nepa- 
prastai atsargus veiksmuose, gilus planų apmąstymuose. Šiuo spren- 
dimu Prochaska švelnino griežtą Stadnickio nuomonę apie Algirdą. Jis 
pabrėžė, kad Algirdo ir Kęstučio sutikimu išsilaikė monarchija ir val- 
džios vienalytiškumas Lietuvoje sunkiausių painiavų, ėjusių iš šiaurės 
ir vakarų, metu (38 p.). Algirdas vedė aktyvią politiką Rusioje, ypačiai 

stodamas prieš Maskvą. Bet viešpatavusi „įtakų pusiausvyra tarp 
pagoniškos Lietuvos ir nuo Ordos priklaususios Maskvos“ (40 p.). Jis 
manė, kad Algirdas užėmė Kijevą po 1360, bet prieš 1363 metus. Pagal 
Prochaską Lietuva pralaimėjo kovodama su Lenkijos karaliumi 
Kazimieru dėl Haličo-Vladimiro Rusios (47-48 p.). Tačiau Lietuva 
„sustiprėjusi užgrobimais rytuose“ (48-49 p.), kadangi „visas Disnos 
upės baseinas įėjęs į Lietuvos teritorijos sudėtį“. Visi įgyti plotai 
Rusioje Algirdo pastangomis „susilydė į (politinį) vienetą, sudariusį 
užtvarą kaip prieš Maskvos vienijimo kėslus, taip ir prieš totorius“ (57 
p.). Vis dėlto Prochaska laikė užtvarą nepatvarią, kadangi vaizdavosi 
Algirdo Lietuvą kaip „didžiulį pastatą, bet iš esmės be pamatų“ (57 p.). 
Algirdą vertino už tiksliau neapibrėžtą „Vakarų valdymo sistemą“, 
leidusią rusiškoms kunigaikštystėms Lietuvoje naudotis „žymiai 
didesne laisve“ negu jos būtų turėjusios Maskvos valstybėje, kuri 
mėgdžiojo nepakenčiamą totorių „valdymo būdą“. Ši mintis nebuvo 
originali. Autorius ją skolinosi ir J. Lelevelio „Lietuvos ir Rusios 
istorijos“ (121 p.). Gyrė Vilniaus dvaro santykius su Vakarų kuni- 
gaikščiais, valdžios rodytą religinę toleranciją. Prochaskos manymu, 
Algirdas buvo aukštai vertinamas „už jo valdymo meną, bet nepa- 
kenčiamas rusų dvasiškijos“ (57 p.). Autorius pateikė svarų įrodymą 
prieš Stadnickio teiginį, lietusį Algirdo stačiatikišką krikštą. Tam jis 
panaudojo pirmataku nežinomus Konstantinopolio patriarchato 
aktus, kuriuose įterptas ir Algirdo 1370/71 m. raštas patriarchui 
Filotiejui.(5) 

Įtikinamiausiai savo pažiūrą į Algirdą ir jo valstybę Prochaska 
išdėstė veikale „Karalius Vladislovas Jogaila“. Jis nesutiko, kad 
Lietuva Algirdo laikais buvusi tokia galinga, kokią ją norėtų matyti 
kai kurie istorikai (I, 12 p.), bet pats manė, jog „be abejonės Algirdas 
buvo galingas valdovas: sukūrė jis absoliutinę valstybę, kuriai patval- 
džio valia nurodė tikslą ir priemones, vedančias į jį. Tikslas buvo 
išplėsti rytų valdovų pavyzdžiu valstybę iki tolimiausių sienų ir tas 
tikslas pasiektas (12-13 p.). Tuo būdu Prochaska atmetė Stadnickio 
teiginį, kad Algirdas nebuvo aukšto polėkio politikas. Algirdas, pagal 
Prochaską, norėjo sukaupti „visas Rusias po savo skeptru, Vilnių 
padaryti milžiniškos valstybės židiniu ir valdyti absoliutinės valdžios 
pavyzdžiu pasiremiant pagoniškos Lietuvos jėgomis“ (20-21 p.). Tačiau 
Lietuva, grasoma atsiskyrimu žemaičių, kuriuos kryžiuočiai troško 
užkariauti, ir dar įsivėlusi į kivirčus su Lenkija ir Maskva, — atrodė 
jam dirbtiniu padaru, kur tarpusavyje trynėsi pagoniški lietuviai ir 
stačiatikiški rusai — du skirtingi tikėjimai ir dvi skirtingos tautybės. 
Tokia valstybė „tolimesnio vystymosi krypčių neturėjo ir gelbėti ją 
tebuvo galima priimant krikščionybę“ (22 p.). 

Balys Limanouskis (1835-1935), istorikas, sociologas, publicistas ir 
lenkų demokratijos veikėjas viename asmenyje, iš tikrųjų pats Lietuvos 

istorijos netyrinėjo, bet, naudodamasis kitų istorikų studijų duo- 
menimis, parašė populiarią, du kartu išleistą „Lietuvos istoriją“ (1895, 
1917). Autorius rimtai pagilino dalyko literatūrą ir kaip išdavą pateikė 
lietuviškų istorinių faktų bešališką apybraižą, nors ne visada pakan- 
kamai kritišką, su aiškia simpatija lietuvių praeičiai ir (antrame 
leidime) jų tautiniam atgimimui. Jis kartojo iš Kraševskio ir 
Prochaskos. darbų paimtas pažiūras, kai rašė, kad Algirdas buvo 
„beveik tiek rusis, tiek lietuvis“, kadangi „vedęs rusią, priprato prie 
rusių kalbos ir papročių“ (16 p.). Jaunesnį brolį Kęstutį paskyrė 
„nelyginant savo vietininku tikrojoje Lietuvoje, pats vadovavo rusių 
reikalams, priimdamas Rusios vyriausias pareigas (16 p.). Algirdas 
mirė eidamas 81 metus (pagal T. Narbutą. Istorija V t. 232 p.).(6) 1377 
metais, sunkiu Lietuvai laiku, kada kryžiuočiai, paslinkę iki Vilniaus ir 
Trakų, jos trečdalį ugnimi nusiaubė (17 p.). 

Nelabai vaisingas, bet vertinamas, nes dalykiškas ir originalus 
buvo Lietuvos istorijos tyrinėtojas Jonas Jakubovskis (1872-1938). Jis 
žinomas savo studija, versta ir į lietuvių kalbą: „Tautiniai santykiai 
Lietuvoje prieš Liublino uniją“ (1912). 1921 m. Jakubovskis išleido 
labai glaustą (57 p.) „Lietuvos istoriją apraše“, privestą iki 1920. 
Algirdo viešpatavimas tegalėjo būti aprašytas labai paviršutiniškai. 
Autorius manė, kad Algirdo ir Kęstučio viešpatavimas (kada didžiojo 
kunigaikščio valdžia buvo Algirdo rankose) — „Lietuvos valstybei 
atnešė didelį žavesį“ (18 p.). Algirdas suprato, kad Lietuva ir Maskva, 
siekdamos to paties tikslo — visą Rusią sujungti savo valdžioje, gali 
tiktai ginklu išspręsti ginčą dėl dominium Rusiae. Tačiau Algirdo 
žygiai į Maskvą „šiaip taip bendrai sėkmingi, reikalo neišsprendė“. 
Algirdo plataus užmojo Rusios politika „turėjo žymiai prisidėti prie 
rusių įtakų augimo Lietuvoje“ (19 p.). Stačiatikybės ir katalikybės 
plitimas Lietuvoje sudarė sąlygas, kad ji atsirado kryžkelyje. Tik 
Romos apeigų priėmimas galėjo ją gelbėti nuo tolimesnių vokiečių 
puldinėjimų“ (19-20 p.). 

Liudvikas Kolankouskis (1882-1956), autorius vienintelio, deja, 
nepabaigto, veikalo „Lietuvos Didžiosios Kunigaikštijos Istorija 
Jogailaičių laikais“ I t. 1377-1499, (1930). Kolankovskis pirmas pavar- 
tojo klaidinantį „diarchijos“ terminą, kai kalbėjo apie Algirdo valdymą 
ir, pagal jį, šalia Algirdo eitas reikšmingas Kęstučio pareigas. Ta proga 
iškėlė naują tezę, kad jųdviejų diarchija buvo išdava 1344 metų gale įvy- 
kusio perversmo. Ryšium su perversmu kilusiose kovose, Kolankovskis 
mano, „Algirdas buvęs Kęstučio įkalintas“ (8 p.). Įrodymui rėmėsi jis 
1494, 1495 lietuvių šaltiniais. Kolankovskis ragino istorikus „kartą 
baigti su Vytauto kryžiuočiams sugalvota ir amžiais palaikoma idilija“ 
(8 p.). Įrodymai yra šie: 1494 lietuvių pasiuntiniai derybose su Maskva 
paneigė seną Algirdo laikų sutartį, tvirtindami, kad ji buvusi Lietuvai 
nenaudinga, nes sutarta ,nezgodoju Olgerdowoju z Kestutem“, dar 1495 

jie pareiškė, Algirdas buvęs priverstas sudaryti nenaudingą sutartį, nes 
„tot kniaž byl njat į byl prinužon na wse dowvoliti“. 

L. Kolankovskis diarchiją apibrėžė kaip „sistemą, kuri ne tiek 
rėmėsi abiejų gediminaičių bendravaldyste, kiek, tiksliau, uždavinių 
padala“ (8 p.). L. Kolankovskio nuomone, Kęstutis buvo vakarykščios 
ir šiandienykščios Lietuvos atstovas“, o Algirdas įdėjo asmeninį indėlį 
į jos ateitį, kurią pats savo laimėjimais ir nenutrūkstamais mūšiais 
Rusioje kuo sėkmingiausiai statė ir plėtė“ (8 p.). Jis pakartojo vokiečių 
istoriko T. Schliemanno sakinį, kad su to.valdovo mirtimi „nuėjo į 
karstą vienas didžiausių viduramžių statistų“ (11 p.). Citata tikriausiai 
nebuvo atsitiktinė, nes Kolankovskis pasirodė buvęs ne tiktai isto- 
rikas, bet ir jogailaičių didybės dainius, kaip tik Algirdu pradėjęs. 

Stasys Zajončkovskis (1890-1977), žinomas Lietuvos istorijos 
mokovas, vertingos monografijos „XIII amžiaus žemaičių istorijos 
studija“ (1925) autorius, Algirdo ir jo epochos temą palietė nau- 
dingame sintetiniame veikaliuke ,„„Pagoniškosios Lietuvos istorija iki 
1386 metų“. Skyriuje „Algirdas ir Kęstutis“ pabrėžė, kad nors broliai 
„skyrium veikė, kiekvienas savo srityje, bet vis tiksliai susitarę ir sun- 
kiais, grėsmingais atvejais skubėjo kitas kitam į pagalbą. Jų tikslus 
bendradarbiavimas, nesudrumstas jokių nesusipratimų išliko iki 
Algirdo mirties“ (44-45 p.). Taip rašydamas Zajančkovskis dar negalėjo 
žinoti tuo pat metu skelbiamų Kolankovskio įrodinėjimų apie trum- 
palaikį gediminaičių ginčą. Zajončkovskis pridūrė iš rusių metraščių 
Algirdo charakteristiką ir kartu pažymėjo, sutinkamai su Stadnickio 
sugestija, kad „didžiu karvedžiu nebuvo ir savo tikslus greičiau pasiek- 
davo sutartimis kaip ginklais. Valstybės gerovė buvo jo pagrindinis 
tikslas, dėl to visa kita nueidavo į tolimesnį planą“ (45 p.). Algirdas 
buvo abejingas tikėjimo dalykams ir nesivaržė jokiomis religinėmis 
pažiūromis. Nors du kartus vedė rusias kunigaikštytes, pagonimi išliko 
per visą gyvenimą, imperatoriaus ir popiežiaus kvietimams (1358, 1373) 
krikštytis paliko nebylys. Zajončkovskio nuomone, 30 su viršum metų 
trukęs Algirdo valdymas „padarė Lietuvą didžiausią valstybę visoje 
Europoje“ (50 p.). Jis skelbė Lietuvos didžvalstybingumo programą iš- 
reikštą žodžiais, paliudytais Hermanno Wartbergės kronikos: „Visa 
Rusia turi paprastai priklausyti lietuviams“. Jei kryžiuočių kroni- 
kininkas neiškraipė ir neišpūtė Algirdo žodžių, tai įo programa buvo 
nereali. Kovos su Maskva dėl šiaurės-rusių žemių atnešė Algirdui be 
laimėjimų dar ir pralaimėjimus. Į jo valdymo pabaigą „lietuviškieji 
rusiai ėmė kaskart stipriau svirti į Maskvos kunigaikščio pusę, nes jis 
jiems buvo artimas tautybe ir religija (65 p.). Pagal Zajončkovskį, 
Lietuvos valstybė dar prieš Algirdo mirtį, stipriai kryžiuočių grasoma, 
atsidūrė krizės padėtyje. 

Prie rimčiausių viduramžių Lietuvos istorijos tyrinėtojų tenka 
priskirti Henriką Paškevičių (1897), kilusį iš Lietuvos (iš žinomo 

žemaičio Dionizo Poškos giminės — Red.). Dviejose plačiose monografi- 
jose: „Jogailaičiai ir Maskva“ I t.: Lietuva ir Maskva XIII ir XIV a. 
(1933) ir „Apie Krevo genezę ir vertę“ (1938), kuri buvo lyg pirmos 
nebaigtos papildymas, jis pagrindinai išnagrinėjo Lietuvos politinę 
istoriją nuo Mindaugo iki Krevo akto. „Jogailaičio ir Maskvos“ įžangoje 
rašė, kad stengėsi bent dalimi užpildyti aną seniausios Lietuvos istorijos 
spragą, kuri (kaip istorinėje literatūroje dažnai pabrėžta) iki šiol mažai 
pažįstama. 


Paškevičiaus studijos, gal ne visada tinkamai mokslo įvertintos, iš 
esmės yra pilniausiai nušviečiančios XIII-XIV a. Lietuvos politinę 
istoriją, nors Lietuvos valstybės kūrimosi vyksmo autorius tinkamai 
nesuprato. Paškevičius išnagrinėjo nepaprastą daugybę šaltinių, kai 
kurių net iki šiol nepanaudotų, kaip pvz., metropolito Teognosto 1330- 
1381 „Užrašus“, 1916 metais M. Fasmerio išleistus. Juose randama 
žinia apie Kijevo kunigaikštį Teodorą, kuris, pasirodo, buvęs Gedimino 
brolis. Jungdamas šaltinių ir literatūros analizes su kritišku svars- 
tymu, autorius pateikė originalias išvadas, gal tik per mažai siste- 
mingas; prie to laikytasi senos pažiūros, kreipiant dėmesį į valdovų 
veiklą ir aplenkiant visuomeninio ir ūkinio veiksnio vaidmenį. 


Darbas „Jogailaičiai ir Maskva“, baigiamas Kęstučio mirties 
(1382) dėstymu, duoda visai pilną Algirdo viešpatavimo apžvalgą. 
Spėjamame Gedimino testamente, skirstančiame savo sūnums sritis, 
autorius įžvelgė gilesnę mintį: Kiekvienas sūnus turėjęs aiškiai api- 
brėžtą išlaukinį priešą, kiekvienas priėmęs bendros valstybės naštos 
dalį. Jaunutis — santykius su Livonijos ordinu, Algirdas — su šiaurės 
ir rytų Rusia, kaip su Pskovu, Naugardu, Tvere, Maskva“ (363 p.). 
Paškevičius manė, kad jau Gedimino mirties metu buvęs tikslus susi- 
tarimas tarp Algirdo ir Kęstučio — kaip matyti iš artimiausių įvykių — 
„dėl savitarpinės pagalbos teikimo“ (370 p.). Autorius, išryškinęs 
šaltinių duomenis, Jaunučio pašalinimą atkėlė į 1344/45 žiemą (372 p.). 
Kestutis, iškeldamas Algirdą didžiojoje kunigaikštystėje, „norėjęs ne 
tiktai patenkinti jo savimylą, bet ir įtraukti, įpainioti brolį ir tas rusių 
jėgas, kurias jis sutelkė kovai su Ordinu“, kas buvo visiškai natūralu, 
nes visos Lietuvos viršininkas „mintimis turėjęs aprėpti platesnes 
problemas kaip Krevo ar Vitebsko valdovas (373 p.). Tad Algirdas bud- 
riai „rūpinęsis išlaikyti dviejų etnografiškai skirtingų dalių — lietuvių 
ir rus ų — vienybę“ (376 p.), palaikė taip pat tarp brolių santaiką ir 
santarvę. Autorius pasipriešino L. Kolankovskio nuomonei apie Algirdo 
ir Kęstučio ginčą 1344-1350. Paškevičius galvojo, kad po šimto 
penkiasdešimts metų šaltinių užrašyta žinia apie Algirdo kalinimą jau 
buvo išblėsusi žmonių atmintyje ir ji iš tikrųjų lietė Jaunutį (377 p.). Kur 
kas daugiau visų tų metų šaltinių duomenys liudija apie darnią Vilniaus 
ir Trakų valdovų veiklą (378 p.). 

Paškevičiaus įrodinėjimu, pirmus Algirdo viešpatavimo metus 
lydėjo visa eilė nepasisekimų, kaip antai Haličo metropolijos panai- 
kinimas, Naugardo ir Pskovo atsiskyrimas, lietuvių pralaimėjimas prie 
Strėvos (382 p.). Pasisekimas atėjo po 1350 metų, kada susitarta su 
Maskva ir jo brolis Liubartas, Volinijos Vladimiro kunigaikštis, vedė 
Rostovo (prie Maskvos) kunigaikštytę. Patikėjęs Wartberges žinia, kad 
Algirdas 1358 išsitaręs, jog „omnis Russia ad Letwinos deberet 
simpliciter pertinere“, Paškevičius lygiai, kaip ir ankstesnieji tyrinėto- 
jai, manė, kad Algirdas iškėlė aikštėn Lietuvos didžvalstybės prog- 
ramą, siekusią aprėpti visą Rusią. Įkurdinimas Kijeve stačiatikių 
metropolijos visai Rusiai turėjo būti „sėkmingas savimeiliškų tikslų 
igyvendinimas“ (391 p.). Tam Algirdas buvo gavęs ir Konstantinopolio 
patriarcho sutikimą apie 1354 metus. Bet naujoji Metropolija apėmė tik 
lietuvišką ir lenkišką (Haličo) Rusią. Ji trumpai gyvavo. Po metro- 
polito Romano mirties (prieš 1366) Algirdas keletą metų nesėkmingai 
stengėsi ją atnaujinti, kas jam pavyko vos 1375. 

Paškevičių stebina „noras lietuvių valstybę atremti į Baltijos jūrą, 
supratimas, kad ji esanti natūrali Šiaurės Lietuvos siena. Niekada 
prieš Algirdą taip stipriai — pabrėžė jis — šis reikalavimas iš Lietuvos 
pusės nebuvo iškeltas“ (402-403 p.). 

Kai Paškevičius kalbėjo apie tris žygius į Maskvą (1368, 1370 ir 
1372 metais), jis pastebėjo, kad kiekvienas sekantis buvo silpnesnis už 
pirmesnį (422 p.). ,,Abipusė priešų baimė tarsi ženklino abiejų vals- 
tybių jėgų pusiausvyrą“ (426 p.). Į Algirdo gyvenimo galą lietuvių 
kovos su Ordinu ribojosi vis labiau grasomų Vilniaus ir Trakų sostinių 
gynimu“ (433 p.). 

Algirdo viešpatavimas, sprendė Paškevičius, buvo „daugeliu at- 
žvilgiu nepaprastas“. Metraštininkų nuomone, kad Algirdas viršijęs 
ligšiolinius Lietuvos valdovus, jis laiko daugiau teisingą. Tačiau, Paš- 
kevičiaus supratimu, „Algirdas buvęs didžiuoju Gedimino paveldėtoju, 
gyveno tėvo sukurta programa, daug naujų, jo paties originalių minčių 
ir poslinkių nematyti. Taip, kaip ir tėvas, buvo jis seno tikėjimo ir 
gyveno jo tradicijomis, nors krikščionių atžvilgiu pasižymėjo tole- 
rancija. Politiniais sumetimais kelis kartus reiškė norą krikštytis. 
Rūpinosi, kaip tėvas, išlaikyti nuosavą metropoliją, priklausomą tiesio- 
giai Konstantinopolio patriarchui. „Teisingumas — sako toliau 
Paškevičius — liepia pripažinti, kad Algirdas puikiai stiprino Lietuvos 
veržimąsi į Rusią; rytuose ir pietuose susiejo su savo valstybe didelius 
plotus. Nors neįmanoma paneigti, kad tame veikime didelių pasi- 
priešinimų ir sunkumų nesutikdavo, stiprėjančios Maskvos vystymosi 
nesustabdė, dar daugiau, paskutiniais metais Dimitro Doniečio 
(Maskvos kunigaikščio) atžvilgiu žymiai nusilpo“ (433-434 p.). 

Savo pažiūras ir išvadas, išdėstytas knygoje ,Jogailaičiai ir 
Maskva“, Paškevičius pakartojo ir pakeitė monografijoje „Apie Krevo 

genezę ir vertę“. Pirmiausia jis išskyrė Algirdo viešpatavimo „kelias 
fazes“ (22 p.). Pirmoji fazė — laikotarpis iki 1360 metų, kada prie 
Algirdo buvo „vyresniųjų kunigaikščių“, Gedimino sūnų ir anūkų gru- 
pė, bendrai valdanti. Po 1360 priaugo nauja kunigaikščių karta, kur 
visi turėjo priskirtas sritis (23-24 p.). Tuomet prasidėjo „rimtas jėgų 
tarp valdančios dinastijos narių pergrupavimas“ (28 p.), iškilo stiprus 
antagonizmas, kaip rodo Liubarto ginčas su karijotaičiais ir jo išsi- 
jungimas iš brolių koalicijos. Lietuvos priešakyje dabar stojo tiktai du 
„autoritetai — Algirdas ir Kęstutis“ (34 p.). Nuo 1367 metų Lietuvai 
prašalaičių akyse atstovauja tik „du karaliai“, likusieji Gedimino 
padermės nariai jau neturi balso (36 p.). Jie buvo atstumti nuo 
valstybės vairo (37 p.). Tas stipraus dinastijos įsitvirtinimo faktas bu- 
vo teigiamas reiškinys, mano Paškevičius, nes „vienijo Lietuvos pajė- 
gas“ (37 p.). Jis tarsi reiškė pašalinimą grėsusio Lietuvos valstybei 
susiskaldymo, prasidėjusio ryšium su feodaliniu susmulkėjimu. 
Algirdo laikų Lietuvos valstybės pobūdžiui išaiškinti pasirodė 
svarbi esanti Henriko Lovmianskio (1898) studija „Pastabos visuome- 
ninio ir ūkinio jogailaičių unijos pagrindo reikalu“ (1934). Autorius, 
kilęs nuo Ukmergės, jau anksčiau pasirodė prašmatnus Lietuvos 
istorijos tyrinėtojas. Jis kapitalinės dvitomės monografijos „Lietuvių 
visuomenės ir valstybės pradmenų studija“ 1-2 t. (1931-1932) autorius 
Lovmianskis pirmas Lietuvos istorijografijoje atkreipė dėmesį į 
Lietuvos valstybės pasikeitimus prieš Jogailos laikus, kai stengėsi 
išaiškinti Lenkijos ir Lietuvos unijos genezę. Pirmiausia jis paneigė 
literatūroje kartojamą pažiūrą, (ukrainiečių — W. Antonowicz ir M. 
Czubatyj, lenkų — S. Kutrzeba), kad Lietuvos valstybę sudarė „gedi- 
minaičių patrimonium“ (12 p.), kitaip sakant, visos valdančios giminės 
palikimas, kur jaunesnieji turėjo teisę įsigyti sritis ir jas valdyti kaip 
daliniai kunigaikščiai. Nors Algirdo laikų dokumentai, būtent, 
Lietuvos sutartys su Lenkija ir Mozūrija 1352, 1358 ir 1362 metais, 
atrodo, aukščiau minėtą pažiūrą patvirtina, nes jos sudarytos visų 
gyvenančių Gedimino sūnų ir net jų vaikų vardu; tačiau vystymosi 
tendencija buvusi kitokia. Lovmianskis įrodė, kad jau Gedimino, 
paskui Algirdo ir Jogailos laikais vykęs „tolimesnių giminaičių 
išskyrimo procesas, ir jie netekdavo politinės reikšmės“ (18 p.). Pagal 
Lovmianskį, trys lietuvių veiksniai sudarė valdžią: didysis kuni- 
gaikštis, dinastija ir bajorija (26 p.). Nors Algirdo laikais negirdėti 
aiškiai jau prie Gedimino buvusios didžiojo kunigaikščio tarybos 
veiklos, tačiau iš to negalima spręsti apie „autokratines to valdovo ten- 
dencijas“ (19 p.). Prieš jas turime netiesioginį įrodymą Vytauto met- 
raštyje, kur rašoma, kad po Algirdo mirties Kęstutis pas Jogailą 
„poczniet pak priezditi ko starym dumam, kak ko bratu priezcziwal ko 
stareiszemu“. Susitaręs su Gedimino giminės kunigaikščiais ir lietuvių 
bajorais, Algirdas savo įpėdiniu paskyrė Jogailą“ (20 p.). Algirdo metu 

lietuvių ekspansija karu — tvirtina Lovmianskis — pasiekė savo 
viršūnę. Drauge artėjo persilaužimo momentas, kai ribotoms lietuvių jė- 
goms negalima buvo siekti daugiau grobio Rytuose. Susidariusi padėtis 
fatališkai atsiliepė materialinėje bajorijos buityje“ (40 p.). Ji, sustab- 
džius veržimąsi, neteko svarbaus įplaukų šaltinio. Algirdo laikais 
Lietuvos valstybė pasiekė apytikriai geografinį plotą, kuris buvo XV a.: 
Mscislavas, Brianskas, Kijevas, Podolė įėjo į jos sudėtį. Smolenskas 
klausė Lietuvos“ (42 p.). Tačiau rytuose „Lietuva atsistojo akivaizdoje 
naujo priešo — Maskvos, kuri Rusioje buvo vieninteliu centru, gebė- 
jusiu pasipriešinti Algirdui“ (42 p.). Tad Algirdo žygiai į Maskvą 
baigėsi nepasisekimais. Jie, po pasisekimų rytuose, „Algirdo laikais 
tiesiog imponuojančių“, reiškė lūžį blogyn. 

Lovmianskis, kalbėdamas apie kovas su kryžiuočiais, pastebėjo, 
kad „Algirdas ir Kęstutis gan narsiai gynėsi ir rengdavo laikas nuo 
laiko žygius į jų valdas. Bet nuo 1377 jų atsparumas silpnėjo“ (47 p.). 
Lovmianskio manymu, Lietuva negalėjo įtemptai kovoti dviem fron- 
tais, kuriuos Algirdas jai užkrovė“ (48 p.). Štai šioje padėtyje ir glūdi — 
įrodinėja Lovmianskis — lietuvių valstybės krizės priežastis po Algirdo 
mirties, kada palūžo jo didžvalstybinė politinė programa. 

Lenkų. istorijografija nuo A. Naruševičiaus ir J. Lelevelio laikė 
didįjį kunigaikštį Algirdą nevidutiniu valdovu ir pripažino, kad jo 
laikais augo Lietuvos galybė ir jos tarptautinė reikšmė. K. Stadnickio ir 
ypačiai H. Paškevičiaus smulkios studijos sukaupė Lietuvos įvykius 
Algirdo viešpatavimo laikų, taip pat aiškino ir jo asmeninį 
gyvenimą. Nepaisant T. Narbuto, laikiusio Algirdą stačiatikiu ir J. J. 
Kraševskio, laikiusiu jį daugiau rusiu kaip lietuviu — išaiškinta, kad 
jis pasiliko savo sentėvių tikėjimo ir tradicijų, nors ir turėjo artimų 
ryšių su rusų kultūra. Lenkų istorijografija, vertindama Algirdą kaip 
politiką, vieni linko pabrėžti jo didingumą (K. Szajnocha, J. 
Jakubovskis, L. Kolankovskis), kiti (K. Stadnickis) įžiūrėjo jame kuklų 
valdovą. Saikingai laikėsi H. Paškevičius, matydamas Algirde didelį 
Gedimino palikuonį, apsukrų politiką. A. Prochaskos teiginys, kad 
Algirdas lyg sukūręs absoliutinę valstybę, nerado pritarimo Lov- 
mianskio tyrinėjimuose, kuris teisingai nurodė visuomeninio veiksnio 
vaidmenį valdyme. Ankstesni, kaip ir vėlesni tyrinėjimai veda prie 
išvados, kad Algirdo mirties metu Lietuvos valstybėj nusilpimo ar net 
vidinės krizės, žymės, buvusios pasėka intensyvios, išsemiančios kovos 
dviem frontais: įveikti kryžiuočių agresiją ir veržtis į Rusią. 

Baigiant tenka priminti S. Zajončkovskio pastabą jo ,„Pagoniškos 
Lietuvos Istorijos“ pratarmėje: ,,Be Mindaugo joks buvusių pagoniškų 
Lietuvos valdovų nesusilaukė dar tinkamo mokslinio tyrinėjimo. Bet 
lenkų istorijografija įnešė pastovų indėlį ir suteikė tinkamą pagrindą 
didžiojo Lietuvos kunigaikščio Algirdo monografijai paruošti“. 

and since 1963 has been teaching Lithuanian history at the same university. He was 
encouraged to study Lithuania's past by his former teacher Henryk Lowmianski, who 
was professor at the University of Vilnius until 1939. Ochmiarnski is well acguainted 
with Lithuanian historical sources and literature and is versed in the language. He has 
written articles, mostly on Lithuanian cultural history, and has published three longer 
works. 

Powstanie į rozwoj latyfundium biskupstwa wileriskiego 1387-1550, 1963. Describes 
the estates of the Vilnius diocese. 


* 


Litewski ruch narodywy w XIX wieku. 1965. Is an overview of the Lithuanian 


national renaissance. 
* Historia Litwy. 1967. Summarized history of Lithuania. 


Address: Instytut Historii, University of Poznan, 61-874 Poznan, Poland 

ABSTRACT 


ALGIRDAS — LITHUANIAN GRAND DUKE IN POLISH 
HISTORIOGRAPHY 


JERZY OCHMANSKI, Ph.D 


Polish historiography, starting with Naruszewicz and Lelewel, 
considered Grand Duke Algirdas more than an average ruler, under 
whose leadership Lithuania grew in power and international acclaim. 
Detailed studies by Stadnicki, and especially by H. Paszkiewicz, 
presented events during his reign, including his personal life. In spite 
of T. Narbut, who considered Algirdas an orthodox, and J. J. Krasevski 
who considered him more Russian than Lithuanian — it can be proven 
that Algirdas remained true to the religion and traditions of his 
forbearers, even though he had close contacts with Russian culture. 

Polish historiography, in evaluating Algirdas as a political figure, 
inclined to underscore his greatness (K. Szajnocha, J. Jakubovski, L. 
Kolankovski), while some authors (K. Stadnicki) saw in him a humble 
sovereign. H. Paszkiewicz, saw in Algirdas a great desecendant of 
Gediminas and a srewed politician. 

A. Prochaska's contention that Algirdas seemed to have created an 
absolute monarchy was disproved by Lovmianski's research, who 
correctly pointed out the role of public action in his reign. Earlier as 
well as later research leads us to the conclusion that at the time of 
Algirdas' death any signs of weakness or even of internal crisis were 
the result of intensive and exhaustive conflict on two fronts: to control 
the aggression of the Teutonic Order and to make inroads into Russia. 

In conclusion we can cite S. Zajonckovski's comment in the preface 
of his History of Pagan Lithuania: „With the exception of Mindaugas, 
none of the pagan Lithuanian sovereigns have received appropriate 
scholarly research. However, Polish historiography has made a stable 
contribution and provided a suitable foundation for the preparation of 
a monograph on Grand Duke Algirdas of Lithuania." 

LIETUVOS ŽEMĖS ŪKIO AKADEMIJOS 
KŪRIMOSI LAIKOTARPIS 


Trumpa apybraiža penkiasdešimtmečio proga 


PROF. DR. BRONIUS POVILAITIS 


Žemės ūkio akademijai, kuri veikė Dotnuvos dvare, Kėdainių aps., 
neseniai suėjo 50 metų nuo jos oficialaus įkūrimo. ŽŪA buvo aukštoji 
Lietuvos žemės ūkio mokykla. Ji yra daug prisidėjusi keliant Lietuvos 
žemės ūkį bendrai, duodant naujų idėjų, ypač parūpinant aukštų kvali- 
fikacijų jaunų žmonių žemės ūkio mokykloms, patariamosioms žemės 
ūkio tarnyboms, kooperatyvinėms organizacijoms ir kitiems žemės 
ūkio gamybos sektoriams. Šiuo straipsniu norėta bent kiek pavaiz- 
duoti šios mokslo ir mokymo įstaigos kūrimosi ir formavimosi laiko- 
tarpį, daugiau pabrėžiant jos veiklos pirmąjį dešimtmetį 1924-1934. 


Parengiamasis laikotarpis 


Lietuvos - Lenkijos valstybę galutinai suskaldžius ir pasidalinus 
tarp Rusijos, Vokietijos ir Austro-Vengrų imperijos 1795, didžioji 
Lietuvos teritorijos dalis atiteko Rusijos imperijai. Tuo laiku niekas 
šios srities žemės ūkiu nesidomėjo, nes Ukrainos juodžemiai tada dar 
be didesnio vargo pagamindavo pakankamai kviečių ir kitų javų. Kai 
kas mano, kad pirmi susirūpinimo ženklai Lietuvos teritorijos žemės 
ūkiu esąs žemės ūkio mokyklos įsteigimas Mogilevo gubernijoje 1842 
metais. Šioje mokykloje mokėsi tik bajorų vaikai. 

Atrodo, kad artėjant į XX šimtmečio pradžią, carinės Rusijos 
administracija pamatė reikalą pakelti žemės ūkio gamybą ir imperijos 
pakraščiuose. To pasekmėje buvo nuspręsta įkurti aukštesniąją žemės 

ūkio mokyklą Lietuvos teritorijos centrinėje dalyje. Vieta buvo 
parinkta Dotnuvos dvare, kuris yra apie 4 km nuo Dotnuvos miestelio, 
Kėdainių aps. Ši mokykla buvo pavadinta „Kauno vidurinioji stats-sek- 
retoriaus P. A. Stolypino vardo žemės ūkio mokykla“. Ištrauka iš tos 
mokyklos direktoriaus apyskaitos: „Einant Aukščiausiai patvirtintu 
1911 m. birželio mėn. 1 d. įstatymu nuo tų pačių metų rugsėjo 1 d. 
įsakyta įsteigti Kauno gubernijoje, valstybiniame Dotnuvos dvare 
viduriniąją žemės ūkio mokyklą pagal Aukščiausiai patvirtintus 1904 
m. gegužės mėn. 26 d. žemės ūkio švietimo nuostatus. Beveik prieš 12 
metų iki mokyklos atidarymo, 1899 m. pabaigoje, Kauno gubernijos 
bajorija pateikė prašymą, kad leistų šioje gubernijoje atidaryti viduri- 
niąją žemės ūkio mokyklą; tačiau dėl nebuvimo tinkamo žemės ploto 
reikalas užtruko ligi 1908 m., kada įgytas 519.8 dešimtinių ploto 
Dotnuvos dvaras už 144,000 rublių“. 

Pagal Kauno Apygardos teismo rejestrą, pirmuoju Dotnuvos dvaro 
su miesteliu ir Vainatiškių kaimu (4,416.25 dešimtinių ploto) savinin- 
ku buvo Liudmila Kreuz. Ji tą dvarą nupirkusi iš Povilo Šuvalovo 
1871.XII.14 ir iš Elenos ir Liudmilos Bobrinskių 1877.V.7. Apygardos 
teismo 1891.IV.6 nutarimu Dotnuvos dvaras su palivarku, miesteliu ir 
Vainatiškių kaimu (4,084 deš.) įpėdinystės keliu perėjo Elenos Mejen- 
dorfienės ir Liudmilos Buterlienės nuosavybėn. 1898.IX.3 Mykolas 
Nabokovas nupirko teises į pusę dvaro iš Elenos Mejendorfienės, o 
1898.X.12 pasidalinimo aktu Liudmila Suterlienė įgijo teises į visą 
dvarą. 1900.IX.6 Dotnuvos dvarą iš Liudmilos Buterlienės nupirko 
Jurgis Butavičius, o 1903.VII.14 tą dvarą iš varžytynių nupirko Ona 
Zacharinienė. Tais pačiais metais XII.12 pirkimo-pardavimo aktu dalis 
Dotnuvos dvaro, 2,800 deš. didumo, perėjo Valstiečių žemės bankui, o 
1908.XI.7 pirkimo-pardavimo aktu 519.8 deš. perėjo iždui, Žemės ūkio 
departamento asmeny. Ši pastaroji dalis su dvaro sodyba buvo įgyta 
žemės ūkio mokyklos reikalams. Yra žinių, kad Dotnuvos dvaras XVI 
šimtmečio pabaigoje buvęs Mleckų šeimos žinioje, po jų minimi 
Bžostovskiai, Ščittai, Chrapovickiai, o 1867 iš varžytynių nupirkęs 
Šuvalovas. 

Kauno vidurinioji žemės ūkio mokykla buvo keturklasių mokyklų 
tipo. Mokslas joje truko 4 metus. Įstojamieji egzaminai į mokyklą buvo 
iš tikybos, rusų kalbos, geografijos ir aritmetikos. Egzaminus turėjo 
teisę laikyti vyrai, išėję miesto mokyklos kursą, arba 4 klases gimna- 
zijos, realinių ar kitų su tokia pat programa mokyklų. Lietuvių mokinių 
šioje mokykloje buvo nedaug; daugiausia buvo rusų, po to sekė lenkai, o 
lietuviais užsirašiusieji sudarė vos apie 15 proc. 

Po Pirmojo pasaulinio karo į Rusiją evakuotoji Kauno Aukš- 
tesnioji žemės ūkio mokykla į Dotnuvos dvarą nebesugrįžo, o tose 
patalpose ir žemėse jau nepriklausomos Lietuvos vyriausybė 1919.X.13 
atidarė Dotnuvos Aukštesniąją žemės ir miškų ūkio mokyklą. Princi- 

piniu susitvarkymu ji nedaug skyrėsi nuo prieškarinės: į mokyklą buvo 
priimami 4 gimnazijos klases baigusieji ar ekvivalentišką išsi- 
mokslinimą gavę jaunuoliai, mokslas tęsėsi 4 metus. Pradžioje buvo du 
skyriai, žemės ūkio ir miškininkystės, o 1922.IX.15 pridėjus tretįjį, 
kultūrtechnikos skyrių, mokykla buvo pavadinta Dotnuvos Žemės ūkio 
technikumu. Technikumą ligi jo uždarymo 1927.VII1 baigė 247 
asmenys, iš jų 139 agronomijos, 65 miškininkystės ir 43 kultūrtech- 
nikos skyrius. 

Pirmojo pasaulinio karo metu Kauno Viduriniosios žemės ūkio 
mokyklos rūmuose ir dvare stovėjo tai rusų, tai vokiečių kariuomenės, 
ir, be to, čia buvo įsteigtos karo ligoninės. Po karo, mokyklos ir dvaro 
ūkį perėmus iš atsitraukiančios vokiškosios okupacinės administracijos 
nepriklausomos Lietuvos valstybės organams, jis rastas tokioje blogoje 
būklėje, jog vėl beveik visa teko iš naujo organizuoti. Mokyklos tro- 
besiai, dar tada visai neseniai pastatyti, irgi buvo reikalingi žymių 
pataisymų. Mokyklos rajone, tiesa, nebuvo žymesnių kautynių ir tro- 
besiai tiesioginiai nuo karo nenukentėjo, tačiau okupacijos metu trobe- 
siai buvo naudojami visai ne tam tikslui, kuriam jie buvo skirti: vienur 
buvo laikomi grūdai, kitur belaisviai, o kai kurių namų rūsių patalpose 
net ir gyvuliai. 

Kauno Aukštesniosios žemės ūkio mokyklos ir Dotnuvos Žemės 
ūkio technikumo buvimas Dotnuvos dvare žymiai palengvino Žemės 
ūkio akademijos įkūrimą. Jai atiteko palyginti dar nauji mokyklai 
statyti trobesiai, kurie prieš Akademijai įsikuriant suspėta neblogai 
sutvarkyti. Nemaža parama buvo ir tas turtas, kurį Dotnuvos Žemės 
ūkio technikumas atidavė Žemės ūkio akademijai 1925 metais. Be to, 
Žemės ūkio technikumo personalas buvo šaltinis, iš kurio Žemės ūkio 
akademija gavo nemaža mokomojo personalo narių. 


Svarstymai 


Nežiūrint, kad Dotnuvos Žemės ūkio technikumas veikla, progra- 
ma ir atsidėjimu savo paskirčiai gerai užsirekomendavo Lietuvos 
visuomenėje, buvo nemaža Lietuvos politikų ir žemės ūkio vadovų, 
kurie žiūrėjo toliau į ateitį. Jų mintys, dažnai atsirėmusios į kitų spar- 
čiau žemės ūkio srityje pažengusių kraštų praktiką ir pasiekimus, 
kristalizavosi į būtinumą Lietuvoje, kaip jauname ir dinamiškame 
krašte, aukštojo žemės ūkio mokslo institucijos, kuri ne tik stumtų 
žemės ūkio kultūrą pirmyn pagreitintu žingsniu, bet ir paruoštų aukš- 
tai kvalifikuotų žemės ūkio vadovų. Buvo reiškiama nuomonė, kad 
tokių žmonių galima būtų paruošti, siunčiant jaunuolius eiti aukš- 
tuosius mokslus užsieniuose, duodant jiems valstybines stipendijas. 
Vyravo betgi nuomonė, kad šiuo būdu vargiai būtų galima paruošti 
pakankamas žmonių skaičius, o jų išeiti mums rūpimi mokslai būtų 

pritaikinti daugiau ne mūsų krašto gamtai ir sąlygoms. Mūsų pačių 
fizinė bei biologinė aplinka laukė rimto ir visapusiško tyrimo. Tokių 
svarstymų rezultate tik ką įsikūręs Lietuvos universitetas Kaune jau 
pradiniais savo gyvavimo metais įkūrė agronomijos-miškininkystės 
skyrių. Tačiau vyriausybėje ir visuomenėje buvo manančių, kad krašto 
žemės ūkio reikalai neįgys tos vertės universitete, kokia galėtų būti 
pasiekta atskira įstaiga. 

Svarstymais ir diskusijomis ta tema neprieita nuomonių išly- 
ginimo, kol atėjo terminas padaryti vienokį ar kitokį sprendimą, kai 
Lietuvos universitetan priimtiesiems apie 40 studentų atėjo laikas orga- 
nizuoti žemės ir miškų ūkio numatytą specialiųjų dalykų praktiką, kuri 
negalėjo būti pateikta Kauno mieste, esančiose universiteto patalpose 
ar kitose nuosavybėse. Tuo laiku, apie 1924 pavasarį, prasidėjo kone 
karštligiškas sprendimo ieškojimas. Jau tada buvo išryškėjusios dvi 
gal ir nesuderinamos nuomonės. Viena, tai Kauno universiteto per jo 
matematikos-gamtos fakultetą palaikoma nuomonė, kad žemės ūkio 
mokslai paliktini universitete, kaip jau pradėta, ir surasti ūkinės 
praktikos galimybės kur nors netoli Kauno. Miškininkystės skyriui šis 
klausimas atrodė daug lengviau išsprendžiamas, kaip žemės ūkio 
skyriu. Kita gi >uomonė buvo žemės ūkio mokslus išimti iš 
matematikos-gamtos fakulteto ir įkurti atskirą aukštojo mokslo įstaigą, 
kuri turėtų būti nepriklausoma nuo Lietuvos universiteto. 

Šios dvi nuomonės išsikristalizavo pagal dviejų skirtingų komisijų 
sprendimus. Tarpžinybinė Žemės ūkio ir Švietimo ministerijų komisija, 
dalyvaujant Lietuvos universiteto matematikos-gamtos fakulteto 
atstovui, 1924.V.17 nutarė, kad „pagaminti reikalingų Lietuvai žemės 
ūkio ir miškininkystės srityse gerai praktikoje paruoštų specialistų turi 
būti įsteigta Dotnuvoje atskira su atitinkamais skyriais aukštoji žemės 
ūkio mokykla“, matematikos-gamtos fakulteto atstovui su tuo nesu- 
tinkant. Tuo tarpu Matematikos-gamtos fakulteto agronomijos-miški- 
ninkystės skyriaus komisija 1924.V.29 priėjo nuomonės, kad išlaikyti 
dvi aukštąsias mokyklas Lietuvoje būtų per sunki našta, gi likviduoti 
agronomijos-miškininkystės skyrių ir steigti atskirą žemės ūkio 
mokyklą šiuo laiku būtų netikslinga net įvairiais atžvilgiais ir pasiūlė 
vyresniųjų kursų studentus iš matematikos-gamtos fakulteto perkelti į 
Dotnuvą. Žemės ūkio ministerijoje tuo laiku vyravo nusistatymas, kad 
reikia steigti atskirą aukštąją žemės ūkio mokyklą, ir tuometiniam 
žemės ūkio ministrui Mykolui Krupavičiui įnešus aukštosios žemės 
ūkio mokyklos klausimą Ministrų kabinetan, buvo nutarta, kad 
Dotnuvos Žemės ūkio technikumas turi virsti aukštąja agronomijos- 
miškininkystės mokykla. Žemės ūkio ministerijos 1924.VI.2 sudarytos 
komisijos Aukštosios žemės ūkio mokyklos statutui paruošti projektas 
buvo svarstytas platesnės komisijos 1924.VII.9-12 ir su pataisomis 
pristatytas Žemės ūkio ministrui Seimo liepos mėn. sesijoje buvo 

priimtas Žemės ūkio akademijos statutas, kuris buvo paskelbtas 
Vyriausybės Žiniose 1924 rugsėjo 3. 


Pirmasis Žemės ūkio akademijos statutas 


Statuto pačioje pradžioje buvo aiškiai užakcentuota, kad Žemės 
ūkio akademija yra aukštoji žemės ūkio mokykla, veikianti Žemės ūkio 
ministerijos žinioje. Šiandien sunku susekti motyvus, kurie nusvėrė 
anais laikais mokyklos vardo parinkimą, studijų tipą bei mokymo 
tvarką. 

Statute numatyta du skyriai, agronomijos ir miškininkystės. 
Mokslą išeiti numatyta per 7 semestrus, t.y. per trejus ir pusę metų. 
Dėstomųjų disciplinų numatyta 21 bendra abiejų skyrių studentams, o 
specialiųjų — 20 disciplinų agronomijos ir 14 miškininkystės sky- 
riams. Akademijos profesorių tarybai buvo duota teisė dėstomuosius 
dalykus keisti arba naujus įvesti. Iš viso mokslų plane numatyta 139 
savaitinės teorijos valandos ir 79 val. pratybų agronomijos skyriui, ir 
132 val. teorijos ir 79 val. pratybų miškininkystės skyriui. Sezoninių 
pratybų laikas buvo atskirai skaičiuojamas. 

Mokslo personalą sudarą ordinariniai ir ekstraordinariniai profe- 
soriai, docentai, privatdocentai, lektoriai, asistentai ir laborantai buvo 
sulyginti su valstybiniais tarnautojais. Apie jų mokslo laipsnio 
ekvivalento pakankamumą sprendžia Profesorių taryba. Personalo 
narius renka Profesorių taryba. Išrinktuosius profesorius tvirtina 
Respublikos prezidentas; docentus, privatdocentus ir lektorius tvirtina 
Žemės ūkio ministras, o kitą personalą — rektorius. 

Akademijos administravimas pavestas rektoriui, prorektoriui ir 
profesorių tarybai. Rektorių ir prorektorių renka profesorių taryba iš 
ordinarinių ir ekstraordinarinių profesorių, rektorių trims, o prorek- 
torių vieniems metams. Profesorių tarybą sudaro ordinariaini ir ekstra- 
ordinariniai profesoriai ir docentai. Naujus personalo narius kviečia ar 
renka konkurso būdu profesorių taryba, tačiau ligi joje bus 5 profe- 
soriai, profesorius ir docentus skiria Respublikos prezidentas Žemės 
ūkio ministrui pristačius. Profesorių taryba, be to, priima studentus ir 
laisvuosius klausytojus, nustato mokslo planą, skirsto pašalpas, stipen- 
dijas ir atleidžia nuo mokesčio už mokslą. 

Studentai turi laikyti semestrinius ir diplominius egzaminus. 
Diplominiai egzaminai laikomi prieš komisiją iš trijų narių. Diplomui 
gauti studentai privalo išlaikyti visus semestrinius egzaminus ir atlikti 
nustatytas praktikas, pristatyti apyskaitą iš metinės praktikos darbų, 
išlaikyti diplominius egzaminus, įteikti ir apginti diplominį darbą iš 
specialinio dalyko diplomanto pasirinktąja ir profesoriaus aprobuotąja 
tema. 

Agronomijos ar miškininkystės daktaro laipsnis galėjo būti 
duodamas gavusiems agronomijos ar miškininkystės aukštosios 

Žemės Ūkio Akademijos Rūmai. 


„mokyklos diplomą, jei jie išlaiko Profesorių tarybos nustatytus 
egzaminus, parašo ir apgina pagal reikalavimus disertaciją. 

Paskutinysis Žemės ūkio akademijos statuto paragrafas nusako, 
kad „Agronomijos skyrius prie Lietuvos Universiteto naikinamas“. 
Statutas pasirašytas Respublikos prezidento A. Stulginskio ir Ministro 
pirmininko Ant. Tumėno. 


Mokslo ėjimo tvarka 


Žemės ūkio akademijos statute nebuvo nustatyta detalinė mokslo 
ėjimo tvarka. Ji ten buvo tik labai bendrais bruožais nusakyta. Detales 
išdirbo Profesorių taryba, paskelbdama eilę nuostatų bei statuto inter- 
pretacijų, kurie irgi turėjo būti keičiami, prisitaikant prie vėliau 
padarytų esminių statuto pakeitimų, ypač tų, kurie vienaip ar kitaip 
turėjo atsiliepti į mokslo tvarką. Nesigilinant į detales, reikia pažymėti, 
kad nors ŽŪA buvo 1924 metais atidaryta su dviem skyriais, agrono- 
mijos ir miškininkystės, pastarasis skyrius jau 1927 metais buvo 
nuspręsta likviduoti. Dėl to nuosprendžio, paskutinė miškininkystės 
laida baigė klausyti nustatytų dalykų kursą su 1928 metų rudens 
semestru. Tuo būdu nuo 1929 metų pradžios ŽŪA veikė tik agrono- 
mijos skyrius. Žemės ūkio skyriuje nuo 1927 metų rudens semestro 
įvesta mokslų paskirstymas sekcijomis. Pradžioje buvo įvestos trys 
sekcijos, tai žemės dirbimo, gyvulių ūkio, ir trečioji — žemės ūkio 
ekonomijos. Su šia bendra siauresnės specializacijos idėja žemės ūkio 

moksluose, neabejotinai reikėjo padaryti pakeitimų ir mokslo 
programoje, teorijos ir pratybų dalykuose. Tad buvo susiaurintos 
programos, t.y., paskirta mažiau laiko, vadinamiesiems bendriesiems 
dalykams, kaip fizikai, chemijai, botanikai, zoologijai, mineralogijai, 
geologijai. Tikslas to susiaurinimo buvo nurodytas, kad studentai 
tiems bendriesiems dalykams skirtų mažiau laiko ir, kad jie galėtų 
daugiau atsidėti specialiųjų dalykų studijoms bei atitinkamiems 
praktikos darbams. 

Netrukus po to, 1930 metų rudenį, buvo atidaryta dar viena žemės 
ūkio mokslų sekcija, dažnai vadinta ketvirtąja sekcija, tai namų ūkio 
sekcija, į kurią buvo priimamos tik merginos. Namų ūkio sekcijos 
programoje buvo numatyta daug laiko valgių gaminimo, kon- 
servavimo, rankdarbių, siuvimo, audimo, namų tvarkos ir vaikų 
auginimo dalykams, bet palyginti mažai skirta laiko chemijos, žemės 
dirbimo ir kitiems artimesniems žemės darbams. Gyvulių ūkio daly- 
kams šios sekcijos programoje buvo skirta beveik tiek pat laiko, kaip ir 
kitoms sekcijoms. Gilinantis į namų ūkio sekcijos programą, juntama, 
kad ji stipriai pasukta pratybų kryptimi ir nutolinta nuo teoretinių 
problemų. Ypač ryšku sumažinimas chemijos mokslo žinių perdavimo 
ligi mažai reikšmingo chemijos pagrindų kurso. 


Taso a 

Kiekvienam į mokymo programą įtrauktam dėstomajam kursui 
buvo numatyta tam tikras semestrinių savaitinių teoretinių ir 
praktikos darbų valandų skaičius. Kai kuriems dalykams šis valandų 
skaičius buvo gana pastovus metai iš metų, kitiems jis daugiau ar 
mažiau svyravo, atsižvelgiant į to meto bendras pažiūras ir nusi- 
statymus. Visai eilei dėstomųjų dalykų, užbaigus formalų kurso 
dėstymą, buvo dar skiriama laiko gegužės-birželio mėnesiais pagilintai 
sezoninei praktikai atlikti. Mokslo metai ŽŪA buvo paprastai pra- 
dedami rudens semestre, kuris tęsdavosi nuo rugsėjo 15-20 d. ligi 

Žemės Ūkio Akademijos daržas 


gruodžio 18-22 d. Pavasarinis gi semestras prasidėdavo sausio 10-15 d. 
ir būdavo baigiamas apie gegužės 10 d. Pavasario semestre būdavo 
duodamos dviejų savaičių Velykų atostogos. Pavasario praktikos 
darbų laikotarpis prasidėdavo apie gegužės 10 d. ir baigdavosi įvai- 
riems semestrams ir sekcijoms ne tuo pačiu laiku, tačiau tęsdavosi ne 
ilgiau kaip ligi liepos 1 d. Namų ūkio sekcijos studentės, klausiusios 
produktų konservavimo kursą grįždavo vasarą iš atostogų atlikti kon- 
servavimo praktiką, kai jau uogos ir kiti augaliniai produktai, tinkami 
konservavimui, buvo tam reikalui pribrendę. 

Įvairiems dalykams išeiti skiriamas valandų skaičius buvo ne 
vieną kartą keičiamas. Vieniems dalykams padaryta daugiau pa- 
kitimų, kitiems mažiau. Tačiau daugiausia pakeitimų būta vadina- 
miems kai kuriems bendriesiems dalykams, taip neorganinei chemijai 

1924/25 mokslo metais buvo skirta 6-3 (6 teorijos ir 3 laboratorinės 
praktikos valandos), gi nuo 1927/28 m.m. 4-2; taikomajai botanikai 
1924/25 8-5 val., o nuo 1928/29 5-5 val.; fizikai 1924/24 6-3 v., o nuo 
1928/29 0-2 v. 

1924 metų ŽŪA statute numatyta, kad studentai prieš laikydami 
diplominius egzaminus turi pristatyti liudijimą apie vienų metų žemės 
ūkio praktikos atlikimą, gi diplomui gauti studentai turi pristatyti apy- 
skaitą iš metinės praktikos darbų. Taisyklės, normuojančios ūkinės 
praktikos atlikimą, buvo keičiamos beveik su kiekvienu ŽŪA statuto 
pakeitimu. Atrodo, kad nei Profesorių taryba, nei Žemės ūkio ministrai 
neturėjo aiškios ir stiprios nuomonės apie tos metinės praktikos 
reikalingumą, jos pobūdį bei jos vykdymo galimybes. 1931 metų 
pabaigoje statuto pakeitime numatyta, kad diplomui gauti reikia atlikti 
„nustatyti praktikos darbai“, taigi jau neminima metinės praktikos 
reikalingumas. Tas pakeitimas davė laisvas rankas Akademijos 
tarybai, kuri jau galėjo savo nuožiūra įvesti ūkinės praktikos klausimu 
bet kuriuos didesnius ar mažesnius reikalavimus. Po to sekė Aka- 
demijos tarybos nutarimas, pagal kurį atsisakyta nuo reikalavimo, kad 
prieš gaunant diplomą, būtų atlikta metinė ūkinė praktika. Vienas iš 
argumentų paveikęs Tarybos nusistatymą buvo tas, kad Akademijai 
sunku kontroliuoti kaip atliekama praktika svetimuose ūkiuose, įstai- 
gose ar įmonėse. Kitas argumentas už atsisakymą privalomos metinės 
ūkinės praktikos buvo tas, kad Akademijos reikalaujama praktika 
darboviečių vadovų, kuriose ŽŪA baigusiems tekdavo dirbti, dažnai 
būdavo nepakankama, arba jie reikalaudavo kitokio pobūdžio prak- 
tikos, negu buvo ŽŪA nustatyta. 

Prie studentų paruošimo ir mokymo praktikos galima būtų pri- 
skaityti ir Akademijos organizuojamos studentams įvairios ekskur- 
sijos toliau už Akademijos ribų. Kurį laiką buvo populiarios ekskur- 
sijos į nepertolimą užsienį šeštojo semestro studentams: 1926 — į 
Latviją, 1928 — į Rytprūsius, 1929 — į Daniją, 1930 — į Švediją, 1931 — 
į vidurio ir vakarų Vokietiją, 1932 — į Čekoslovakiją. Vėliau dėl 
pasunkėjusios krašto ekonominės padėties tokios ekskursijos nebebuvo 
organizuojamos. 

Studentai iš klausytų bendrųjų bei specialiųjų dėstytų dalykų laikė 
egzaminus, kurie buvo dviejų rūšių: semestriniai ir diplominiai. Semest- 
riniai egzaminai buvo ne sesijiniai, o privatiniai tarp dalyko dėstytojo 
ir studento, ir beveik kaip taisyklė — žodiniai. Dėstytojams buvo duota 
teisė egzaminuoti studentus bet kada, abiem pusėm patogiu laiku, o 
pati egzaminavimo praktika įvairavo pagal dalyko pobūdį ir dėstytojo 
skonį. Diplominiai egzaminai gi buvo sesijiniai. Jų sesijos paprastai 
būdavo pavasarį (gegužės-birželio mėn.) ir rudenį (lapkričio-gruodžio 
mėn.). Diplominiai egzaminai buvo laikomi prieš komisiją, kurios 
pirmininkas buvo Akademijos rektorius ar jo įgaliotinis (dažniausia 

prorektorius), dalyko dėstytojas, kuris ir buvo faktinasis egzamina- 
torius, ir Akademijos tarybos tai sesijai rinktas Tarybos narys. Iš tų 
dalykų, iš kurių buvo laikomi diplominiai egzaminai, semestriniai 
egzaminai nebuvo reikalaujami. Diplominių egzaminų disciplinų 
sąrašas keitėsi Akademijos statutus bekaitaliojant, tačiau visada į 
diplominių sąrašą buvo įtraukiami tik specialieji dalykai, ir niekada 
bendrieji. Diplominis darbas buvo ginamas viešame posėdyje prieš 
komisiją, kuri buvo panašios sudėties, kaip ir diplominiams egza- 
minams. 

Nežiūrint, kad agronomijos sekcijose mokslas buvo einamas per 7 
semestrus, kol studentas įsigydavo diplomą, išeidavo nemažiau kaip 
ketveri su puse metų, ir tai tik patiems uoliesiems studentams. Tiems 
studentams, kuriems metinė praktika buvo privaloma, diplomui įgyti 
laikas buvo atitinkamai ilgesnis. Tada dėl įvairių priežasčių buvo 
įsigyvenusi tokia praktika, kad daugumas Akademijos klausytojų, 
išlaikę visus egzaminus, semestrinius ir diplominius, nesunkiai 
gaudavo kokį nors-agronominį darbą ir todėl eidavo dirbti. Todėl ilgai 
neprisiruošdavo parašyti ir apginti diplominio darbo ir įgyti 
diplomuoto agronomo vardą. 


Mokomojo personalo komplektavimas 


Paskelbus Žemės ūkio akademijos statutą, tuojau iškilo mokomojo 
personalo parinkimo problema, juoba, kad norėta dar tų pat metų 
neperdaug vėlyvą rudenį atidaryti Akademiją ir pradėti pirmuosius 
mokslo metus. Todėl tuolaikinis Žemės ūkio ministras Mykolas 
Krupavičius ilgai nelaukdamas pristatė, o Respublikos prezidentas 
Aleksandras Stulginskis savo aktu iš 1924 rugsėjo 23 paskyrė pirmąjį 
Žemės ūkio akademijos Profesorių tarybos branduolį iš 7 asmenų: 
profesorių Paulių Matulionį, ir docentus Juozą Tonkūną, Fabijoną 
Kemėšį, Praną Viktorą Raulinaitį, Antaną Rukuižą, Praną Jucaitį ir 
Viktorą Ruokį. Iš šio branduolio tik P. Jucaitis dar yra mūsų tarpe. 

Naujoji Profesorių taryba susirinko pirmojo posėdžio Žemės ūkio 
ministerijos rūmuose Kaune 1924 rugsėjo 24 ir vienbalsiai išrinko 
pirmuoju ŽŪA rektorium prof. P. Matulionį, prorektorium doc. A. 
Rukuižą ir sekretorium doc. J. Tonkūną. Neilgai trukus, 1924 spalio 16 į 
Profesorių tarybą buvo įvesti naujais nariais docentai Jonas Palta- 
rokas, Konradas Aleksa ir Ignas Končius. Nuo to laiko Profesorių 
taryba savo dažnuose posėdžiuose tęsė personalo komplektavimą, vis 
surasdama ir išrinkdama naujus asmenis. 1927 ŽŪA Metraščio tome 
paskelbtas 1927/28 m.m. toks mokomojo personalo sąrašas: 

Rektorius: ord. prof. Paulius Matulionis; 

Prorektorius: e.o. prof. Juozas Tonkūnas; 

Profesorių tarybos sekretorius: doc. Balys Vitkus. 

Profesorių tarybos nariai: 

ord. prof.: Paulius Matulionis; 

e.0. profesoriai: Juozas Tonkūnas, Konradas Aleksa, Fabijonas 
Kemėšis, Vincas Vilkaitis; 

docentai: Jurgis Elisonas, Pranas Jucaitis, Ignas Končius, Jonas 
Paltarokas, Pranas Viktoras Raulinaitis, Antanas Rukuiža, Viktoras 
Ruokis, Balys Vitkus; 

e.p. docentai: Valteris Gaigalatis, Antanas Gravrogkas, Antanas 
Kondrotas, Jonas Kriščiūnas, Stasys Nacevičius, Vladas Vaitkus. 

Jaunesniojo mokomojo personalo nariai: 

lektoriai — Dionizas Rudzinskis, Stasys Mastauskis, Jurgis Krikš- 
čiūnas, Sofija Vilkaitienė, Kazys Vaškevičius, Jokūbas Stanišauskis, 
Andrius Rondomanskis, Vincas Taujenis; 

vyr. asistentai — Juozas Skridaila, Jonas Zažeckis; 

laborantai — Jonas Sadūnas, Bronius Povilaitis, Mamertas 
Stropus, Antanas Stancikas, Petras Žakavičius, Mykolas Jankauskas, 
Stasys Vaičius, Benediktas Cirtautas, Kazys Brundza, Antanas 
Šadeika. 

Laikui bėgant, buvo nemaža mokomojo personalo sąstate pasi- 
keitimų. Iš tokių kone masinių pakitimų paminėtinas miškininkystės 
skyriaus uždarymas, kurio rezultate visa grupė miškininkų specialistų 
buvo atleisti iš ŽŪA ir regis visi buvo absorbuoti miškų žinyboje ar 
Aukštesniosios miškininkystės mokyklos personalan, ar miškų 
administracijon. Kitas masinis pakitimas buvo įkūrus namų ūkio 
sekciją, kada visa eilė naujų personalo narių buvo įjungta į ŽŪA 
mokomąjį sąstatą. Nemažas personalo judėjimas buvo ir Antro pasauli- 
nio karo metu, 1940-44, kada buvo gausu atleidimų, pasitraukimų ir 
naujų paskyrimų. Pastebėtina, kad Akademijos veikimo antrąjį 
dešimtmetį jau ne vienas jos auklėtinis buvo absorbuotas į mokomąjį 
personalą ir įjungtas į mokomąjį darbą bei į vyresniąsias jaunesniojo 
personalo pareigas. 


Rektoriai 


Pačioje pradžioje vyriausiąją Akademijos vadovybę sudarė rekto- 
rius, prorektorius, Profesorių tarybos sekretorius, Ūkio globos taryba ir 
Profesorių taryba. Vėlesniais ŽŪA statuto pakeitimais Profesorių 
tarybos sekretorius pavadintas Akademijos sekretorium, Ūkio globos 
tarybos pareigos priskirtos Akademijos administracijai, o Profesorių 
taryba pavadinta Akademijos taryba. Keičiant Akademijos statutus, 
buvo keičiama ir atskirų vadovybės pozicijų teisės bei kompetencija. 
Per antrąjį Akademijos veikimo dešimtmėtį (1930-40) buvo pastebima 
bendra tendencija rektoriaus poziciją stiprinti, suteikiant jai vis 
daugiau autoriteto ir administracinės galios, atitinkamai mažinant 
Akademijos tarybos kompetenciją ir autoritetą. 

Pirmasis Žemės Ūkio Akademijos rektorius 
ordinarinis profesorius Paulius Matulionis. 


Pagal pirmąjį ŽŪA statutą (1924.IX.3) rektorių rinko Profesorių 
taryba iš ordinarinių ir ekstraordinarinių profesorių trejiems metams. 
Pagal 1928.X.9 statutą rektoriui buvo duota teisė pristatyti kandidatus 
į docentus ir lektorius Žemės ūkio ministrui skirti, o asistentus, labo- 
rantus ir dvaro administratorių skirti savo galia. Šiuo statutu rektorių 
iš vyresniojo mokomojo personalo tarpo Žemės ūkio ministrui prista- 
čius, skyrė Respublikos prezidentas penkeriems metams. Tuo būdu 
rektorius padarytas nepriklausomas nuo Akademijos tarybos, prailgin- 
ta jo kadencija ir praplėsta kompetencija. Jo kompetencija praplėsta ir 
ūkio dalykuose, nes aktyvus Akademijos tarybos dalyvavimas 
Akademijos administravime nebebuvo numatytas. 

Pirmasis Žemės ūkio akademijos rektorius, pirmosios ŽŪA Profe- 
sorių tarybos išrinktas 1924.IX.24, buvo ordinarinis profesorius Povilas 
Matulionis (1860.IX.5 Kupiškyje, Panevėžio aps. — 1932.III.16 Šiaulių 
vls.). Jis baigė miškininkystės mokslus Petrapilio Miškų institute 1889. 
Dirbo įvairiose miškų administracijos pozicijose.Nuo 1921 buvo 
Dotnuvos Žemės ūkio technikumo mokytojas. Nuo 1923 Lietuvos uni- 

Antrasis Žemės Ūkio Akademijos Prof. J. Tonkūnas grįžęs iš Sibiro 
rektorius ekstraordinarinis profe- tremties į Lietuvą 1955. 
sorius Juozas Tonkūnas. 


versiteto matematikos-gamtos fakulteto ordinarinis profesorius ir 
miškininkystės katedros vedėjas, o nuo 1924 Žemės ūkio akademijos 
ordinarinis profesorius. Skaitė miškotvarkos, miškų politikos, ir kurį 
laiką dendrologijos kursus. Pasibaigus rektoriaus pareigas einant 
pirmajai trejų metų kadencijai, 1927 metais buvo vėl perrinktas 
antrajai trejų metų kadencijai. Tačiau tas pareigas ėjo tik ligi 
1928.XI.30, kada jis, miškininkystės skyrių uždarius, išėjo iš ŽŪA 
mokomojo personalo narių tarpo, ir nuo 1928.XII.1 buvo atleistas į 
pensiją. 1929.VI.18 Lietuvos universiteto matematikos-gamtos fakul- 
tetas suteikė jam garbės daktaro laipsnį. Jis dėl savo didelio administ- 
racinio patyrimo ir didelės meilės gimtojo krašto gamtai, buvo nepa- 
mainomas autoritetas pirmuosius savarankiškus žingsnius žengiančiai 
Žemės ūkio akademijai. 

Antruoju Žemės ūkio akademijos rektorium, jau pagal 1928 metų 
statutą, Respublikos prezidentas Antanas Smetona paskyrė penkerių 
metų kadencijai nuo 1928.XII.1 ekstraordinarinį profesorių Juozą 
Tonkūną (1894.III.30 Stačiūnų km. Pasvalio vls., Biržų aps. — 1968.V.6 
Vilniuje). Jis 1918 baigė Maskvos Žemės ūkio akademijos agronomijos 
skyrių. Nuo 1923.XII.5 Lietuvos universiteto matematikos-gamtos 
fakulteto docentas dirvožemio ir žemdirbystės katedroje. Žemės ūkio 
akademijoje docentas 1924.IX.23, e. ord. profesorius 1927.V.1, bend- 
rosios žemdirbystės katedros vedėjas; 1927 prorektorius, 1928 - 
1934.VII.28 rektorius, 1934.VI.12 - 1939.III.27 Švietimo ministras, po to 

Tretysis Žemės Ūkio Akademijos Ekstraordinarinis profesorius Jo- 
rektorius 1934-40 ekstraordinarinis nas Kriščiūnas Žemės Ūkio Aka- 
profesorius dr. Vincas Vilkaitis. demijos rektorius 1940-41. 


grįžo į ŽŪA profesorium. 1941 išvežtas į Sibirą, iš kur grįžo 1955. 1957 
įsigijo mokslų kandidato laipsnį ir dirbo Lietuvos Žemdirbystės moks- 
liniame institute. ŽŪA dėstė bendrąją žemdirbystę, pievų ir pelkių 
kultūrą ir žemdirbystės pagrindus namų ūkio sekcijos klausytojoms 
1930-34. Išspausdino eilę straipsnių iš žemdirbystės srities. Parašė kelis 
skyrius Žemės ūkio vadovo I tomui. Atskirai išleido Lauko bandymai 
(1930), Lauko bandymų metodas (1957). 

Trečiuoju rektorium 1934.VII.28 Respublikos Prezidento aktu buvo 
paskirtas e. ord. profesorius dr. Vincas Vilkaitis (1892.1.16 Kybartuose, 
Vilkaviškio aps. — 1942.II.18 prie Trofimovsko, Sibire). Gimnaziją 
baigęs 1912, studijavo gamtos mokslus Petrapilio universitete. Botani- 
kos mokslus baigė Berlyno universitete 1920, ir ten pat 1925 įsigijo 
daktaro laipsnį. Žemės ūkio akademijoje docentas 1925.III.21, e. ord. 
profesorius 1927.VI.l; botanikos katedros vedėjas; dėstė taikomąją 
botaniką, fitopatologiją. Nuo 1927 augalų apsaugos stoties vedėjas. 
Rektorius 1934-40. 1941 išvežtas Sibiran. Vadovavo savanoriškai ŽUA 
mokomojo personalo grupei, tyrinėjusiai Kamanų ir Šepetos aukštu- 
pelkius ir jų augaliją. Rašė mokslinėmis augalų ligų ir apsaugos 
temomis. 

Ketvirtuoju rektorium 1940-41 buvo paskirtas e. ord. profesorius 
Jonas Kriščiūnas (1888.1.5 Stebuliškių km., Liudvinavo vls., Marijam- 
polės aps. — 1973.VII.2 Lietuvoje). Agronomijos mokslus baigė Pet- 

Ekstraordinarinis prof. Balys Profesorius dr. V. Manelis Žemės 
Vitkus Žemės Ūkio Akademijos Ūkio Akademijos prorektorius 
rektorius 1941-44. 1941-1944, 


rapilio universitete 1913. Dotnuvos Žemės ūkio technikumo mokytojas 
1919-27, Žemės ūkio akademijoje lektorius 1925.II.15, docentas, 1927.1.1, 
e. ord. profesorius 1940. Prieš pat rusų-vokiečių karą 1941 su grupe 
išvyko lankyti Maskvoje vykstančios žemės ūkio parodos, ir iš ten 
sugrįžo tik 1944 į Lietuvą, ir vėl buvo ŽŪA rektorium. Jis buvo 
specialinės žemdirbystės katedros vedėjas. Dėstė specialinę žem- 
dirbystę, bitininkystę, meteorologiją su klimatologija. Gausiai rašinėjo 
į ūkininkų spaudą. Išleido eilę knygelių ūkininkams ir išspausdino 
platų vadovėlį Bitininkystė, susilaukusį kelių laidų. 

Penktuoju rektorium 1941-44 buvo e. ord. profesorius Balys Vitkus 
(g. 1898.III.1 Staškūniškio vkm., Daugailių vls., Utenos aps.). Stu- 
dijavo 1916-17 Maskvos Žemės ūkio akademijoje, 1922-25 Breslau uni- 
versitete, kur 1925.VIIL.1 gavo diplomuoto agronomo vardą. Žemės 
ūkio akademijoje 1925.X.20 zootechnikos katedros vyr. asistentas ir e.p. 
lektorius, 1926.V.1 e.p. docentas, 1928.1.1 docentas, 1938 e. ord. profe- 
sorius; nuo 1926 specialinės gyvulininkystės katedros vedėjas; 1926-34 
Profesorių tarybos sekretorius, 1939-40 prorektorius ir Akademijos tary- 
bos sekretorius. Dėstė bendrosios ir specialinės gyvulininkystės kursus. 
1941 Laikinojoje Lietuvos vyriausybėje buvo Žemės ūkio ministras. 
Jam teko būti rektorium sunkiu vokiečių karinės okupacijos metu ir 
pasisekė Akademijos veiklą bent kiek priartinti prie normalios padė- 

ties, nežiūrint didelių ekonominių nepriteklių, nepatogumų ir nuola- 
tinės baimės, okupacinės grėsmės. 

Kitas šalia rektoriaus Akademijos vadovybės narys buvo prorek- 
torius, kuris pagal statutus turėjo „pavaduoti rektorių“, tačiau prak- 
tiškai jam buvo pavedama įvairios kitos atsakingos pareigos, kurias 
kitaip būtų turėjęs atlikti pats rektorius. Prorektoriais yra buvę doc. 
Ant. Rukuiža nuo 1924.IX.27, doc. K. Aleksa 1926.V.19, e.o. prof. J. 
Tonkūnas 1927.V.2, e.o. prof. K. Aleksa 1928.XII.1 ligi 1938, e.o. prof. B. 
Vitkus 1939-40, doc. V. Manelis 1941-44, 

Tretysis Akademijos vadovybės narys buvo Profesorių tarybos 
(vėliau Akademijos tarybos) sekretorius. Tose pareigose yra buvę doc. 
J. Tonkūnas 1924.IX.27, doc. I. Končius 1925.IX.19, doc. B. Vitkus 
1926.IX.13 - 1933.X1I.30, o po tos datos Akademijos tarybos sekretorius 
nebebuvo renkamas, nors statutinio kitokio patvarkymo tuo reikalu ir 
nebuvo. 


Mokymo priemonės 


Smulkesniojo pobūdžio mokymo priemonės buvo surinktos į vadi- 
namus kabinetus ar į laboratorijas, kurios buvo ne kas kita, kaip 
vienam ar kitam specialiniam dalykui pritaikintos patalpos. Kiekvie- 
nam kursui, tiek bendresniojo, tiek specialaus pobūdžio, buvo 

numatyta ir suorganizuota atitinkamos patalpos su bent tam tikru 
minimumu priemonių. Jos buvo vadinamos ŽŪA įstaigomis. Jų buvo 
visa eilė. Paminėtinos: fizikos kabinetas; chemijos laboratorija; 
zoologijos kabinetas; entomologijos kabinetas; taikomosios botanikos 
kabinetas; agronominės chemijos laboratorija; bendrosios žemdir- 
bystės kabinetas, talpinęs kurį laiką ir Sėklų kontrolės stotį; 
specialinės žemdirbystės kabinetas; mokomasis daržas ir sodas su 
laboratorija; zoohigienos ir veterinarijos kabinetas; pienininkystės 
laboratorija; specialinės zootechnikos kabinetas ir paukštynas; bend- 
rosios ir specialinės žemės ūkio ekonomijos kabinetas; žemės ūkio inži- 
nerijos kabinetas ir žemės ūkio įrankių muziejus; bitininkystės 
kabinetas su bitynu; siuvykla; audykla; mokomoji virtuvė ir kepykla; 
konservavimo patalpos; biblioteka su skaitykla; ŽŪA dvaras; ŽŪA 
miškų urėdija. 

Atskirai verta paminėti sekančios ŽŪA įstaigos: 

1. Biblioteka su skaitykla. Bibliotekoje buvo surinkta nemaža 
žemės ūkio klausimais ir bendrojo pobūdžio literatūros ne tik lietuvių, 
bet ir kitomis kalbomis, kaip vokiečių, rusų anglų ir mažiau kitomis. 
Buvo prenumeruojama biudžeto ribose svarbesnė iš užsienio periodinė 
specialiosios paskirties literatūra, o dalis tokios literatūros buvo 
gaunama kaip pasikeitimas su išsiunčiamais ŽŪA Metraščiais. Skai- 
tyklai buvo duota pagal to laiko galimybes palyginti nemaža patalpa, 
kurioje šalia galimybės skaityti ar studijuoti buvo eksponuojama lietu- 
viškoji periodinė spauda, visiems prieinama. 1939 bibliotekoje buvo 
29,300 tomų knygų. 

Šioje vietoje galima paminėti ir leistą Žemės ūkio akademijos 
Metraštį. Tai buvo periodinis leidinys ŽUA mokomojo personalo tiria- 
miesiems darbams spausdinti. 1924-34 buvo dedama ir kitokia infor- 
macija, susijusi su ŽŪA veikla. Pradžioje buvo stengiamasi išleisti 
kasmet po vieną tomą. Nuo 1935 metraščio leidimas sudažnintas ligi 4 
sąsiuvinių į metus ir jo apimtis padidinta, tų metų tomą pavadinant 
Nr. 9. Buvo stengiamasi tomo 3/4 sąsiuvinį paskirti vienai kuriai 
didesnei studijai, apimančiai 300-500 puslapių. Taip buvo išspausdinta 
1936 — kolektyvinė studija apie Kamanų pelkę, 1937 — prof. V. Ruokio 
Pietinės Lietuvos dirvožemiai, 1938/39 — V. Manelio disertacinis 
darbas Kooperatyvinės pieno perdirbimo bendrovės Baltijos vals- 
tybėse, 1940 — žymiai pavėluotai, kolektyvinis darbas apie Šepetos 
pelkę. Metraščiais buvo keičiamasi su eile užsienio universitetų bei 
aukštųjų žemės ūkio mokyklų bibliotekų ir įvairių institucijų. Į užsienį 
buvo siuntinėjama maždaug 400 Metraščio egzempliorių. 

Taip pat paminėtinas kapitalinis 5 tomų veikalas Žemės Ūkio 
Vadovas, redaguotas dr. Jurgio Krikščiūno. Vadove 17 straipsnių buvo 
parašyta ŽŪA mokomojo personalo narių ir tik 4 kitose žinybose 
dirbančių žinovų. Vadovo I tomas buvo skirtas bendrajai žemdirbystei 

(autoriai — V. Ruokis, A. Kondrotas, J. Tonkūnas, V. Vilkaitis, St. 
Mastauskis), II tomas specialinei žemdirbystei (Jurgis Krikščiūnas, 
Jonas Kriščiūnas, Z. Mackevičius), III tomas bendrajai gyvulininkystei 
(K. Aleksa, J. Paltarokas, B. Vitkus), IV tomas specialiajai gyvu- 
lininkystei (L. Mikuckis, B. Vitkus, S. Giršavičius, J. Paltarokas), ir V 
tomas žemės ūkio ekonomijai (V. Gaigalatis, P. Mikšionis, F. Kemėšis, 
Jurgis Krikščiūnas). 

2. Prie mokomųjų įstaigų tektų priskirti ir Žemės ūkio akademijos 
dvaras. Jis 1919 m. buvo perimtas iš besitraukiančios vokiečių 
okupacinės administracijos beveik be inventoriaus, tačiau iki perėjimo 
1925 metais ŽŪA žinion tiek buvo juo aprūpintas, kad galėjo būti 
vedamas maždaug normaliai, nors dar nepasižymėjo gera nei laukų, 
nei gyvulių produkcija. Galvijų banda buvo dar nepakankamai gausi ir 
labai mišri, o darbiniai arkliai buvo per silpni. Trumpu laiku dvaro 
ūkis negalėjo gerai susitvarkyti, nes turėdamas mažai pašalpų turėjo 
verstis iš savo pajamų. Laukų ūkis sunku buvo pakelti į norimą 
aukštumą dėl nualinimo ir užteršimo piktožolėmis okupacijos laikais. 
Nusausinimo grioviai taip pat buvo apleisti, ir vietoj juos atnaujinti, 
nusistatyta laukus drenuoti. Atmetus kitoms įstaigoms paskirtus 
žemės plotus, Akademijos dvare buvo iš viso 460 ha, tame skaičiuje 
apie 330 ha ariamosios žemės. Be to, dvaras valdė apie 2 km nuo dvaro 
esantį Valinavos palivarką su 35 ha žemės. Prieš II pasaulinį karą ŽŪ 
dvaras jau buvo geram stovy: laukai buvo apvalyti nuo piktžolių, 
išdrenuoti, kultūrų našumas pakeltas, daug padaryta mechanizuo- 
jant, banda suvienodinta su žymiai pakelta produkcija, aptvarkyti ūkio 
pastatai ir darbininkams gyventi namai. Dvaras stovėjo ant 
ekonomiškai sveiko pagrindo, tarnavo ne tik reprezentacijai ir 
parodomajam mokymui, bet jo laukuose ir gyvulių ūkio pastatuose stu- 
dentams buvo progos atlikti kai kuriuos pratybų uždavinius, o 
mokomojo personalo nariams pravesti įvairius mokslinius stebėjimus 
bei bandymus. Dvaro administratoriais buvo doc. V. Gaigalatis (1925- 
34), dipl. agr. St. Vaičius (1934-37), dipl. agr. Br. Dūda (1937-40). 

3. Miškininkystės mokymo reikalams 1922 prie Dotnuvos Žemės 
ūkio technikumo buvo įkurta Mokomoji urėdija su apie 2,500 ha miško. 
Urėdijai buvo priskirta artimieji prie mokyklos miškai ir tik Babėnų 
miškas buvo kiek toliau. Mokomoji urėdija buvo tvarkoma pagal 
atskirą sąmatą. Ši urėdija buvo panaikinta 1927 metais, uždarius ŽIA 
miškininkystės skyrių. 

4. Selekcijos stotis irgi buvo įkurta 1922 metais. Tais metais jau 
buvo pasėti stoties vedėjo prof. D. Rudzinskio iš Rusijos atsivežti sėklų 
pavyzdžiai. Stočiai iš dvaro laukų buvo išskirta 16 ha žemės. Ligi ŽŪA 
įkūrimo stočiai jau buvo pastatyta pora daržinių ir sukaupta nemaža 
inventoriaus. Vėliau, įkūrus Lietuvos Žemės ūkio tyrimo įstaigą, 1928 

Pievų žolių pažinimo klasė su prof. J. Tonkūnu. 


metais Selekcijos stotis iš ŽŪA perėjo LŽŪTĮ žinion. Selekcijos objek- 
tais nuo pat įsikūrimo buvo avižos, žirniai, linai, bulvės, žieminiai 
kviečiai, žieminiai rugiai; 1924 pradėta miežių ir vasarinių kviečių 
selekcija; 1925 — sojos selekcija; 1927 — svarbesniųjų pašarinių žolių 
selekcija; 1932-34 vikių, dobilų, mėlynosios liucernos, cukrinių ir 
pašarinių runkelių, sėtinių ir lubinų selekcija. Stoties steigėjas ir 
pirmasis direktorius buvo prof. D. Rudzinskis 1922-31, dipl. agr. Zig- 
mas Mackevičius 1932-40 ir 1941-44, dipl. agr. Jonas Bulavas 1940-41 ir 
nuo 1944. 

5. Dotnuvos Lauko bandymų stotis imta organizuoti 1923 dar prie 
Dotnuvos Žemės ūkio technikumo, vėliau perėjo Žemės ūkio akademi- 
jos, o nuo 1928 L.Ž.Ū. Tyrimo įstaigos žinion. Ši stotis buvo viena iš 
lauko bandymams skirtų stočių tinklo, apimančio visas teritorijos sritis 
ir atstovaujančio įvairius dirvožemio tipus. Programoje buvo palygi- 
namasis kultūrinių augalų veislių tyrimas, žemės ūkio priemonių (įran- 
kių, trąšų) ir augalų auginimo būdų (arimas, pūdymas) palyginamieji 
bandymai. 

6. Sėklų kontrolės stotis pradėjo veikti 1928 metais prie bendrosios 
žemdirbystės kabineto. Ji veikė ligi 1939 ir savo darbą sustabdė Žemės 
ūkio ministerijai įkūrus jos žinyboje esančią Sėklų kontrolės stotį, kuri 

Studentų grupė atlieka sėjimo praktikos darbus ŽŪA, Dotnuvoje, 1931 m. 


buvo tada įjungta į L.Ž.Ū. Tyrimo įstaigą. Sėklų kontrolės stotis turėjo 
uždavinį atlikti įvairiausių kultūrinių augalų sėklinės medžiagos 
kokybinį įvertinimą, nustatant jos tinkamumą sėjimui. Buvo atlie- 
kama sėklų švarumo analizės, iš kurių buvo matyti neutralių prie- 
maišų, kitų kultūrinių augalų bei piktžolių sėklų priemaišų procentas; 
sėklų dygimo analizės, surandant dygstančių sėklų procentą; užteršimą 
kenksmingomis piktžolių sėklomis (pvz., Cuscuta sp.); sėklų drėgmės 
procentą ir kitas analizes. Daug tokių analizių buvo atliekama Žemės 
ūkio rūmams, Žemės ūkio ministerijai, muitinėms, žemės ūkio koopera- 
tyvams, sėklų prekybininkams ir privatiems asmenims. Stotis buvo 
Tarptautinės sėklų kontrolės sąjungos narys (International Seed 
Testing Association). 

7. Prie inžinerijos katedros veikė Mašinų tyrimo stotis. Jos tikslas 
buvo patikrinti ir įvertinti įvairias mažiau sudėtingas žemės ūkio 
mašinas (pvz., plūgus, akėčias, fuchtelius) ir išvadas skelbti viešai. 
Stoties darbas nebuvo plačiau išvystytas daugiausia dėl kreditų ir 
personalo stokos. 

6. Augalų apsaugos stotis veikė prie botanikos ir zoologijos 
kabinetų ir buvo aptarnaujama ŽŪA personalo. Ji buvo įkurta 1927 ir 
buvo LŽŪTIĮ žinioje. Jos tikslas buvo stebėti ir tyrinėti Lietuvoje sutin- 
kamas augalų ligas (virusines, bakterines, grybines ir k.) ir kenkėjus 
(amarus, vabalus, vikšrus). Stočiai taip pat buvo patikėtas uždavinys 
patarti žemės ūkiu besiverčiantiems, identifikuojant augalų ligas ir 
kenkėjus bei nurodant kovos būdus bei apsaugos priemones. 

Virimo klasė. 


Namų ūkio sekcija 


Ji dažnai dar buvo vadinama ketvirtąja sekcija, nes ji buvo įkurta 
kitoms trims žemės ūkio krypties sekcijoms jau veikiant. Ji pradėjo 
darbą 1930 rudens semestre. Šios sekcijos įvedimo pirmoji mintis buvo 
iškelta kai Profesorių taryba savo posėdyje 1927.VII.2 svarstė prof. F. 
Kemėšio pareiškimą apie reikalingumą pritaikyti ŽŪA mokslo planą 
studentėms. Laikui bėgant išsikristalizavo namų ūkio sekcijos stei- 
gimo reikalas, kuris nebuvo reikalingas statuto pakeitimo, o tik 
Ministrų kabineto nutarimo ir lėšų paskyrimo. Sekciją atidarius, 
pasirodė labai didelis ja susidomėjimas, nes norinčiųjų eiti šios sekcijos 
mokslus atsirado daug daugiau, negu buvo galima priimti. Be to, 
beveik visos studentės, kurios buvo kitose sekcijose ir net baigusios tų 
sekcijų kursą klausyti, panorėjo išeiti naujosios namų ūkio sekcijos 
kursą — specialinius dalykus. Joms buvo sudarytos sąlygos tai 
padaryti. 

Šios sekcijos mokslo planas skyrėsi labiau nuo kitų trijų sekcijų, 
negu tos trys tarpusavy. Kai kurie dalykai buvo einami kartu su 
pirmųjų trijų sekcijų studentais, kaip botanika, politinė ekonomija, 
kalbos, naminių gyvulių anatomija ir fiziologija, ž.ū. ekonomija, ž.ū. 
kooperacija ir daugumas kitų gyvulininkystės disciplinų. Chemijos ir 
žemdirbystės duoti sutrumpinti kursai. Visa eilė kursų buvo paskirti tik 

Audimo klasė. 


šios sekcijos studentėms: siuvimas ir rankdarbiai, namų tvarka, 
valgiai ir jų gaminimas, konservavimas, skalbimas, psichologija, peda- 
gogika, higiena ir vaikų auginimas, kūno kultūra ir k. Mokslo tvarką 
reguliavo tie patys nuostatai, kaip ir kitoms trims sekcijoms, taip pat 
teikė tas pačias teises ir privilegijas. 

Nors tai oficialiuose dokumentuose ir neatsispindi, tačiau namų 
ūkio sekcijos ir jos auklėtinių bendrasis darbo baras galima buvo api- 
brėžti kaip turįs tikslą pakelti kaimo moters kultūrinį lygį, lavinti este- 
tinį skonį, pakelti supratimą sveikatingumo klausimais, kaip racio- 
naliu maitinimų, higiena, tinkamu vaikų auklėjimu; padėti tiksliai 
suorganizuoti namų ūkio darbus, palengvinti bei pagerinti jų atlikimą; 
pakelti namų ekonomiką; pagražinti kaimo buitį skoningais audiniais, 
mezginiais, drabužiais, rankdarbiais, įskaitant jų gamybą ir pri- 
taikymą kasdienei buičiai. 

Po 1944 metų ŽŪA namų ūkio sekcija buvo išplėsta ir buvo net 
įsteigtas Namų ūkio fakultetas. Tokie fakultetai buvo tik Pabaltijo 
kraštuose, kurių visų programos buvo derinamos. 1948 šie fakultetai 
buvo panaikinti, ir jų vietoje įsteigti žemės ūkio ekonomikos fakultetai, 
kurie nieko bendra neturjėo su namų ūkiu, o tik su žemės ūkiu bendrai. 
Šio pertvarkymo rezultate namų ūkio studentės buvo pervestos arba į 
agronomijos, arba į ž.ū. ekonomikos fakultetus. Buvusios specialiosios 

nomų ūkio disciplinos buvo laikinai paliktos, o nuo 1950 ir jos visai 
pauaikintos. 


Miškininkystės skyrius 


Žemės ūkio akademija buvo įkurta su dviem lygiagrečiais agro- 
nomijos ir miškininkystės skyriais. Studentai buvo priimami į abu 
skyrius 1924 ir 1925 metais. 1927 miškininkystės skyrius buvo uždary- 
tas ir 1928 metų rudens semestrą paskutinieji miškininkystės studen- 
tai pabaigė klausyti kursą. Miškų mokslo mokomasis personalas išsi- 
skirstė, dalis nuėjo į Aukštesniąją miškų mokyklą Alytuje, kiti į miškų 
administraciją, o mokomoji miškų urėdija buvo panaikinta. Po dešimt- 
mečio ar daugiau vėl išsikristalizavo aukštojo miškų mokslo atgai- 
vinimo klausimas, ir 1938 vasarą paskelbtas ŽŪA miškininkystės 
skyriaus atkūrimas, ir jau tą patį rudenį buvo priimti studentai į 
pirmąjį kursą. 1940 vasarą kilusi mintis perkelti miškininkystės skyrių 
į Vilnių, rado plataus pritarimo, ir 1940 rudens semestrą ŽŪA miš- 
kininkystės filija pradėjo darbą su trečiojo ir penktojo semestro studen- 
tais jau Vilniuje. Pirmasis semestras ir bendrųjų dalykų dėstymas liko 
Žemės ūkio akademijoje, Dotnuvoje. Prieš prasidedant 1941/42 mokslo 
metams, ŽŪA miškininkystės skyrius su savo mokslo priemonėmis, 
specialiųjų dalykų dėstytojais ir VII, V, ir III semestro studentais buvo 
įjungtas į Vilniaus universiteto matematikos-gamtos fakultetą. Ten pat 
įsimatrikuliavo ir nauji studentai. Miškininkystės skyriui buvo 
paskirtas atskiras prodekanas, o 1942.IV.1 skyriui pripažintos fakul- 
teto teisės ir pavadintas miškų mokslų fakultetu. Po 1944 miškinin- 
kystės mokslai grąžinti į Lietuvos Žemės ūkio akademiją Noreikiškėse 
prie Kauno. 


Studentų organizacijos 


- Žemės ūkio akademijos studentai ir laisvieji klausytojai pagal abu 
ŽŪA statutu, 1924 ir 1928, galėjo steigti mokslo, ekonomijos ir kitas 
reikalingas studentų gyvenimui organizacijas, kurių veikla buvo leista 
jų įstatus patvirtinus Profesorių tarybai. Statutuose taip pat numa- 
tyta, kad studentų organizacijos, prasižengusios prieš Akademijos 
statutą arba valstybės įstatymus, Profesorių tarybai nutarus, galėjo 
būti panaikintos. Tuo būdu bent ligi 1940 metų buvo išlaikyta studentų 
organizavimosi laisvė, taip kaip ir kitose Lietuvos aukštosiose 
mokyklose. 1940 metais visos studentų organizacijos buvo uždarytos. 

Studentų organizacijų ar susigrupavimų ŽŪA buvo gana nemaža. 
Kol studentų buvo nedaug, daug kam galėjo atrodyti, kad tų 
organizacijų buvo žymiai per daug, tačiau kiek vėlesniais laikais tokio 
įspūdžio jau nebebuvo. 

Viena iš pagrindinių studentų institucijų buvo vadinama Studentų 

Ž.Ū.A. Studentų Korp. Jaunoji Lietuva 1935-36 m. Sėdi iš kairės: P. Asminavičius, J. Paršėliūnas, I. Kižnis, A. 
„ Paškauskaitė, J. Rackevičius — pirmininkas, E. Plungaitė, V. Galminas, J. Vizbaraitė, S.Vilčiauskas, F. 
«6 Grumbinas. 

Ž.Ū.A. Studentų ateitininkų klubo „Algimantas“. šventė 1932-33 m. buv. Lietuvos Respublikos Prezidento 
Aleksandro Stulginskio į garbės narius pakėlimo proga. Sėdi iš kairės: 3. Z. Vinickas, 4. Pr. Zelba, 6. B. 


Špokevičius, 7. prof. dr. Pranas Jucaitis, 8. buvęs prezidentas A. Stulginskis, 10. Ž.Ū.A. prorektorius prof. K. 
Aleksa, 11. prof. V. Vilkaitis, 13. prof. B. Vitkus, 15. lekt. A. Budriūnas, 17. A. Zuperskas. 

Ž.Ū.A. Studentų ateitininkų klubo „Algimantas“ nariai 1932-33 m. Iš kairės 1 eilėje: sėdi 1. M. Jameikis, 4. A. 
Juška, 5. S. Urbelis, 7. B. Špokevičius, 8. J. Butkus, II eilėje iš kairės: 1. J. Drasutis, 2. B. Povilaitis, 4. J. Briedis, 7. 
J. Kažys. III eilėje iš kairės: 4. V. Sonda. 

Ž.Ū.A. Studenčių Ateitininkių Korporacija „GABIJA“ su svečiais 1936 m. Sėdi iš kairės: K. Berulis, lekt. K. 
Paliulytė, A. Graževičius-Gražiūnas, lekt. J. Randomanskaitė, prof. dr. Pranas Jucaitis, V. Seniulytė — pirmininkė, 
kun. St. Ūsoris, Aldona Užupienė, kun. J. Baikauskas, K. Deveikis. 


atstovybė. Tai nebuvo kokia nors atskira organizacija, bet aukštosios 
mokyklos studentų gyvenime būtinybė, kaip studentų valdymosi ir jų 
atstovavimo organas. Ilgą laiką tokio organo pareigas ėjo Seniūnų 
taryba, kuri buvo sudaroma iš Akademijos skyrių bei sekcijų atskirų 
semestrų seniūnų, renkamų kiekvieno semestro pradžioje. 1926 metais 
vienų metų laikotarpiui buvo sudaryta Studentų atstovybė rinkimų 
būdu atskirai nuo Seniūnų tarybos, o Atstovybės kadencijai pasi- 
baigus, atstovavimas vėl pavestas Seniūnų tarybai. 1928 m. Profesorių 
taryba patvirtino naujai paruoštą Seniūnų tarybos statutą, kuriame 
Taryba oficialiai buvo pavadinta „Žemės ūkio akademijos Studentų 
atstovybė“. 1932 Profesorių taryba patvirtino statutus, pagal kuriuos 
Seniūnų taryba buvo vėl atskirta nuo Studentų atstovybės. Pagal šį 
paskutinįjį statutą Studentų atstovybė rūpinosi visais akademiniais ir 
ekonominiais studentų reikalais ir buvo vyriausiasis studentų 
valdymosi ir atstovavimo organas. Atstovybė buvo renkama vieniems 
metams visuotiniu, lygiu, tiesioginiu ir slaptu balsavimu proporcingąja 
sistema. 

Nemažą skaičių studentų organizacijų galima būtų priskirti į va- 
dinamą ideologinių organizacijų grupę. Stambiausias susibūrimas 
buvo ŽŪA Studentų ateitininkų sąjunga, kurią sudarė trys vienetai: 


1. Korporacija „Agricola“, Jos šūkis „Žemę pamilę, saulės 
ilgėkimės“. Jos garbės nariai: prof. dr. kan. Fabijonas Kemėšis, prof. 
dr. Pranas Jucaitis, prof. Balys Vitkus, doc. dr. Pranas Viktoras 
Raulinaitis; 

2. Klubas „Algimantas“ Šūkis „Drąsa, drausmė, draugiškumas“. 
Garbės nariai prof. kun. Mykolas Krupavičius, b. Respublikos prezi- 
dentas agr. Aleksandras Stulginskis; 

3. Korporacija „Gabija“, Šūkis „Dora, darbas, draugiškumas. 
Garbės narė Sofija Ladygienė-Paliulytė. 

Korporacija „Gabija“ buvo mergaičių organizacija, o kitos dvi — 
vyrų. Vienetai veikė savarankiškai, tačiau jų darbą koordinavo ir 
dalinai reprezentavo Sąjunga. 

4. Korporacija „Jaunoji Lietuva“ — lietuvių studentų tautininkų 
organizacija. Jos šūkis „Pro Patria“. Garbės nariai: Respublikos prezi- 
dentas Antanas Smetona, Ministras pirmininkas Juozas Tūbelis, 
pirmasis ŽŪA rektorius prof. Povilas Matulionis, kan. dr. Juozas 
Tumas-Vaižgantas, ŽŪA Rektorius ir Švietimo ministras prof. Juozas 
Tonkūnas, ŽŪA Rektorius prof. dr. Vincas Vilkaitis. Korporacijos 
mecenatai: kun. M. Jonaitis, operos solistas Kipras Petrauskas. 

5. Korporacija „Fraternitas Samogitiae“, tai regionalinė ŽŪA 
studentų žemaičių korporacija. Kaip tokia kažin ar ji tiktų į ideologinių 
organizacijų grupę, tačiau ji tokia buvo laikoma. Šūkis „Labor, 
scientia, virtus“. 

Ž.Ū.A. Studentai Korp. „Fraternitas Samogitiae“ 1937 m. klūpo iš kairės: D. Zakarevičius, V. Žilevičius, 
Girdvainis, J. Urbanavičiūtė, V. Miceika, B. Orvidas, V. Vaitiekaitytė, J. Šimkus. Stovi iš kairės B. Gecevičius, J. 
Kryžanauskaitė, F. Kuršaitis, S. Miknius, V. Knystautas, E. Smilgevičiūtė, E. Paludaitis, M. Skipitytė, M. Šakys, 


E. Dagilytė, A. Simonaitytė, Borchertas. 


Ž.Ū.A. Studentų organizacijų pirmininkai 1934.VI.29. Sėdi iš kairės J. 
Mikulionis (stud. Ekonomistų dr), A. Šantaras (Jaun. Liet. Korp.), A. 
Zuperskas (Šaulių būrio), P. Rudinskas (Stud. atstovybė), A. Petkutė (Gabija), 
Jonas Valinskas (Vilniui vaduoti s-ga), J. Juška) Ateit. s-ga). Stovi iš kairės: V. 
Neniškis (Akordas), J. Cirpus (Agricola), N. Šatemskis (Frat. Samogitia), St. 
Urbelis (Algimantas), V. Lėlys (Tėviškė), Z. Vinickas (Smulk. Kredito D-ja), J. 
Baublys (Viskom. agr. Dr-jų). Priešakyje sėdi B. Gaidžiūnas (Sporto klubas). 


6. ŽŪA studentų „Kultūros“ būrelis su šūkiu „Švieskis ir šviesk“, 
savo ideologija rikiavosi į kairiosios krypties žurnalą „Kultūra“. 

7. ŽŪA lietuvių studentų korporacija „Tėviškė“. Veikimo tikslas 
„Tautos garbei — valstybės gerovei“ "pagal šūkį „Lietuva — 
lietuviams“. 

Iš ekonominio tipo organizacijų bene svarbiausia buvo Studentų 
ekonominė draugija. Ši draugija praktiškai reiškėsi tvarkydama 
studentų valgyklą per valgyklos komisiją, darbo biurą ir teatro skyrių. 
Svarbiausias draugijos reikalas buvo valgyklos tvarkymas. Tam buvo 
rinkta trijų narių valgyklos komisija. Šios komisijos iniciatyva buvo 
įsteigtas vynynas (vadintas „vyno sandėliu“), kur buvo pagaminama 
nemaža obuolinio vyno. 

Taip pat nemažos ekonominės reikšmės studentų gyvenime turėjo 
ir ŽUŪA Smulkaus kredito draugija, kuri išduodavo smulkias ir dažniau- 
siai trumpalaikes paskolas studentams. 

Kooperatyvas „Laumė“ buvo įregistruotas Viešojo atsiskaitymo 
įstaigų ir įmonių inspekcijoje, tačiau jo veikla buvo ribota dėl tinkamų 
patalpų stokos. 

Studentų Ateitininkų korporacija „Agricola“ 1935 m. Sėdi iš kairės: 1. neatpažintas, prof. B. Vitkus, prof. kun. F. 
Kemėšis, Jonas Mikulionis (pirmininkas), prof. dr. Pranas Jucaitis, doc. Pranas Raulinaitis, Kazys Bučiūnas, 
Petras Kadžiauskas. II eilėje stovi iš dešinės: Vitas Manelis, Paulius Šalčius. 


Lietuvos Jaunųjų Ūkininkų Ratelių apsk. instruktoriai 1937 m. Sėdi iš kairės: 
J. Bumelis, J. Žičkutė, Vladas Tiškus vyr. vadovas, V. Dailydė, T. Dam- 
brauskas. Stovi iš kairės: P. Vaitiekūnas, N. Šakurskis, A. Matulionis, B. 
Gaidžiūnas, J. Balsys, V. Baniūnas, M. Liaugaudas, V. Neniškis, L. 
Petruškevičius. 


Buvo taip pat visa eilė bendrojo pobūdžio organizacijų. Iš jų pami- 
nėtinas Šaulių būrys, įsteigtas dar 1919. Šio būrio istorijoje yra 1920 
dalyvavimas kovose su įsiveržusiais į rytų Lietuvą lenkų raiteliais ir 
1923 dalyvavimas Klaipėdos krašto atvadavime. Vilniui Vaduoti 
sąjungos ŽŪA skyrius buvo visada gausus savo narių skaičium ir yra 
sušelpęs nemažą Vilniaus srities pašalpos reikalingų asmenų. Išeivijos 
draugų būrelis niekada nebuvo gausus savo narių skaičiumi. 
Visuomeninės agronomijos draugija buvo ketinta kaip studijinė 
organizacija ir buvo remiama kai kurių mokomojo personalo narių. 
Pradžioje buvo besireiškianti gana aktyviai organizuodama įvairaus 
pobūdžio agronomines paskaitas, išvykas, seminarus ir k. Vėliau jos 
veikla kažkodėl išblėso. Studentų miškininkų draugija „Šilas“, 
miškininkystės skyrių ŽŪA uždarius, buvo sustabdžiusi savo veiklą; 
draugija vėl buvo atkurta 1938. Muzikos ir dainos mėgėjų būrelis 
„Akordas“ organizavo mišrų chorą, tarpais su dideliu pasisekimu, 
tarpais tik su vidutiniu, priklausomai nuo choristų medžiagos, jų gau- 
sos ir susidomėjimo. Vienu metu turėjo ir mišrų orkestrą. Akademinis 
sporto klubas visada buvo populiarus, bet žymesnių pasiekimų 
negalėjo išvystyti dėl sportininkų trūkumo, o taip pat dėl sportui 
reikalingų patalpų bei įrengimų nebuvimo. 

ABSTRACT 


THE AGRICULTURAL ACADEMY OF LITHUANIA 
A SHORT HISTORY OF ITS ESTABLISHMENT 
AND OPERATION 


PROF. DR. BRONIUS POVILAITIS 


This article deals with the establishment and the early activities 
of an institution of higher education in agricultural sciences in 
Lithuania. The institution, called Žemės Ūkio Akademija (Agricultural 
Academy), was a separate school of higher education with all the 
rights and privileges of a University. This Agricultural College, or 
Agricultural Academy as it was usually referred to in the Lithuanian 
language and the official statutes, was under the Ministry of 
Agriculture, whereas the universities were under the Ministry of 
Education. 

In the beginning of the XX century the Russian colonial 
administration, partly because of the pressures of the increasing 
population, began to realize the potential of the agricultural production 
in Lithuania. Visible attempts to improve agrriculture in this area of 
the Baltic were begun. As school of Agriculture was established in 
central Lithuania, at Dotnuva, in 1911. For this purpose a number of 
buildings were erected, with laboratories and classrooms eguiped 
according to specific plans. There were also some 460 ha of land 
attached to the school in order to provide for agricultural practice and 
experimentation. This school was hardly intended to encourage 
Lithuanian national interests, since about 4590 of the students admitted 
to the school were Russian, about 309 Polish, and only about 1506 
Lithuanian. 

In December 1918, a representative of the reestablished indepen- 
dent Lithuanian Republic took possession of the Dotnuva school from 
the retreating German military administration. On October 13, 1919, at 
this location a specialized school of agriculture and forestry, called The 
Dotnuvos Žemės Ūkio Technikumas (Dotnuva School of Agricultural 
Technology) was established. By July 1, 1927, when this school ceased 
its activities, a total of 247 persons had graduated from the school. Of 
the 247 graduates 139 were in agriculture, 65 in forestry, and 43 in 

surveying. Graduation from this school was eguivalent to the 
gymnasium diploma, and those wishing to continue their studies were 
accepted as students by universities or other schools of higher 
education. 

Public opinion in Lithuania soon led to a prolonged discussion 
regarding the need to establish facilities for higher education in 
agricultural sciences whether in universities or separate schools. 
Principally because of this public discussion the Government of 
Lithuania established the principle that facilities for this purpose 
should be established. Thus the road was paved and a bill was 
introduced in the Parliament for consideration. The Statute of the 
Agricultural Academy was passed in July 8, 1924, and became law on 
September 3, 1924. 

The Statute of the Agricultural Academy made it clear that The 
Academy was to be a school of higher education under the auspices of 
the Ministry of Agriculture. There were to be two divisions — one for 
agricultural and one for forestry studies. The subjects to be taught were 
subdivided among nine departments or chairs. Average weekly load of 
lectures and laboratory periods for both the agricultural and forestry 
options was similar, with about 20 hours of lecture and 11 hours of 
laboratory. Residence reguirements were 7 semesters, with two 
semesters per year: Spring semester from January to May, and the Fall 
semester from September to December. The teaching staff consisted of 
professors, associate professors, assistant professors, lecturers, and 
several levels of assistants. All staff members were granted civil 
servants status. The Council of Professors, consisting of full, associate, 
and assistant professors, was the final authority in matters of school 
governance, and in teaching. The Council was given the power to 
Appoint teaching personnel and to elect the Rector, the chief 
administrative officer of the school. A person could be accepted as a 
student in the school if he was a high school graduate. A degree was 
confered upon a student after he(1) completed his residence re- 
guirements,(2) satisfactorily passed the reguired individual ex- 
aminations on the subjėcts taught,(3) satisfactorily passed the diploma 
examinations before an official commission of the staff in three or four 
subjects of speciality,(4) completed laboratory and general agricultural 
practices, and(5) prepared and satisfactorily passed an examination on 
his thesis on an approved research topic. Also, the Statute provided for 
the degree of Doctor in Agricultural or Forestry Sciences, which could 
be granted after satisfactorily passing prescribed examinations on 
speciality subjects and the presentation of a doctoral thesis on an 
approved research problem. 

Provisions of the 1924 Statute were in time changed by various 
amendments. The first major change in the structure and curriculum of 

the school was the discontinuation of the forestry option, this occurred 
after the last group of students completed their residence reguirements 
toward the end of 1928. The second major change was in the 
agricultural option. Studies in Agriculture were divided into three 
disciplines: plant sciences, animal sciences, and agricultural 
economics. For these directional studies students were accepted from 
1927 until 1938. In 1938 the three directional study options were 
abolished and the curriculum for female students. The fourth major 
change was the re-introduction of the forestry option in 1938. After the 
Soviet occupation of Lithuania in 1944 the curriculum of the school 
underwent a variety of major changes. 


Sources: 


1. Žemės Ūkio Akademijos Metraštis. 1924 — 34 tomai. (Misc. factual information, 
articles, statistics of the Agricultural Academy). š 


2. Lietuvių Enciklopedija, 1953-69 Boston, Mass. (Articles by various authors, 
biographical material). 


3. Private information, received from various individuals (1975-77). 


4. Džiaukštas, Pranas. Lietuvos Žemės Ūkio Akademijos penkiasdešimtmetis. Girios 
1974 (Nr. 10):1-3. 


5. Povilaitis, Bronius. Žemės Ūkio Akademija. (Manuscript) 1977. 


POVILAITIS, BRONIUS. Agronomas-genetikas, g. 1907 (Ph.D., Prof.) 


Žemės ūkio akademijoje studijavo bendruosius žemės ūkio mokslus, gilino studijas 
Gottingeno universitete, augalų selekciją studijavo MacDonald College, genetiką McGill 
Universitete, Montreal, kur ir gavo filosofijos daktaro laipsnį. ŽŪA vyr. asistentas su 
lektoriaus teisėmis, docentas. Pabaltijo universitete asso. prof. ir Žemės ūkio fakulteto 
dekantas. Kanados Žemės ūkio ministerijoje mokslinis tyrinėtojas (Research Scientist) 
tabako genetikos srityje. Paruošė eilę studijų lietuvių ir anglų kalbomis. 


Adresas: 30 Parkwood Drive, Tillsonburg, Ontario, Canada N4G 2B9. 

GUDŲ ETNOGENEZĖS BALTIŠKAS 
SUBSTRATAS IR LIETUVOS IR RUSIOS 
DIDŽIOSIOS KUNIGAIKŠTIJOS 
SUSIDARYMAS 


JAN ZAPRUDNIK 


Šis J. Žaprudniko straipsnis yra paskaita, skaityta AABS suvažiavime 
New Yorke 1977.V.20-23. Autoriui leidus, ją išsivertę teikiame LTPr. skai- 
tytojams susipažinti su dabartinių gudų istorikų pažiūromis į Lietuvos d. 
kunigaikštiją. 

Red. 


Gudų etnogenezės klausimas, ypačiai baltų substrato vaidmuo 
gudų tautos pradžiai, neatskiriamai siedinamas su politinėmis ir 
ideologinėmis kryptimis. Jau 1906 rusų monarchistų laikraštis 
Okrainy Rossii, budriai sekęs sujudusius imperijos pakraščius, pajuokė 
Didžiojo Vilniaus Seimo (įvykusio 1905.XI.30-XI.2, sen. kal.) teiginį, 
kad gudai Vilniaus ir Gardino gubernijose esą „suslavinti lietuviai“. 
Laikraštis Okrainy Rossi, atsiliepdamas į seimo reikalavimą 
autonomijos Lietuvai su Vilniaus ir Gardino gubernijomis, kur gudai 
sudarė daugumą, rašė: „Jau vien tik užuomina lietuvių autonomijos 
peticijoje, kad „gudai esą suslavinti lietuviai“, rodo tą pajuokos vertą 
dokumentą visai atsijusį nuo tikrovės“. Laikraštis tvirtino, kad tai 
esanti „lenkų intriga“. 

Kad gudai etnografiškai būtų ką bendra turėję su baltais, per daug 
metų buvo atmetama ir autoritetingų gudų istorikų. Mitrofanas Dauno- 
ras-Zapolskis, Vaclovas Lastouskis, Vsevolodas Ihnatouskis ir kiti 
laikėsi pažiūros, kad iš rusų trijų slaviškų tautų (rusų, ukrainiečių ir 
gudų) gudai buvo gryniausi slavai.(2) Politiniai gudų tautinio sąjūdžio 
vadovai pirmoje šio amžiaus pusėje patogiai jautėsi su etnine grynumo 
idėja.(3) 

Bet nieko nėra pastovaus šiame pasaulyje. Nuo 1974 pradėta skelb- 
ti visai kitokia gudų etnogenezės mintis kaip iškeltoji Vilniaus seimo ir 
monarchistinio Okrainy Rossii 1905-1906. Tais (1974) m. gudų komu- 

nistų partijos pirmas sekretorius, rusiškojo monarchizmo antrininkas, 
Petras Mešerovas viešai ir oficialiai išbarė Gudijos mokslininkus, 
pripažįstančius per didelę baltiško elemento priemaišą gudų et- 
nogenezėje. Tiesa, Mešerovo tvirtinimas, kaip partijos spauda skelbė, 
nebuvo visai taiklus. Bet jis išryškėjo sugretintas su visu gudų kilmės 
klausimu. Mešerovas, kalbėdamas Gudijos centrinio komiteto komu- 
nistų partijos plenume 1974, bal. 28, priekaištavo Gudų Akademijos 
socialinių mokslų departamento partijos biurui, kad jis „velkasi veda- 
mas politiškai nepastovių individų“, ir dar blogiau — leisdamas depar- 
tamentui patvirtinti jo užmojį, nepagalvodamas apie galimas 
neigiamas išvadas, kaip įvyko su paskirtu simpoziumu gudų et- 
nogenezei.(4) 

Kam toks didelis dėmesys taip tolimai problemai? O todėl, kad 
partija nujautė, kad naujų tyrinėjimų poveikyje kai kurios oficialios 
dogmos, liečiančios politinę gudų praeitį, gali subliūkšti. Ko partija 
prisibijojo, rodo, kas jos atakuota. Ryškiausias pavyzdys šiuo atveju 
duotas 1969 jau mirusio akademiko ir profesoriaus Lauryno Abece- 
darskio. Knygoje „Ne neigiamų faktų šviesoje“ Abecedarskis, partijos 
minties reiškėjas istorijos moksle, rašė: 

Vykdydami įsakymus savo šių dienų vadovų (t.y. ,,Amerikos impe- 
rialistų“ — J.Z.), buvusieji Hitlerio pakalikai kartoja įkyriai, kad gudai 
atvyko iš Vakarų ir savo kultūra, kuri per ilgus laikus buvo baltiška... 
žymiai skirtinga nuo kitų slaviškų tarmių tautų“. Tokie apsišaukėliai 
„istorikai“ neturi jokių įrodymų gudų vakarų ar baltų kilmei 
pagrįsti“ .(5) 

Aišku, partiškai galvojančių istorikų tvirtinimas, kad „Lietuvos 
spaudžiamos tautos (jų tarpe ir gudų) rado vis labiau patikimą paramą 
broliškoje rusų tautoje, centralizuotoje rusų valstybėje, kuri darėsi vis 
stipresnė“,(6) — vargiai gali ką įtikinti, jei gudų tauta „žymiai skiriasi 
nuo kitų slavų tarmės tautų“. 

Dėl Abecedarskio vainojamų „Amerikos imperializmo tarnų“ 
(kitais žodžiais tariant, „gudų buržuazinių nacionalistų“) už baltiško 
elemento priemaišos propagavimą gudų etnogenezėje, tai reikia paste- 
bėti, kad paskutiniu metu jam sukaupta gausūs įrodymai ir iš 
sovietinių tyrinėjimų pusės. 

Baltų substrato klausimas gudų tautos kilmėj kilo beveik prieš 
šimtmetį, kaip pažymėjo Vladimiras Pičėta žurnale Voprosy istorii 5-6 
nr. 1946. „Tai buvo gudų renesansas antroje 19 a. pusėje, kuris iškėlė 
gudų tautos etnogenezės klausimą“'.(7) 

1893 F. Pokrovskis pranešime apie senkapių tyrinėjimus palei gudų 
- lietuvių sieną 9-tame archeologų kongrese Vilniuje sprendė: „Kadaise 
šie kraštai buvo lietuvių sodybos“.(8) 

Kalba buvo pirmoji sritis, kur susekti baltiško substrato duo- 
menys. Profesorius Jurgis Šerechovas (Sevelovos) monografijoje „Gudų 

susidarymo problema aprašė tyrinėjimų pradžią. 1894 Petras Golu- 
bovskis, Kijevo universiteto profesorius, sakėsi tikįs, kad krivičių gen- 
ties palikuonys, kalbantieji gudiškai, skirtingai nuo iš tos pačios gen- 
ties kilusių ir rusiškai kalbančių, atsidūrė proistoriniais laikais 
visokiose etninėse įtakose“.(9) Trejais metais vėliau kitas istorikas, 
Kučubinskis, pasirėmęs gudiškų vietovardžių analize, išvedžiojo, kad 
gudai yra „mišinys dviejų ariškų kaimynų“. Jis numatė ateities kalbi- 
ninkams uždavinį „atrasti baltiškus elementus gudiškoje kalboje“ .(10) 
Gilią dalyko studiją pateikė 1909 labai žymus gudų kalbos mokovas 
akademikas Eufemijus Karskis.(11) 

Nuo to laiko daugelyje filologiškų studijų gvildenti baltiški 
elementai naujoje gudų kalboje. Kivirčai ir nesutarimai dar labai gyvi 
daugelyje sričių, tačiau joks rimtas mokslininkas neginčija reikšmingo 
baltų kalbų poveikio gudų kalbai. 

Daug hipotezių ir išvadų neseniai padarytų buvo patvirtinta etno- 
grafų ir antropologų. Įžymiausias jų tarpe yra Valentinas Sedovas, 
autorius 200 puslapių monografijos Slavyane Verkhnego Podneprov'ya 
i Podvinya, išleistos TSSR Mokslų akademijos 1970. Pagal Sedovą, 
Sovietų (tikriau pasakius, estų — J.J.) archeologas A. Moora) „pirmą 
kartą 1958 iškėlė klausimą ir primygtinai gynė, kad baltiškoji kultūra 
buvusi slaviškų kultūrų pradininkė aukštutiniame Dniepro rajone. 
Tyrinėtojas padarė išvadą, kad baltiškos gentys aukštutinio Dniepro ir 
gretimuose rajonuose nebuvo išstumtos slavų, bet palaipsniui asimi- 
liuotos“.(12) 

Sedovas savo minėtoje monografijoje, pirmoje tokio pobūdžio, 
analizavo šimtus spausdintų šaltinių, priešrevoliucinių, sovietinių ir 
vakarietiškų, Gudijos archeologiją, etnografiją, kalbotyrą, toponimiją, 
hidronimiją, onomastiką, antropologiją ir kita. Per tyrinėjimus Se- 
dovas priėjo išvadą: 


Kilusios iš įvairių slaviškų dialektinių grupių ir atvykusios iš įvairių 
vietovių ir įvairiais laikais, aukštutinio Dniepro ir aukštutinio Nemuno 
slaviškos kiltys 13-14 a. išsivystė į slavišką tautybę — gudus. To priežastis 
buvo homogeniškas baltiškas substratas visoje gudiškoje teritorijoje. 
Vietiniai baltiški gyventojai palaipsniui susiliejo su slaviškais. Išlikę gausūs 
hidronimai baltiškos kilmės gudiškoje etno-lingvistinėje teritorijoje ir čia 
susidaręs skirtingas antropologinis tipas, kartu su archeologine medžiaga 
(slaviški paminklai nuo 12 a. nuolat atskleidžia baltišką pobūdį) ir etno- 
grafija neginčijamai įrodo, kad vietiniai baltiški gyventojai buvo etniškas 
substratas gudų tautai susidaryti. Iš kai kurių lingvistinių duomenų galima 
išvesti, kad gudų kalba ir susidarė veikiant baltiškam lingvistiniam sub- 
stratui. Tad gudų protėviai buvo slaviškai kalbantieji, kurie atėjo ir 
apsigyveno antroje pusėje pirmo tūkstantmečio pr. Kr. aukštutinio Dniepro 
ir aukštutinės Dauguvos rajone, ir buvo vietiniai gyventojai, kurie gyveno 
čia apie 2000 metų prieš slavų kolonizaciją ir kurie kalbėjo baltiškų 
lingvistinių kilčių dialektu.(13) 

Šių dienų Gudijos slavų kolonizacijos vyksmas ir jų asimiliacija su 
vietiniais baltiškais gyventojais, trukusi mažiausiai 5-6 šimtmečius, 
nuo VII iki XIII š., buvusi, pagal Sedovą, iš esmės taiki. Slaviški atei- 
viai, sako autorius, skverbdamiesi į kraštą „nesutiko kelyje rimto pasi- 
priešinimo iš vietinių gyventojų pusės“. Mažos pasklidusios aukštuti- 
nio Dniepro baltų bendruomenės neturėjo nei karinės, nei politinės 
organizacijos. Kai kuriose vietose Slavai perdėm ėmė vieną rajoną po 
kito, kartais paskiros didesnės ar mažesnės grupės įsiterpdavo toli į 
priekį, atsiskirdamos nuo slaviškų masių. Tuo pačiu metu vietiniai 
gyventojai pasilikdavo savo senose sodybose.(14) 

Sedovas sutinka, kad pradžioje nebuvo didelio skirtumo tarp abiejų 
etninių komponentų jų socialinių-ekonominių santykių lygyje. 
„Tačiau“, sako jis, „slavai labai greitai pradėjo valstybinį gyvenimą, 
atsirado miestai, ir iš to sekė greitas vystymasis senosios Rusios kul- 
tūros, kuri pasirodė lemiama aukštutinės Dniepro baltų asimiliacijos 
vyksme“.(15) į 

„Gudijos krašto ypatybė“, priduria autorius, „yra faktas, kad 
baltai buvo čia vienintelis etninis ir lingvistinis substratas ir jie laikė 
tą teritoriją mažiausiai 2000 metų. Už tos teritorijos baltiškai kalbė- 
jusieji gyventojai nebuvo nei aborigėnai, nei taip seni“.(16) 

Sedovo darbas liečia daug svarbių ir įdomių klausimų jų įsakmiai 
nevardijant. Vieną jų palietė palankus Sedovo veikalo apžvalgininkas 
Jurgis Štychau. Nekritikuodamas Sedovo tvirtinimo, kad „politinės at- 
skyrimas vakarinio Rusios rajono nebuvo pirmoji priežastis gudų 
tautai susidaryti“, Štychau klausė: „Kas buvo šiuo atveju senosios 
Rusios vienintelė tautybė? Kada ji susidarė ir kada buvo“? (17) 
Štychau neina taip toli, kad klaustų: „Ar ji iš viso buvo“? Jis aplenkė 
problemą, pastebėdamas, kad keliamas klausimas „išeina iš Sedovo 
tyrinėjimo ribų“.(18) 

Tačiau dalykas negali būti ignoruojamas jau dėl to, kad prielaida, 
jog buvo „vienintelė Senosios Rusios tautybė“, grindžiami kiti faktai. 
Pvz. Maskvos programa vadinama „Rusų žemių rinkimas“, kai jos ne- 
teisėtai buvusios atplėštos nuo Senosios Rusios ir, priešingai, stengi- 
masis gudų ir ukrainiečių tautų vėl susivienyti su Rusų valstybe. 

Sedovo veikalas stipriai remia sovietinės Ukrainos istoriko M. Yu. 
Braychevskio jo studijoje apie senosios Rusios pradžias Pokhoždennya 
Rusi (Kiev, 1968) prieitą išvadą: 


Mums rodos, kad seniai vartojamoji sąvoka „Senosios Rusios tautybė“ 
— bendras pirmatakas trijų tautų: rusų, ukrainiečių ir gudų“ yra nevykęs. 
Jis perdaug suprastina problemą. Jo pvz. sugestijonuojama pažiūra, kad 
krivičiai ar slovėnai prie Ilmenio ežero buvo tokie pat pirmatakai šių dienų 
ukrainiečių, kaip ir polianai ar severianai. Tad, mes manome, kad būtų tin- 
kamiau sakyti, jog Rusia buvo bendras periodas (ar pakopa) trijų rytų 
slaviškų tautų vystymesi.(19) 

Jurgis Štychau savo Brayčevskio knygos apžvalgoje parėmė tik ką 
minėtą teiginį: „Tai taikli formulė labai komplikuotam mokslo 
klausimui“.(20) 

Jei buvimu „vienintelės (yedinnaya) Senosios Rusios* tautybės 
abejojama, tai iš tikrųjų kyla reikalas patikrinti teiginį, dažnai 
kartojamą Sovietų leidiniuose, kad protėviai rusų, ukrainiečių ir gudų 
turėjo bendrą kultūrą. Abecedarskio knygoje „Nepaneigiamų faktų 
šviesoje“ pvz. skaitome: 


Giminiškas panašumas kalbų, materialinės ir dvasinės kultūros krivi- 
čių, driahovičių ir radimičių su kalba ir materialine ir dvasine kultūra visų 
rytų slavų yra neginčijama.(21) 


Tačiau klausimas palieka ir, rodos, ima viršų įsitikinimas prie- 
šingas Abecedarskiui. Jo pažiūrai nepritarė, tarp kitų, ir Brayčevskis 
minėtoje knygoje apie Rusios pradžią, ir jį palaikė Jurgis Štychau.(22) 
Suabejojo Abecedarskio teigimu ir Petrapilio istorikas Vadimas V. 
Villenbachovas, paskelbęs straipsnį lenkiškame žurnale: 


Dominuojančios klasės kultūra, pradžioje susidėjusi iš paskirų lokalinių 
kultūrų, palyginti greitai augo vieninga ir sudarė užbaigtą vienetą; tuo tarpu 
liaudies kultūra, savo prigimtimi daugiau konservatyvi, paliko tokia kraš- 
tutinai įvairiaspalvė, kad negali būti jokios kalbos apie bendrą liaudies 
kultūrą senoje Rusioje. Senosios Rusios valstybės ribose buvo gausios liau- 
diškos kultūros; jos vystėsi paskirai ant savo tradicijų pagrindo, istorinių 
pergyvenų ir socialinių aplinkybių, kurios susiklostė skirtingai įvairiuose 
ankstyvųjų viduramžių Rusios rajonuose.(23) 


Visa kas pasakyta veda mus prie kitos pagrindinės problemos — 
susidarymo federatyvinės valstybės, kurios oficialus pavadinimas 
buvo „Velikoye Kniazstvo Litovskoye, Ruskoye, Zhomoytskoye i 
inykh“,(24) ir kurios teritorija ir kultūra buvo gudiška plačia 
prasme.(25) Pagal turimus duomenis, ypačiai teikiamus Sedovo 
monografijos, yra pagrindo spėlioti, kas vyko nuo 13 a. Gudijos ir 
Lietuvos teritorijose. Tada prasidėjo nauja fazė rytų slavų ir baltų asi- 
miliacijoje ir kūrėsi bendras politinis organizmas — Didžioji Lietuvos ir 
Rusios kunigaikštija. Slaviška-baltiška etninė riba per 6 šimtmečius 
tapo daugiau ar mažiau nusistojusi, bet ne visai sutvirtėjusi, kaip rodo 
Grinblato naujos studijos apie Gudijos šiaurės-vakarų teritoriją; 
gudėjimas slinko į priekį kad ir sulėtintu žingsniu.(26) 

Nuo 13 a. baltų asimiliacija gavo kultūrinės įtakos formą. Gudų 
kalba tapo oficialia kunigaikštijos kanceliarine kalba. Ji paplito ir 
etnografinėje Lietuvos teritorijoje. Kaip A. K. Antanavičius, studijavęs 
Kauno Žemės teismo knygas, monografijoje Jazyk sudebnoy (aktovoy) 
knigi Kaunasskogo suda. 1566-1567 (Vilnius, 1961), pažymėjo, kad 


* Paprastai, netaikliai ir nepreciziškai verčiama į anglų kalbą posakiu „Old-Russian“ 
(Senoji Rusiškoji). 

kalba Kauno teismo dokumentų yra „visai identiška to laiko gudiš- 
kiems dokumentams“. T. Jankouskis, Minsko valstybinio universiteto 
profesorius, dėl šio fakto pastebi: „Gudiškasis raštas etnografinėje 
Lietuvoje vartotas ne tik gudų, bet ir lietuvių“ .(27) 

Rusų, lenkų, sovietinių gudų ir lietuvių istorijografijose daug 
rašyta apie Lietuvos D. Kunigaikštijos metu svetimų lietuvių kuni- 
gaikščių ir feodalų valdyseną gudiškų gyventojų srityse. Bet vėliau 
pasirodė vis didėjantis kiekis studijų iš esmės taisiusių, kas iki šiol 
buvo grubiai iškraipytas vaizdas (grosly distorted picture) Dabar- 
tinis praeities pervertinimas liečia pačią bendrą viduramžinę Lietuvos- 
Gudijos valstybę — Didžiąją Lietuvos ir Rusios kunigaikštiją. 1966 
Sovietų Gudijos medievistas Mikalojus Aleksiutovičius rašė: Didžioji 
Lietuvos kunigaikštija savo etnografine sudėtimi ir teritoriniu principu 
(territorial principle) (sic) buvo daugiau gudiška valstybė, kaip 
lietuviška“ .(28) 

Dabartinė gudiškoji sovietinė enciklopedija sako: „Lietuvos diduo- 
menė pasisavino kalbą, gyvenimo būdą gudų feodalinės diduomenės ir 
priėmė stačiatikystę“.(29). Seniau be niekur nieko tvirtintas lietuvių 
„užkariavimas“ gudiškų teritorijų dabar pasidarė abejotinas. Pirmame 
naujosios 5 tomų Historya Bielaruskaj SSS rašoma: 


Yra žinoma, kad 1262-1263 m. Polocke valdė Mindaugo broliavaikis 
Tautvilas, kuris virto stačiatikiu ir palaikė artimus santykius su Pskovu ir 
Naugardu. Kai nėra tikrų šaltinių, sunku nušviesti aplinkybes ir laiką 
lietuvių skerbimosi į kraštą. Galima tik spėlioti, kad Polocko kraštas pasi- 
davė pats lietuvių valdžiai ne užkariautas, bet susitarimu su turtinga pirklių 
bendruomene.(30) 


Didžioji Lietuvos ir Rusios kunigaikštija, susidariusi žymia dalimi šių 
dienų Gudijos teritorijoje, (31) kur gyveno ir mišo tyrų slavai ir baltai 
mažiausiai per 5 šimtmečius ir sukūrė, berods daugiau sutartimis, kaip 
užkariavimais bendrą valstybę dviejų etninių elementų: baltų ir slavų. 
Jos oficialiame pavadinime Didžioji kunigaikštija Lietuvos, Rusios, 
Žemaičių ir kitų atsispindi du sudedamieji elementai. Štai kaip Ygoris 
Borisovičius Grekovas dideliame ir įdomiame veikale apie diploma- 
tinius santykius Rytų Europoje XIV a. aprašo politines ir kultūrines 
permainas Didžiojoje Lietuvos ir Rusios kunigaikštijoje, kai jos 
teritorija didėjo: 


Tuo tarpu kai XIII ir XIV a. pirmuose dešimtmečiuose Kunigaikštijos 
(Lietuvos ir Rusios — J.Z.) rėmuose buvo tam. tikra pusiausvyra tarp 
Lietuvos ir Rusios dalių, tarp Lietuvos ir Rusios feodalinių didikų, Algirdo 
metu (1341-1377) pusiausvyra aiškiai pajudėjo. Lietuvos didžiosios kuni- 
gaikštijos greita plėtra rusių žemėse nešė ir naujus jėgų santykius, didino 
politinį rusių potencialą ir mažino svorį lietuviškojo. Kuo labiau Kunigaikš- 
tija plėtė savo ribas į rytus ir pietryčius, kuo labiau didėjo rusių teritorija 
Kunigaikštijos ribose, tuo labiau lietuviškoji dinastija „rusėjo“ (Rusėjimas iš 

tikrųjų nesiplėtė tikrosios Lietuvos žemėse). Valdantieji valstybės sluoksniai 
vis labiau puoselėjo visarusinę programą — sujungti visą Rusios teritoriją po 
savo valdžia.(32) 


Kiek buvo „visarusinės programos“ Vilniaus kunigaikštiškame dvare 
tuo metu — Grekovas aiškus šalininkas „vienintelės Senosios Rusios“ 
tautybės — yra perdaug sudėtinga problema čia tirti. Grekovo išve- 
džiojimas yra papildomas ryškinimas tezės, kad etnogenetinis pro- 
cesas, kaip aprašytas Sedovo, buvo politinis ir kultūrinis tęsinys po 
XIII a. Lietuvos ir Rusios didžiosios kunigaikštijos ribose. 

Pono Mašerovo, pirmo Gudijos komunistų partijos sekretoriaus, 
susirūpinimas dėl Minsko mokslininkų pageidavimo surengti simpo- 
ziumą gudų etnogenezės klausimu buvo ideologinis. Tai paaiškino 
Vakaruose gyvenusio gudų mokslininko Simano Brahos žodžiai, pa- 
rašyti 1950: 


Baltiškas elementas mūsų biologiškoje substancijoje paaiškina ne tik 
mūsų nepaprastą antropologišką panašumą į mūsų šiuolaikinių baltų 
kaimynų, bet ir fizinį bei psichinį artimumą. Šis elementas (t.y. Baltiškas — 
J.J.) visų pirma paaiškina „tas visas savybes mūsų liaudies meno, kaip pvz. 
geometriniai raštai, ypačiai audiniuose, tipiški ir bendri mums ir baltams. Iš 
to aišku, kodėl mums ir baltams buvo galima sukurti savanorišku pagrindu 
bendrą valstybę ir kodėl mūsų protėviai per visą savo istorinį kelią geriau 
susiprato su gretimomis baltų gentimis ir geriau sutiko su jomis, kaip su 
maskviškiais „slavais“, rusais.(33) 

ABSTRACT 


THE BALTIC SUBSTRATUM IN THE ETHNOGENESIS OF 
THE BELORUSSIANS AND THE FORMATION OF THE 
GRAND DUCHY OF LITHUANIA AND RUS 


JAN ZAPRUDNIK, Ph.D. 


As we can see from the title of this article, it promulgates two 
things: the Belorussian ethnogenesis and the Grand Duchy of 
Lithuania. The article is partially historiographical, scanning Belorus- 
sian historical literature. Zaprudnik first mentions the thinking of 
former historians that Belorussians are strictly of Slavic descent, 
having developed from old Slavic tribes widely dispersed over eastern 
Europe. This maintained under the czars and is partially accepted by 
current Soviet historiography. Accordingly, three Soviet nations (Russia, 
Ukraine and Belorussia) are considered “brotherly nations.'' 

Zaprudnik points out that already at the start of this century, 
interest arose in Belorussian ethnogenesis and the presence of Baltic 
influences in its inception. Greater research efforts into Belorussian 
ethnogenesis were exerted after the war. Zaprudnik identifies a number 
of authors and cites their conclusions that there is a Baltic element 
present in the Belorussian nation. In this respect V. V. Sedov is 
considered the most prominent researcher. Sedov's play Slavyane 
Verkhnego Podneprov'ya i Podvin'ya (1970) is minutely analyzed and 
lenghthy exerpts included. According to Zaprudnik, Sedow proved that 
the Slavic tribes, having drifted into the present Belorussian territory, 
assimilated the Balts who were present there, and thus formed the 
Belorussian nation. 

Since the XIII century, from the Slavic and Baltic mixture, arose 
the Grand Duchy of Lithuania. The assimilation of the Baltic element 
during the formation of the Grand Duchy took the form of cultural 
influence. In this manner, according to Zaprudnik, a federated state 
was formed from the mixture of eastern Slavs and Balts, a common 
political organism with the official name of the Grand Duchy of 
Lithuania and Rus. The article further points to the state language and 
statutes as well as Belorussian historians to reach a conclusion that 
the Grand Duchy of Lithuania was more Belorussian than Lithuanian. 


(See the article by J. Jakštas for a critical analysis of this article. Ed.). 

GUDŲ TAUTOS ETNOGENEZĖ 
PANAUDOTA BENDRAI LIETUVOS-GUDIJOS 
VALSTYBEI KILDINTI 


PROF. DR. JUOZAS JAKŠTAS 


I 


Jono Zaprudniko straipsnis yra daugiau istorijografinio pobūdžio, 
supažindinąs skaitytoją su guduose dabar aktualiu jų tautos et- 
nogenezės klausimu. Klausimas pradėtas kelti XX a. pradžioje, kaip 
parodė žymus gudų istorikas V. I. Pičeta.(1) Senesnė gudų, kaip ir rusų, 
istorijografija daugiausia kildino gudų tautą iš rytų slavų, gavusių nuo 
Kijevo valstybės pradžios rusių vardą. Vėliau rytų slavai tam tikromis 
istorinėmis aplinkybėmis skilo į tris tautas: gudų, rusų ir ukrainiečių. 
Ši pažiūra pasisavinta ir palaikoma, galima sakyti, oficialios 
sovietinės istorijografijos, kaip rodo TSSR istorija, kur sakoma: 
„Mintis apie rusių žemės vienybę išliko ir šiais (XIII a.) laikais. Tai 
ypačiai žinoma iš literatūros paminklo, parašyto tuojau po totorių- 
mongolų puolimo, vadinamo „Giesmė apie rusių žemės žuvimą““. Šioje 
„glesmėje“ rusių kraštas nevaizduojamas eile kunigaikštijų ir sričių, 
bet dainius pasakoja daugiau apie Rusią kaip apie vieningą kraštą, 
kurio sienos pietvakariuose ir vakaruose tęsėsi iki Vengrijos, Lenkijos, 
Čekijos, Lietuvos ir „Vokietijos“ ir šiaurėje iki Ledinuoto 
vandenyno“.(2) Kitoje vietoje ta pati sovietinė istorija kalba, kad „ant 
pagrindo vieningos rusių tautybės susidarė trys broliškos tautos: 
didžiųjų rusų, ukrainiečių ir gudų“.(3) Žinoma, tik gudų ir ukrainiečių 
istorikai išeiviai gali nukrypti nuo sovietinės istorijografijos klišės ir 
savaimingai aiškinti savų tautų etnogenezę. Jono Zaprudniko straips- 
nis yra tos nuokrypos pavyzdys. 

Straipsnis gali būti skiriamas į dvi dalis: 1. gudų tautos etnogenezė 
ir 2. Lietuvos d. kunigaikštijos susidarymas. 


II 


Iš pat pradžių Zaprudnikas kalba apie baltų ir slavų asimiliaciją, 
vykusią per ilgus šimtmečius, kada abi protautės gyveno bendroje 
erdvėje. Jų asimiliacijos išdava yra gudų tauta. Taip samprotauja 
mūsų autorius, pasekęs naujų laikų tyrinėtojais kalbininkais, kurie 
įrodinėjo, ypačiai pagal vandenvardžius, kad pirmykščios baltų 
sodybos nusitęsė iki Dniepro aukštupio ir dar toliau Zaprudnikas tie- 
siog priima kalbininkų prieitas, išvadas, nesigilindamas į jas. Jo aplen- 
kiamas net toks žymus dviejų autorių, N. Toporovo ir O. N. Trubčiovo, 
veikalas kaip „Lingvističeskij analiz gidronimov  Verkhnego 
Podneprovja“ (1962), kur duodama daug baltiškų vandenvardžių 
aukštutinėje Padneprėje ir net toliau į rytus. 

Zaprudnikui pagrindinis autoritetas slavų baltų asimiliacijai 
Valentinas Sedovas su jo veikalu „Aukštutinės Padneprės ir Padau- 
guvio slavai“ (1970). Kaip paskaitininkas pažymėjo, Sedovas analizavo 
„šimtus spausdintų šaltinių priešrevoliucinių, sovietinių ir vakariečių, 
liečiančių Gudijos archeologiją, etnografiją, lingvistiką, toponimiką, 
hidronimiką, onomastiką ir kita“. Sedovo prieitos išvados pateikiamos 
ilga citata. Jos esminė mintis: „Slavų kiltys palei aukštutinį Dnieprą ir 
palei aukštutinį Nemuną išsivystė 13-14 a. į slavų tautybę — gudus. O 
priežastis išsivystymo buvo homogeniškas baltiškas substratas visoje 
gudiškoje teritorijoje“. Tad Sedovo išvada beveik sutampa su Zaprud- 
niko paskaitos pradžioje paminėta Vilniaus seimo rezoliucija, kurioje 
kalbėta apie gudus kaip suslavintus lietuvius. Juk tie Sedovo minimi 
baltai buvo lietuvių pirmtakai. 

Zaprudnikas, be Sedovo, cituoja dar ir kitus autorius, vis įrodi- 
nėjančius, kad nuo antros pusės pirmo tūkstantmečio po Kr., t.y. nuo 
slavų pasirodymo rytų Europos erdvėje, prasidėjo baltų ir slavų 
asimiliacija ir tuo būdu susidarė slaviškoji gudų tauta. 

Visai teisinga paskaitininko cituojama Sedovo nuomonė, kad 
slavai greitai pradėjo valstybinį gyvenimą, kūrė miestus. Bet Sedovas 
(jei jo mintis Zaprudnikas tikrai perteikia) apverčia istorinį vyksmą, 
kai jis laiko senos Rusios (t.y. Kijevo Rusios) kultūrą gudų valsty- 
bingumo pasėka. Iš tikrųjų istorinis vyksmas buvo atvirkščias. Baltų 
tarpe pasklidę slavai gavo maždaug nuo IX a. iš Kijevo plintančią 
krikščionybę, slavišką raštą, juo parašytas bažnytines ir pasaulietines 
knygas, aplamai, krikščionišką kultūrą. Ši kultūra ir nulėmė — kaip 
Sedovas tikrai pažymėjo — baltų asimiliaciją. Tačiau Sedovas klysta, 
kai jis laiko tik slavų kolonizuotus baltus „vieninteliu etniniu ir ling- 

vistiniu substratu“. O už slavų užimtos teritorijos baltiškai kalbantieji 
gyventojai nebuvo „nei autochtonai, nei seni“. Tad, pagal Sedovą, 
išeitų, kad prie Baltijos šliję baltai, kaip senieji prūsai, lietuvių ir latvių 
pirmtakai baltai buvo kitokio kalbinio ir etninio substrato, skirtingo 
nuo su slavais sumišusių baltų. Sedovas neturėjo jokio pagrindo 
rūšiuoti proistorinius baltus, pasklidusius nuo Baltijos iki Dniepro ar 
net Okos upių. 

Sedovui, kaip ir Zaprudnikui, paliko nežinoma J. Ochmanskio 
studija ,,Pogranicze litewsko-krzywickie w epoce plemiennej“ (Przegląd 
Historyczny, t. 61, kn. 2, 1970), kur jis su geru pagrindu tvirtina, jog 
slavai, atėję į baltų kraštą, jį perkirto į dvi puses: į vakarinę ir rytinę. 
Jie kolonizavo ir asimiliavo rytinę pusę, kurioje ilgiausiai išsilaikė 
galindų kiltis, minėta vėlesnių šaltinių. Kodėl slavai, pasklidę 
plačiuose rytų baltų plotuose, nepasiekė rytinio Baltijos pakraščio, 
niekas nesiėmė aiškinti. 

Štai slavų kolonizacijos nepaliesti baltai lietuviai ir sukūrė 
valstybę, iš kurios išaugo vėliau Lietuvos d. kunigaikštija. 


III 


Lietuvos valstybė užsimezgė apie XIII a. vidurį etnografinėje 
dalyje ir joje išaugo centras, Vilnius, virtęs didžiosios kunigaikštijos 
sostine. Lietuvos valstybė kūrėsi kaip tik tuo metu, kada baigtinai 
žlugo Kijevo valstybė mongolų-totorių užplūsta ir visa senoji Rusia 
neteko valstybingumo. Totoriai užplūdo ir niokojo Kijevo miestą 1240 
m., kai Lietuva jau buvo besikurianti valstybė ir laimėjusi didelį 
Šiaulių mūšį su Kardininkų ordinu (1236 m.). Vietoje sunykusio Kijevo 
centro kūrėsi nauji centrai šiaurės rytuose, pirma Vladimire, vėliau 
Maskvoje. Buvo dar ir kitų centrų apie tas pačias vietas. 

Vos susikūrusi pagoniškoji Lietuvos valstybė terpėsi į senosios 
Rusios teritorijas. Tuo būdu Lietuva iš pat pradžių darėsi dvitautė 
valstybė, žymėta ir valdovų titulatūroje. Mindaugas dar titulavosi 
Lietuvos karaliumi (rex Lethowie), nors jau jo metu kai kurios rusių 
žemės, kaip Gardino, Naugarduko, Polocko, įėjo į Lietuvos valstybę. 
Bet Gediminas jau žymėjo dvitautiškumą, kai garsiuose laiškuose titu- 
lavosi „Dievo malone lietuvių ir rusių karaliumi“. Laiške popiežiui 
pasivadino „lietuvių ir daugelio rusų karaliumi“. 1323 spalio 2 
prekybos sutartyje su livoniečiais paminėjo savo dvi be abejo lietu- 
viškas teritorijas ir dar pridurmai rusišką. „Štai kraštai, kuriuose mes 
nustatėme taiką: iš mūsų pusės — Aukštaičių ir Žemaičių kraštas, 
Pskovas ir visi rusių kraštai, kurie yra mūsų valdžioje“.(4) 

Gedimino pažymėtos trys valstybės dalys (dvi lietuviškos ir viena 
rusiška) kartotos nuo XV a., kada įsigyveno didžiosios kunigaikštijos 

pavadinimas: „Didžioji Lietuvos, Rusios ir Žemaičių kunigaikštija“ 
Triguba titulatūra reiškia trijų žemių pavadinimą, kaip rodo pvz. 
Kazimiero Jogailaičio titulavimasis 1447 m. privilegijoje: „Kazimieras, 
Dievo malone, Lietuvos, Rusios ir Žemaitijos žemių didysis 
kunigaikštis“ .(5) Dvi etnografinės Lietuvos žemės vystėsi skyrium nuo 
proistorinių laikų ir jų skirtumą jau žymėjo ir XIV a. pradžios 
Kryžiuočių ordino kronikininkas Petras Dusburgas, kai apie Aukštai- 
čius rašė: „Austechia terra regis Lethowie“; o apie Žemaičius kalbėjo: 
„Nobiles, per guos Sametia tunc regebatur“. Trečia dalis — Rusia — tai 
Lietuvai palenktas pietvakarinis buvusios Kijevo valstybės kraštas. 

Dabartiniai gudų istorikai, jų tarpe ir Zaprudnikas, nukrypsta nuo 
istorinio kelio, kai jie Lietuvos d. kunigaikštijos Rusią beveik sutapdo 
su Lietuva ir iš to išveda jungtinę Lietuvos-Gudijos d. kunigaikštiją. 
Tokia Zaprudniko mintis slypi jo teiginyje: „Pagal turimus duomenis, 
ypačiai teikiamus Sedovo monografijoje, yra pagrindo vaizduotis, kas 
vyko nuo 13 a. Gudijos ir Lietuvos teritorijose. Tada prasidėjo nauja 
fazė rytų slavų ir baltų asimiliacijoje ir kūrėsi bendras politinis 
organizmas — Didžioji Lietuvos ir Rusios kunigaikštija“. Iš tikrųjų, 
žymią Lietuvos d. kunigaikštijos Rusios dalį dar sudarė dabartinės 
Ukrainos ir kiek mažiau Rusijos teritorijos. Tad tam politiniam jungi- 
niui geriau tiktų Didžiosios Lietuvos, Gudijos, Ukrainos ir Rusijos kuni- 
gaikštijos pavadinimas. Bet tuo metu, bent XIV-XV a. ji negalėjo būti 
taip vadinama, nes trys dabartinės slavų tautos anais laikais tebuvo 
vien rytų slavai su bendru rusių vardu. 

Zaprudnikas, peršokęs nuo etnogenezės prie Lietuvos d. kunigaikš- 
tijos, ją iš pat pradžių pažymėjo buvusią federatyvine valstybe ir jos 
titulą — Didžioji Lietuvos, Rusios ir Žemaičių kunigaikštija — tarė 
esant oficialų. Iš tikrųjų, titulas kalba ne apie sufederuotus tris poli- 
tinius vienetus, bet apie vienos Lietuvos valstybės tris kraštus, apie ku- 
riuos jau kalbėjo, kaip minėta, Gediminas. Aplamai, anais viduramžių 
laikais buvo įprasta valdovams prie savo valstybės titulo prisidurti dar 
jam priklausomus kraštus. Pvz., pirmo Lietuvos statuto (1529) įžangoje 
Zigmantas Senasis tituluojasi: „Mes Zigmantas iš Dievo malonės 
Lenkijos karalius ir Didysis Lietuvos, Rusų, Prūsų, Žemaičių, Mazo- 
vijos ir kitų kunigaikštis“.(6) Suminėti kraštai nebuvo sufederuoti su 
Lietuvos d. kunigaikštija. Jie buvo prie jos prišlieti. Jie priklausė 
Lenkijos karaliui ir Lietuvos d. kunigaikščiui. Šiaip visame statute 
vartojamas tik Lietuvos d. kunigaikščio titulas, kartais su gretimu 
Lenkijos karaliaus. Negalėjo būti jokios Lietuvos ir Rusios (Gudijos) 
federacijos, nes Lietuvos valstybei plintant į slaviškus kraštus nebuvo 
gretimos Rusios valstybės, su kuria Lietuva būtų galėjusi susijungti. 
Juk kiekvienai federacijai reikalingi bent du partneriai. Lietuvai jo 
nebuvo ir ji plėtėsi prisijungdama sau paskiras sritis įvairiomis 
teisėmis. Sritys daugiausia pasilaikydavo savo valdyseną su savais 

valdovais ir kunigaikščiais, išlaikydavo savo „senovę“. Jos tepriklausė 
vien didžiojo kunigaikščio valdžiai. Rusų istorikas Presniakovas (1870- 
1929) taikliai nusakė Lietuvos d. kunigaikštijos susidarymą. „Lietuvos 
didžiųjų kunigaikščių politinė kūryba įsteigė Lietuvos d. kunigaikštiją, 
kurios branduolys buvo tikroji Lietuva (be Žemaičių) ir Juodoji Rusia 
(Gardino ir Juodosios Rusios sritys vadintos Juodąja Rusia — J.J.). 
Prie šio branduolio glaudžiai prisijungė vad. lietuviškoji Rusia (Mins- 
kas), Palenkė (Brestas, Drohičinas) ir Pagirys (Pinskas). Šiai teritorijai 
galima ir istorine-politine prasme išplėsti Lietuvos d. kunigaikštijos 
vardą, taikytam siaura prasme pačiam lietuviškų valdų kamienui. Prie 
šios Lietuvos d. kunigaikštijos šlijo, prisijungusios daugiau dinas- 
tiniais ryšiais, Žemaitijos, Polocko, Vitebsko žemės, pasilaikydamas 
savo politinę individualybę, ir dar dalys Černigovo žemės, Kijevo, Voli- 
nės, Podolės, sudariusios greičiau didesnės ar mažesnės Lietuvos 
politinio centro įtakos apygardą, kaip Lietuvos valstybės integralines 
dalis“.(7) ' 

Kaip matome, Presniakovui Lietuvos d. kunigaikštija buvo ne 
kokia Lietuvos ir Gudijos federacija, bet Lietuvos valstybė su 
visokiomis sąlygomis bei teisėmis prie jos prišlietomis Rusios sritimis 
bei miestais. Kitoje to paties veikalo vietoje Presniakovas kalba apie 
aneksus, taip vadindamas į Lietuvos valstybę įtrauktas rusių žemes. 

Panašiai samprotavo ir M. Liubavskis, kai jis rašė: „Lietuvos 
Rusijos valstybė (taip jis, kaip ir kiti carinių laikų rusai istorikai, 
vadino Lietuvos d. kunigaikštiją) XIV a. buvo iš esmės konglomeratas 
žemių ir valdų, kurias vienijo tik priklausomybė didžiojo kunigaikščio 
aukščiausiai valdžiai“ .(8) 

Artimas Liubavskiui ir sovietinės Gudijos istorikas S. A. Ščar- 
bakoy, kai vadina Gudiją ir konglomeratu feodalinių kunigaikštijų ir 
rašo: „„Pakaita vietinės dinastijos (senosios Rusios) Lietuvos dinastijos 
atstovais nepadarė pagrindinių permainų politinėje gudų žemių or- 
ganizacijoje. Jos buvo konglomeratas feodalinių kunigaikštijų ir val- 
dų, sujungtų didžiojo kunigaikščio valdžioje“ (9) 

Tad Lietuvos d. kunigaikštija buvo jos kunigaikščių (gediminaičių) 
giminės ir vadovaujančių politinių sluoksnių (sovietinės istorijografi- 
jos mėgstamu vadinti feodalų) kūrinys. Ji įsisteigė nepareinamai nuo 
baltų ir rytų slavų, tariant gudų asimiliacijos. Asimiliacijos procesas 
priklauso proistoriniams laikams. Tuo tarpu Lietuvos valstybė prasi- 
dėjo, kai rytų slavai (rusiai) pergyveno bendros Kijevo valstybės laikus, 
po kurių sekė jos dezintegracija. Jos dezintegracijos metu susidarė 
etnografinėje Lietuvoje tvirta valstybė, gebėjusi atremti Kryžiuočių 
ordino pirmuosius puolimus. Tuo pačiu metu Lietuva sėkmingai kovojo 
su totoriais, kai jie, siautėję po Rusios plotus ir, suniokoję Kijevą, 
pasiekė jos žemes.(10) 

Tad Zaprudniko, sekant Sedovu, iškelta tezė — jo pranešimo 

išvada, kad ,7-13 a. etnogenetinis procesas, virtęs nuo 13 a. politiniu ir 
kultūriniu didžiosios Lietuvos ir Rusijos kunigaikštijos ribose“ — yra 
istoriniais duomenimis nepagrįsta konstrukcija, nesuderinama su 
pačiu istoriniu procesu. Zaprudniko, Sedovo ir kitų jų plauko autorių 
apriorinės tezės rodo, kaip kartais istorikai nukrypsta į klystkelius, kai 
nepaiso istorinės tikrovės. 


IV 


Paika būtų neigti visai krikščionių rusių (gudų) kultūrinę įtaką 
pagonims lietuviams, kūrusiems didžiąją kunigaikštiją. Nemaža 
lietuvių kunigaikščių, pradedant nuo pirmojo Vaišvilko, Mindaugo 
sūnaus, virto stačiatikiais. Kunigaikščiai virsdavo stačiatikiais ir 
rusiškus vardus pasisavindavo ypačiai gavę valdas gudiškuose kraš- 
tuose. Iš kaimynystės ir ilgų amžių bendro valstybinio gyvenimo 
galima aiškinti ir antropologiškas panašumas, ir fizinės bei psichinės 
tapatybės, ir bendros meno savybės, apie kurias kalbėjo Zaprudniko 
cituojamas Simonas Braha. 

Ypačiai prasikišančiu slaviškos (rusių) kultūros ženklu Lietuvos d. 
kunigaikštijai laikoma josios valstybinė kalba, gudų istorikų paversta 
gudiškąja. Zaprudnikas eina taip toli, kad gudų kalbą didžiojoje kuni- 
gaikštijoje laiko lietuvių ir gudų asimiliacijos išdava. Jis sako: ,,Nuo 13 
a. baltų (jis klaidingai baltus identifikuoja su lietuviais) asimiliacija 
gavo kultūrinės įtakos formą. Gudų kalba tapo oficialia kunigaikštijos 
kanceliarine kalba“. Tai ryškiausias pavyzdys dažnai istorikų daro- 
mos klaidos — perkelti praeitį į dabartį. Iš tikrųjų, ta vadinamoji gudų 
kalba buvo bendroji rytų slavų rašto kalba, susidariusi ant pagrindo 
bažnytinės bulgarų kalbos. Ji paplito slavuose drauge su bizantiška 
krikščionybe dar toli gražu prieš Lietuvos valstybei įsisteigiant. Tąja 
kalba gaminti pasaulietiniai ir bažnytiniai raštai, rašomos kronikos, 
metraščiai, kuriamos dainos (bylinos). Ji buvo ir valstybinė kalba 
Kijevo Rusijoje. 

Kai Lietuva plėsdamasi įsiterpė į slaviškas žemes, jai teko ir jose 
vartota kanceliarinė kalba, nes, būdami pagonys, jai savo pakaito 
neturėjo. Teisingai Zaprudnikas pastebi, kad jo vadinamoji gudų kalba 
vartota ir etnografinėje Lietuvoje ir nurodo XVI a. Kauno teismo 
knygą. Ji vartota ir kitose etnografinės Lietuvos vietose, pvz. Žemaičių 
seimeliuose net iki XVII a. 

Savo vartosena slavų kalba rytų Europoje gali būti palyginta su 
lotynų kalba. Kuo ši pastaroji buvo vakarų Europai, tuo slaviškoji rytų. 
Kaip lotynų kalba iš bažnytinės virto valstybine ir rašto bei mokslo 
kalba visame Vakarų krikščioniškame pasaulyje, taip slaviškoji pasi- 
darė Rytuose. Be Lietuvos slavišką kalbą turėjo pasisavinusios dar dvi 
rytinės valstybės: Moldavija ir Valachija. Jos buvo romaniškos kalbos 

valstybės, bet su priimta bizantiška krikščionybe joms slaviškoji kalba 
tapo valstybine ir rašto kalba. Jų ir bažnytinė kalba buvo slaviškoji, 
berods, iki XV a. Tačiau Moldavija ir Valachija paliko nesuslavintos 
romaniškos valstybės ir nuo XIX a. vidurio sudarė Rumunijos valstybę 
su savo tautine rumuniška kalba. 


Vv 


Suprantama gudų nacionalistų tendencija vaizduoti savos tautos 
susidarymą nepareinamai nuo likusių rytų slavų, tariant susikurti isto- 
rijografiją skirtingą nuo sovietinės. Iš tos tendencijos kilo etnogenezės 
mokslas, prieš kurį pasisakė sovietinė istorijografija. Pvz. nėseniai 
(1972) išleistoje sovietinės Gudijos istorijoje rašoma: „Pažiūra, kad 
baltiškas substratas turėjo lemiamą vaidmenį gudų tautos kilmei ir jos 
etninės kultūros pobūdžiui susidaryti, neturi pagrindo“.(11). Tačiau 
nėra taip pat mažiausio pagrindo iš baltiškojo substrato vesti fe- 
deratyvinę Lietuvos-Gudijos valstybę ir jąja laikyti Lietuvos d. ku- 
nigaikštiją. 

ABSTRACT 


THE USE OF BELORUSSIAN ETHNOGENESIS IN THE 
BUILDING OF A CMMON BELORUSSIAN-LITHUANIAN 
NATION 


PROF. DR. JUOZAS JAKŠTAS 


Belorussian ethnogenesis and the birth of the Lithuanian nation or 
the Grand Duchy of Lithuania are two different matters. Ethnogenetic 
events, specifically the mixture of the Slavic and Baltic tribes in the 
creation of the Belorussian nation, started, according to Zaprodnik, 
somewhere in the VII century, before the birth of Lithuanian 
ethnography. Meanwhile, the Lithuanian nation began its formation 
in the XIII century from Baltic origins, within Lithuanian boundaries. 
At the time of the genesis of Lithuania, all of the eastern Slavic 
countries, including Belorussia, had already lived through the Kiev 
Rus period between the IX-XI centuries and, having received christiani- 
ty through the Byzantine Empire, had become one religious and 
cultural community. This community remained after the Kiev Rus 
disintegrated and after the influx of the Tatars, only its center shifted 
north to Mesopotamia between the Oka and Volga rivers. 

At the time the Lithuanian nation was formed, eastern Slavs, 
having floundered politically, carried the Tatar yoke. In the XIII-XIV 
centuries, there was no power comparable to that of Lithuania, 
especially among the Slavs, who were referred to by the common name 
of Rus. Thus, Lithuania was able to expand and bring them under its 
influence thereby giving rise to the Grand Duchy of Lithuania with a 
Lithuanian nucleus and Slavic satellites. The Grand Duchy of 
Lithuania cannot be considered a “federated state," as Zaprudnik 
implies. It was a typical feudal nation of the middle ages, whose Slavic 
territories retaines their own laws and traditions, and were governed 
by their own Slavic rulers. However, to a greater or lesser extent, they 
belonged to a supreme government which had its nucleus within 
ethnographic Lithuania. 

Zaprudnik's basic argument for the Grand Duchy of Lithuania 
being Belorussian, is that Slavic (Russian) or Belorussian was used as 
the official state language. It belonged to the general language group of 
all eastern Slavs and had received its first written material from the 

ancient Bulgarian language. With the spread of Christianity in all 
eastern Slavic countries, it became the written language used in church 
and official documents. It also became the official language of the 
Rus'ian states. Since the pagan Lithuanians did not have their own 
written language, the already formed Slavic language became the state 
language of the Grand Duchy of Lithuania which sprawled over the 
Slavic states. 


JAKŠTAS, Juozas, istorikas g. 1900 m. (Porf., Ph.D.) 


Gimė 1900.9.9 Slabados km., Pabaisko vls., Ukmergės aps. 1923-28 studijavo istoriją 
Kauno univ., mokė aukštesnėse mokyklose ir 1925-26 dirbo savaitraštyje Lietuvis. 1929- 
31 studijavo Berlyno univ., 1931-32 ir 1934-36 — Vienos univ. Istorijos daktaro laipsnį 
gavo Vytauto D. univ., apgynęs disertaciją „Vakarų krikščionių mintys apiė Romos 
imperiją iki V a.“. 1932-40 buvo vyresnysis asistentas prie visuotinės istorijos katedros 
Kauno univ. 1940-44 Vilniaus univ. docentas. Pasitraukęs iš Lietuvos, 1944-45 dirbo anti- 
kvariate Vienoje kaip mokslinis bendradarbis. 


Specialybė viduramžių Europos istorija ir su ja susijusi senesnė Lietuvos istorija. Nuo 
1953 artimas bendradarbis LE iki jos išleidimo ir nuo 1970 — EL. Vieno šios tomo (4) 
subredaktorius. Šiuo metu redaktorius žurnalo Lietuvių Tautos Praeities. 

ALBERTAS VIJUKAS KOJALAVIČIUS 
LIETUVOS ISTORIKAS 1609-1677 


DR. VIKTORAS GIDŽIŪNAS, O.F.M. 


1. Gyvenimo kelias 


Albertas Kojalavičius, kilme bajoras, kurio tėvai prie Raudon- 
dvario turėjo Vijukų dvarą ir namus Kaune, baigęs Vilniaus kolegiją, 
1627 m. įstojo į jėzuitus. Po novicijato filosofiją studijavo Nesvyžiaus 
kolegijoje, o teologiją (1634-1638) Vilniaus akademijoje. 

Į jėzuitus įstojo ir jo broliai Kazimieras ir Petras, dėl to, kuriantis 
jėzuitams Kaune, jie padovanojo savo namus ir patys buvo atkelti į 
Kauną. Tačiau Albertas Kaune buvo labai trumpai, nes 1643 m. 
Vilniuje padarė keturis įžadus ir vienerius metus dėstė filosofiją 
akademijoje. Paskui dar vienerius metus dėstė teologiją Braunsberge, o 
1645 m., grįžęs į Vilnių, gavo teologijos daktaro laipsnį ir paskui ilgą 
laiką profesoriavo Vilniaus akademijoje, 1649-1650 m. buvo akade- 
mijos prokancleris ir rusų invazijos metu (1654-1656) ėjo rektoriaus 
pareigas. 

Varšuvos kongregacijoje 1655 m. buvo išrinktas Lietuvos jėzuitų 
provincijos prokuratorium, dėl to jėzuitų reikalais lankėsi Romoje. 
Grįžęs iš Romos buvo Vilniaus vyskupo nuodėmklausys. Vilniuje siau- 
čiant marui, kurį laiką gyveno Brastoje ir Slanime. Paskui buvo Vil- 
niaus Šv. Kazimiero namų viršininko patarėju, nuodėmklausiu ir 
viršininku. Paskutiniaisiais savo gyvenimo metais (1666-1677) gyveno 
Varšuvoje, ten ir mirė. 

2. Istoriniai raštai 


Atrodo, kad Albertą Kojalavičių imtis istorinių studijų paskatino jo 
paties palinkimas istorijos tyrinėjimui, noras supažindinti studentus su 
Lietuvos istorija, didikų ir viršininkų paraginimas. 

Dar jaunas būdamas parašė Austrijos imperatorių šeimos ir 
Lenkijos karalienės Cecilijos Renatos pagerbimui eulogijas. Pagerb. 
damas jėzuitų geradarius, suredagavo leidinį „Gratiae saeculares“, 
kuriame iškeliami popiežių, karalių, Vilniaus ir Žemaičių vyskupų 
nuopelnai jėzuitams. Specialiu leidiniu 1640 m. paminėjo šimtmetinę 
jėzuitų įsteigimo sukaktį. Vėliau parašė Lietuvos jėzuitų provincijolo 
Bertoli gyvenimą, Brolių koadiutorių prisiminimus, papildė P. Alegam- 
bi Bibliografiją, jon neįtrauktais Lietuvos jėzuitų veikalais. 

Atskiromis monografijomis aprašė Lietuvos didikų Chodkevičių, 
Radvilų ir Sapiegų šeimas, tyrinėjo herbus ir parašė Lietuvos bajorų 
„Herbyną“, dviem atskirais veikalais aprašė 1648-1649 m. kazokų 
sukilimą ir parašė trumpą Lietuvos Bažnyčios istoriją. 

Visų svarbiausias Kojalavičiaus veikalas yra dviejų dalių Lietuvos 
istorija. Ji parašyta lotyniškai, kad būtų suprantama svetimtaučiams 
ir kad besimokantis jaunimas pajustų romėnų kalbos grožį ir kartu 
susipažintų su savo krašto praeitimi. Ją rašydamas laisvai pavartojo 
M. Stryjkovskio „Kronikos“ medžiagą. Jo Lietuvos istorija prasideda 
priešistoriniais laikais ir baigiasi Liublino unija. 


3. Lietuvos istorijos vertinimas 


Ilgą laiką Kojalavičiaus Lietuvos istorija buvo vienintelė, supran 
tama kalba parašyta knyga, kuri Vakarų Europai atskleidė Lietuvos 
praeitį. Ją, turbūt pirmas, paminėjo St. Rostovskis, Lietuvos jėzuitų 
istorijoje. Ją gerai vertino XVIII amž. istorikas Schlozeris, kuris 
paruošė sutrumpintą vertimą ir išleido savo Visuotinės istorijos 50 
tomų. 

„Lietuvos istorijos“ medžiagą savo veikaluose pavartojo vėlesnieji 
Lietuvos istorikai T. Narbutas ir S. Daukantas. Šis paskutinysis apie 
Kojalavičius istoriją rašė: „Išguldymas darbų, skaistumas kalbos 
aiškumas žodžių, negali būti geresnis nė kokiame rašte“. Jis savo 
„Darbuose“ daug kur perdirbęs, toliau išplėtojo jos meninius epizodus, 
dar labiau išryškindamas tėvynės ir laisvės idėjas. 

Nepriklausomoje Lietuvoje dvejopai buvo vertinama Kojalavi 
čiaus „Lietuvos istorija“. Vyresnieji, romantinės istorijos dvasioje 
išsiauklėję, ją labai vertino, nes matė jos padarytą įtaką tautiniam 
susipratimui. Jaunesnieji jau žvelgė į ją kritiškai ir, taikydami mūsų 
laikų istorijos mokslo metodus, laikė ją atgyvenusia seniena. 

Vyresnieji Kojalavičiaus 250 metų sukakčiai paminėti 1927 m 
daug kur suruošė minėjimus. Tada A. Dambrauskas apie Kojalavičių 

taip kalbėjo: ,Rūpi jam Lietuvos istorija. Jis atidžiai skaito senuosius 
autorius, kritiškai juos vertina, papildo trūkumus... sukuria plačią 
Lietuvos istoriją. Tuo kūriniu Kojalavičius tikrai yra užsipelnęs 
nenykstantį garbės vainiką“... „Išgarsindamas Lietuvos vardą Vakarų 
Europoje savo veikalu Kojalavičius pirštu prikišamai rodo, kad Lietu- 
va yra visai atskira šalis, kad ji niekados nėra buvusi Lenkija“. 

J. Totoraitis ta proga taip rašė: „Kojalavičius istoriją dėsto 
laikydamas kritikos. Pirmoje dalyje rėmėsi Stryjkovskio „Kronika“, tik 
nesekė jos vergiškai, bet paėmė tik tai kas nebuvo priešinga istorijos 
kritikai... Jis stabmeldiškos Lietuvos dar neaprašė visai gerai, tačiau 
istorijos kritikoje jis pažengė pirmyn“. Panašiai samprotavo ir P. Bū- 
čys. 

Jaunieji istorikai jau kritiškai vertino. J. Matusas teigė, kad 
Kojalavičiaus tikslas nebuvo parašyti Lietuvos istoriją, o tik lotynišką 
skaitymų knygą. Jis nepavartojęs naujų šaltinių ir nenurodęs Stryj- 
kovskio pavartotų. Jis kritikuoja senąją chronologiją, bet ją palieka 
nepaliestą. Kai kur Kojalavičius turi išrašęs ilgas kunigaikščių kalbas, 
lyg pats jas būtų girdėjęs. „Bendrai Kojalavičius palieka Stryjkovskio 
pabrėžtus Lietuvos ir Lenkijos skirtumus, tačiau jo istorija turi kaž- 
kokį abiejų tautų niveliavimo atspalvį“. 

Kojalavičių Matusas laiko unijos šalininku, už tai kad Liublino 
uniją aprašęs objektyviai, aprašymą užbaigia tokiu sakiniu: „Kadangi 
aš nesu teisėjas, džiaugiuosi įvykusia santaika“. Jis tiesiog pasipik- 
tinęs, kad Kojalavičius savo istorijoje išleidęs du lietuviškus pašnekė- 
sius, kurie yra Stryjkovskio ,,„Kronikoje““. 

Sekdamas Matusu, panašiai Kojalavičiaus „Lietuvos istoriją“ 
kritikuoja ir Z. Ivinskis. 

Palankiau Kojalavičiaus Lietuvos istoriją vertina okupuotos 
Lietuvos literatūros istorikai. J. Lebedys sako, kad Kojalavičius, 
suprasdamas, jog Stryjkovskio „Kronikos“ vertimas skaitytojų nepa- 
tenkins, ją pavartojo kaip žalią medžiagą, savaip ją disponuodamas, 
išmetė kaimyninių kraštų istoriją, visokias smulkmenas, paraleles, 
išvadžiojimus, neįtikinamus dalykus. Tai darė savo kritiška nuovoka ir 
remdamasis naujais šaltiniais. 

Stryjkovskis perdaug smulkmeniškas ir subjektyvus, „o Ko- 
jalavičius, pasakodamas apie įvykius išlieka tarsi nuošalus stebėtojas, 
gyvas ir vaizdus, bet kartu objektyvus ir todėl sugestyvesnis už Stryj- 
kovskį“. „Teigiama ir tai, kad Kojalavičius kėlė Lietuvos praeitį iki 
krikščionybės įvedimo, o tai žadino meilę savam kraštui, stiprino 
Lietuvoje savarankiškumo nuotaikas“. 

V. Žulys Kojalavičiui pripažįsta kritiškumą, nors jis mažiau 
rūpinosi šaltiniais už Stryjkovskį. „Tačiau Stryjkovskis neprilygsta 
Kojalavičiui kritiškumu. Jo „Kronikoje“ yra vietų, kur jis neskiria 
realių dalykų nuo fantastinių. Kojalavičius yra daug nuoseklesnis 

logiškesnis“. Pasak Žulio Kojalavičius iš neapykantos pagonybei 
Mindaugą ir kitus kunigaikščius atvaizdavęs labai žiaurius, pasisako 
prieš kryžiuočius, bet palankus Lietuvos unijai su Lenkija ir nieko 
nerašąs apie senąją lietuvių kultūrą. Pastebi, kad „Kojalavičius 
praleido daugumą Stryjkovskio ,, Kronikos“ Lenkijos ir Rusijos istorijos 
faktų, savo akis atkreipė į Didžiosios Lietuvos kunigaikštystės įvykius, 
tad jo istorija, iš tikrųjų pirmoji spausdinta Lietuvos istorija“. 


4, Baigiamosios išvados 


Visi Kojalavičiaus „Lietuvos istorijos“ vertintojai pastebi, kad jis 
buvo kritiškas ir turėjo nuovoką skirti legendas nuo tikrovės ir Stryj- 
kovskio chronologijos netikrumą. Jei jis kartojo Stryjkovskio klaidas, 
tai dėl to, kad jam nebuvo prieinami atitinkami šaltiniai. Lietuvių 
kilmės legendos jis negalėjo atmesti, nes tais laikais aukštesnysis 
luomas tikėjo savo kilme iš romėnų ir tuo didžiavosi. Prikišama, kad jis 
nenurodęs šaltinių, bet rašant skaitymų knygą, reikėjo išlaikyti sklan- 
dų stilių ir jo neapsunkinti šaltinių nurodinėjimais. 

Taikyti XVII amž. istorikams mūsų laikų metodus ir pagal juos 
vertinti jų darbus ne tik negalima, bet ir neteisinga, nes tie metodai 
tada dar neegzistavo. Kaltinimas, kad Kojalavičiaus „Lietuvos istori- 
jos“ tikslas nėra istorija, o tik lotyniška skaitymų knyga taip pat 
peraštrus. Kojalavičiaus pasirinktas tikslas per skaitymą supažindinti 
su tautos praeitimi tuomet, kai pačioje Vilniaus akademijoje nebuvo 
dėstoma istorija, buvo gudrus, išmintingas, atitiko savo paskirtį ir 
pasiekė tikslą. 

Kritikai kaltina, kad jis nemėgęs lietuvių kalbos, nes nepatalpinęs 
dviejų anekdotų ir kelių lietuviškų žodžių, esančių pas Stryjkovskį. Tai 
netiesa, nes „Lietuvos istorijoje“ lietuviškų žodžių yra. Gi anekdotų 
neįdėjo, matyt, dėl to, kad jie lotyniškame veikale netiko ar abejojo jų 
autentiškumu. 

Kojalavičius kaltinamas, kad jis yra Liublino unijos šalininkas, 
bet man atrodo, kad jis dėl tuometinių aplinkybių pasisakė už uniją. 
Reikia atsiminti, kad Kojalavičius buvo savo laiko žmogus ir „Lietuvos 
istoriją“ rašė, kai lietuviai buvo susigyvenę su lenkais. Tiesa, jie kovo- 
jo dėl administratyvinių Lietuvos teisių, bet unijos ryšių nutraukti jie 
negalvojo. Jis ir norėdamas negalėjo pasisakyti prieš uniją, nes jo 
istorija greičiausia nebūtų išvydusi pasaulio šviesos, o ir išleista ji būtų 
susilaukusi liūdno likimo. 

Tiesą sako Z. Ivinskis, kad „Kojalavičius nedavė tokios Lietuvos 
istorijos, kokios po M. Stryjkovskio „Kronikos“ reikėjo“, bet neturint 
kitokios, jo parašyta istorija atliko didelį vaidmenį mūsų tautos atgi- 
mimo kelyje, savo romantiniu pobūdžiu pažadindama lietuvių susi- 
domėjimą didinga Lietuvos praeitimi ir paskatindama juos nepri- 
klausomos Lietuvos atkūrimo darbui. 

ABSTRACT 


HISTORICAL WORKS OF ALBERTAS VIJUKAS 
KOJALAVIČIUS 


REV. VIKTORAS GIDŽIŪNAS, O.F.M., Ph.D. 


Albertas Vijukas Kojalavičius (1609-1677) was a Lithuanian Jesuit 
priest, educator and historian. On entering the Jesuit Order, he and his 
brothers, Casimir and Peter, donated their family manor Vijukai (near 
Kaunas) to the Jesuit College of Kaunas. Kojalavičius obtained the 
degree of doctor of theology at the Vilnius Academy, where he later 
was a professor, vicechancellor and rector. Debating with the 
Protestants, he wrote on religious topics, he described the state of the 
Roman Catholic Church in Lithuania at this time: Miscellanea rerum 
ad statum ecclesiasticum in Magno Ducatu Lithvaniae pertinentium 
(1650). He described the Cossack uprisings, the magnate families of the 
Chodkevičius, Radvilas and Sapieha. K. Estreicher mentions 38 works 
by Kojalavičius, some of which were destroyed during the Russian 
invasion of Vilnius in 1655. 

Kojalavičius is mostly known as the author of a history of 
Lithuania: Historiae Litvaniae (pars prima Danzig 1650 and pars 
secunda Antverp 1669). He described the past of Lithuania from 
ancient times until the end of the Gediminas dynasty in 1572. The 
author was writing a Latin reader for students so that, while studying 
the language, they could learn about the history of their country. His 
major source was a Polish historical work by M. Stryjkowski Kronika 
Polska, Litewska Žmudzka i wszystkiej Rusi (1582). Kojalavičius 
considered Lithuania's independence to have ended with the signing of 
the treaty of Lublin (1569) between Poland and Lithuania and for that 
reason finished the book with the death of King Sigismund Augustus 
(1572). He lived and wrote at a time when the Lithuanian nobility had 
completely accepted Polish culture and considered the union of the two 
countries to be an insoluble bond: thus, his pro-Polish tendencies are 
noticeable in Historiae Litvaniae. 


For biography see p. 54 

LIETUVIŲ LIAUDIES TIKĖJIMAI 
IR PAPROČIAI 


II. TIKĖJIMAI APIE ŽEMĘ 


Pateikė DR. JONAS BALYS 


1. Žemę reikia gerbti, ba jinai šventa. Seni žmonės iš pagarbos 
žemę bučiuodavo. Aukštadvaris, LTA 1406(629). 

2. Žemė šventa ir užtai bučiuodavo. Dusetos, LTA 780(199). 

3. Žemę garbina, ba jinai mūs motka: ji mus laiko, živina ir duoda 
turtus, todėl reikia ją pabučiuoti. Būdavo seniau, kai papoteriaudavo, 
tai ir pabučiuodavo žemę. Liškiava, LTA 374c(1324). 

4. Seniau bučiuodavo žemę. Ypač vaikams sukalbėjus poterius 
liepdavo pabučiuoti žemę užtat, kad žemė mūsų motka. Liškiava, LTA 
374d(2174). 

5. Žemę reikia gerbti, kad negerbtum — badu numirtum, niekas 
neužaugtų. Žemę pirma bučiuodavo ir kalbėdavo: „Žeme, motina mano, 
aš iš tavęs esu, tu mane šeri, tu mane nešioji, tu mane po smerčio 
pakavosi. Pirma [t.y. seniau] žemę bučiuodavo visi, dabar retai kas 
bebučiuoja. Salantai, LTA 1539(39). 

6. Kai buvau maža, pakalbėjus poterius turėdavom pabučiuoti 
žemę ir sakyti: „Pondievali, iš žemelės parėjau, į žemelę nueisiu“. 
Salantai, LTA 1539(14). 

7. Seniau bučiuodavo po poterių rytą ir vakare žemę, žodžių 
nesakydavo. Dusetos, LTA 780(77). 

8. Žemę, kaip maitintoją, reikia pirmą gegužės mėn. dieną 
septynis kartus pabučiuoti. Viduklė, LTA 1454(9). 

9. Žemė žmones maitina ir rėdo, dėlto reikia į dieną dvylika sykių 

pabučiuoti žemę. Nevalna sakyti „pasiutęs“ ar „o kad tu pasiustum!“, 
bo tada žemė į septynis sieksnius sudreba. Viduklė, LTA 1471(94). 

10. Seniau, prieš kokius 50 metų, mūsų seneliai liepdavo žemę 
vožot. Anys sakydavo, kad nevalnia žemė nei mušt, nei kitaip kaip 
išnevožyt. Sako: „„Mus žemė nešioja dabar ir po smerčiai priims“. 
Sakydavo: „Ar žemę pabučiuosi, ar mūkelę, tai lygūs bus atpuskai“. 
Salakas, LTA 1486(514). 

11. Žemę lygina su Dievo garbe ir ją labai gerbia. Seniau 
melsdamies bučiuodavo žemę, kaip šventą daiktą. Dusetos, LTA 
1418(11). 

12. Žemę gerbė, melsdavosi ir persižegnoja ją bučiuodami. 
Betygala. 

13. Artojas, pirmą kartą išėjęs į lauką, bučiuoja žemę, kad ji gerą 
derlių išduotų. Pumpėnai. 

14. Žemę reikia gerbti, ba žemė yra mūs motka. Seni žmonės labai 
bardavosi ant vaikų, kad .su lazdom muša žemę. Aukštadvaris, LTA 
1580(828). 

15. Žemę reikia gerbti, ba žemė yra mūsų maitintoja. Seniau senieji 
bardavosi, kada vaikai žemę mušdavo. Aukštadvaris, LTA 1405(345). 

16. Žemė nemožna runciu mušt, ana mus peni. Mes iš žemės esam 
ir žeme būsim. Vis tai gyvas kaip [kas] auga, — nevalnia lapų botagu 
mušti. Gervėčiai, LTA 2447(91). 

17. Žemė mus peni. Kaip tau užtinki [sušeri] runciu, tai sopa, — 
taip ir žemei [sopa], nevalnia mušt. Gervėčiai, LTA 2247(41). 

18. Žemė reikia gerbti, kad ana mum maitina. Rokiškis, LTA 
1504(5). 

19. Žemė reikia gerbti, nes mus maitina. Salakas, LTA 1483(12). 

20. Žemę žmonės gerbia dėl to, kad mus maitina, o ypač, kad ant 
žemės vaikščiojęs Dievas. Girkalnis, LTA 1542(8). 

21. Žemę reikia gerbti todėl, kad žmogus iš žemės yra padarytas ir 
kad vėl kada nors turės atgal į ją sugrįžti. Kretinga, LTA 1502(42). 

21a. Mano tėvelis, pakalbėjęs vakare poterius, pabučiuodavo žemę 
ir kalbėdavo: „Žemele mano, motinėle mano, nešiok mane, sotink 
mane!“ (Kun. J. Petrėnas iš Biržų apyl. Pasakojo gyvenant Freiburg i. 
Br.) 

22. Žemę reikia gerbti, ba jinai šventa. Žemei kartais duoda aukų. 
Seniau žemei duodavo aukų, kada statydavo namus. Aukštadvaris, 
LTA 1288(296). 

23. Žemei duodavo ir dar duoda dovanų. Sako, kad seniau, kada 
statydavo miestą, tai po juo pakasdavo gyvą žmogų. Dabar po 
pamatais deda pinigų ir duonos. Aukštadvaris, LTA 1580(829). 

24. Namus statydami apačion pamūraukos deda puodą su 
Sekmininių berželių pelenais ir vidun įdeda pinigų — dėl laimingo 
gyvenimo. Dusetos, LTA 1418(11). 

25. Kada audringose naktyse pasigirsta [žemę drebant], tada 
žmonės išsigąsta, nes mano, kad savo maitintoją smarkiai įžeidę. Tada 
duodavo jai gyvų aukų: užkasdavo gyvus gyvulius arba gyvus žmones. 
Girkalnis, LTA 1542(8). 

26. Merkinės ir Liškiavos apyl. artojas, išeidamas arti pirmą vagą, 
nešdavosi į lauką duonos kepalą, kurį, pirmą vagą varant, aparia ir 
palieka dirvoje. Taip daroma, kad javai geriau derėtų. („Mūsų rytojus“, 
1935, nr. 35). 

27. Varant pirmą vagą, aparia duonos plutą, kad derlingi metai 
būtų. Leipalingis. 

28. Varant pirmą vagą, padeda krepšį su duona ir aparia, tas 
reiškia — su duona išėjau į lauką, tai duonos ir turėsiu. Žagarė. 

29. Rugius prapjovus (pirmą saują nukirtus), reikia žemėn užkasti 
duonos ir sakyti: „Žemele, tu man davei, tai ir aš tau duodu“. Ir 
sukalbėt trys poteriai. Tverečius, LTA 790(61). 

30. Baigiant rugius pjaut, paskutinį barą pjaunant, išmeta kavalką 
duonos ir aplink apipjovinėja, kol randa duoną. Radę atlaužia, dalį 
suvalgo, kitą dalį apikasa žemėm. Kaltanėnai, LMD III 149(185). 

31. Pradėdami ir baigdami pjauti rugius padeda tarbelę su duona 
ant žemės ir pirmučiausia aplink ją nupjauna [rugius]. Lazdūnai, LMD 
III 61(59). 

3la. Rugiapjūtės pabaigtuvių metu kartais užkasa rugienoje 
duonos ir druskos, kaip auką žemei, kad ir kitais metais susilauktų gero 
derliaus. 

32. Žemė stovi kaip ant stulpo ir nejuda. Kaltanėnai, LMD III 
29a(20). 

33. Žemė atrodo kaip obuolys ir sukasi. Bet žemė stovi ant stulpų. 
Ir jeigu žmogus pataikys ties stulpu kasti šulinį, tai niekados nedakas 
vandens. Liškiava, LTA 374c(1318). 

34. Žmonės sako, kad žemė stovi ant ašies, ant kojos. Tverečius, 
LMD I 457 (29-14). 


ŽEMĖS DIEVYBĖS 


Apie lietuvių žemės dievybes rašytiniai šaltiniai duoda palyginti 
gausiai žinių pradedant nuo XVI a. Šalia Perkūno žemės dievybės 
Žemyna ir Žemėpatis yra geriausiai dokumentuotos. Jau Mažvydo 
Katekizmo (1547 m.) įžangoje sakoma: „Kaukus, Szemepatis ir 
Lauksargus pameskiet“: Daukšos Katekizmo (1595 m.) įžangoje minima 
Žemina. Apeigas ir maldą į Zemiennik lotyniškai paduoda Lasickis 
(apie 1580 m.). Stryjkowskis savo Kronikoj (1582 m.) mini Ziemiennik, 
plačiai aprašo jo garbei švenčiamą šventę spalio mėn. ir jam daromas 

gyvulių aukas, paduoda ir dvi aukojimo metu kalbamas maldas, tačiau 
tik vertime. Jis rašė, kad dažnai tokiose stabmeldiškose apeigose ir jam 
pačiam tekę dalyvauti. Tačiau jo minimas dievas Pušaitis, kuris bezdų 
(alyvų) krūme gyvenąs, reikia laikyti kokiu nors nesusipratimu ar 
sumaišysiu.* Reikia dar nustatyti, kiek Lasickis naudojasi Stryjkows- 
kio kronika, o pastarąją nuplagiavęs Alexander Gwagninus. A. Salys 
mano, kad Stryjkowskis ar Lasickis, išgirdę žemaičių tarminę 
*“Žemynėlės' formą “Žeminyke", klaidingai supratę kaip vyrišką žemės 
dievą “Žemininkas"'. Abejojimų nekelia Žemepatys ar Žempatis, nes ir 
daugiau tokios darybos dievų vardų turime, kaip Bangpūtys ir Dimsti- 
patis. Vėliau tos žinios buvo kitų autorių kartojamos. D. Kleino Grama- 
tikoj (1653 m.) randame paminėta Žemyne, dea terrae, Ceres. To paties 
autoriaus Giesmių knygos (apie 1666 m.) įžanginiame W. Martinio loty- 
niškame eilėraštyje minimas Žemepati. Kražių jėzuitų 1611 m. apy- 
skaitoje rašoma: jie garbino įvairius dievukus... Žemėpatį (Plutoną) ir 
kt. 

Labai išsamiai aprašo įvairias apeigas, kuriose buvo pagerbiama 
žemės dievybė, Mattheus Praetorius savo etnografiniame veikale, 
parašytame apie 1690 m.: Deliciae Prussicae oder Preussische 
Schaubuehne (ištraukas paskelbė W. Pierson, Berlin, 1871.) Ištraukas 
iš Praetoriaus ir daugelio kitų raštų, liečiančių baltų mitologiją, per- 
spausdino Wilhelm Mannhardt savo veikale Letto-Preussische 
Goetterlehre (Riga, 1936. Iš naujo perspausdino Hirschheydt, Han- 
nover, 1971). Tai labai naudingas šaltinių rinkinys (ir jų komentarai) 
baltų mitologijai tyrinėti. Pagal Praetoriaus teikiamas žinias susidaro 
įspūdis, kad tuo metu Žemyna (Žemynėlė) ir Žemepatys buvo patys 
svarbiausi liaudies dar žinomi stabmeldiški dievai. ,Die Zemynele ode 
auch Zemyna, item Zemynylena, wird gehalten vor des Zemepatys 
Schwester und wird derselben die Wirkung zugeschrieben, dass durch 
sie die Erde fruchtbar wird... Also hat ein jeder Wirt seinen Zemepatys, 
der das Gehoeft und die ganze Wohnstaette bewahret und regieret“ 
(Mannhardt 544). 

Apeigų ir iškilmių metu Žemynėlės pagerbimas ir jai aukojimas, 
kai būdavę prieš geriant pirmiausia truputis alaus iš kaušo nuliejamas 
ant žemės, buvęs vadinamas „žemynėliauti“. Buvę kalbamos tam 
tikros maldelės, o paskum daromas savotiškas pasveikinimas ir palin- 
kėjimas šeimininkams, kuris vadinosi „palabinti“. Apeigą pradėdavęs 
šeimininkas ir kaušas su alaus gėrimu buvęs siunčiamas aplink. Tose 
apeigose dalyvaudavę tik artimieji (t.p. 561-62). Praetorius paduoda dvi 
tokias maldas į Žemepatį sodybos įšventinimo metu, tačiau tik 
vokiškame vertime (t.p. 578-79), po to pakelia į viršų duoną ir dar 


* Ankstyvesnėj ,„Sudauerbuechlein“ rašoma: Puschkaytus. 

pasako lietuviškai: „Dieve pasotink mus!“ Mums įdomesni yra 
lietuviškų maldų tekstai: „,Žemynėle (Žemyna), būk linksmas ant 
mūsų“ (t.p. 578), arba arklių pašventinimo metu: „Žemynėle, būk links- 
ma ant mūsų ir mano arklių!“ (t.p. 584). Duoda ir įdomesnį ilgoką 
lietuvišką maldos tekstą (mano transkripcija): „Žemynėle, žiedkelėle, 
žydėk rugiais, kviečiais, miežiais ir visais javais; būki linksma, 
dievel(e), ant mūsų; [kad] prie tų mūsų darbų švents angelas pristotų; 
piktą žmogų pro šalį nukreipk, kad mūsų neapjuoktų“ (t.p. 561, plg. 
569). 


Ne viskas pažodžiui gali būti tikra, ką Praetorius taip smulkmeniš- 
kai rašė apie tas apeigas, kaip pastebėjo jau Mannhardtas (t.p. 521), 
tačiau jo teikiamos žinios duoda pagrindą tikėti, kad jo laikais 
Žemynėlės gerbimas liaudyje dar buvo gana gyvas. 

Vieną panašią, bet greičiausiai iš kito šaltinio paimtą maldą, 
paduoda ir Brodowskis savo žodyne (apie 1730 m.): „Tirštas krūmas, 
dirma rasa, brandžia varpa. Žeminėle, žiedkele, išlaikyk sveikatoje ir 
gėrybėje; žegnok valgomus, geriamus, sėjamus, akėjamus; ant šios 
Žeminėlės žiedkelės pasidžiaugti [duok]; apsergėk nuog alkano 
žvėries“. (t.p. 613-14). 

Beje, Rėzos daina nr. 84 turi posmą (atspausdinta 1825 m.): 

Žemynėle, žiedkelėle, 
Kur sodinsiu rožių šakelę? 
Kur rasiu tėvą, močiutę? 

Deja, daugiau tos dainos variantų niekas kitas neužrašė. 

Šalia Žemyna ir Žemepatys, Praetorius mini dar ir kitus žemės 
dievų vardus: Žemynėlė, Žemynylena, Žemelė, Žemelukštis, Žemeluks, 
Žemenikas ir Pušaitis. Pirmi penki yra deminutyvai, pastarieji du 
paimti iš Stryjkowskio. 

Daugelis vėlesnių rašytojų naudojosi Praetoriaus paduotomis 
žiniomis, jas savaip apdirbdami, išrasdami ir naujus dievų vardus, 
todėl visas tokias žinias pirmiausia reikia palyginti su Praetoriaus 
palikimu. Pvz. Praetorius rašė apie derliaus šventę „sabarios“, 
„samborios“, kai iš subertinių javų kepa duonos kepalą ir daro alų (t.p. 
(568). Iš čia greičiausia kilo Brodowskio (apie 1730 m.) žodyne minimas 
dievas Sambarys, Pluto, ir P. Ruigio Žembarys, der Erdgott der 
Heyden, Pluto (t.p. 613). Teisingas gali būti tik Brodowskio „Alus 
Samberinnis“ ir Ruigio „Žemberinnis Allus“. Kad tokie sudėtiniai alūs 
iš tikrųjų būdavo daromi, rodo ir dabar apie Pakruojį išsilaikęs 
paprotys, kai samdininkai prieš Sekmines varo sambarų (sudėtinį) alų 
savo gaspadoriams pavaišinti. Ūkininkės, eidamos į sambarus (= 
susibūrimus?), nešasi savo vaišių (valgių). Visi geria alų, užkandžiauja 
ūkininkių suneštom vaišėm, jaunimas šoka, dainuoja. („Gimtasai 
kraštas“, 1935, p. 264; plg. „Lietuvos aidas“, 1936, nr. 248). Tačiau visa 

tai neduoda jokio pagrindo manyti, kad būtų buvęs koks dievas 
Sambarys ar Žembarys. 

Kitas atvejis. Karolius Jakštas, savo originalios novelės „Vaidila“ 
komentaruose, rašė (Tilžė, 1902, perspausta iš „Varpo“): „Alus 
žembarys — ypatingas alus, kurį žmonės darė ant švenčių Žemininko, 
laukdami didžiai linksmos šventės Žemininko, kuriam pirmus savo 
rinkliavos vaisius jie buvo pratę aukoti“. Taip iš sudėtinio subertų javų 
alaus pasidarė du nauji dievai, Sambarys ir Žembarys, o Žemininkas 
išvirto javų dievaičiu. 

Pagaliau J. Šliūpas savo knygoje Lietuvių tauta (I, 367-68) rašė: 
„Gimtuvių česnyje kudikiui aukavo pinigus po apkirpimo plaukų, 
kuriuos užkasdavo į žemę, kaipo auką Žemininkui; tai buvo apgėlai“. 
Apie apgėlus, pinigų metimą, vaiko plaukų nukirpimą ir jų pakasimą į 
žemę po apynių krūmu, pateikia duomenis P. Ruigis savo žodyne (1747 
m., p. 967, cit. Mannh. 614). Šia žinia Šliūpas greičiausiai ir 
pasinaudojo, bet ten nėra užsiminta, kad tai būtų auka Žemininkui, — 
ten visai įtikinamai paaiškinta, jog tatai daryta norint, kad ir kūdikio 
plaukai rangytųsi taip, kaip apyniai vyniojasi, arba kad kūdikis iš visų 
vargų išsivyniotų. 

Žemynėlės vardo autentiškumą patvirtina iš liaudies užrašyti 
nukalbėjimai nuo gyvatės įkirtimo, tai magiškos formulės, kur jai 
suteikiamas dar ir pagarbus „motinėlės“ epitetas: 


1. Nuo lengvosios gyvatės: ,„Motinėle žieminėle...? (12 kartų). Nuo 
sunkiosios gyvatės: „„Motinėle žieminėle, perlo upė, un perlo upės 
aniolas stovi...“ (12 kartų). Švenčionys. („Tautosakos darbai“, IV, p. 
179, nr. 444-45). 

2. „Žema žemynela, un pirkelės upelė, un tos upelės aniolas 
švintasai...“ Švenčionys. („Gimtasai kraštas“, nr. 29, p. 124, nr. 4). 

3. „Žemianiala, Metelala, kur buvai, ti būk“. Švenčionys (t.p. nr. 3). 


Yra ir krikščionystės įtakos: „aniolas švintasai“. Tai sinkretizmas. 

Verta susidomėti kažkokia ,„Metelala“. Apie 1666 m. Martini 
lotyniškame eilėrašty kitų stabmeldiškų dievysčių tarpe mini tokią 
„Meletette“, kurią  Mannhardtas laiko gėlės Isatis tinctoria 
pavadinimu (t.p. 513). Praetorius iš jos padarė „spalvų dievaitę“ (t.p. 
545), pagaliau Brodowskis šį vardą rašė „Malettele“ (t.p. 611). Grei- 
čiausiai tai yra paukščio vardas „malatėlė“ (dim. iš „malata“). 
Užkalbėjime nuo gyvatės, atrodo, jis buvo pavartotas dėl aliteracijos su 
pirmuoju žodžiu, tautosakoje ir ypač magiškose formulėse dažnai taip 
pasitaiko. 

Tai taip tenka kritiškam tyrinėtojui atsijoti grūdus nuo pelų. 

(Žr. dar J. Balys, Lietuvių liaudies pasaulėjauta, Čikaga, 1966, p. 
11-16.) 

Prierašas. Šių dienų Lietuvoje irgi parašo apie mitologiją ir 
senovės lietuvių religiją. Pvz. J. Jurginis stengiasi senovės lietuvius pa- 
vaizduoti kaip pirmykščius gamtos garbintojus, neturėjusius ryškių 
suasmenintų dievybių, nei aukurų, maldyklų ar stabų, žodžiu, visiškai 
nieko. Jis samprotauja, kad „žemėpačiai, lauksargiai, viršaičiai, api- 
dėmės... buvo ne kas kita, kaip sufantastintas „senų gerų laikų“ prisi- 
minimas, kaip valstiečių kovos idėjinė ir moralinė atrama“ (žr. J. 
Jurginis, Pagonybės ir krikščionybės santykiai Lietuvoje, Vilnius 1976, 
p. 107, plg. p. 104). Vadinas, tie tariami dievai buvę tik sudievinti 
žmonės. Tai tokia išvada padaroma stengiantis prisitaikyti prie mark- 
sistinės ideologijos. tačiau ir pats autorius „Pratarmėje“ atvirai 
prisipažįsta: ,,Kiek kuri nuomonė paremta įrodymais ir yra įtikinama, 
teks spręsti pačiam skaitytojui“. 


BALYS, JONAS (1909) Ethnologist and Folklorist. Ph. D. 


Born in Lithuania on July 2, 1909. He studied folklore ethnology and history of 
religion at the University of Kaunas in Lithuania and the Universities of Graz and 
Vienna in Austria. He received his doctorate in Vienna in 1933. From 1933-34 he did post- 
graduate work in folklore at the University of Helsinki in Finland. In 1935 he was 
appointed director of the Lithuanian Folklore Archive and under his supervision a large 
number of field workers systematically collected folklore in all parts of Lithuania. In 
1941, Balys became the Director of the Institute of Ethnology. From 1944-1945 he worked 
at the Archive of German Folk Songs in Freiburg. Emigrating to the United States in 
1948 he became an instructor in East European area studies and a research assistant in 
folklore at the University of Indiana. From 1956 to his recent retirement he was been in 
charge of the Baltic section of the Library of Congress in Washington. He is a member of 
many academic societies. He was the editor of a number of professional periodicals and 
publications. Balys is the author of several hundred articles and books in Lithuanian, 
German, and English. Among them: Lietuvių Liaudies Sakmės (Lithuanian Folk 
Legends), 1940; Litauische Hochzeitsbraeuche, 1946; The Oral Tales of India, 1958; 
Baltische Mythologie, 1965; Lietuvių Liaudies Pasaulėjauta (The Conception of the World 
in Lithuanian Folklore), 1966, etc. 


Address: 1105 Chiswell Lane, Silver Springs, Maryland 20901 

APŽVALGOS /REVIEW ARTICLES 


VOLDEMARAS MOKSLININKAS IR 
POLITIKAS SAVUOSE RAŠTUOSE 


Profesorius Augustinas Voldemaras. Raštai. 90 metų sukakčiai 
paminėti. Redagavo Morkus Šimkus. Išleido Lietuvos Atgimimo 
sąjūdis 1973. Spausdino M. Morkūno spaustuvė, Chicago. Kaina 
nepažymėta. 


Skaitymas kokio veikalo, ypačiai žadinančio didesnį dėmesį, yra 
dvasinis bendravimas su jo autoriumi. Iš veikalo skaitytojas susidaro 
nuomonę apie autoriaus išsimokslinimo laipsnį, jo kryptį, pasaulė- 
žiūrą, būdą. Iš veikalo galima kartais atspėti ir autoriaus eitą 
gyvenimo kelią. 

Lietuvos Atgimimo sąjūdžio neseniai išleistas didelis profesoriaus 
Augustino Voldemaro raštų rinkinys be abejo primins kiekvienam 
skaitytojui jų autorių. Pirmiausia jį prisimins kaip didelį Lietuvos 
politiką, kurio vardas skambėjo per visą Nepriklausomybės laiką. Jo 
vardas net įsipynė į anas neužmirštamas Lietuvos agonijos dienas, ir 
apie jį tylomis ir mįslingai plačiai kalbėta. Kiekvienam eiliniam 
lietuviui skaitytojui Voldemaro raštai pagyvins jo kaip politiko vaizdą. 
O jei skaitytojas bus mokslo mėgėjas ir su juo apsipažinęs, tai 
Voldemaro raštai atvers autoriaus jam ir mokslininko vaizdą. Ši 
apžvalga ir taikoma skaitytojams mokslo mylėtojams, stengiantis 
paryškinti Voldemaro raštų mokslinę vertę. Nebus aplenkiama taip pat 
ir politinė raštų pusė. Atsižvelgiant į dvigubą raštų pobūdį, pasirinkta 
ir apžvalgos antraštė. 

Išleisti Voldemaro raštai sudaro telkinį palaidų apybraižų, kritikų, 
recenzijų, kalbų ir kita, jungiamų tik bendro aptaiso (viršelio). Tad juos 
apžvelgiant, reikia kaip nors grupuoti. Jie grupuojami kiek galima 
pagal turinį, parašymo laiką ir aplinkybes. Pradedama nuo Vol- 
demaro studentiškų. raštų. 


Voldemaro studento raštai 


Iš tamsaus Vilniaus krašto užkampio, kur lietuvybė buvo užgožta 
svetimų gaivalų, kilęs Voldemaras savo veržlumu ir gabumu, ir dar glo- 
bėjo paremtas, įsigijo neįprastomis aplinkybėmis aukštesnio mokslo 
diplomą ir stojo į Petrapilio universitetą. Pasirinko savo studijoms 
pagrindiniu dalyku, kuriam turėjo ypatingų gabumų — klasiką. Tai 
sritis, kur jungiasi filologija su istorija. Abiem mokslams tiko jo įgimta 
fenomenalinė atmintis ir nepaprastas gabumas kalboms. Jis panaudo- 
jo savo talentą pirmiausia stažiniams darbams ir su jais pasiekė 
Petrapilio universiteto docento laipsnį. 

Voldemaras kopė akademinėje karjeroje įsijungęs į lietuvių bend- 
ruomenę ir palinkęs į kultūrinę veiklą. Jis įstojo į dr. J. Basanavičiaus 
1906 įsteigtą Lietuvių mokslo draugiją ir dalyvaudavo jos suvažiavi- 
muose. Nesvetima jam buvo ir lietuviška politika, nuo pat pradžių 
prisišliejus prie vidurinės viltininkų srovės. Dalyvavimo tautinėje 
veikloje metais liko ir Voldemaro pirmieji raštai iš studentavimo laikų. 
Nuo jų ir pradėsime jo paskelbtų raštų apžvalgą. 

Pirmas studentiškas Voldemaro politinio turinio raštas pažymėtas 
antrašte: „Keletas žodžių apie lietuvišką socializmą“ (1907). Straipsnis 
gali būti pavadintas socializmo, ar, geriau, lietuviškos socialdemok- 
ratijos kritika. Turint galvoje jo parašymo laiką — po praūžusios 1905 
revoliucijos, galima su geru pagrindu manyti, kad jis parašytas jos 
poveikyje. Juk 1905 revoliucija buvo perdėm socialistinė, vesta 
socializmo šūkiu, ir jos vadovai — socialistai. Jų vardas iškraipytos 
formos „cicilikai“, ar, cicilistai“ prigijo Lietuvoje ir laikėsi iki pasku- 
tinių laikų. Bendras visos Rusijos imperijos socializmas mišo Lietuvoje 
su tautiniu sąjūdžiu, prasidėjusiu nuo „Aušros“ laikų. Ne kas kitas, 
kaip mokslus einanti jaunuomenė atnešė socializmą į Lietuvą ir jį 
įjungė į tautinį sąjūdį, kaip Voldemaras taikliai pastebėjo: „Susipažino 
su juo ir atnešė jį pas mus mokslą einančioji jaunuomenė. Ji negalėjo 
neužsikrėsti socializmo idėjomis, nes rusų aukštesnėse mokyklose kas 
buvo jautresnio, geresnio, doresnio buvo socialistiška. Be to, daug 
panašumo buvo tarp socializmo būties ir mūsų tautos atgijimo“ (3 p.). 
Voldemaras studentas rašė šį straipsnį vartęsis tarp studentų 
socialistų lietuvių ir nelietuvių. Būdamas labai imlaus proto, jis, 
žinoma, domėjosi ir socializmo teorija ir jos kūrėjo K. Markso mokslu. 
Tai aiškiai rodo jo straipsnis. Tačiau nei Markso mokslas, nei draugai 
socialistai nežavėjo Voldemaro. Jis kritikavo socializmą, tardamas jį 


142 


esant nepritaikomą Lietuvos visuomeninėms-ekonominėms sąlygoms. 
Jis priekaištavo mūsų pirmiems socialdemokratams lenkiškumą, 
sušukdamas: „Ir prašneko lietuvių socialdemokratija į juos (dar- 
bininkus — J.J.) lenkiškai“ (5 p.). Jis argumentuotai kritikavo nerimtą 
antikuniginę socialdemokratų propagandą. 

Tuo būdu jaunas Voldemaras žiūrėjo į lietuvišką socializmą taip, 
kaip ir konservatyvinė katalikiškoji srovė, nors vadovavosi kitokiais 
motyvais kaip ji. 

Kuo trumpiausia išvada apibūdinant Voldemaro pirmą publicistinį 
straipsnį, galima tvirtinti: jis pirmas formulavo vidurinei srovei 
pažiūrą į lietuvišką socializmą. Ji laikėsi jos net ir Nepriklausomybės 
laikais. 

Antras studentiškas publicistinis straipsnis „Ką gi jie atstovauja?“ 
Čia kritikuojama kauniečių atstovų laikysena antroje Dūmoje, kai jie 
nesideda su Suvalkijos lietuviais atstovais, kad abieji išvien gintų 
lietuviškus reikalus. Atrodo, šiame trumpame straipsnyje (ne baigtinai 
išspausdintame) jis reikalavo iš atstovų bendro lietuviško darbo. 
Vidurinės srovės vedamoji vienybės idėja tautinėje veikloje išreikšta ir 
šiame Voldemaro straipsnelyje. 

Studentui Voldemarui, įsitraukusiam į lietuviškus dalykus, parūpo 
ne tik lietuvių dabartis, bet ir jų praeitis. Jis pamilo Lietuvos istoriją ir 
atsidėjęs skaitė, studijavo jai skirtus raštus. Gerokai apsiskaitęs 
Lietuvos istorijoje, pasirodė Voldemaras su kun. J. Totoraičio diser- 
tacijos „Die Litauer unter dem Koenig Mindowe bis zum Jahre 1263“ 
(1905) recenzija. Recenzentas pasirodė gerai susipažinęs su Mindaugo 
laikmečiu ir galėjo nurodinėti autoriui kai kuriuos jo darbo trūkumus ir 
drauge paminėti jo aplenktus veikalus. Voldemaras priekaištavo diser- 
tantui, kad jis rašė daugiau atpasakodamas šaltinius ir ne ką nuo 
savęs pridurdamas. Iš viso, recenzija yra žymia dalimi kritika ir 
papildymas pačios disertacijos. Jis papildė ją, pažymėdamas geo- 
grafinę Lietuvos padėties reikšmę jos valstybės pradžiai. Aštriai 
kritikavo Totoraičio samprotavimus, kad kryžiuočiai su pasiaukojimu 
vykdė jiems skirtą misiją „lietuvius krikščioniškai kultūrai atkreipti“. 
Voldemaras atkirto jam, sakydamas: „,„Aš tame klausime esu griežtai 
priešingos nuomonės, būtent, kad kryžiuočiai sutrukdė Lietuvos 
sunykimui“ (22 p.). 

Recenzija-kritika baigiama ir dabar mūsuose savaimingu būdu 
tapusiu aktualiu klausimu — Mindaugo apostazija. Įmantriai, bet per- 
temptai kritikuojamas Totoraitis, griovęs lenko J. Latkovskio tezę, kad 
Mindaugas ir sutraukęs santykius su Livonijos ordinu paliko krikščio- 
nimi. Voldemaras smarkiai gynė Latkovskio nuomonę ir neigė 
Totoraičio. To laiko istorinės aplinkybės ir šaltinių duomenys labiau 
tvirtina Totoraičio kritiką kaip Voldemaro prieštaravimą jai. 

Tikrai akademiškas Voldemaro studento kūrinys, pelnęs jam iški- 
laus Lietuvos istoriko vardą, yra studija „Tautinė kova Lietuvoje XV- 
XVI a.“ (1909). Tik išimtinio talento studentas galėjo šalia savo pagrin- 
dinių klasikinių studijų rasti laiko ir turėti energijos atsidėti Lietuvos 
istorijai ir sukurti visai originalų veikalą. Jau pasirinktoji tema 
„Tautinė kova...“ rodo jį buvus apsisprendusį tautininką, ieškojusį 
tautinių apraiškų Lietuvos praeityje. Jis įžiūrėjo jų pradžią XV a. ir 
sekė jų eigą iki XVI a. vidurio. 

Jau pačioje studijos pradžioje pastaba, kad Lietuvos kunigaikš- 
tijoje „ypatingos reikšmės... įgauna tautinis klausimas“ (149 p.), 
rodoma, į kurią pusę ji kreipiama. Čia pat pasisakoma apie Lietuvos 
kunigaikščių ir didikų nutautėjimą, plečiantis kunigaikštijai į rusiškas 
sritis... 

Tautinė kova, pradėta nuo po Vytauto mirties (1430), nuo naminio 
karo tarp Švitrigailos ir Žygimanto Kęstutaičio nėra neišryškinta, 
neieškoma joje lietuviško ir rusiško elemento susidūrimo. Voldemaras 
visą tos kovos kompleksą nusako trumpa pastaba: „Tautinė kova prieš 
rusus nebuvo intensyvi ir tokia negalėjo būti dėl ilgos rusų įtakos į 
Lietuvos valstybės santvarką, taip pat dalinai dėl įtakos į tautos 
vidaus gyvenimo būdą“ (150 p.) 

Apsidirbęs trumpai su politine kova, Voldemaras pereina į jos 
religinę-tautinę pusę ir ją pakreipia į lietuvių kovą prieš lenkinimą. 
Pirmu kovotoju šiuo atveju laiko Vilniaus vyskupą Motiejų ir apie jį 
nemaža kalba, remdamasis ypačiai Dlugošu. Bet minimas Vilniaus 
vyskupas neturėjo pasekėjų, ir todėl pasipriešinimas lenkybei XV a. 
silpnėjo. Tam įrodyti Voldemaras apžvelgė politinius vaidus XV a. 

Naujas tautinės kovos laikmetis pradedamas nuo liuteriškos refor- 
macijos. Apie ją trumpai kalbama ir jai neteikiama didelės kultūrinės 
reikšmės. Didesnius nuopelnus Lietuvos švietimui Voldemaras skiria 
jėzuitams ir jų mokykloms. Tačiau išskirtinai pavaizduoja du refor- 
macijos veikėjus: Abraomą Kulvietį ir Martyną Mažvydą. Plačiau 
pakalbama apie pirmąjį, o apie antrąjį — tik paminint jo 
„Catechismusa prasti szadei“. Rodos, pilnesniam reformacijos vaizdui 
duoti būtų turėjęs papasakoti ir apie kalvinistinį sąjūdį. Aplamai, jis ne 
perdaugiausia vertino visą Lietuvos reformaciją. ,„,... reformacija 
Lietuvoje ir Prūsijoje nedaug turėjo veikėjų. Ir tie, kurie įveda lietuvių 
kalbos vartojimą, tai daro, kad išgelbėtų sielas, bet ne dėl to, kad 
norėtų sukurti lietuvių tautinę kultūrą“ (167 p.). 

Kur kas išsamiau kalbama apie atsikuriančią katalikybę kaip apie 
reformaciją. Jos centriniu veikėju tarė buvus Žemaičių vyskupą 
Merkelį Giedraitį. Voldemaras mano, kad jis skleidė tautinę kultūrinę 
politiką. Apie tai sprendžia jis iš kanauninko Mikalojaus Daukšos 
verstos J. Vujeko „Postilla Catholicka“ ir ypačiai iš prie jų pridėtų 
dviejų prakalbų. Voldemaras nagrinėja abi prakalbas, duoda iš jų ilgas 

ištraukas. Jis mano, kad Daukša vertė Postillą ir prakalbas rašė vys- 
kupo M. Giedraičio pavestas ar bent įtaigotas. „Daukša buvo tiktai 
vyskupo Giedraičio valios vykdytojas“ (168 p.). Iš abiejų prakalbų 
analizės Voldemaras sprendžia, kad Giedraitis veikė su įsitikinimu 
tapsiąs pradininku lietuvių literatūros, ir ateityje ji vystysis toliau. 

Su Giedraičio tautine veikla Voldemaras jungė ir M. Stryjkovskį ir 
jo parašytą stambų Lietuvos istorijos veikalą (Kroniką). Paties veikalo 
Voldemaras nesiėmė nagrinėti. Jam buvo tik svarbu parodyti, kad 
Giedraitis pakėlė pasaulietį Stryjkovskį į kanauninkus. Prieš kiek metų 
K. Jablonskis paskelbė savo paties rastą dokumentą, iš kurio aiškėja, 
kad Stryjkovskis klebonavo Jurbarke ir todėl turėjo būti dvasiškis. (Žr. 
K. Jablonskis, Lietuvių kultūra ir jos veikėjai, 1973, 70 p.). 

Išimtinai garbinamo vyskupo M. Giedraičio visašališkos veiklos 
vaizdavimas baigiamas jo politinių darbų trumpa apžvalga ir pri- 
duriant liūdnoką epilogą: „Darbas, kuriam visai atsidėjo vyskupas 
Giedraitis ir kurio pasisekimu jis tikėjo, netrukus po jo mirties nutilo“ 
(178 p.). Rodos, iš to epilogo plaukia išvada, kad mūsų jaunas istorikas 
pervertino Žemaičių vyskupo veiklą. Studija baigiama apžvelgiant du 
XVI a. kūrinius; vienas jų parašytas lenko Ožechovskio, pavadintas 
„Guicunx“ ir kitas taip pat lenko, tik jau Lietuvos, Rotundo „Rozmowa 
Polaka z Litwinem“. Abu raštai yra polemiški. Iš jų Voldemaras 
ištraukė išvadą, jog lietuviškoji bajorija XVI a. dar jautėsi lietuviška- 
patriotiška, tik jos patriotizmas darėsi daugiau valstybinis. 


Voldemaras diplomatas veikloje ir raštuose 


Sėkmingai pradėtą Voldemaro akademinę veiklą nutraukė kilusios 
1917 revoliucijos. Kai po revoliucijų kilo Rusijos tautose sambrūzdžiai 
siekiant tautinio apsisprendimo teisės, lietuviai taip pat neatsiliko. Jie 
vadų raginami išrinko atstovus į seimą, posėdžiavusį Petrapilyje V.27- 
VI.3 (senuoju stiliumi). Voldemaras iškilo seime vadovaujančiu nariu. 
Jis buvo išrinktas į antrą prezidiumą ir svarstant nepriklausomybės 
klausimą pasakė įspūdingą, ilgą kalbą. Jo kalbos paveikta susi- 
rinkimo dauguma priėmė Lietuvos nepriklausomybės rezoliuciją. Tame 
pat seime buvo išrinktas į numatomą visų Rusijos tautų kongresą 
atstovauti lietuviams. Tame kongrese, įvykusiame Kijeve 1917.IX.8-16, 
pravedė rezoliuciją, pripažinusią Lietuvai nepriklausomybę. Po spalio 
revoliucijos prasidėjusiose bolševikinės Rusijos ir Vokietijos Brastos 
taikos derybose dalyvavo ir Voldemaras, prisijungęs prie Ukrainos 
delegacijos. Iš Brastos parvyko į Lietuvą. Nuo 1918 antrosios pusės 
Voldemaras jau Vilniuje ir tuojau būvo kooptuotas į Lietuvių tarybą. 
Kai vokiečiai leido lietuviams susidaryti vyriausybę, Taryba išrinko 
Voldemarą pirmos kuriamos vyriausybės pirmininku. Susidėjusiomis 

aplinkybėmis jam neteko ilgai vadovauti vyriausybei. Kai besikurian- 
čiai valstybei grėsė pavojus būti sužlugdytai pačioje užuomazgoje 
užplūstančių rusų bolševikų, kilo būtinas reikalas kreiptis į Vakarus ir 
ieškoti paramos. Voldemaras, palikęs vyriausybę kitiems vadovauti, su 
finansų ministru Martynu Yču patraukė per Berlyną į Vakarus. 
Aplankė Skandinavijos kraštus, Londoną ir nuvyko į Paryžių veikti 
prie Versalyje prasidėjusios taikos konferencijos. Voldemaras atvyko į 
taikos konferenciją labai tinkamu laiku, ir jo buvimas ten buvo labai 
reikalingas. Jis pirmas pagarsino joje Lietuvos vardą ir iškėlė nepri- 
klausomybės reikalą. Jo veikla buvo labai reikalinga, nes lenkai, 
prancūzų remiami, kėsinosi įtraukti Lietuvą į savo kuriamą valstybę. 
Maždaug tuo pačiu metu, kai Voldemaras atvažiavo į Paryžių (1919 m. 
vasar. mėn. viduryje), lenkų delegacijos pirmininkas, žinomas endekų 
vadas Romanas Dmowskis įteikė tam tikrai taikos konferencijos 
komisijai notą, kur reikalavo įjungti visą Lietuvą į Lenkiją (Pr. P. 
Lossowski, Stosunki Polsko-litewskie w latach 1918-1920, 1960, 71 p.). 
Vos atvykęs Voldemaras įteikė taikos konferencijos pirmininkui 
Clemenceau memorandumą, kuriuo pradėjo diplomatinę kovą su len- 
kais ir įrodinėjo, kad ir lietuviai turėtų būti pripažinti konferencijos 
dalyviais, kaip ir lenkai. Nors Voldemaro paskutinis reikalavimas 
nebuvo paisytas, tačiau lenkų pretenzijos įjungti Lietuvą į savo vals- 
tybę nebuvo priimtos. Lietuvai buvo leista kurtis ir net gavo Sąjun- 
gininkų paramos. Sąjungininkų ir vokiečių paremta Lietuva vedė 
kovas su bolševikais rusais ir juos iki 1919 rudens išstūmė. 

Kai lenkai užgrobė Vilnių (1919 bal. 19-21), Voldemaras pradėjo 
aštrią diplomatinę kovą dėl Lietuvos sostinės ir padarė Vilniaus bylą 
aktualią Aliantų konferencijoje, vėliau ir Tautų Sąjungoje. Jis vedė 
diplomatinę kovą ne tik žodžiu it memorandumais, bet ir politinio- 
istorinio turinio raštais. Kalbamame rinkinyje paskelbti trys šio pobū- 
džio raštai, visi parašyti prancūzų kalba. Jie skirti Lietuvos 
nepriklausomybės propagandai ir nukreipti prieš lenkus. Vienas 
daugiau istorinis straipsnis pavadintas „Lietuva ir Lenkija“ (1920). 
Itin daug pasakanti jo pradžia: „Lietuvių lenkų ginčas? Visi apie tai 
girdėjo kalbant. Tačiau labai nedaug yra tokių, kurie suvokia jo 
prigimtį, kilmę ir svarbą“ (195 p.). Voldemaras, ėmęsis aiškinti ginčo 
šaknis, pirmiausia apžvelgė pačių lenkų tuo metu gamintą propagan- 
dinę istorinę literatūrą, kurioje jie šlovino senąją Žėčpospolitą, tardami 
ją buvus gerą toms tautoms su „kuriomis ji buvo sujungta, pirmoje 
eilėje Lietuvai“. Jis, atremdamas lenkų propagandą, sumini daug 
autorių, rašiusių visai priešingai apie seną Lenkiją. Ypačiai kritikavo 
lenkus Voldemaras už jų vaizduotą seną Lenkiją 1772 ribose. Jis rem- 
damasis šaltiniais įrodinėjo, kad šalia Lenkijos tose ribose buvo su ja 
sufederuota Lietuvos d. kunigaikštija. Jis lygino Lietuvos ir Lenkijos 
federaciją su prieškarine Austrija ir Vengrija. 

Pereidamas prie naujų laikų, Voldemaras kalba apie lietuviškos 
inteligentijos, kilusios iš valstiečių tarpo, atsiradimą, apie lietuvių 
tautinį atgimimą ir lenkų ir sulenkėjusių lietuvių jam pasipriešinimą. 
Retoriškai ir visašališkai kalbama apie lenkinimą Lietuvos bažnyčiose 
ir lietuvių-lenkų kalbinius kivirčus. Nurodoma, kaip lenkai priešinosi 
lietuvių tautiniam sąjūdžiui ir jį pakrikštijo litvomanijos vardu. 

Didelė apybraižos dalis skiriama vokiečių okupacijos laikui. 
Įrodinėjama, kad okupacijos pradžioje vokiečiai palankesni buvo 
lenkams negu lietuviams. Tik po vasario revoliucijos jų politika pakito. 
Voldemaras cituoja (216 p.) to laiko padėčiai reikšmingą Lietuvos 
barono von der Ropp memorandumą, įteiktą pačiam Vilhelmui II. 
Kažkodėl Lietuvos nepriklausomybės pradžios istorikų jis neminimas. 

Studija baigiama trumpa pasaulinės politikos apžvalga ir kritika 
Lenkijos, siekiančios būti daugiataute valstybe, norinčia okupuoti 
lietuviškus ir gudiškus kraštus. 

Rašto turinys leidžia spręsti, kad jis parašytas 1920 pirmoje 
pusėje, kada Lietuva nelaikė savęs karo padėtyje su Lenkija, todėl apie 
Vilniaus okupaciją (nors ji minima) pabrėžtinai nekalbama. 

Visai kitoks yra antras raštas, antrašte ,Rusų-Lenkų-Lietuvių 
santykiai“. Tai Voldemaro kaip Lietuvos užsienio reikalų ministro 
raštas Tautų Sąjungos generaliniam sekretoriui E. Drummondui, 
atsakant į Lenkijos užsienio reikalų ministro tam pačiam sekretoriui 
1920 rugsėjo 6 įteiktą memorandumą. Tame memorandume lenkai 
kaltino Lietuvą bendradarbiavimu su bolševikais jų kare prieš lenkus. 


Ilgas ir daug pasakantis dokumentas iš tų Lietuvai lemtingų 1920 
vidurvasario laikų! Tada Lietuvos teritorijoje, ypačiai pačioje sostinėje, 
susikryžiavo trijų valstybių interesai. Smulkiai, su teikiamomis 
datomis pasakojama, kaip lenkai kalbino lietuvius eiti su jais prieš 
bolševikus, kaip pasirašyta Lietuvos-Rusijos sutartis, kaip bolševikų ir 
lietuvių armijos įžengė į Vilnių ir vėliau santykiavo. Įmantriai ir 
komplikuotais argumentais, reikalaujančiais iš skaitytojo nemažos 
atidos, įrodinėjamas Lietuvos neutralumas Lenkų rusų kare. Jei su 
Rusais kiek ir bendradarbiaujama pagal liepos 12 sutartį, tai elgiamasi 
tik dėl lenkų anksčiau įvykdytos Lietuvos etnografinių plotų okupaci- 
jos. Aplamai, šis Voldemaro perdėm polemiškas raštas gali būti 
laikomas įvadiniu šaltiniu į lietuvių-lenkų kovas 1920. 

Trumpas straipsnis ,,Demarkacijos linijos ir jų martirologijos“ yra 
istorija demarkacijos linijų, vestų Sąjungininkų patvarkymu jų skirtų 
misijų. Pirmoji jų išvesta 1919 birželio 13. Rašoma suminint įvairias 
vietoves, ypačiai išilgai Gardino-Vilniaus-Daugpilio geležinkelio. Kai 
lenkai nepaisė išvestos linijos ir grobė lietuviškas žemes, tai lietu- 
viams skundžiantis (kartą kreipiantis net į maršalą Fochą). Santar- 
vininkų misijos vis „taisydavo“ demarkacijos linijas. Kaip jos buvo 

vedamos ir kaitaliojamos iki 1920 pavasario, pavaizduojama šiame 
Voldemaro straipsnyje. 


Voldemaras kritikas bei recenzentas 


Voldemaras baigė diplomatinę tarnybą 1920 ir pasuko vėl į mokslo 
sritį, nuo kurios jis buvo atitrauktas ištisus trejus metus. Kaip tik tuo 
metu kilo universiteto steigimo klausimas, ir Voldemaras aktyviai 
dalyvavo (Švietimo ministerijos pakviestas) jo statuto rengime. Įsi- 
steigus universitetui, tapo Sociologijos fakulteto dekanu. Voldemaras 
politikas virto vėl mokslininku ir ėmė rodytis su mokslo darbais. 

Tuolaikinėse Lietuvos aplinkybėse jis negalėjo imtis mokslinio tyri- 
nėjimo darbo, kaip buvo į jį palinkęs Petrapilio laikais. Tam darbui 
neturėta šaltinių ir rimtos mokslinės literatūros. Tad Voldemaras 
panaudojo įsigytą didelį mokslo žinių lobyną kitam darbui — tada lei- 
džiamų daugiausia mokyklinių veikalų kritikai bei recenzijai. Savo 
plačiu išsimokslinimu jis gvildeno veikalus be didelės atrankos ir apie 
kiekvieną jų turėjo ką pasakyti. 

Visai tinkamai Voldemaro raštų leidėjas pasielgė, kai pirmąja. 
lietuviško veikalo recenzija teikia skaitytojui Ralio Homero Odisėjos 
vertimą. Recenzentui klasikui labai artimas uždavinys. Jis jį atliko ne 
tik išnagrinėdamas patį vertimą, bet dar supažindindamas skaitytoją 
su Homero vertimais amžių slinktyje, jo nesenstančiąja įtaka 
pasaulinei literatūrai. Sekdamas didžiojo XIX a. italų poeto Džiozue 
Karduči žodžiais, Voldemaras šiaip įspūdingai atsiliepė apie Homero 
kūrybą: „Trejetas tūkstančių metų praėjo nuo šio žydro poezijos ryto, 
kurs slėpė savy daug pažadų karštos ir audringos dienos. Nenuvyto per 
šį ilgą laiką jos žaluma, neišdžiuvo gausioji upė. Šiandien, kaip ir prieš 
tris tūkstančius metų, stovi galinga epų poezija ir ne mažiau žavi 
klausytoją“ (25 p.). 

Toliau kalbama apie gero vertimo privalumus ir nurodomos 
sutinkamos vertėjo sunkenybės. Pats vertimas gvildenamas lyginant 
išverstą tekstą su vertimo originalu. Vienoje kitoje vietoje pastebimas 
nukrypimas nuo originalo. Tai daroma ne autoriui sumenkinti, bet 
„pataisyti prie sekančios laidos“ (32 p.). Dėmesio verta Voldemaro 
pastaba apie lietuvių kalbą ryšium su vertimo nagrinėjimu: „Lietuvių 
poetinė kalba dar nėra tiek turtinga, kad galėtų šiandien atvaizduoti 
visą Homero poezijos įvairumą ir turtingumą. Bet ji daugiau nei kuri 
kitų gyvųjų kalbų turi poetinei kalbai užuomazgų, kurios išsivysčiusios 
leis mums susilyginti su orginalo gražybėmis“ (32 p.). Tai mūsų kalbai 
garbę teikianti pastaba! 

Voldemaro Odisėjos vertimo recenzija yra trumpa didžiausio 
klasikinio pasaulio poeto kūrybos apybraižėlė ir kartu vertėjo teigia- 
mas įvertinimas, aiškėjąs iš baigiamųjų žodžių: „Su tokiu vertimu 

galima jau rimtai apsipažinti su pasaulio literatūros didžiausiu 
veikalu“ (32 p.) 

Su kun. A. Aleknos Lietuvos istorjos recenzija Voldemaras įžengė į 
istorijos knygų kritiką. Savaimingai jis ją recenzuoja. Jis perbėga 
Lietuvos istoriją nuo seniausių laikų, siekdamas net Egiptą. Kartu 
pataisinėja autorių, skirtingai aiškindamas kai kuriuos klausimus. 
Šiuo atveju Voldemaras iškėlė kai kurių originalių minčių mūsų pra- 
eities klausimuose. Jis, pvz., jungė dviejų vokiečių ordinų atsiradimą 
Livonijoje ir Prūsijoje su lietuvių ekspansija į rusų apgyventus plotus, 
originaliai aiškino valstybinės slavų kalbos Lietuvos d. kunigaikštijoje 
susidarymą ir vadinamos Palemono legendos kilmę. Visa Aleknos 
istorijos recenzija rodo, profesoriaus būta plačiai apsiskaičiusio 
Lietuvos istorijoje ir daugelyje klausimų turėta sava nuomonė. 

Iš pagrindinio Lietuvos istorijos pažinimo jis pažymėjo recenzijos 
išvadoje ir Aleknos istorijos vertę: „„Suimant viską krūvon, reikia 
pasakyti, kad kun. Aleknos Lietuvos istorija geriausia esamųjų lietuvių 
kalboje“ (50 p.). 

Kitaip pažiūrėjo Voldemaras į Aleknos Bažnyčios istoriją. Jis ne 
tiek recenzavo ją, kiek stipriai kritikavo. Iš pat pradžių jis įrodinėjo, jog 
Aleknos bažnyčios istorijos samprata yra klaidinga, nes ji maišoma su 
teologija. Pagal Voldemarą, bažnyčia turi būti suprantama kaip istoriš- 
kai susidariusi žmonių bendruomenė ir jos vystymasis aiškinamas 
atitinkamais laikais susidėjusiais veiksniais. „Jis (atseit istorikas — 
J.J.) turi rašyti taip, kad Dievo veikimo tenai niekur nebūtų matyti, o 
viskas būtų aišku iš žemiškų veiksnių“ (55 p.). Kai į istoriją įvedamas 
Dievo veiksnys, tai jos vyksmo aiškinimas žemiškomis aplinkybėmis 
darosi neįmanomas, moksliškam istorijos pažinimui uždaromas kelias. 

Taip Voldemaras pakritikavęs Aleknos Bažnyčios istorijos 
pagrindą, nesiėmė jos visos analizuoti. Jis apsiribojo beveik vien 
seniausiu Romos imperijos laikmečiu. Čia Voldemaras, kaip senovės 
istorijos specialistas, pabėrė nemaža kritikos. Labiausiai kritikuotas 
Aleknos krikščionių persekiojimo aiškinimas ypačiai Nerono laikais. 
Kai ką palietęs iš Aleknos vaizduojamos naujųjų laikų. bažnyčios 
istorijos, k.a. reformaciją, Volterio bedievybę, jis baigė smerkiančią 
kritiką šia išvada: „Ir man nesuprantama, kuriam galui reikėjo kun. 
Aleknai rašyti originalę Bažnyčios istoriją. Juk svetimose kalbose yra 
visai neblogų. Ar negeriau būtų buvus pasirinkus vieną jų... Ir išsivers- 
ti lietuvių kalbon“ (67 p.). 

Pagirtinai pasielgė leidėjas, kai jis prie abiejų Voldemaro kritikų 
pridėjo kun. Aleknos atsakymus. Iš jų šių laikų skaitytojas patirs, koks 
buvo Lietuvoje istorijos mokslas prieš 50 metų su viršum. 

Atsidėjęs istorinių veikalų recenzavimui, Voldemaras atkreipė 
dėmesį ir į mažą knygutę, verstą iš lenkų kalbos. Ji buvo parašyta 
lietuviško lenko J. Jakubovskio ir pavadinta „Tautybių santykiai 

Lietuvoje prieš Liublino uniją“ (1921). Voldemaras neperdaug vertino 
tą knygutę, kurioje dėstyti du pagrindiniai dalykai: Lietuvos d. kuni- 
gaikštijoje lietuviško ploto daug tirštesnis apgyvendinimas kaip jos 
rusiškų sričių ir vad. Palemono legenda. Dėl pirmos temos recenzentas 
pastebi. ,Imant dalyką cum grano salis, reikia pritarti autoriui“ (78 p.). 
Jis tik pageidavo, kad autorius būtų turėjęs sustiprinti savo tezę ir 
kitais duomenimis, o ne vien 1528 raitelių kareivių sąrašu, kaip jis 
darė. Antra tema — Palemono legenda, — pagal recenzentą, autoriaus 
klaidingai aiškinta, kai jis ją vedė iš XVI a. pastebėto lietuvių ir lotynų 
kalbų panašumo. Voldemaras pastebi, anais laikais daug tautų kildino 
save iš romėnų. Tad lietuviai ir laikė save romėnų palikuonimis. 

Gal Voldemaras būtų geriau atsiliepęs apie Jakubovskio knygą, jei 
jam būtų buvęs žinomas jos pilnas originalas, bet ne vien sutrum- 
pintas lietuviškas vertimas. 

Trupinančią kritiką parašė Voldemaras docento V. Dubo veikalui 
„Įvadas į bendrąją literatūrą“ (1923). Jis nerado jame nieko gero. Visa 
jo kritika — iš veikalo išrinktų klaidų telkinys. Pirmiausia prikišo 
autoriui paties veikalo pavadinimą, paskui, suminėdamas žinomiau- 
sius pasaulinei literatūrai skirtus veikalus, parodė, kad gera jų dalis 
autoriui nežinoma. Smarkiai, net pašiepiant, kritikuojama Dubo 
teikiama žanrų istorija. Iš jų Voldemaras pasigriebė poezijos žanro 
atsiradimo aiškinimą. Jis citavo Dubo žodžius ir po to juos ironizuo- 
damas komentavo. „Dabar skaitytojas žino, iš kur atsirado poezija: 
Buvo miške meška, meška tapo užmušta per medžioklę, meškiena gardi 
mėsa. Ruošiant iš jos valgį, būna „sinkretinis žaidimas“, o valgant ar 
pavalgius“ sintetinis žaidimas antros stadijos“, o šis visokių stadijų 
sinkretinis žaidimas — poezijos tryškimo šaltinis“ (107 p.). Kritikui 
ypačiai keistas, fantastiškas posakis „sinkretinis žaidimas, ir jis jį 
kartodamas pašiepia autorių pridurdamas, kad jis nežinąs, ką reiškia 
žodis sinkretizmas. 

Toliau seka autoriaus duodamų kūrinių svarstymo kritika. 
Voldemaras beveik ribojasi klasikiniais veikalais, pradėdamas nuo 
Homero. Jis rodo, kaip Dubas iškraipė tekstus, cituodamas juos ne iš 
originalų, bet iš vertimų. Priminęs be klasikų dar ir kitus autoriaus 
minimus veikalus, Voldemaras sušunka: „Kiek čia jis visokių 
nesąmonių pripasakoja, tegu jam atleidžia Aukščiausias!“ (111 p.). 

Negali kritikui prikišti, kad jis peikė savo kolegos darbą iš piktos 
valios. Iš tikrųjų jis tai darė mokslo labui, atitaisinėdamas klaidas. Jis 
klojo savo fenomenališka atmintimi ir plačių apsiskaitymų pasisavin- 
tas gausias žinias greta autoriaus teikiamų. Tuo būdu rodė jį daugelyje 
vietų klydus. Tad Voldemaro kritika buvo perdėm argumentuota, kon- 
struktyvi. Ji buvo autoriui gera pamoka ir jis ja pasinaudojo. Jis vėliau 
išleido pagerintą savo „Įvado“ leidimą. 

Kad Voldemaras buvo plačiai apsiskaitęs humanitariniuose moks- 

luose, rodo jo knygoje einanti paskutinioji recenzija „Juristų raštai“. 
Tuo pavadinimu skaitytojui teikiama Lietuvos universiteto profe- 
soriaus V. Stankevičiaus veikalo „Baudžiamoji teisė“ recenzija. 

Pirma paminima Stankevičiaus teisininko akademinio darbo pra- 
džia Petrapilio universitete, jo žurnalistinė veikla ir emigracija į 
Berlyną po spalio revoliucijos. Pakviestas profesoriauti į Kauno uni- 
versitetą, Stankevičius pirmas mūsų profesorių išleido paskaitas (1925). 
Voldemaras, nors ir neteisininkas, jas mokamai svarstė. Kas itin 
stebina recenzijos skaitytoją — tai Voldemaro geras rusų įstatymų 
pažinimas. Jis metė žvilgsnį ir į rusų įstatymų tada atliekamus 
vertimus į lietuvių kalbą ir nurodė kai kuriuos trūkumus. Skaitant šią 
recenziją, gaunamas įspūdis, kad jis galėjo būti nemažesnis juristas, 
kaip buvo klasikas ir istorikas. 

Galima aplenkti kelių mažesnių mokyklinių vadovėlių recenzijas, 
išskyrus vieną, kur įdomiai paliečiamas geografijos mokslas. Apie jį 
pakalba Voldemaras recenzuodamas A. Vireliūno (Nepriklausomybės 
pradžioje labai žinomo pedagogo) geografijos vadovėlį ,Ne Europos 
kraštai“ (1922). 

Įdomi recenzijos pradžia. Papasakojama lengvai, iš dalies humo- 
ristiškai apie geografijos mokslo sunkenybes, nukrypstama į praeitį, 
primenama personažas rašytojo Fonvizinokomedijoje „,„Nebrendyla“, 
duodama senovės geografo Strabono ilga citata apie geografiją ir 
paminimas Kantas kaip įdomus geografijos profesorius. Po to kalbama 
apie Vireliūno geografiją. 

Kaip žinoma, Vireliūnas buvo pedagogas kalbininkas, geras 
lietuvių kalbos mokovas. Su kalbininko žiningumu Vireliūnas rašė ir 
savo geografiją. Jis mėgo aiškinti geografinių vardų kilimą ir jų 
reikšmę. Su geografiniu pavadinimu jis vis jungė klausimus: iš kur jis 
kilęs, ką jis reiškia? Voldemaras gyrė autorių už jo kalbines intarpas ir 
jas šiaip apibūdino: „Toks bandymas priversti kalbėti patį kraštą — 
žemę ir žmones daro dėstymą kur kas geresnį ir įdomesnį. Neretai 
vardas turi savo krašto ypatybes, suglaustas vienan žodin“ (92 p.). 
Recenzentas iš savo pusės panaudojo savo didelį žiningumą ir retoriką 
Vireliūno žodžių aiškinimams papildyti. Tai buvo jo recenzijos esmė. 
Baigdamas dar iškėlė geografinės chrestomatijos ar antologijos 
reikalą. 


Voldemaras mokslininkas 


Nors Voldemaras, kaip minėta, negalėjo apie dvidešimtuosius 
metus visai atsidėti mokslo darbams, tačiau jis nenutraukė sąlyčio su 
mokslu. Jis paskelbė 4 mokslines studijas, kurių 3 skirtos asmenims ir 
ketvirtoji — bendrinei temai. 

1921 visas kultūringas pasaulis iškilmingai minėjo 600 metų 

mirties sukaktuves didžiausio besibaigiančių viduramžių poeto, 
pasaulinės literatūros šedevro — Dieviškos Komedijos kūrėjo, Dantes 
Alighieri. Nežinia, ar Švietimo ministerijos leisto žurnalo Skaitymai 
redaktoriaus Krėvės-Mickevičiaus paprašytas, ar savaimingai Volde- 
maras tam žurnalui apie Dantę parašė ilgą apybraižą. 

Apybraiža parašyta iš plačios istorinės perspektyvos ir su gilia 
įžvalga į Dantės asmenybę ir jo kūrinį. Voldemaras rašė ne tik 
pagrindinai išstudijavęs Dantės gyvenimą ir jo laikus, bet dar ir įsigy- 
venęs į poeto asmenį. Jis rašė ne tik supažindinti skaitytoją su Dante 
poetu ir jo kūryba, bet dar ir pagarbinti jį jo sukaktuvių proga. Ilga 
Voldemaro studija apie Dantę yra ištisa eulogija (pagyra) tam didžiau- 
siam XII-XIII a. kūrėjui. Tai poezija prozoje, sukurta autoriaus įsimylė- 
jusio tą dvasios galiūną. 

Jau pirmuose apybraižos puslapiuose, tuojau po Dieviškos Komedi- 
jos įžangos paminėjimo, Voldemaras (atrodo, iš savo patirties) 
pasakoja, kaip branginamas Italijoje Dantės atminimas, ypačiai poeto 
gimtinėje Florencijoje. Su entuziazmu aprašomas Dantei mieste prieš 
šv. Kryžiaus bažnyčią pastatytas paminklas. Pats Dantes gyvenimas 
pradedamas vaizduoti ilga citata iš Karleilio knygos „Apie didvyrius ir 
didvyrių garbinimą“. Dantės gyvenimą Voldemaras supina su visos 
Europos, ypačiai Italijos istorija. Į antrą vietą įstatoma Florencijos 
istorija. Dantes biografijai panaudojamas ir jo autobiografinis veikalas 
„Naujas gyvenimas“ (Jis gražiai išverstas į lietuvių kalbą mūsų žinomo 
poeto-vertėjo Tyruolio). Iš jo aiškinama Dantes meilė Beatričei. 

Centrinė apybraižos tema — Dieviškos Komedijos turinio, ypačiai 
jos pirmosios dalies, t.y. pragaro, analizė. Jei kas būtų ir neskaitęs to 
kūrinio, tai iš Voldemaro turinio dėstymo ir komentaro galėtų gauti jo 
supratimą. Duodamos gausios ištraukos (originalios ir verstos) dar 
paryškiną Dieviškos Komedijos turinį. Vien šio kūrinio analizė ir jo 
komentavimas būtų savaiminga studija be kitų su Dantes gyvenimu 
susijusių dalykų. Tiek čia sutelkta žinių iš Italijos ir pasaulio literatū- 
ros! Jos surinktos iš daugybės veikalų. Voldemaro nepaprastas žinin- 
gumas čia išeina aikštėn. Pasirodo jo būta ir iškilaus literatūros 
istoriko. Iš čia suprantama ir tokia griaunanti Voldemaro Dubo „Įvado 
į bendrąją literatūrą“ kritika. 

Formos atžvilgiu artima Dantei antra Voldemaro apybraiža — 
„Krėvė romantikas bei klasikas“. Apybraiža — pirmas mūsų didžiojo 
rašytojo kūrybos nagrinėjimas bei vertinimas. Ji paliko geriausia 
studija apie Krėvės kūrybą per visą Nepriklausomybės laiką. Ji 
parašyta su didele pagarba rašytojui, kaip įžangoje pasisakoma: 
„Šiame autoriuje mes turime originalų ir didelį rašytoją, kuris garbingą 
galėtų užimti vietą, bet kurioje svetimoje literatūroje“ (315 p.). 

Savaimingai gvildeno jis Krėvės kūrybą. Jis ją visą suskirstė į tris 
rūšis: į realistinę, realistinę70mantinę ir į romantinę. Iš kiekvienos 

rūšies parinko pavyzdinius kūrinius, jų turinius smulkmeniškai 
atpasakojo ir tuo pačiu metu juos analizavo. Pavyzdiniais realistiniais 
kūriniais jis laikė: „Vargingas gyvenimas“ ir „Silkės“. Prie realis- 
tinių-romantinių jis priskyrė „Skerdžių“ ir „„Bedievį“ (Vainorą). Prie 
romantiškų — „Dainavos šalies senų žmonių padavimus“. At- 
pasakojamų kūrinių turinius lydėjo pastabos, kur aiškinta jų prasmė. 
Tuo. būdu, perskaičius Voldemaro apybraižą, gaunamas apypilnis 
Krėvės kūrybos iki Nepriklausomybės laikų vaizdas. Iki to laiko jo 
kūryba buvo pasiekusi aukščiausią laipsnį „Dainavos Šalies senų 
žmonių padavimuose“, ir todėl Voldemaras apie juos plačiausiai ir 
kalba. Juose išryškėjo Krėvė tikru romantiku klasiku. Romantinių 
„Padavimų“ kūrinių apogėjumi Voldemaras laikė legendą 
„Milžinkapis“. Duodama jos įspūdinga įžanga, ir ji kuo plačiausiai, be- 
veik paties autoriaus žodžiais atpasakojama. „Dainavos padavimais“ 
baigiama tiesiog su įkvėpimu parašyta apybraiža ir dar priduriama 
taikli, kritiška pastaba apie pirmuosius Nepriklausomybės laikus. 
„Dainavos padavimai tapo jaunimo knyga. Vyresnieji lietuviai, augę ir 
gimę vergijoje, buvo pamilę tą vergiją. Karo vėtros išmėtė jų vergiškas 
gūžtas, subėgo jie Algirdo ir Kęstučio tėvynėn. Ne jos gaivintų, ne, o tik 
ieškotų palėpes nuo vėtrų“ (365 p.). 

Trečioji Voldemaro apybraiža ,Būga žmogus ir mokslininkas“ gali 
būti pavadinta tik iš dalies mokslinė. Iš tikrųjų joje pirmauja Būgos 
biografija. Ją daro mokslinę tik Voldemaro intarpos į ją apie kalbų, 
ypačiai lietuvių, mokslą. 

Voldemaras ir Būga buvo artimi draugai nuo pat jaunystės dienų. 
Abu ėjo aukštesnius mokslus Petrapilyje. Būga pradėjo juos kunigų 
seminarijoje, iš kurios jis greitai išstojo. Išstojęs iš seminarijos, 
neturėjo priemonių toliau mokytis ir gyveno versdamasis kitais darbais 
ir domėdamasis lietuvių kalba. Voldemaras rašo, kad jo didelį palin- 
kimą lietuvių kalbos mokslui pirmieji įvertino Dvasinės akademijos 
profesoriai — A. Dambrauskas ir Pr. Būčys. Ir jie jam išrūpino 
stipendiją mokytis gimnazijos atestatui įsigyti. Sumota rengti jį pri- 
vačiai tiesiog brandos egzaminams. Kai mažos stipendijos nepakako 
mokytojui pasamdyti, tai Būgą pasiėmė rengti Dambrauskas, 
Dubinskas ir Voldemaras. Jų prirengtas, Būga išlaikė brandos egza- 
minus ir galėjo stoti į universitetą. Vaizdžiai pasakoja Voldemaras 
apie Būgos ilgai užtęstas studijas universitete — net iki 1916, kada jis 
išlaikė magistro egzaminus. Po to gavo privatdocento titulą ir 
paskyrimą į Petrapilio universiteto įkurtą Permės skyrių. Dėl kilusios 
revoliucijos suirus universitetui, Būga grįžo į Lietuvą ir pradėjo.profe- 
soriauti Kauno universitete. Biografija baigiama paminėjus Būgos 
pradėtą didelio Lietuvių kalbos žodyno rengimo darbą ir jo ankstyvą 
mirtį. " 

Voldemarui kaip klasikui nebuvo svetimas filologijos mokslas, ir 

todėl jis galėjo išsamiai ir supratingai aprašyti Būgos nuveiktus 
darbus. Pirmiausia įžangos vietoje Voldemaras pakalbėjo apie kalbų 
mokslą aplamai. Pasirodė juose buvęs ir gerokai apsiskaitęs. 
Pereidamas prie Būgos, jis pastebėjo, kad mūsų kalbininkas nėjo į 
kalbotyros platybes. Jam rūpėjo tik lietuvių kalba, ypačiai jos žodžių 
daryba (etimologija), taip pat kirtys ir priegaidės. Priėjęs prie atskirų 
Būgos darbų, Voldemaras pirmiausia svarstė jo pradėtą leisti didelį 
kalbos žodyną. Jis kritiškai atsiliepė apie jį ir tiesiog rašė, kad Būga 
per plačiai buvo užsimojęs ir tokio žodyno nebūtų baigęs ir ilgai gyven- 
damas. Panašiai sutiko Būgos žodyną ir kiti mūsų kalbininkai, tęsę jo 
leidimą; jie susiaurino jį. Susiaurintas jis leidžiamas ir dabar. Aukštai 
vertino Voldemaras Būgos darbą „Apie lietuvių asmens vardus“ (1911), 
parašytą dar studentavimo metu. „Mano išmanymu šis darbelis — 
vienas pačių gerųjų Būgos palikime“ (463 p.). Su ilgais kritiškais išve- 
džiojimais kalba Voldemaras apie Būgos darbą „Aisčių praeitis vietų 
vardų šviesoje“ (1924). Šis garbingo kalbininko vardą įsigijusio auto- 
riaus darbas padarė nemažą įspūdį mūsų akademinėse sferose. Gal to 
įspūdžio paveiktas ir Voldemaras užsimojo jį iš visų pusių kritiškai 
aptarti. Apie jį kalbėdamas, jis atvėrė savo filologišką erudiciją. 

Studija apie Būgą baigiama su refleksija: ,Grūdelis prie grūdelio 
jis rankiojo mūsų kalbai turtus ir per 25 metus jų daug pririnko. Tai 
amžinas jo nuopelnas“ (480). 

Ketvirta ir ilgiausia Voldemaro mokslinė studija pavadinta 
„Universitetas ir mokslas“. Ji buvo išspausdinta humanitarinių moks- 
lų fakulteto užsimotame leisti žurnale su lotynišku pavadinimu: 
„Commentationes Ordinis Philologorum“ (1925). (Išėjo, berods, tik 
viena knyga). Fakulteto paskyrimu jį redagavo Voldemaras. Jis ir 
paskelbė tame žurnale kaip ir programinę universitetui studiją. 

Kaip pavadinimas rodo, joje kalbama apie du dalykus: universi- 
tetą ir mokslą. Pirmiausia apibūdinami universitetai 4 valstybių: 
Amerikos, Anglijos, Prancūzijos ir Vokietijos, žiūrint į juos kaip 
tyrinėjimo, taip ir mokymo įstaigas. Sutikdamas su vokiečių autorium 
F. Paulsenu ir prancūzų E. Renanu, Voldemaras pripažįsta pirmenybę 
Vokietijos universitetams. Juose jis mato aukščiau išvystytą tyrinėjimo 
darbą kaip kituose kraštuose. Pažymima, kad Vokietija sekė kiti kraš- 
tai, labiausia Amerika, kai ji organizavo savus universitetus. 

Antrame skyriuje dėstoma mokslo termino istorija. Čia eruditas 
Voldemaras pristato visą galeriją mokslininkų, standartinių veikalų 
autorių, svarsčiusių klausimą, kas yra mokslas. Jis ne tik nusako su- 
glaustai visokias teorijas, bet drauge teikia ir svarias ištraukas iš jam 
žinomų veikalų. Skaitytojas supažindinamas su tokiais mokslo kori- 
fėjais, kaip Kantu, Renanu, Spenseriu, Vundtu, Diltey, Vindelbandu, 
Rikertu. Kalbant apie tris paskutiniuosius, aiškinama, kaip atsirado 
skirstymas mokslų į- dvi kategorijas: gamtos-matematikos (geriau tiktų 

pavadinimas — kaip mūsuose įprasta — tikslieji mokslai — J.J.) ir 
dvasios mokslai (Lietuviškas vertimas vokiško termino 
Geisteswissenschaften). Terminas paleistas į apyvartą vokiečių istori- 
josofo Diltey. Jis taikomas visiems visuomeniniams mokslams, pirmoje 
eilėje istorijai. Humanitarinių, tariant, visuomeninių mokslų atstovui 
Voldemarui itin artima buvo ši antroji kategorija, ir apie ją jis plačiai 
kalbėjo. Jis iš pagrindų gvildeno jos teorijas, labiausiai istorijos mokslo 
esmės aiškinimus. 

Po mokslų sąvokos apžvalgos profesorius iškėlė klausimą, kas yra 
mokslinis pažinimas. Atsakydamas į šį klausimą Voldemaras vėl 
operavo savu dideliu žiningumu, suminėjo daug autoritetų ir nuo savęs 
nemaža pridėjo. Tarp kitų jis užsiminė anais pokariniais laikais 
garsėjantį Bonnos profesorių Maksą Šelerį, patyręs apie jį iš „draugo 
prof. I. Tamošaičio“ (šis buvo didelis M. Šelerio gerbėjas ir paskaitose 
nuolatos linksniavo jo vardą). Voldemaras irgi prisipažino esąs 
artimas to filosofo mokymui, kai, pacitavęs jo posakį, pastebėjo: „Yra ir 
daugiau punktų, kur mano reiškiamosios mintys artimos Šelerio“ (429 
p.). 

Apybraiža baigiama vėl grįžtant prie universitetų. Lengva, tiesiog 
pasikalbėjimo forma su skaitytoju pasakojama apie universitetų 
suorganizavimą, apie studentus, profesorius. Pabrėžiamas faktas, kad 
universitetai vis atitinka kraštų kultūrinį lygį, visuomenės buitį. „Uni- 
versitetas visada bus atspindis tos visuomenės, tarp kurios jis gyvena“ 
(434 p.). Pačioje pabaigoje pakalbama apie gerus ir blogus profesorius 
ir apybraiža užsklendžiama pastaba, kad ji esanti per trumpa tokiam 
dalykui kaip mokslui ir jo vietai universitete pavaizduoti. 


Voldemaras publicistas 


Leidėjas sudėjo didelio veikalo gale 20 Voldemaro publicistinių 
straipsnių ir 5 seimines kalbas. Visam rinkiniui duotas pavadinimas 
„Lietuvos laisvės sargyboje“ pretenzingas ir neatitinkąs nei straips- 
nių, nei kalbų turinio. Leidėjo būtų tinkamiau padaryta, jei publicis- 
tiniai straipsniai būtų atskirti nuo seiminių kalbų ir skirtingai 
pavadinti jų telkiniai, pvz.: Voldemaro publicistika ir Voldemaro 
seiminės kalbos. 

Voldemaro publicistiniai straipsniai rodo, kad jis, grįžęs į 
akademinį darbą ir pradėjęs gaminti daugiau masiniam skaitytojui 
straipsnius bei studijas, neatsitraukė visai ir nuo politikos. Nuo 
studentavimo laikų palinkęs į vidurinę srovę, reikštą per savaitraštį 
„Viltį“, Voldemaras nuo politikavimo praktikos pradžios (1917) 
įsijungė į Pažangos partiją, paliko jos gretose ir akademines pareigas 
pasiėmęs. Stovėjęs valdžios viršūnėje ir vadovavęs Lietuvos užsienio 
politikai Lietuvos kūrimosi laikais, jis negalėjo susilaikyti nesekęs 

krašto visuomeninės ir politinės raidos ir jos nekritikavęs, jei matė 
reikalą. Jam, kaip vienam opozicinės Pažangos partijos vadovui, 
dažnu atveju netiko valdančio krikščionių demokratų bloko valstybės 
vairavimas, ir jis jį kritikavo. Jo kritika daugiausia lietė užsienio 
politiką, kurioje jis turėjo gerą patyrimą. Nevengė taip pat nepakri- 
tikavęs ir įvairių vidaus gyvenimo negerovių. Kaip opozicinės partijos 
minties reiškėjas ir skelbęs straipsnius jos periodikose, Voldemaras 
kai kuriais atvejais perdėtai kritikavo valdžios darbus. Žvelgiant šian- 
dien į jo straipsnius iš 50 metų su viršum istorinės perspektyvos, 
daugeliu atveju jie atrodo taisytini. Tačiau kad ir perkošti per kritišką 
istoriko koštuvą, jie paliks dėmesio vertais šaltiniais pirmam vadi- 
namam parlamentariniam Nepriklausomybės laikotarpiui. 

Penkios seiminės Voldemaro kalbos pavaizduoja trumpalaikio 
trečio seimo audringą gyvatą. Jos yra šaltiniai tam konvulsingam 
laikui, pasibaigusiam gruodžio 17 perversmu. 


J. JAKŠTAS 


XVI-XVII AMŽ. AUTORIAI APIE 
LIETUVOS VALSTIEČIUS 


Lietuvos istorija XVI a. aiškiai pasuko nauja kryptimi. Senosios 
gyvenimo formos, susidariusios po Lietuvos krikšto ir užsimezgusių 
kultūrinių ir politinių ryšių su Lenkija, kito. Kitimas vyko visą vakarų 
Europą sukrėtusių reformacijos sąjūdžių poveikyje. Kadangi šiaurės 
Vokietijoje (Saksonijoje) kilusi reformacija labai greitai pasiekė Vokie- 
čių ordino kraštą, tai ji greitai persimetė ir į Lietuvą. Nors liuteriška 
reformacija buvo pirmoje eilėje religinis sąjūdis, bet jis veikė taip pat ir 
visuomeninį bei kultūrinį gyvenimą, nes religinis veiksnys glūdėjo jų 
pagrinde. 

Reformacija pagyvino vegetuojančią krikščionybę Lietuvoje ir 
pažadino tikybines rungtynes. Iš jų kilo ir naujos problemos, kurias 
ėmė svarštyti to meto jei ne praktikai, tai bent teoretikai - 
mokslininkai. Tarp įvairių svarstytų klausimų jie palietė ir valstiečių 
baudžiauninkų padėtį Lietuvoje ir Lenkijoje. Jų mintis apie valstiečius 
nagrinėja dabartinės Lietuvos jauna istorikė Ingė Lukšaitė knygoje 
„Publicistai valstiečių klausimu XVI a. pabaigoje — XVII a. pirmoje 
pusėje“ (Vilnius 1976). 

Veikalą sudaro 4 skyriai: įvadas, A. Volano pažiūros valstiečių 
klausimu, valstiečių klausimas Vilniaus akademijoje ir Lietuvos 
publicistų valstiečių klausimu reikšmė. 

Priedu pirmą kartą spausdinamas A. Volano raštas originalas 
(lotyniškas) ir J. Chondzinskio (lenkiškas). Abu raštai teikiami su lietu- 
viškais vertimais. 


I 


Įvadinis skyrius yra istoriografinis ir kartu trumpai autorės 
apmestas žvilgsnis į XV a. Žečpospolitos ekonominį gyvenimą. Iš pat 
pradžių cituojamas toks autoritetas kaip Fr. Engelsas ir juo moty- 
vuojamas „to meto socialinių santykių atspindys pasaulėžiūroje“. 
Pagal Engelsą taip pat kalbama apie antrą baudžiavos laidą“ ir apie 
„palivarkinę-lažinę ūkio sistemą“, kuri buvus ir Lietuvoje. Kadangi 
palivarkinė-lažinė ūkio sistema yra istorikės dėstymo centre, tai apie ją 
įvade būtų turėjusi plačiau pasisakyti. Jai būtų reikėję pakalbėti kiek 
apie visą Zigmanto Augusto valakų reformą ir ryšium su ja naujų pa- 
livarkų kūrimą. Bet mūsų autorė apsiribojo vien citatomis iš J. Jurginio 
ir J. Žiugždos veikalų. 

Lukšaitė neužmiršo paminėti ir iš Markso mokslo paimtos „Klasių 
kovos“ sampratos. Sovietinėje istoriografijoje ji kaišiojama kur reikia 
ir nereikia. Negali, be abejo, nuo to atsilikti ir mūsų dabartiniai 
istorikai. Lukšaitei, kaip ir visai sovietinei istoriografijai, klasinės 
kovos pavyzdžiu eina Bogdano Chmelnickio sukeltas kazokų sukilimas 
prieš lenkus (1648-1654). Ji kalba: „Apie 1648 m. aštri klasių kova 
Baltarusijoje ir Ukrainoje perėjo į Bogdano Chmelnickio vadovaujamą 
ukrainiečių sukilimą“. Iš tikrųjų sukilimas buvo daugiau tautinis ir 
religinis ir kuo mažiausia klasinis. Jis buvo kazokų-ukrainiečių ir gudų 
pasipriešinimas lenkų kolonistams dvarininkams ir su jais atvyku- 
siems žydams, kurie bandė juos paimti į savo valdžią ir ūkiškai išnau- 
doti. Su lenkais atvyko į kraštą ir katalikai dvasiškiai su jėzuitais. Juos 
dvarininkai materialiai rėmė statant bažnyčias, ir katalikai dvasiškiai 
ir vienuoliai bandė traukti vietinius į savas bažnyčias pagal sutartą 
(1595) Bresto uniją. Vietiniai ukrainiečiai ir gudai pasipriešino katalikų 
misijai ir, pasivadinę bendru bizantiečių vardu, gynė savo bizantišką, 
atseit, ortodoksinį tikėjimą. Jie sukilo prieš lenkus ir prieš su jais 
atėjusius ir juos išnaudojančius žydus. Prasidėjo didžiausi žydų pogro- 
mai, kokių nebuvo iki Antro pasaulinio karo žudynių. Rėliginę sukilimo 
priežastį žymėjo ir rusių vaivados iš gudų pasienio, kai jie rašė į 
Maskvą, kad „tarp lenkų ir gudų vyksta kivirčai dėl religijos“ 
(Gistorya Belaruskai SSR I (1972) 295 p.). 

Autorė trumpai apžvelgia įvairius autorius, lietuvius ir prašalai- 
čius, rašiusius apie XVI-XVII a. Kiek ilgiau stabtelėja ties K. Jab- 

lonskio rašiniu apie Vilniaus akademiją jo darbų rinkinyje „Lietuvių 
kultūra ir jos veikėjai“ (1973), kur jis kalbėjo apie akademijos profe- 
sorių raštus. Iš svetimųjų autorių minimi lenkai, rašiusieji apie XVI- 
XVII a. Lietuvos-Lenkijos socialinę-ekonominę buitį ir valstiečius. Kiek 
daugiau pakalbama apie J. Tazbirą, kontrreformacijos atstovą. Autorė 
neprecizuoja jo minčių valstiečių klausimu, kaip pagal veikalo turinį 
būtų reikalinga. Aplamai, visi autoriai įvadinėje istoriografinėje dalyje 
liečiami perdėm fragmentariškai. Autorė lyg pasiteisina dėl savo 
įvadinio skyriaus kai rašo: „Iš esmės Lietuvos publicistų mintys 
valstiečių ir miestiečių klausimu yra labai fragmentariškai težinomos“ 
(17 p.). Tad visas įvadinis skyrius yra toks raizgus, kaleidoskopiškas, 
paskirų teiginių ir vardų mišrainė. 


II 


Pats dalyko dėstymas pradedamas nuo Andriaus Volano (a. 1530- 
1610) didžiausio kalvinizmo teologo ir savo tikėjimo apologeto. Ka- 
dangi apie Volaną daug rašyta, tai mūsų autorė susilaiko nuo plates- 
nio jo gyvenimo ir mokslo vaizdavimo. Ji kalba apie jį, pasiremdama 
daugiau ankstesniais autoriais. Savaiminga, rodos, autorės užuomina 
apie Lietuvos d. kunigaikštiją. „Visą savo sąmoningą gyvenimą A. 
Volanas buvo susijęs su Lietuvos d. kunigaikštija ir ne kartą išreiškė 
savo prieraišumą ir sentimentus Lietuvai. A. Volanas jautėsi LDK 
piliečiu, atsakingu už jos valstybingumo likimą. Tai liudija jo pozicija 
Liublino unijos 1569 m. seime, kur jis buvo kaip Mikalojaus Radvilo 
sekretorius. Tad teisėtai laikytinas Lietuvos publicistu“ (20-21 p.). 

Tirdama Volano mintis apie valstiečius, Lukšaitė pirma plačiai 
panaudojo jo rašto rankraštį „Oratio ad illustrissimos dominos 
commissarios civitatis Rigensis habita a viro clarissimo Andrea 
Volano oratore eximio“. Pagal rankraštyje nurodytą datą Volano 
kalba rygiečiams turėjo būti pasakyta 1599 rugs. 12. Autorė nėra tikra, 
kad jis ją būtų pasakęs. Tačiau kalba yra liudininkas artimų ryšių tarp 
Lietuvos-Lenkijos ir Rygos. Ji trumpai užsimena, kaip ryšiai 1561 užsi- 
mezgė, bet jų arčiau nenagrinėja. Kiek ilgėliau pakalba apie teisinius 
santykius tarp Lietuvos-Lenkijos ir Livonijos ir iš jų išveda livoniečio 
Dovydo Hilcheno (1561-1610) sudarytą teisyno projektą. Lukšaitė, rem- 
damasi ankstesniais tyrinėtojais, nurodo, kad Volano kalba buvo nu- 
kreipta prieš reakcinį Hilcheno teisyną, kuriuo siekta įteisinti bau- 
džiavą Livonijoje (28). Polemizuodamas su Hilchenu, Volanas nukrypo 
į „Lenkiją“, kuria jis laikė visą Žečpospolitą, atseit sujungtą Lietuvą su 
Lenkija. Jis smerkė jos vidaus santvarką, tačiau nesiūlė radikalesnių 
reformų, negriovė baudžiavos. Jis ėjo tik prieš didelę teisinę nelygybę 
tarp valstiečių ir privilegijuotų luomų. Labiausiai piktinosi Volanas dėl 
lengvos bausmės bajorams už valstiečio baudžiauninko nužudymą. Jis 

reikalavo, kad už žmogžudystę visi būtų vienodai baudžiami — mirties 
bausme. „Juk bajorams — sako Volanas — nėra nustatyta mirties 
bausmės už nekilmingo žmogaus nužudymą, nes jo gyvybė menka 
kaina vertinama ir atlyginama kaip už darbinį gyvulį“ (31 p.). 

Autorė nurodo, kad Volanas buvo ne vienas XVI-XVII a., ėjęs prieš 
šią teisinę nelygybę. Lietuvoje Volaną palaikė P. Roizijus, ispanų 
kilimo jėzuitas. Šiuo atveju autorei būtų reikėję paieškoti kokio bendro 
pagrindo tam sutartiniam to meto šviesuolių reikalavimui. 

Lukšaitė esanti įsitikinusi, kad Volanas laikė valstiečius tautos 
(natio) nariais ir tuo skiriasi nuo daugumos istorikų, laikiusių tautos 
nariais tik privilegijuotus luomus. Lukšaitė grindžia savo nuomonę 
cituodama Volano žodžius, kur jis aukštai vertina valstiečio darbą. „Ir 
iš tikrųjų, jei kurį nors žmonių luomą reikia apsaugoti nuo galingųjų 
skriaudos bei sauvalės, tai labiausiai reikia atsižvelgti į žemdirbius, 
kad jie dėl nesėkmių ir skurdo neapleistų laukų ir nepaverstų jų 
nedirbama dykuma. Juk iš kur visų žmonių maistas, iš kur drabužiai, 
iš kur tenkinami ne tik gyvybės poreikiai, imami kultūros bei elegan- 
cijos dalykai, jei ne iš žemdirbių triūso“ (33 p.).Šie Volano žodžiai rodo 
tik jo valstiečio asmens ir darbo vertinimą, bet nieko nesako apie jo 
priklausomybę piliečių luomui. Neatrodo, kad Volanas būtų maišęs 
valstiečius su privilegijuotu luomu: Štai kitoje Lukšaitės cituojamoje 
vietoje jis aiškiai skiria valstiečius nuo visokeriopos šlėktos: „Ir, 
žinoma, teisinga, kad tų, kurie darbuojasi Tėvynės labui ir yra 
visuomet pasirengę pakelti karo sunkumus, kad atremtų priešą ir net 
savo krauju padėtų valstybės gerovei, neaplenkia ir teisėti apdovano- 
jimai ir dideli turtai ir visi vyriausių pareigų paaukštinimai, tačiau 
neribotą jų teisę, kurią jie turi į savo žemdirbius, reikia pažaboti“ (37 
p.). Čia Volanas aiškiai išskiria valstiečius iš tų, „kurie darbuojasi 
Tėvynės labui“, atseit, sudaro tautą ir tik reikalauja apriboti jų turimą 
valstiečių atžvilgiu teisę. 

Iš viso Lukšaitės dėstymo išeina, kad Volano politinės ir visuo- 
meninės mintys buvo perdėm konservatyvios, būdingos iš viduramžių 
kilusiai bažnytinei ideologijai. Jis buvo pirmoje eilėje teologas 
moralistas, „pirminiu veiksniu laikęs moralę“, kaip autorė teisingai 
pastebi (41). Jis neturėjo užbaigtos visuomeninės reformos programos 
ir jos, kaip XVI a. teologas, turėti negalėjo. 


III 


Trečiame skyriuje kalbama apie Vilniaus akademiją ir apie jos 
profesorių reikštas mintis valstiečių klausimu. Trumpai paminimas 
akademijos pirmaujantis tikslas „grąžinti katalikų bažnyčiai neginči- 
jamą tikybinį autoritetą“ (43 p.). Prie to dar priduria, sekdama K. Jab- 

lonskiu, antrą tikslą: „Duoti bendrojo išsilavinimo bajorijos 
jaunuomenei“. Trumpai palietusi du akademijos tikslus, autorė imasi 
svarstyti įnašus atskirų mokslininkų, jos profesorių, kurie „Savo 
reikšme prašoko siaurus jėzuitų ordino tikslus ir prisidėjo prie kultū- 
rinių istorinių vertybių kūrimo Lietuvoje“ (44 p.). 

Pirmuoju mokslininku pasirenkamas Martynas Smigleckis (1564 
apie 1610), labai aštraus ir šviesaus proto filosofas, autorius logikos 
vadovėlio, kurį vartojo net Oxfordo universitetas ir jį kelis kartus per- 
spausdino. Lukšaitė apsiriboja tik jo vienu veikalu. „(Trumpas mokslas 
apie palūkanas ir tris svarbiausias sutartis: skolos, činšo ir pirklių drau- 
gijos“, kur liečiamas valstiečių klausimas. 

M. Smigleckis, kaip ir Volanas, yra aristokratinės (dvarininkų) 
visuomenės ir jos kultūros atstovas. Pagal jį tik didikai ir šlėktos gali 
valdyti žemę. Kai patys vieni negali jos apdirbti, tai sutartimi paveda 
žemės dalis valstiečiams dirbti. Tad valstiečiai yra ponų dvarininkų 
samdiniai. Nors konkrečiai sutartys ir nesudaromos, tačiau jos 
laikomos dvarininkų ir valstiečių santykių pagrindu. Dvarininkui 
tarnaująs ir jo žemę valdąs valstietis nėra nelaisvas žmogus, vergas. 
Jis, nors ir neturi juridinio asmens teisės, tačiau yra laisvas. Jis nėra 
pririštas prie žemės ir gali už mažą mokestį išsipirkti ir pasitraukti iš 
dvarininko žemės. Jam valia persikelti į miestus. 

Turint galvoje faktą, kad anų laikų valstiečiai buvo priplakti prie 
žemės, Smigleckio išvedžiojimai, pagal Lukšaitę, gali būti laikomi jo 
reikalavimu išplėsti kiek baudžiauninkų teises. 

Apie Petro Skargos (1536-1612) pasisakymus valstiečių klausimu jo 
„Seimų pamoksluose“ autorė trumpai kalba. Ji pažymi jo kaip 
moralisto požiūrį į valstiečius. Kaip moralistas Skarga nepripažino 
dvarininkams „absolutum dominium“ teisės valstiečių atžvilgiu. Jam 
valstietis nebuvo vergas, ir dvarininkas neturi teisės jį vergu laikyti. 
Valstietis turi teisę pasitraukti nuo dvarininko ir jo žemės be jokios 
išpirkos. Pasak Lukšaitę (54 p.). Skarga pripažino valstietį laisvu 
žmogumi iš įsitikinimo, kad visame krikščioniškame pasaulyje nėra 
tokių įstatymų, pagal kuriuos vienas krikščionis gali kitą savo vergu 
laikyti. Autorė mano, kad Skargos valstiečių laisvės reikalavimas 
sietinas su jo visa kontrreformacijos programa, pagal kurią buvo 
varoma misija tarp valstiečių. 

Tarp Vilniaus akademijos profesorių Lukšaitė iškėlė aikštėn ir 
vieną profesorių ne jėzuitą ir net pasaulietį, rašiusį visuomeniniais 
klausimais ir apie valstiečius. Tai buvo Aleksandras Aronas, Oliza- 
rovijus (16187?-1659). Duodama jo platesnė biografija, nors kilmė tikrai 
ir nenusakoma. Pagal vienus šaltinius jis laikytinas lenku (mozūrų), 
pagal kitus rusiu. Paminimas vienas Vilniuje parašytas Olizarovijaus 
veikalas „Apie politinę žmonių sąjungą“ (išspausdintas Dancige 1651) 
ir pateikiama nemaža lenkų autorių, nagrinėjusių tą veikalą ir jame 

reikštas mintis apie valstiečius. Todėl Lukšaitė trumpai tuo klausimu 
kalba. 

Pirmiausia ji nurodo, kad Olizarovijus valstiečių klausimą svars- 
to dviem aspektais: teoriniu ir praktiniu. Teoriniu atžvilgiu jis laiko 
baudžiavą vergija ir ją teisina bažnyčios tėvų mokslu (pvz., Šv. 
Augustinas yra pasakęs: „Pirmoji vergijos priežastis yra nuodėmė“ — 
J.J.), dar apaštalu Paulium ir romėnų teise. Bet praktiniu požiūriu jis 
laikė valstiečius pagal teisę laisvaisiais ir linko lyginti su Romos 
imperijos kolonais. Lukšaitė cituoja jo žodžius: „Jeigu atsižvelgsime į 
teisę ir teisingumą, tai yra tikra, kad valstiečiai mažų mažiausia nėra 
nelaisvi, bet laisvi piliečiai, kadangi jų vergavimo neįteisino nei tautų, 
nei civilinė teisė“ (61 p.). 

Svarbiausia priežastis, kad valstiečiai priklauso dvarininkams, yra 
šiųjų žemės nuosavybė. Jei valstietis gauna jos dalį naudoti, tai jis už 
tai turi atlikti tam tikras pareigas dvarininkui. Tačiau jis nepraranda 
teisės būti laisvas žmogus. Jam valia palikti žemę ir atsipalaiduoti nuo 
pono. Tuo būdu, baudžiauninkas yra valstybės pilietis, kaip ir 
kiekvienas jos gyventojas. 

Lukšaitė laiko Olizarovijų antibaudžiaviniu rašytoju, iškilusiu 
aukščiau už savo bendraminčius XVII a. Lietuvoje. Jis buvo grynas 
teoretikas, kaip ir daugumas profesorių, ir nekritikavo nei šlėktų 
dvarininkų teisių į žemę, nei valstybinės santvarkos. Neatrodo iš 
Lukšaitės jo viso rašto komentaro, kad jis būtų siūlęs „savo amžinin- 
kams keisti esamus santykius senjorinės ūkio sistemos linkme“. 

Paskutinis Vilniaus universiteto profesorius, rašęs visuomeni- 
niais-politiniais klausimais ir apie valstiečius, buvo Jonas Chondžins- 
kis (1600-1660). Jo biografiją dėstydama autorė tiesiog paskęsta šalti- 
niuose ir iš jų išveda, sekdama ankstesniais tyrinėtojais du Jonus 
Chondzinskius. Vienas jų neturėjęs nieko bendro su Vilniaus akademi- 
ja ir žinomas tik iš studijų Braunsbergo kolegijoje, kur sukūrė autorės 
keletą suminėtų eilėraščių. Tai buvo senesnis Jonas Chondžinskis. 

Iš Jaunesniojo, Vilniaus profesoriaus keleto veikalų autorė 
pasirenka vieną lenkiškai rašytą, pavadintą „Vieno lenko dvasiškio 
apmąstymai 1657 m. po Viešpaties Atsimainymo šventės už ką Dievas 
lenkų karūną baudžia ir kaip tolesnio baudimo išvengti galėtumėm““. 
Veikalas parašytas, kaip autorė spėja, Dancige, kur autorius buvo pasi- 
traukęs iš Lietuvos švedų ir rūsų antplūdžio metu. (1655) išlikęs ne- 
spausdintas raštas pirmą kartą paskelbtas šiame veikale su gražiu, 
tobulu lietuvišku vertimu. 

Rašto turinys — moralisto, pamokslininkavimas sunkiuoju ligų, 
bado ir karo metu. Jis laiko tai Dievo bausme ir kaltę už tai suverčia 
bajorų sauvalei. Pamokslininkas rašo bajorams tiesiog smerkiamąjį 
aktą tokiais aštriais, kandžiais sakiniais. Tuo pačiu metu vaizduoja jis 
kaimynų užpultos Žečpospolitos varganą būklę. Didžiausia valstybės 

nuopuolio priežastis jos netvarka, kur leidžiama bajorams teisiškai ir 
ekonomiškai išnaudoti valstiečius. Chondžinskis kartoja tada Lenkijo- 
je kursavusį priežodį „Lenkija — pragaras valstiečiams“. Įspūdingai, 
retoriškai vaizduoja jis „pragarišką“ valstiečių būklę, bet nesiūlo jokių 
praktiškų reformų. Chondzinskis buvo publicistas pamokslininkas, o 
ne koks reformatorius. Tačiau Lukšaitė mano, kad jo, kaip buvusio 
Vilniaus akademijos nario, mintys buvo svarstomos šioje mokslo in- 
stitucijoje. 
IV 


Pamokantis, daug naujų žinių teikiąs veikalas baigiamas itin 
vertingu skyriumi su antrašte „Lietuvos publicistų pažiūrų valstiečių 
klausimu reikšmė“. Jame sintetinama, kas pirmiau trijuose skyriuose 
daugiau analitiškai nagrinėta. Jame sugretinamos mintys visų keturių 
autorių, Volano, Smigleckio, Olizarovijaus ir Chondžinskio (Skarga ap- 
lenkiamas) visuomeniniais ir ypačiai valstiečių klausimais. Pabrėžia- 
ma jų visų bendra pažiūra, kad baudžiauninkai nebuvo vergai romėnų 
teisės prasme, bet laisvi. Jų ekonominė priklausomybė dvarininkui ėjo 
iš palivarkinio-lažinio ūkio sistemos ir nepažeidinėjo jų asmeninės 
laisvės. Pasak Lukšaitę, lietuviškieji publicistai propagavę senjorinę 
ūkio sistemą, buvusią į vakarus nuo Elbos, kur lažas buvo pakeistas 
činšu ir jį mokėję valstiečiai buvo laisvi. Autorės nuomone, lietuviš- 
kieji publicistai laikė baudžiauninkus tautos (natio) nariais, o ne vien 
bajorus ir dvasininkus, kaip mokė „auksinės laisvės“ ideologai. Čia 
išskirtinai kalbama ir apie kanauninką M. Daukšą. „M. Daukša — 
vienintelis iš XVI a. antrosios pusės ir XVII a. pirmosios pusės Lie- 
tuvos raštijos atstovų, būtinu tautos sąvokos komponentu laikė kalbą, 
kalbėjo... apie lietuvių tautą, savo raštus ir veiklą skirdamas ne tik 
bajorijai, bet ir ,žemiesiems sluoksniams“ (infimis), visus laikydamas 
tautos nariais“ (109 p.). 

Knygos pabaigoje duodami keli pavyzdžiai, rodantieji, kad publi- 
cistų pasiūlymai kai kur buvo įgyvendinti. Suminima keletas žem- 
valdžių, paleidusių baudžiauninkus į laisvę. Jų tarpe buvo didelė 
kalvinistų vadovė ir globėja Sofija Morkuvienė Vnučkienė, Šiluvos ir 
daugybės dvarų Žemaitijoj savininkė. Duodama jos testamento 
ištrauka (106 p.), pagal kurį ji išvardytų Žemaičių dvarų baudžiau- 
ninkus „po savo mirties“ skelbia būsiant laisvus. Vnučkienės bau- 
džiauninkų išlaisvinimas „po mirties“ primena kai kurių viduramžių 
dvarininkų praktiką paleisti baudžiauninkus į laisvę po mirties ar 
mirties valandoje „pro remedio animae meae“. Gal ir Vnučkienės 
testamentas tuo tikslu surašytas? 

Aplamai, kalbamas veikalas yra svarus įnašas mūsų XVI-XVII a. 
kultūros istorijai. Jame pirmą kartą skelbiami du archyviniai raštai 
papildo Lietuvos istorijos šaltinius. J. JAKŠTAS 

PRANCIŠKONAI OBSERVANTAI LIETUVOS 
KULTŪROS ISTORIJOJE 


(„Apie Dr. V. Gidžiūno, OFM, veikalą „De vita et apostolatu Fratrum 
Minorum Observantium in Lithuania, Brooklyn 1976) 


Istorijos mokslui daugiau patarnauja istorikai, kurie atsideda 
aprėžtam laikotarpiui tyrinėti arba kokiai paskirai problemai. Jie gali 
ištirti giliau ir visašališkiau savo pasirinktos srities šaltinius ir 
susipažinti daugiau su ja liečiančia literatūra. Savo giliu kad ir siauru 
„Sritiniu“ tyrinėjimu istorikai turtina tautos, krašto, valstybės istoriją. 
Juk istorijos vyksmas kiekvienoje srityje ar laike visas reiškiasi. Tad ir 
siauros srities- istoriko tyrinėjimo išdavos gali būti vertingos įnašos 
bendram istorijos mokslui. 

Siaurai palyginti istorijos sričiai yra atsidėjęs kun. V. Gidžiūnas. 
Jis nuo studentavimo laikų pasiėmė tirti Lietuvos pranciškonų istoriją, 
parašė šv. Antano universitete (Romoje) disertaciją apie pirmuosius šio 
ordino vienuolius Lietuvoje: „De Fratribus Minoribus in Lithuania“, 
1245-1547 (1950). Toliau sekė kiti darbai iš pranciškonų istorijos 
Lietuvoje. Ypačiai minėtinas vienas jų: „Legendariškieji pranciškonų 
kankiniai Vilniuje“ (Aidai, Nr. 4, 1950). Autorius (jo žodžiais tariant) 
ne tik „įnešė šiek tiek šviesos į tamsų Vilniaus pranciškonų kankinių 
legendų labirintą“, bet tas legendas baigtinai sugriovė. Dr. V. Gidžiū- 
nas baigė, ką buvo pradėjęs prašmatnusis Vilniaus Stepono Batoro 
universiteto profesorius K. Chodynicki. 

Triūsdamas toliau Lietuvos pranciškonų istorijos dirvoje, Gidžiū- 
nas paskelbė aukščiau minėtą lotynišką veikalą. Jis susideda iš dviejų 
dalių. Pirmoje dalyje (trumpesnėje) vaizduojamas pranciškonų obser- 
vantų vidujinis gyvenimas pagal jų taisykles (regulas), kurios išsamiai 
nagrinėjamos, ir jų religinis bei mokslinis auklėjimasis. Antroji (kur 
kas platesnė) dalis skirta pranciškonų observantų plačiajai veiklai, 
atseit, jų apaštalavimui. 


I 


Vidaus gyvenimo dalies esminis turinys — observantus saistančių 
taisyklių (regulų) nagrinėjimas. Nagrinėjimas istorinis, pagal viso- 
keriopus šaltinius. Plačiai gvildenamos taisyklės, atrodo, tiko ne vien 

tik lietuviškiems observantams, bet ir viso katalikiško pasaulio. 
Gražiai pavaizduojama, kaip observantai praleisdavo dienas mels- 
damiesi ir dirbdami, aprašomos jų gražiai papuoštos bažnyčios, jose 
rengtos iškilmingos pamaldos, patraukiančios minias. Nemaža 
dėmesio kreipiama observantų religiniam auklėjimui ir jų moks- 
linimui. Skyrium pakalbama apie Jono Duns Skoto doktriną ir josios 
dėstytojus Lietuvoje. Pirmoji dalis baigiama paminėjimu observantų 
turėtų bibliotekų ir archyvų. Lietuvio skaitytojo dėmesį patraukia 49 p. 
paminėta knyga, išspausdinta 1492 m. Niurnberge, laikyta iki Antro 
pas. karo Vilniaus kunigų seminarijoje. Knyga turėjo gotišką įrašą: 
„Lietuvio pamokslininko vienutei (cella) Kaune“. Iš įrašo matyti, kad 
knyga buvo skirta naudotis lietuviui pamokslininkui observantui. 
Aiškus įrodymas, kad Kauno pranciškonai turėjo lietuvišką pamoksli- 
ninką. 


II 


Svaresnė ir kur kas ilgesnė antroji knygos dalis, skirta pran- 
ciškonų observantų apaštalavimui pavaizduoti. Autorius nurodo tris 
pagrindinius jų apaštalavimo tikslus: katalikybės platinimas ir 
stiprinimas, stačiatikių įjungimas į katalikų bažnyčią ir kovą su 
liuteranizmu. 


a. 


Plačiausiai kalbama apie pirmąjį tikslą, kurio siekti pranciškonai 
gavo didelę veiklos dirvą. Popiežius Inocentas VIII, kaip anksčiau ir 
Sikstas IV pavedė jiems „ijungti netikėlius ir schizmatikus Lietuvoje, 
Žemaičiuose ir Rusijoje... į katalikų bažnyčią“ (57 p.). Mat, Lietuva 
vakariečiams krikščionims XVI a. buvo „šiaurinė Indija“ ir plati 
veiklos dirva misionieriams. Šiam tikslu didysis kunigaikštis 
Kazimieras Jogailaitis 1467 pakvietė observantus po to, kai jie buvo 
įkurdinti Čekijoje, Austrijoje ir Lenkijoje. Jų įkurdintoju visoje vidurio 
Europoje buvo garsus XV-XVI a. pranciškonas Jonas Kapistranas, 
kuris veiksmingai prisidėjo 1444 prie Lenkijos, Čekijos ir Vengrijos 
karaliaus Vladislovo Jogailaičio rengto kryžiaus žygio prieš turkus. 
Kapistranas kaip popiežiaus legatas dalyvavo žygyje ir Varnos 
mūšyje. Iš nelaimingo mūšio, kur karalius dingo be žinios, Kapistranui 
pavyko sveikam pabėgti. Tad jam, kaip ir visai Bažnyčiai, kovos su 
turkais pasidarė aktualios, ir todėl viduryje Europos įkurdintiems pran- 
ciškonams buvo uždėta pareiga skelbti kryžiaus žygius prieš tuos 
netikėlius. 

Popiežiams, kaip ir visam katalikiškam pasauliui, ypačiai 
suaktualėjo kryžiaus karų skelbimo reikalas po Konstantinopolio 

kritimo 1453. Kun. Gidžiūnas papasakoja pagal šaltinius apie popiežių 
skelbtas bules, įpareigojančias observantus rinkti aukas kryžiaus 
karams ir kartu skelbti atlaidus. Kartu paminimi ir turkų bei totorių 
antpuoliai į Lenkiją ir Lietuvą. Pridurmai pastebima, kad pranciškonų 
bernardinų bažnyčia Vilniuje buvo įjungta į miesto sienos, pastatytos 
turkų ir totorių pavojui gresiant, ginamąją sistemą. 

Tuo būdu pranciškonų observantų istorija XV-XVI a. siejama su 
planuotais tuo metu kryžiaus karais ir kartu užsiminant ir apie lietuvių 
bei lenkų kovas su turkais ir totoriais. Lietuvos pranciškonų istorija 
įterpiama į bendrą to meto Europos istoriją. 

Kun. Gidžiūno rodoma, kaip pranciškonai gilino katalikybę 
Lietuvoje ir jungė ją su visuotine Bažnyčia. Tam tikslui tiko ir jiems 
popiežių įpareigotų atlaidų skelbimas, ir aukų rinkimas sumanytai 
statyti didingai šv. Petro bazilikai Vatikane. Observantai labiausiai 
tvirtino katalikybę, įvesdami naujas bažnytines apeigas bei šventes. Jų 
įvesta Šv. Trejybės šventė, Kūdikėlio Jėzaus garbinimas, Betliejaus 
stainelės rengimo Kalėdų metu paprotys, Kryžiaus kelių apeigos 
Kristaus kančių prisiminimui. Ryšium su Kristaus kančių apeigomis 
atsirado ir Rūpintojėlio statulos Lietuvoje. Per pranciškonus įsitvirtino 
Lietuvoje jau nuo XV a. ir tikėjimas Marijos nekaltu prasidėjimu, nors 
pati Nekalto Prasidėjimo dogma paskelbta tik 1854. Pranciškonai įvedė 
Lietuvoje dar prieš keletą metų žinomas rarotų (Rorate) mišias, laiky- 
tas Advento sekmadieniais prieš aušrą. Jos laikytos Marijos nekalto 
prasidėjimo garbei. Taip pat Marijos šventės, kaip Aplankymo 
(Visitationis ac Desponsationis B. Mariae), Dangun Ėmimo, Par- 
ciunkulo — vis pranciškonų pradėtos. Iškilmingos Dievo Kūno 
procesijos irgi iš pranciškonų kilusios. 

Stiprindami katalikybę, pranciškonai įvedė kai kurių šventųjų, 

"kaip šv. Pranciškaus, Šv. Juozapo, šv. Antano Paduviškio ir ypačiai šv. 
Kazimiero kultą. Dr. Gidžiūnas gražiai pavaizduoja (83-85 p.) pran- 
ciškonų observantų vaidmenį rūpinantis paskelbti Kazimierą šventuo- 
ju tuojau po jo mirties (1484). Ne be jų pastangų buvo pagarsinti šv. 
Kazimiero stebuklai ir parašyta pirma jo biografija popiežiaus 
pasiuntinio Zacharia Fereri, atvykusio iš Italijos į Lietuvą. Šv. Kazi- 
miero garbei pranciškonai observantai įsteigė jo vardo altorių Kre- 
tingos bažnyčioje ir savo Lietuvos provincijai, įsteigtai 1728, davė šv. 
Kazimiero vardą. 

Gan išsamiai papasakota apie šv. Onos brolijas, observantų steig- 
tas ir globotas. Dėstomi brolijos įstatai ir drauge ryškinamas pagrin- 
dinis jos tikslas — garbinimas Dievo Gimdytojos Marijos motinos 
Onos dalyvaujant tam tikrose bažnytinėse apeigose, kalbant skirtas 
maldas. Tuo būdu brolijos, kurtos prie observantų bažnyčių ir 
parapijinių, tiko katalikybei tvirtinti, gilinti. Šios dalies pabaigoje 
surinktos šaltinių žinios apie observantų vartotą lietuvių kalbą jų pa- 


165 


moksluose ir maldose. Autoriaus vaizdavimu jie pamokslininkavo nuo 
didesnių gyvenamų centrų nutolusiose kaimiečių vietovėse, lietuvių 
buveinėse, kur dar pagonybė buvo stipri, ir jie turėjo lietuviškai jiems 
Dievo žodį skelbti. Nurodomas šaltinis, kur minimas šv. Onos brolijos 
narys Stanislovas Margus, įsirašęs į broliją 1587 liepos 25, būti lietuviu 
pamokslininku. 

Pranciškonai ne tik sakė lietuviškus pamokslus, bet dar turėjo išsi- 
verstus į lietuvių kalbą Tėve Mūsų, Sveika Marija ir Tikiu į Dievą 
Tėvą, kaip rodo 1962 Vilniaus bibliotekoje atrastoji 1503 knyga, apie 
kurią mūsų autorius pagrindinai kalba. 


b. 


Antrasis pranciškonų siektas tikslas sujungti stačiatikius su ka- 
talikais vienoje visuotinėje Bažnyčioje priklauso daugiau bendrai Baž- 
nyčios istorijai. Pradedama nuo seniausių Bažnyčios istorijos laikų, 
kalbama apie buvusios vieningos Bažnyčios skilimą į dvi: romanišką 
ir bizantišką. Po to pavaizduojamos darytos pastangos abi Bažnyčias 
vėl sujungti. Šiame sąryšyje ir Lietuvos d. kunigaikščio Vytauto var- 
das užsimintas. Pažymėtas ir Kazimiero Jogailaičio turėtas tikslas su- 
jungti abi Bažnyčias, kai jis kvietė į Lietuvą observantus. Į trumpą 
Bažnyčių jungimo istoriją įterpiamas ir žinomas Florencijos Bažny- 
tinis susirinkimas (1439-1445). Autorius gvildena jo sprendimus schiz- 
matikų įjungimo į katalikų Bažnyčią klausimu, kai Lietuvos pranciš- 
konai gavo leidimą iš popiežiaus siekti unijos net prieštaraujant 
vyskupams ir pasauliečiams kunigams. Tačiau observantams 
nepasisekė pasiekti unijos su schizmatikais. Jiems kliudė prasidėjęs 
reformacinis sąjūdis. Ir po reformacijos nuslopinimo observantai 
nesiliovė darbavęsi unijai, nors šiuo metu tam pačiam tikslui dirbo ir 
jėzuitai. Šiųjų daugiausia pastangomis ir buvo sutarta Bresto unija 
(1596). 


C. 


Paskutiniame veikalo poskyryje papasakojama apie observantų 
kovas su plintančia liuteriška erezija. Kova pradėta anksti — nuo 1520, 
vos tik pirmiems Liuterio sekėjams pasirodžius Lietuvoje. Autorius 
pažymi, kaip liuterizmas kirto smūgį Silezijos, Prūsijos ir Livonijos 
observantams, iš kur jie buvo išvaryti. Pažymima, kad karalius 
Zigmantas Senasis juos buvo besiunčiąs atgal į Prūsiją, tačiau jie 
nesutiko grįžti, tur būt, dėl ten galutinai įsigalėjusio protestantizmo. 
Lietuvoje observantai turėjo sunkiai kovoti dėl egzistencijos, kai 
trumpą laiką buvo įsigalėjęs kalvinizmas. Bet mūsų autorius kalba 
daugiau apie liuterizmą negu kalvinizmą. Jis pabrėžia, kad Liuterio 

mokslo pirmieji sekėjai buvo vokiečiai kolonistai ir jie patraukė net dalį 
pranciškonų, tik ne observantų, bet konventualų. Vienas žymiųjų 
konventualų protestantu tapusiu buvo Stanislovas Rapolionis. Kun. 
Gidžiūnas, užsiminęs apie liuterizmo skverbimąsi į pranciškonų tarpą, 
griauna nuo senų laikų istorijoje kartotą nuomonę, kad observantams 
priklausiusioje šv. Onos bažnyčioje, kuri ir dabar tebestovi kaip 
Vilniaus puošmena, Liuterio mokslas buvo skelbiamas. Šiuo atveju jis 
seka naujausiu tyrinėtoju P. Sledzewskiu, kuris įrodė, kad Zigmanto 
Augusto laikais buvo Vilniuje dvi šv. Onos bažnyčios: viena obser- 
vantų prie jų vienuolyno ir kita pilies rajone. Ši paskutinė priklausiusi 
konventualams, ir joje vokiškas pamokslininkas skelbė Liuterio 
mokslą. Kaip dabar sutartinai pripažįstama, tas vokiškas pamoks- 
lininkas buvo Abraomas Kulvietis. Bet mūsų autorius apie jį nekalba. 
Leistina tikėti, jis pasiliko jį būsimai studijai apie konventualus pran- 
ciškonus. 

Observantai vaizduojami kietais kovotojais prieš protestantizmą ir 
daug pasidarbavę jam nuslopinti ir katalikybei atgyti. Autorius teikia 
iš šaltinių paimtus statistinius duomenis, kur nurodomi įvairiais 
metais į katalikų Bažnyčią grąžintų protestantų skaičiai. Iš jų aiškėja 
sėkminga observantų misinė veikla. Autorius dėl savo užbrėžtų 
tyrinėjimo laiko rėmų (XV-X a.) turėjo susilaikyti tęsęs iki galutinio 
katalikybės laimėjimo. 

Studija baigiama plačiu pasakojimu apie protestantų organizuotus 
Vilniaus observantų užpuolimus. Pasakojimui panaudotas prel. P. 
Jatulio atrastas kardinolo Jurgio Radvilo raštas Vatikano archyve. Jo 
turinys smulkmeniškai atpasakojamas. 


XVI amžius buvo posūkis Lietuvos istorijos vyksme. Iki to laiko 
buvusi pusiau pagoniška, pusiau krikščioniška Lietuva susidariusių 
istorinių aplinkybių buvo pasukta į katalikų Bažnyčios ir krikščio- 
niškos kultūros kęlią. Tuo keliu ji žengė iki naujausių laikų ir susidarė 
tokia, kokia ji palieka iš dalies iki naujausių laikų. Vienas kelių veiks- 
nių, vedusių Lietuvą į naują dvasinės kultūros kelią, buvo ir šv. 
Pranciškaus Asižiečio ordinas, kurio istorija, ypačiai XV-XVI a., šiame 
dr. V. Gidžiūno veikale pagrindinai pavaizduota. 


J. JAKŠTAS 

RECENZIJOS/BOOKREVIEWS 


J. Jurginis, Pagonybės ir Krikščionybės Santykiai Lietuvoje, 
Vilnius 1975 


Iš dabartinės Lietuvos istorikų bene produktingiausias yra prof. Juozas Jurginis. 
Pradėjęs literariškai darbuotis žurnalistikoje, jis paliko žurnalistiškai rašančiu ir išsi- 
mokslinusiu, tapęs itin kūrybingu istoriku. Jo istorinių raštų būdinga žymė yra jų vaiz- 
dingumas. Vaizdai paimti iš šaltinių, kuriuos jis išsamiai, vispusiškai atpasakoja. Jis 
nesiima šaltinių giliai, kritiškai nagrinėti, kaip istorikai tyrinėtojai linkę daryti. Tad Jur- 
ginio istoriniai veikalai yra daugiau vaizduojamojo negu tyrinėjamojo pobūdžio. Net ir jo 
daktariška disertacija „Baudžiavos įsigalėjimas Lietuvoje“ (1962) priklauso iš esmės 
vaizduojamųjų veikalų rūšiai. Vaizduojami istoriniai veikalai artėja prie publicistinių ir 
todėl yra gan populiarūs. Tokie yra Jurginio darbai. 

Vienas jo populiarių istorinių veikalų yra „Pagonybės ir krikščionybės santykiai 
Lietuvoje“. Nedidelis veikaliukas, (122 p.) skirtas labai tinkamai temai, nes Lietuva buvo 
paskutinis kraštas Europoje tapęs krikščionišku, ir pagonybė jame dar ilgai laikėsi. 
Autorius pasišovė pavaizduoti, kaip krikščionybė smelkėsi į pagonybę ypačiai nuo XVI 
a. ir galutinai įsitvirtino. 

Veikalas nėra istorinė monografija tikra to žodžio prasme, kur turinys būtų ribotas 
tam tikru laiku. Jis yra daugiau paskirų straipsnių rinkinys. Pirmas straipsnis lyg įžan- 
ginis, pavadintas „Klausimo ir jo sprendimų apžvalga“. Čia pradedama nuo refor- 
macijos laikų šaltinių, patvirtinančių stiprios pagonybės buvimą apie XVI a., paliečia: 
mas XIX a. romantizmas, užsimenama „buržuazinė istorijografija (neminint jokio jos 
atstovo) ir pabaigoje dar priduriama: „Šie klausimai rūpi socializmo epochos istorikams, 
turintiems klasinį požiūrį į kultūros istorijos reiškinius“ (19 p.). Šiais žodžiais autorius 
bus, berods, pažymėjęs knygutės rašymo tikslą. 

Tolimesni skyriai — kuo plačiausį atpasakojimai šaltinių, kuriuose kalbama apie 
pagonybę. Tarp šaltinių įterpiami ir du vokiški romanai (Kaizerlingo ir Springborno), 
kur kalbama apie prūsų sukilėlį Mantą. Dėstydamas šaltinius, autorius rimtais įro- 
dymais paneigia dar ne visai išgyvendintas dvi nuomones apie pagonybę: lietuviai 
aukojo dievams žmones, ir jie turėjo šventoves ir stabus. 

Visai išsiskiriąs iš kitų skyrius, pavadintas „Vėlyvo krikščionybės įvedimo priežas- 
tys“. Autorius apmeta trumpu žvilgsniu krikščionybės plėtrą Europoje ir prie to pastebi: 
„Žymioj Europos daly feodalinių valstybių susidarymas sutapo su krikščionybės 
įvedimu“ (73 p.). Tarsi krikščionybė ir feodalizmas būtų plitę priklausydami kitas nuo 

kito. O tikrai krikščionybė daug kur (pvz. rytų slavuose X-XI a.) plito, kur feodalizmo 
jokių pėdsakų nebuvo. Nors autoriaus šiame skyriuje daug kalbama apie bandymus 
krikštyti lietuvius (ir prūsus), tačiau neatsakoma į straipsnio antraštėje pažymėtą klau- 
simą. O neatsakoma todėl, kad sovietiškai istorijografijai (kurios šimtaprocentinis adep- 
tas yra Jurginis) trūksta viduramžinės, ypačiai kryžiaus karų epochos idėjos supratimo. 
Pagal tą ypačiai Bažnyčios puoselėjamą idėją Kryžiuočių ordinas turėjo misiją užka- 
riauti ir tuo pačiu žygiu pakrikštyti pagonis lietuvius. Kai lietuviai to ant kardo nešamo 
krikšto kratėsi, tai jie ir išliko ilgai pagonimis. 

Šiaip prof. Jurginio veikalas įtaigus, teikiąs daug žinių iš Lietuvos kultūros, visuo- 
menės ir ūkio istorijos. Jame gražiai aprašytos ir paneigtos legendos apie pranciškonus 
ir rusus kankinius Vilniuje, naujai pavaizduota antitrinitorių herezija, suminėti XVI- 
XVII a. bedieviai. Įdomūs autoriaus išvedžiojimai apie kai kuriuos papročius, išlikusius 
iš pagoniškų laikų ir vėlesnių. 

Sovietinės istorijografijos nepaveiktą skaitytoją erzina tas per visą knygutę kyšintis 
marksistinės istorijografijos „perlas“ — klasių kova. Apie ją autorius sako: „Klasių kova 
— ne tik civilizacijos, bet ir kultūros variklis“ (101 p.). Jam Lietuvos visuomenė dviejų 
klasių — valstiečių ir privilegijuotų sluoksnių. Prie šių paskutinių jis priskiria ir dva- 
sininkus, tariant, Bažnyčios hierarchus. Jurginis eina taip toli, kad net baudžiavos pra- 
džią Lietuvoje sieja su katalikybės įsitvirtinimu po reformacijos nuslopinimo. Jam ir 
Lietuvos Statutas buvo skelbėjas krikščioniškos teisės, kuri valstiečiams buvusi nepri- 
imtina, nes ji „gynė feodalų reikalus“ (101 p.). Autorius visai sujaukia Bažnyčią su 
feodaline santvarka, kai kalba: „Jie (valstiečiai) priešinosi žemės nuosavybės pa- 
neigimui, pririšimui prie žemės, prievolių ir atsakomybės reikalavimui ne iš ūkio ir jo 
šeimininko, o iš kiekvieno šeimos nario, priešinosi kišimuisi į šeimos sudarymą ir jos 
narių santykius, todėl nėjo į bažnyčią tuoktis ir vengė kulto apeigų“ (101 p.). Valstiečių 
laikysenai pateisinti prikergiama dar ir Engelso citata. 

Lengva, žurnalistine plunksna vaizdžiai aprašyti visuomeniniai bei šeimyniniai 
santykiai, pateikiant gausius šaltinių „duomenis, daro knygą įdomiu ir vertingu skai- 
tiniu. Jį menkina tik.ta iš marksistinės evangėlijos perimta klasių kovos doktrina. Jurgi- 
nis tikrai suvokė (jo žodžiais kalbant) XVI a. krikščionybės gynėjų ir platintojų darbo 
pasėkas, kai pastebėjo, jog „ėmė leisti religines knygas lietuvių, t.y. valstiečių šnekamąja 
kalba. Tai buvo didelis kultūros laimėjimas“ (101 p.). Užuot toliau plėtojęs tą visai tei- 
singą mintį, jis prikabina prie jos kritikos neišlaikančią pastabėlę: „Nors tos knygos 
padėjo valstiečius sukrikščioninti“. Savaime suprantama, kad nuo XVI a. imtos leisti 
krikščioniškos knygos galėjo tik sukrikščioninti lietuvius ir Lietuvą įvesti į tą religinį ir 
kultūrinį kelią, kuriuo ji ėjo ateinančiais amžiais ir iš dalies eina ir dabar. Juk tokios vys- 
kupo M. Valančiaus brošiūros ir dabartinė bažnytinė Kronika galėjo atsirasti tik toje 
Lietuvoje, kuri pradėjo darytis XVI a. Žinoma, marksizmo-leninizmo įtaigotam istorikui 
tokia išvada svetima. 

J. J. 

MŪSŲ MIRUSIEJI 


PROF. DR. JONAS PUZINAS 
(1905.X.1—1978.IV.14) 


Prof. dr. Puzinas, staiga miręs širdies priepuolio ištiktas, buvo 
pirmaujantis mokslininkas archeologas, visuomenės veikėjas, dau- 
gelio organizacijų narys, reiškęsis ir spaudoje. Baigęs Ukmergės 
gimnaziją 1925 m., studijavo pagrindiniu dalyku kalbotyrą Kauno u-te. 
1930 m. su Švietimo ministerijos stipendija buvo pasiųstas į užsienį 
(Heidelbergą) archeologijos studijuoti. 1934 m. baigė studijas ir už 
„disertaciją (parašytą taisyklinga, sklandžia vokiečių kalba) ,„Proisto- 
riniai tyrinėjimai ir tautinė sąmonė Lietuvoje“ gavo daktaro laipsnį. 
Tuojau gavo paskyrimą dėstyti archeologiją Kauno u-te. Šalia uni- 
versitetinio darbo vadovavo archeologiniams kasinėjimams. Dėstyda- 
mas universitete ir tyrinėdamas bei sistemindamas proistorinę medžia- 
gą archeologiniame muziejuje, Puzinas pastatė Lietuvos archeologiją ant 
mokslinių pagrindų. Keli jo paruošti mokiniai dirbo, gal ir dabar tebe- 
dirba archeologiniuose tyrinėjimuose Lietuvoje. 

Išeivijoje Profesorius ilgiausiai dirbo, būdamas J. Kapočiaus leis- 
tos Lietuvių Enciklopedijos vienu redaktoriumi, kartu ir jos bendradar- 
biu — archeologijos skyriaus redaktorium. Davė daug vertingų straips- 
nių iš Lietuvos archeologinių tyrinėjimų. 

Kurį laiką dirbo Lietuvos laisvės komitete ir Lietuvos Tyrimo insti- 
tute. Prisidėjo prie Lietuvos etnografinių sienų nagrinėjimo ir etnogra- 
finio žemėlapio (dr. P. Kaladės išleisto) parengimo. 

Paskutiniais metais atsidėjo literatiškiems darbams. Rengė 
Lietuvių Fondo pavestą Lietuvos archeologijos veikalą, suredagavo 
ALTS leidžiamą kolektyvinį veikalą „Tautinės minties keliu“, pats 
parašydamas ir jo dalį, parengė spaudai Amerikos Lietuvių Gydytojų 
sąjungos pavestą Lietuvos medicinos istoriją. Abu paskutiniai veikalai 
spausdinami. Dar buvo įsipareigojęs koordinuoti 'užsimotą rašyti 
kolektyvinę plačią Lietuvos istoriją. 

Priklausė Lietuvių Istorijos draugijai. Davė jos leidžiamam 
žurnalui LTPr dvi išsamias, plačias studijas: Švėkšnos kraštas Bal- 
tijos pajūrio archeologinių tyrinėjimų šviesoje (11 kn. 1975) ir 
Pinnebergo universitetas (13 kn. 1976). Abiejų straipsnių padarytos at- 
spaudos. 

Staiga miręs prof. Puzinas, plačiai žinomas mokslininkas ir visuo- 
menininkas, paliko jaučiamą spragą mūsų išeiviškos kultūrinės veiklos 
bare. 


J.J. 


A. A. JURGIS PETERAITIS 
(1905.V.16-1976.I11.16) 


Gimė Gedminų km., Dovilų valsč., Klaipėdos apskrityje. Mokėsi 
fauragės Mokytojų Seminarijoje, kurią baigė 1931 m. Metus laiko 
mokė Rimkų lietuviškoje privatinėje mokykloje, Klaipėdos apskrityje. 
Po to įstojo į Kauno Vytauto Didžiojo Universitetą, humanitarinių 
mokslų fakultetą, pasirinkdamas pagrindiniu studijų dalyku istoriją, 
kur baigė aukštąjį mokslą diplomuoto istoriko vardu. Apie tą patį laiką 
pradėjo mokytojauti Kauno III-je gimnazijoje dėstydama istoriją ir 

vokiečių kalbą. Sovietams okupavus Lietuvą, pasitraukė į Vokietiją. 
Čia pradžioje studijavo keletą semestrų Erlangeno universitete. Vė- 
liau įsijungė į pedagoginį darbą ir mokė Schweinfurto, Hanau ir 
Muencheno lietuvių gimnazijose. Su šeima atvykęs į Ameriką įsikūrė 
Chicagoje. Be -savo tiesioginio darbo nepamiršo ir lituanistinio švie- 
timo. Šeštadieniais dirbo Chicagos Aukštesniojoje lituanistikos mokyk- 
loje dėstydamas Lietuvos istoriją. Vėliau 12 metų, ligi savo mirties, 
išbuvo Pedagoginio Lituanistikos Instituto lektoriumi. Buvo vietos . 
Mažosios Lietuvos Draugijos narys ir keletą metų jos pirmininku. 
Priklausė ir Lietuvių Istorijos Draugijai. 

Velionis gyvas būdamas išgyveno Lietuvos laisvės netekimą, bet 
neprarado tautos laisvės vilties, kuria pats gyveno ir kitus guodė. Jis 
daug rašė periodikoje, pateikdamas publicistinius ir profesinius straips- 
nius. A. A. Jurgio Peteraičio paskutinis straipsnis — Kaip žalojama 
Lietuvos istorija — buvo spausdintas „Dirvoje“ (1976.2-19, 26 d. ir 3-4, 
11 d.). Tai recenzija vadovėlio, išleisto lituanistinėms mokykloms 
„Lietuvių tautos ir valstybės istorija“, redaguoto V. Liulevičiaus ir 
mokinių. Jurgis Peteraitis, kaip profesionalas, parodė reakciją prieš 
netinkamą istorijos vadovėlį, kur bandoma suniekinti per lituanistines 
mokyklas mūsų rezistencija okupanto atžvilgiu. 

„Vadovėlyje žalojamas kunigaikščių ir Nepriklausomos Lietuvos 
laikotarpis pajuokiant kultūrinė ir tautinė savigarba. Šitoks tautos 
istorijos naujų tyrinėtojų perkūrimas duoda progos visokiems diletan- 
tams pasireikšti... Gal nė į vieną mokslo sritį nekiša nosies tiek neiš- 
manėlių, kiek į istoriją... Turėtų kai kas įsidėmėti, kad lituanistinių 
mokyklų istorijos knygoms, kur vos tik paminima didvyriškieji mūsų 
tautos atstovai ir kur politinė, kultūrinė senosios Lietuvos praeitis yra 
nevykusiai ir skurdžiai atvaizduota lėšos tokiems vadovėliams 
neturėtų būti duodamos“... Atsisveikinimo kalboje Mažosios Lietuvos 
D-jos Pirm. Studijų patarėjas M. Purvinas pabrėžė, kad šis paskutinis 
A. A. Jurgio Peteraičio straipsnis — Kaip žalojama Lietuvos istorija — 
yra velionio testamentas, kurį mes turime vykdyti. 

Su A. A. Jurgiu Peteraičiu atsisveikinti į Petkaus Marguette 
koplyčią atvyko gausus būrys draugų, pažįstamų, kultūrininkų ir 
visuomenės atstovų. Velionio karstas skendėjo gyvų gėlių puokštėse. 
Visa eilė kalbėtojų išreiškė savo apgailestavimą, netekus stropaus, 
sąžiningo draugo, kultūrininko, visuomenės veikėjo, pavyzdingo 
mokytojo ir tautos auklėtojo. 

Po gedulingų pamaldų velionio kūnas kovo 20 d. buvo išlydėtas į 
amžino poilsio vietą Lietuvių Tautinėse kapinėse, Chicagoje. 

Pasiliko giliame liūdesyje žmona mokytoja Marija, dukterys 
Rasutė ir Danguolė, žentas Viktoras, du anūkai — Pauliukas ir Diana, 
bei giminės ir pažįstami. 

M. P. 

TEISININKAS KAZIMIERAS KASAKAITIS 


Lietuvių istorijos Draugija yra ne tiek istorikų, kiek istorijos 
mylėtojų susivienijimas. Ji yra populiari draugija, turinti tikslą skleis- 
ti visuomenėje žinias apie Lietuvos praeitį ir žadinti narių dėmesį jai. 
Tad ji linkusi traukti į savo narius ne tik istorikus, bet ir Lietuvos isto- 
rijos mylėtojus. 


Vienas jos mylėtojų narių buvo Kazimieras Kasakaitis (1903.II.17- 
1977.1V.8). Jis teisininkas turėjo savo profesijos tarnybą, susietą su 
socialiniais, emigraciniais klausimais. Jis jais domėjosi ir rašė apie 
juos spaudoje. Jis turėjo būti įsigyvenęs į tuos klausimus, kad parašė 
emigracijos įstatymą ir „daug iniciatyvos parodė, paruošdamas Lie- 
tuvos socialinės globos įstatymo projektą“ (M. Valiukėnas, Draugas 
1977.IV.26). Tad Kazimieras buvo istorikas, domėjęsis dabarties (socia- 
line) istorija, vokiškai vadinamą Zeitgeschichte. Tuo interesu vedinas 
velionis mėgo visą gyvenimą keliauti po tolimus kraštus ir jų daug 
apvažinėjo. 

Dabarties istorija vedė jį į praeitį ir traukė dėmesį jai. Jo artimas 
draugas nuo studentavimo laikų M. Valiukėnas liudija velionį buvus 
didelį keliauninką su istoriko gyslele:.,„Savo išvykose daug dėmesio 
rodė senoms kultūroms, k.a. sumerų, inkų, majų, egiptiečių, graikų ir 
kitų tautų: taip pat jų istorijai ir civilizacijai“ (Draugas, 1977.IV .26). 
Tai patvirtino ir Kazimiero brolis Jurgis. 

Tad K. Kasakaitis buvo vidutiniško LID nario pavyzdys — ne 
specialistas istorikas, bet didelis jos mylėtojas. 

Draugija apgailestauja jo netekus. 

DR. KUN. ANTANAS JUŠKA 


Tragiškai miręs 1977.1.23 istorikas kun. A. Juška buvo gimęs 
1913.V.13 Gelažių k. Panevėžio aps. Mokėsi Panevėžio berniukų gimna- 
zijoje, nuo 1933 Kauno kunigų seminarijoje ir Vytauto D. u-te teolo- 
gijos-filosofijos fakultete. 1940 buvo įšventintas kunigu. Ligi 1944 kape- 
lionavo Šeduvos progimnazijoje. Pasitraukęs į Vokietiją, veikė 
Ravensburge lietuvių kolonijos kapelionu. Po karo vyko į Romą ir 
studijavo Bažnyčios istoriją Gregorianumo u-te. 1948 baigė studijas, 
gaudamas už disertaciją „Mindaugo santykiai su katalikų Bažnyčia“ 
(italų kalba) daktaro laipsnį. 1948 pačioje pabaigoje atvažiavo į JAV ir 
ilgiausiai vikaravo šv. Antano bažnyčioje Cicero mieste. Ten buvo ir 
lietuvių mokyklos direktoriumi ir kapelionu. 

Bendradarbiavo spaudoje, kur rašė daugiau religinio turinio 
straipsnius. Minint Mindaugo 700 metų krikšto sukaktuves 1951 
paskelbė straipsnius: Mindaugo krikštas, Lux Christi 1951, 1 nr.; Min- 
daugas ir Lietuvos krikštas, Laiškai Lietuviams 1951, 2 nr.; Karaliaus 
Mindaugo krikštas, Aidai 1951, 9 nr. 

1976.V.9 LID metiniame susirinkime skaitė paskaitą apie dr. Joną 
Basanavičių. 


MAJORAS GENRIKAS SONGINAS 


G. Songinas, vienas seniausių LID narių (82 m.), mirė 1977.VI.20. 
Buvo išsimokslinęs karys, išėjęs gerą vokišką mokyklą. Nepriklau- 
somybės laikais rašydavo straipsnius kariškuose žurnaluose kari- 
nėmis bei istorinėmis temomis. Turėjo parašęs ir spaudai paruošęs 6-to 

pėstininkų pulko istoriją. Bendradarbiavo išeiviškoje spaudoje, kur 
tarp ko kito spausdino Vilniaus legendas. 

Vokiečių okupacijos metu veikė lietuvių savisaugos dalinių 
vadovybėje kaip ryšininkas su okupaciniais organais. Už dalinių 
gynimą nuo okupantų kėslų juos sau subordinuoti buvo represuotas. 


VLADAS SKIRMUNTAS 


Gimė 1905 metais gruodžio 8 dieną Jono ir Elenos Skirmuntų 
šeimoje Pinske, Gudijos srityje. Šeima 1906 metais grįžo į jo tėvo 
tėviškę Skaudvilę, Tauragės apskrity, kur jis užaugo ir praleido 
jaunystę. Tėvui labai anksti mirus, jis nuo 14 metų tarnavo raštininku 
Skaudvilės valsčiuje. Dalyvavo Klaipėdos sukilime. 1926 metais atvyko 
į Kauną. Dirbo buhalterinį darbą Karo Mokslo Valdyboje. Lankė 
Simono Daukanto seminariją, kurią baigė 1928 metais su II-ja laida. 
Vytauto Didžiojo universitete lankė teisių fakultetą. Dirbo Vidaus 
Reikalų ministerijoje Saugumo departamente. Rašė ,,„Kary“, „Trimite“, 
„Karo Archyve“ aprašė vad. Napoleono paminklą prie Pažėrūnų kaimo 
Tauragės apskrity. Priklausė Korp. Neo-Lithuania. 1936 metais buvo 

vienas „Ąžuolo“ bendrovės steigėjų, kuri įvedė autobusų susisiekimo 
liniją tarp Kauno ir kitų Lietuvos miestų. Ją tvarkė iki rusai autobusus 
ir turtą nacionalizavo 1940 metais. Liepos mėnesį 1940 metais pabėgo į 
Vokietiją, kur šu kitais lietuviais pabėgėliais Berlyne dalyvavo 
Lietuvių Aktyvistų Fronto veikloje planuojant priešinimąsi prieš rusus 
ir prieš vokiečius. Karui prasidėjus, grįžo į Lietuvą ir tarnavo valstybės 
kontrolėj revizorium Panevėžy. Su šeima pasitraukęs į Vokietiją, 1944 
metais gyveno anglų zonoje Meerbecko stovykloje, vėliau Augustdorfo. 
Bonnos universitete studijavo kriminologiją 1946—1948 metais. 
Amerikoje ilgiausią tarpą išgyveno Kenosha, Wisconsin, dirbdamas 
fabrike. Kaip ir kiti kolonijos lietuviai dirbo įprastinį lietuvišką darbą: 
Šv. Petro lietuvių parapijoje; LB, ypač kai-ji organizavosi; nuoširdžiai 
rėmė tuometinę lituanistinę mokyklą ir moksleivių ateitininkų kuopos 
veiklą. Priklausė DLK Kęstučio Kenosha-Racine šaulių rinktinei. Buvo 
ilgametis Kenoshos LRKSA kuopos sekretorius — jo pastangomis čia 
bendrai dirbo senosios emigracijos Wisconsino lietuviai ir naujai atvy- 
kusieji, pvz. 1953 metais kuopos suruošta išskirtinė Lietuvių šventė, 
kurioje koncertavo Dainavos ansamblis. Prieš keletą metų sveikata 
pradėjo silpti ir mirė 1978 metais balandžio 30 dieną. 


Aukos „Lietuvių Tautos Praeitis“ IV tomo 2-14 knygai 


Lietuvių Fondas, The Lithuanian Foundation, Chicago Il. .. $500.00 


L.I. dr. pirmininkas prof. dr. J. Jakštas, Cleveland, Ohio .... 133.00 
Valdas Adamkus, Chicago, Ill. as 100.00 
Antanas Čerškus, M.D. kaka 100.00 
Juozas Sungaila, M.D. Toronto, Canada ..................... 100.00 
Jonas Litvinas, Chicago, IL L... aaa 55.00 
Illinois Lietuvių Gydytojų Pagelbinis Kloterų vienetas ........ „25.00 
A. Gaidelis, AnStralia Luki ka siėsvanasua nk sta ka kis ei a m a is 17.00 
"Juozas Valiūnas, New York, N.Y. „LL kaka aaa 15.00 
Antanina Indreikienė .............. rr 14.00 
Nariu CDU L Eiga. r r ————————— T" 13.00 
A: SKŪLYYŪAS Ginkgo A AAS aa i ia 12.00 
Karys Alminas: ND, Viuoiosaniksssčiėt ištrinta duksas ses enva 10.00 
el ISATY S asas di in i r Ia ii S Ls S Ia Is 10.00 
a, 5. Atiunčiūnas, MLDL ss asusa us asnoks ka Kika iai ss 10.00 
R Povilaitis, NED): G auduinujos aria arnis ia A Ais i ia 10.00 

